
Gemeente  Volksrust  vier  as  vyfde  oudste  gemeente  in  die  Nederduitsch 
Hervormde  Kerk  van  Afrika  sy  150-jarige  bestaan  op  15  April  2011.  Slegs 
Potchefstroom,  Rustenburg.  Pietersburg  en  Pretoria  het  reeds  hul  150-jarige 
bestaan  gevier. 

Wat  ’n  voorreg  om  deel  van  dié  gemeente  te  wees  tydens  hul  feesvieringe. 
Nog  meer  is  dit  ’n  voorreg  om  die  geskiedenis  van  die  gemeente  met  hierdie 
album  te  probeer  saamvat  en  tot  lewe  bring.  Dit  is  maar  brokstukkies  uit  die 
geskiedenis,  wat  nooit  die  verhaal  van  gister  volledig  kan  weergee  nie.  ’n 
Mens  is  ook  onvergenoegd,  aangesien  die  tyd  enersyds  ontbreek  het  om 
alle  beskikbare  dokumente  deur  te  werk  en  andersyds  omdat  notules  nie 
altyd  volledig  gehou  is  nie  of  verlore  geraak  het.  Hierdie  feesbundel  handel 
oor  die  geskiedenis  van  die  gemeente  oor  150  jaar.  Dit  vertel  die  verhaal 
van  gelowiges  se  stryd  in  ’n  wêreld  waar  die  waarheid  nie  altyd  welkom  is 
nie.  Dit  vertel  ook  die  verhaal  om  oorlewing  - ’n  verhaal  wat  nooit  volledig 
kan  wees  nie,  maar  tog  die  breë  kontoere  kan  uitbeeld. 

150  jaar  is  maar  ’n  stippeltjie  in  die  tydskaal  van  die  mens  op  aarde.  Netso  is 
dit  maar  ’n  stippeltjie  in  die  geskiedenis  van  die  Christelike  kerk  sedert 
Pinkster.  Tog  is  dit  150  jaar  van  die  359  jare  (42  %),  sedert  Jan  van 
Riebeeck  in  1652  aan  die  Kaap  aangekom  het.  Dit  is  egter  150  jaar  van  die 
175  jaar  (86  %)  sedert  die  Groot  Trek  van  1836.  Dit  verteenwoordig  en 
verklank  ook  die  bittere  stryd  en  opoffering  van  mense  wat  van  die  geloof 
gelewe  het.  Hierdie  150  jaar  behoort  aan  gister.  Met  ‘n  diep  dankbaarheid 
dink  ons  daaroor,  gesels  daaroor,  kyk  daarna  in  vergeelde  fotos,  en  ons 
weet : Dit  is  genade. 

Hoofsaaklik  is  gebruik  gemaak  van  die  boek  van  Prof.Dr.  SP  Engelbrecht, 
wat  die  geskiedenis  van  die  gemeente  opgeteken  het  tot  1941.  Ander 
bronne,  soos  die  NG  Kerk  Wakkerstroom  se  feesuitgawes,  die  Almanakke 
vanaf  1907  en  notules  in  die  Hervormde  Kerk  se  argief,  was  waardevolle 
bronne  vir  fotos  en  gegewens.  Groot  dank  word  betuig  teenoor  mnr.  Nandor 
Sarkady,  die  Hervormde  Kerk  se  argivaris,  wat  altyd  beskikbaar  en 
behulpsaam  was  om  inligting  op  te  spoor  en  ons  van  notules,  dokumente, 
fotos  en  hulp  te  voorsien. 

Groot  dank  word  ook  betuig  teenoor  my  vrou,  Hannetjie,  wat  tydens  haar 
vakansie  saam  met  my  in  die  argief  kom  help  oplees  het.  Sy  het  ook  gehelp 
om  sekere  afdelings  te  skryf.  Dankie  ook  aan  mev.  Tokkie  Geldenhuis,  wat 
help  skryf  het  aan  die  bundel  ; wat  meeste  van  die  ontwerpe  gedoen  het  en 

elke  keer  suurstof  verskaf  het  wanneer  ek  wou  verdrink. 

Om  hierdie  bundel  te  kon  saamstel  het  mens  weer  ’n  besef  gegee  van  jou 
eie  kleinheid  en  onvermoë.  Andersyds  weer  vervul  dit  mens  met  groot 
dankbaarheid  teenoor  die  Heer  van  die  kerk,  wat  oor  een  en  ’n  halwe  eeu 
beskik  en  voorsien  het,  maar  ook  gelowiges  geroep  en  toegerus  het  om  in 
sy  wingerd  werksaam  te  wees.  Wanneer  in  hierdie  bundel  oor  mense 
geskryf  word,  gaan  dit  nie  oor  eie  roem  nie,  maar  om  te  wys  hoe  God 
voorsien  en  gawes  uitdeel. 


05.  (Pauí (Buitenáag 


Mev.  Jíannetjie  (BuitencCag 


3 


BLADSV 


A : VOORWOORD 

1 

B : INHOUDSOPQAWE 

3 

C : QISTER 

6 

Ontstaan  van  die  dorp  Wakkerstroom 

7 

’n  Wyk  van  Potchefstroom 

10 

Ontstaan  van  die  gemeente  Wakkerstroom 

12 

Sl  van  Reede  van  Oudtshoorn 

14 

Die  konsulentskap  van  ds.  v/d  Hoff 

16 

Klag  teen  ds.  v/d  Hoff 

19 

Die  konsulentskap  van  ds.  van  Warmelo 

25 

’n  Eie  predikant 

28 

Kerkvereniging 

33 

Ontstaan  van  die  dorp  Volksrust 

39 

Stryd  om  kerklike  eiendomme 

42 

AA  Stoop 

56 

TJ  Mulder 

57 

Ds.  Lagerwey 

58 

Na  die  oorlog 

62 

Reorganisasie  (1902  - 1942) 

65 

1943-1958 

81 

1959-1971 

90 

1972-1986 

101 

D : VANDAQ 

105 

1987  tot2011 

106 

Feesprogram 

119 

E : MÓEE 

120 

Toekomsblik 

121 

F : EIENDOMME 

123 

Kerkgebou  te  Wakkerstroom 

124 

Pastorie  te  Wakkerstroom 

126 

Eerste  kerkgebou  te  Volksrust 

128 

4 


Eerste  pastorie  te  Volksrust 

130 

Huidige  kerkgebou 

131 

Union  Church  te  Wakkerstroom 

133 

Tweede  pastorie 

136 

Derde  pastorie 

137 

Huidige  pastorie 

138 

Gemeentesentrum 

139 

Plase 

142 

Q : PREDiKANTE 

144 

Opsomming 

145 

Ds.  Dirk  v/d  Hoff 

146 

Ds.  DP  Ackerman 

151 

Dr.  PW  Venter 

154 

Ds.  A Ras 

157 

Ds.  W van  Bergen 

159 

Ds.  JDH  Smit 

161 

Ds.  GHJ  Marsman 

163 

Prof.  E Engelbrecht 

165 

Ds.  LA  Nel 

169 

Ds.  CJ  Kruger 

171 

Ds.  JH  Kay 

173 

Dr.  P van  Staden 

175 

Ds.  P Buitendag 

176 

H:  QEMEENTESEUNS 

178 

Ds.  WJ  Kemp 

179 

Prof.  JAAA  Stoop 

182 

Ds.  JAAA  Schroeder 

186 

Ds.AM  Nel 

188 

Ds.  HSK  Nel 

190 

I : AMPTENARY 

192 

Smit,  CA 

193 

Struwig,  EASP 

196 

Roets,  GFJ 

198 

Smit,  GM 

200 

Richter,  AJ 

202 

Oosthuizen,  MMM 

204 

van  Tonder,  CA 

207 

Schroeder,  LCA 

209 

Scheepers,  CM 

211 

5 


Kerkraad 

213 

Ouderlinge 

214 

Diakens 

216 

NHSV  & Kinders 

218 

Buitendag,  JC 

219 

Geyser,  AM 

221 

van  Heerden,  IM 

223 

Jordaan,  AC 

225 

Neethling,  ME 

227 

v/d  Wouden,  HM 

229 

Kritzinger,  AE 

231 

Swart,  MM 

233 

J : STATISTIEK 

235 

Eerste  dopelinge 

236 

Eerste  lidmate 

237 

Almanakgegewens  vanaf  1906 

238 

Lidmatetal 

244 

Heffings  & offergawes 

245 

Inkomste  & uitgawes 

246 

K : tíUMOR  & tíERINNERlNQE 

247 

April  nagmaal  op  Volksrust 

248 

Basaar  deur  die  jare 

250 

Insidente  tydens  eredienste 

253 

Ella  Struwig 

257 

Marie  Neethling 

258 

Bullterriër 

261 

Oom  Tooitjie 

263 

Schalk 

264 

Visvang 

265 

L : QERAADPLEEQDE  BRONNE 

267 

M : ERKENNINQ 

268 

6 


7 


Die  bewoning  van  Transvaal  deur  blankes  het  teen  die  einde  van  1836  en 
die  begin  van  1837  ’n  aanvang  geneem.  Die  trek  van  Louis  Thchardt  en  van 
Rensburg  word  buite  rekening  gelaat,  want  dit  het  nie  ’n  biywende 
kolonisering  tot  gevolg  gehad  nie.  Eers  is  plase  langs  die  Suikerbosrand  en 
die  suidelike  dele  van  die  teenswoordige  distrik  Potchefstroom  geokkupeer, 
en  daarna  in  die  Magaliesbergse  wêreld  tot  aan  die  Maricobosveld,  en  toe 
die  streke  van  Ohrigstad,  Zoutpansberg  en  Waterberg.  Die  dele  van  die 
latere  distrik  Wakkerstroom  het  vir  'n  tyd  lank  oop  bly  lê  en  die  mense  het  dit 
alleen  maar  deur  hulle  reise  na  Natal  geken.  Hulle  het  daarvan  gepraat  as 
van  die  Draakberge  of  die  Versamelberge. 

In  die  ou  dae,  toe  die  Hervormde  Kerk  nog  die  Staatskerk  in  die  ou  ZAR 
was,  het  die  stigting  van  ’n  afsonderlike  gemeente  outomaties  saamgeval 
met  die  proklamering  van  ’n  nuwe  distrik.  Dit  was  'n  staande  reël  dat  elke 
distrik  ’n  kerklike  gemeente  bevat  het.  Soiets  as  grenskwessies  tussen  die 
verskillende  gemeentes  het  daar  nie  bestaan  nie,  en  ook  nie  soiets  as  ’n 
grensplaas  nie,  want  die  distriksgrense  was  terselfdertyd  ook  die 
gemeentelike  grense. 

Die  Regering  het  al  in  1856  probeer  om  die  Versamelberge  tot  ’n 
afsonderlike  distrik  te  vorm.  Hierdie  distrik  sou  dan  ook  die  Utrechtse  distrik 
ingesluit  het  en  die  nuwe  dorp,  die  hoofsentrum  van  die  distrik,  het  die  naam 
Dordrecht  gekry,  genoem  na  die  stad  in  Holland  waar  ds.  v/d  Hoff  gebore  is. 
Die  bekende  JC  Steyn  van  Potchefstroom  is  as  landdros  aangestel.  Die 
opposisie  van  die  kant  van  Utrecht  was  egter  van  so  ’n  aard  dat  hierdie 
planne  nie  deurgevoer  is  nie. 

Op  hierdie  stadium  was  daar  tussen  die  dorpe  Lydenburg,  Utrecht  en 
Potchefstroom  geen  ander  dorpe  op  die  Hoëveld  nie.  Toe  die  Uitvoerende 
Raad  van  die  regering  dit  noodsaaklik  vind  dat  daar  in  die  uitgestrekte 
gebied  nog  ’n  dorp  aangelê  moes  word,  is  die  bekende  Dirk  Cornelius  Uys 
(Swart  Dirk),  opdrag  gegee  om  ’n  geskikte  plek  vir  die  uitlê  van  ’n  dorp  te 
soek.  Op  21  September  1859  lê  hy  ’n  verslag  en  aanbeveling  aan  die 
Volksraad  voor.  Bo-aan  Swart  Dirk  Uys  se  voorlegging  aan  die  Volksraad, 
het  die  naam  Uyssenburg  gestaan.  Hy  het  dus  gehoop  dat  die  Volksraad  die 
te  stigte  dorp  na  hom  sou  vernoem.  Die  daaropvolgende  besluit  van  die 
Volksraad  lui  as  volg  : 

• Art.  69  ; Ingekomen  een  voorstel  van  ZHed.  den  President  omtrent  het 
district  Wakkerstroom,  om  den  aanleg  van  een  niew  dorp  van 
Wakkerstroom. 

• Art.  70  : Artikel  1 van  dit  voorstel  met  eenparige  stemmen 
aangenomen  en  goedgekeurd  ; dit  artikel  luidt  aldus  : Er  zal  zijn  een 
district  van  Wakkerstroom.  De  grenzen  zullen  de  Britsche  lijn,  de 
lijnvan  den  Oranje  Vrijstaat  tot  waar  dezelve  loopt  in  Kapokrivier  en 
van  daar  Kapokrivier  op  tot  aan  de  bovenste  drift  waar  Lydenburg’s 
wagenpad  door  gaat,  en  van  daar  in  eene  regte  lijn  naar  de  ronde  kop 
tusschen  de  spruiten  van  Pongola  en  van  Wakkerstroom,  en  de  spruit 
van  Wakkerstroom,  en  de  waters  die  na  Utrecht  aflopen  tot  aan 
Buffelsrivier,  en  vervolgens  de  Britsche  lijn. 

• Art.  72  : Besloten,  dat  het  niewe  dorp  de  naam  sal  dragen  van 
Marthinus  Wessel  Stroom. 

Swart  Dirk  Uys  kry  toe  ook  die  opdrag  van  die  Volksraad  om  die  dorp  te 
gaan  uitlê.  Die  feit  dat  ’n  landmeter  nie  verkry  kon  word  nie,  noop  hom  om, 
vergesél  van  C.  Gunter  en  F.  Vermaak,  self  die  opmeet  en  uitlê  van  die  dorp 
te  behartig.  Op  die  aand  van  hulle  aankoms  te  Wakkerstroom,  het  ’n  groot 
elandbul  by  hul  kamp  aangekom.  Die  dier  is  geskiet  en  afgeslag.  Van  sy  vel 
sny  hulle  ’n  lang  riem  waarmee  hulle  toe  die  erwe  en  strate  uitmeet.  So 
akkuraat  is  die  werk  gedoen  dat  latere  kontrole  met  instrumente  weinig  foute 
kon  uitwys. 

Swart  Dirk  Uys  was  die  seun  van  die  Voortrekker  Jacobus  Johannes  Uys, 
aan  wie  die  1820  Setlaars  ’n  Bybel  geskenk  het  by  sy  vertrek  uit  die 
Kaapkolonie.  Swart  Dirk  Uys  sou  later  self  te  Wakkerstroom  woon  en  is  ook 
daar  begrawe. 

In  die  staatskoerant  van  die  ZAR  van  6 November  1859  is  die  stigting  van 
die  dorp  Wakkerstroom  aangekondig.  Hierdie  datum  word  amptelik  beskou 
as  die  stigtingsdatum  van  die  dorp,  wat  geleë  is  aan  die  voet  van 
Ossewaberg,  wat  deel  uitmaak  van  die  Versamelberge  - op  die  grens  van 
Natal.  Die  dorpie  is  dus  vernoem  na  President  Marthinus  Wessel  Pretorius. 

So  het  die  dorp  Marthinus-Wesselstroom  tot  stand  gekom.  Die  distrik  is 
Wakkerstroom  genoem.  Deur  die  mense  self  is  die  naam  van  die  dorp 
mettertyd  verander  na  Wakkerstroom,  alhoewel  daar  nooit  sodanige  besluit 
deur  die  Regering  geneem  is  nie.  Daar  moet  ook  in  gedagte  gehou  word  dat 
die  ontwikkeling  van  die  dorp  langsaam  geskied  het,  want  met  die  koms  van 
ds.  DP  Ackerman  aan  die  einde  van  1 874  was  hier  slegs  vier  woonhuise. 

Reeds  voor  die  stigting  van  die  dorp  en  distrik  het  ds.  Dirk  v/d  Hoff  van 
Potchefstroom  die  gebied  besoek  in  1854,  1856,  1858  en  1860.  In  1870  het 
ds.  NJ  van  Warmelo  van  Heidelberg  ook  die  plek  besoek. 

Omstreeks  die  jare  1853  en  1854  het  verskillende  families  van  die 
Witberge  uit  die  Vrystaat  na  die  Versamelberge  getrek.  Die  bekendstes 
onder  hulle  was  die  families  Stoop,  Struwig,  van  Reede  van  Oudshoorn  en 
v/d  Scheyf.  Op  kerklik  gebied  was  hulle  onversorg,  en  dit  was  vir  hulle  dan 
ook  ’n  oorsaak  van  groot  vreugde  toe  Ds.  Dirk  v/d  Hoff  hulle  in  1854  vanuit 
Potchefstroom  ’n  besoek  gebring  het,  vergesel  van  ouderling  FG 
Wolmarans,  en  op  9 en  10  Desember  op  die  Draakberge  kerk  gehou  het. 
By  die  geleentheid  is  daar  verskiliende  kinders  gedoop  en  nuwe  iidmate 
aangeneem.  Hulle  name  is  in  die  registers  van  die  Ned.  Hervormde 
Gemeente  van  Potchefstroom  ingeskryf.  Ds.  v/d  Hoff  het  ook  ’n  ouderling 
laat  kies,  en  wel  die  heer  CJ  v/d  Merwe.  Later  is  WP  van  Reede  van 
Oudshoorn  as  tweede  ouderling  bygevoeg.  Die  eerste  diakens  was  Pieter 
Stoop,  Hendrik  Jansen  van  Rensburg,  JL  Opperman  en  Ph.  Minnaar.  Die 
Versamelberge  het  ’n  wyk  van  die  Gemeente  van  Potchefstroom 
uitgemaak,  maar  deur  die  vêr  afstande  het  hierdie  kerkraadslede  nooit  ’n 
kerkraadsvergadering  in  Potchefstroom  bygewoon  nie. 


DS.  D.  V/D  HOFF. 

Ds.  v/d  Hoff  het  die  Versamelberge  verskillende  kere  besoek,  soos  in  April 
1856,  Oktober  1856,  November  1858  en  April  1860.  Die  reis  met  die 
ossewa  vanaf  Potchefstroom  het  met  baie  moeilikhede  gepaard  gegaan  en 
die  opofferings  was  groot.  Die  land  was  vol  wilde  diere  en  dit  is  bekend  dat 
tot  in  die  1870s  die  leeus  in  die  teenswoordige  distrik  Standerton  nog 

mense  gevang  het.  So  iets  as  paaie  was  daar  nie.  Die  ossewaens  het  baie 
in  die  Hoëveldse  turfvlaktes  vasgeval  en  die  vol  riviere  het  baie  keer 
oponthoud  veroorsaak.  En  tog,  ds.  v/d  Hoff  het  volhard,  en  sy  arbeid  is 
heerlik  bekroon.  Dit  is  egter  diep  te  betreur  dat  die  ou  Republiek  in  die  jare 
van  sy  bestaan  sowel  kerklike  as  op  staatkundige  gebied  so  baie 
teenkanting  ondervind  het,  veral  deur  die  Afrikaners  uit  die  Kaapkolonie.  Dit 
was  ook  op  die  Versamelberge  die  geval.  Na  die  anneksasie  van  Natal 
deur  Engeland  is  in  die  jare  1847  en  1848  gepoog  om  in  die  Noorde  van 
Natal,  aan  die  Kliprivier,  nog  ’n  soort  vrye  Republiek  staande  te  hou.  Dit 
moes  as  vanself  op  ’n  mislukking  uitloop.  In  1854  het  hierdie  mense  grond 
van  Panda  geruil  en  ’n  nuwe  nedersetting  gevorm  met  die  naam  van 
Utrecht.  Maar  in  plaas  van  aansluiting  by  die  Zuid-Afrikaanse  Republiek  te 
soek,  wou  hulle  liewer  apart  staan.  Hulle  wou  selfs  nie  met  die  Republiek 
saamwerk  nie,  maar  het  ’n  soort  van  opposisiegees  aangewakker,  ook  op 
kerklik  gebied. 

Utrecht  was  egter  self  nie  ’n  Republiek  nie,  want  elke  behoorlike 
staatsvorm  het  ontbreek.  Op  kerklik  gebied  was  hulle  net  so  wederstrewig, 
en  hulle  het  hulle  meer  tuis  gevoel  in  die  Kerk  van  die  Engelse  Kolonie 
Natal,  as  die  Kerk  in  die  Republiek.  In  1854  het  Dr.  HE  Faure  van 
Pietermaritzburg  die  kerklike  Gemeente  van  Utrecht  georganiseer  en  dit  in 
verband  geplaas  met  die  Ned.  Gereformeerde  Gemeentes  van  Natal. 
Utrecht  het  dus  op  staatkundige,  sowel  as  op  kerklike  gebied  los  van  die 
Zuid-Afrikaansche  Republiek  gestaan.  Die  familie  Uys,  afstammelinge  van 
die  bekende  patriargale  figuur  uit  die  dae  van  die  Groot  Trek,  Jacobus  Uys, 
het  egter  nie  by  die  klompie  isolasie-soekende  mense  van  Utrecht  gestaan 
nie.  Hulle  het  hul  by  die  bewoners  van  die  Versamelberge  gevoeg  wat 
onder  die  Regering  van  die  Republiek  en  onder  die  Kerk  van  die  Republiek 
wou  val. 

Voor  die  stigting  van  die  gemeente  was  daar  drie  kerklike  rigtings  onder  die 
Voortrekkers  en  orals  was  verwarring  en  onsekerheid  as  gevolg  van  die 
verdeeldheid  op  kerklike  en  politieke  terrein.  In  hierdie  klimaat  het  die 
gemeente  ontstaan.  Daar  kan  nêrens  ’n  besluit  omtrent  die  stigting  van  die 
gemeente  gevind  word  nie.  Dit  wil  voorkom  asof  die  gemeente  aan  die 
begin  van  1861  gestig  is. 

Op  die  titelblad  van  die  eerste  notuleboek  van  die  gemeente  staan  geskryf : 
"Bij  gebrek  aan  een  behoorlijk  boek,  waren  de  notulen  vanaf  den  15den 
April  1861  tot  op  heden  op  klad  geschreven.  Al  deze  klad  notulen  zijn 
getrouw  opgenomen  in  dit  boek  den  7 Mei  1867." 

Die  probleem  was  dat  die  gemeente  bearbei  is  deur  besoekende  predikante 
byvoorbeeld  vanaf  Potchefstroom  en  dat  die  notule  hier  opgeneem  is  vir 
latere  inskrywing  wanneer  die  predikant  weer  tuis  kom  na  so  ’n 
maandelange  besoek.  Tydens  sy  rondreis  kan  die  notule  maklik  beskadig 
word  of  wegraak.  So  blyk  dit  uit  bogenoemde  aanhaiing  dat  die  notule  vanaf 
15  April  1861  eers  op  die  7de  Mei  1867  in  ’n  notuleboek  ingeskryf  is. 

Wat  egter  hier  van  belang  is,  is  dat  die  notule  van  15  April  1861  melding 
maak  van  die  volgende  : 

• "De  plaatselyke  kerkraadsleden  hier  vroeger  door  den  predikant  van 
Potchefstroom  aangesteld,  waren  de  heeren  Pieter  van  Rhede  van 
Oudtshoorn,  Cornelis  v/d  Merwe  (Ouderlingen)  Pieter  Stoop,  Hendrik 
Jansen  van  Rensburg,  JL  Opperman  en  Philip  Minnaar  (Diakenen)." 

Hier  word  dus  op  15  April  1861  gepraat  van  kerkraadslede  wat  reeds  vroeër 
as  die  datum  hier  aangestel  is.  Uit  die  eerste  doopboek  van  ons  gemeente 
word  vermeld  dat  in  Oktober  en  November  1860  hier  kinders  gedoop  is.  Dit 
kan  egter  wees  dat  ds.  D.  v/d  Hoff  voor  die  stigting  van  die  gemeente 
gedoop  het,  maar  dat  die  gemeente  eers  op  15  April  1861  tot  stand  gekom 
het.  By  gebrek  aan  ander  oortuigende  gegewens  word  die  datum  deur  ons 
aanvaar  as  die  stigtingsdatum  van  die  gemeente. 

Kort  na  die  stigting  van  die  gemeente  besluit  die  gemeente  Utrecht  (wat  toe 
reeds  bestaan  het),  om  in  1861  met  die  gemeente  Wakkerstroom  te 
onderhandel  om  ’n  predikant  vir  die  twee  gemeentes  gesamentlik  te  beroep. 
Hiervan  het  egter  niks  gekom  nie.  Intussen  is  die  gemeente  bearbei  deur 
besoekende  predikante. 

Hierdie  eerste  jare  was  egter  taamlik  onstuimig  en  vol  geskille  . Voorbeelde 
hiervan  is  die  volgende  : 

• Op  die  vergadering  van  die  "Commissie  van  die  Algemene 
Vergadering"  wat  op  26  Junie  1865  te  Rustenburg  vergader,  dien  ’n 
klag  van  die  gemeente  Wakkerstroom.  In  hierdie  klag  word  beweer  dat 
ds.  v/d  Hoff  op  23  Oktober  1864  te  Wakkerstroom  gedwaal  het  in  sy 
beskouing  oor  die  wedergeboorte  en  die  klaers  gee  aan  die  hand  dat 
twee  predikante  van  buite  die  Republiek  (Transvaal)  ingeroep  moet 
word  om  die  klag  te  beoordeel.  Aangesien  die  klaers  toe  nie  opgedaag 
het  om  hul  saak  voor  die  Kommissie  van  die  Algemene  Vergadering  te 
stel  nie,  word  die  klag  van  die  hand  gewys  en  die  klaers  skriftelik 
berispe  oor  hul  minagting  van  die  "kerklike  hof." 

• Op  dieselfde  vergadering  kom  ’n  klagte  van  die  Uitvoerende  Raad  (van 
die  Volksraad)  waarin  ds.  v/d  Hoff  beskuldig  word  dat  hy  onwettig  ’n 
huwelik  in  die  gemeente  Wakkerstroom  bevestig  het.  Ds.  v/d  Hoff 
erken  sy  fout  maar  sy  verweer  is  dat  hy  dit  gedoen  het  om  vrede  in  die 
gemeente  te  bevorder.  Hy  word  ’n  maand  uit  die  bediening  geskors  - 
met  behoud  van  traktement. 

Hierdie  voorvalle  bevorder  verdeeldheid  in  die  gemeente  met  die  gevolg  dat 
kerkraadslede  HA  Vermaak,  GJJ  Visagie,  GJ  Viljoen  en  CJ  Labuschagne 
hul  op  6 Januarie  1866  van  die  gemeente  losmaak  en  verklaar  dat  hulle  die 
kerkraad  is  van  die  Nederduitse  Gereformeerde  Gemeente  van  Marthinus 
Wesselstroom.  Saam  met  hulle  skei  ook  ander  hulle  af  en  die  groep  staan 
later  bekend  as  die  "Gereformeerde  Gemeente  van  Vaalrivier  in  het  District 
Marthinus  Wesseltroom." 

Hierdie  groep  wat  hulle  afskei  van  die  gemeente  was  die  wyk  Vaalrivier,  (die 
huidige  Amersfoort  omgewing),  en  het  later,  in  1885,  die  begeerte 
uitgespreek  om  weer  met  die  Gemeente  Wakkerstroom  herenig  te  word.  Na 
’n  ontmoeting  tussen  die  onderskeie  kerkrade  op  12  Oktober  1885  word 
ooreengekom  dat  daar  hereniging  sal  plaasvind. 

Daar  is  ook  aanduiding  dat  ’n  sekere  eerwaarde  JR  Keet  verantwoordelik 
was  dat  ’n  groep,  "zeer  twyfelagtige  leden"  hulle  van  die  gemeente  wou 
losmaak  maar  in  1875  word  aan  hulle  toestemming  verleen  om  terug  te  keer 
na  die  gemeente. 

Die  kerkraad  het  naas  die  toesig  oor  die  eiendomme  ook  streng  opsig 
uitgeoefen  teenoor  die  lidmate.  Op  6 Januarie  1868  is  byvoorbeeld  besluit 
dat  die  heer  P Bezuidenhout  nié  toegelaat  word  om  sy  2 kinders  ten  doop 
te  hou  nie,  want  hy  was  met  sy  eie  niggie  getroud  en  het  volgens  die 
kerkraad  in  “ongeoorloofde  gemeenskap’’  geleef.  Ook  in  1876  word  broer  P 
van  Rooyen  onder  sensuur  geplaas  vanweë  ontug. 

Stephanus  Ignatius  van  Rheede  van  Oudtshoorn,  geb.  14  Desember  1851 
in  die  distrik  Winburg  en  oorlede  op  24  Maart  1939,  was  ’n  seun  van 
Wilhelmus  Petrus  van  Rheede  van  Oudtshoorn  wat  saam  met  die 
Voortrekkers  uit  die  Kaapkolonie  gekom  het  en  hom  in  die  Vrystaat 
gevestig  het,  en  in  die  jaar  1856  na  die  Versamelberge  in  die 
teenswoordige  wêreld  van  Volksrust  verhuis  het  waar  hy  op  5 November 
van  genoemde  jaar  hom  die  plase  Elandshoek  en  Koornplaats  laat 
aanteken  het,  en  met  die  stigting  van  die  Gemeente  Wakkerstroom  deur 
ds.  Dirk  v/d  Hoff  in  1861  ouderling  geword  het.  Dit  mag  hier  as  ’n  bekende 
feit  veronderstel  word  dat  die  familie  van  Rheede  van  Oudtshoorn 
afstammelinge  is  van  ’n  ou  adelike  geslag,  die  baronne  van  Rheede, 
waarvan  die  geslagslys  tot  in  die  dertiende  eeu  terug  gevoer  kan  word. 
Toe  een  van  die  afstammelinge  in  besit  geraak  het  van  die  heerlikheid 
Oudtshoorn  in  Suid  Holland,  het  daardie  tak  die  naam  ,,Van  Oudtshoorn" 
by  gekry,  net  soos  ander  takke  Van  Rheede  van  Drakenstein,  Van  Rheede 
van  Saesfelt,  Van  Rheede  van  Ameronge  en  Van  Rheede  van  Nederhorst 
geword  het.  Die  Suid-Afrikaanse  geslag  stam  af  van  Pieter  van  Rheede 
van  Oudtshoorn  wat  in  de  18e  eeu  ’n  hoë  Hollandse  amptenaar 

aan  die  Kaap  was,  en  uiteindelik  as  Goewerneur  benoem  is.Stephanus 
Ignatius,  wie  se  portret  ons  hier  afdruk,  was  een  van  die  ou  Transvalers 
wat  geskiedenis  help  maak  het.  Hy  was  een  van  die  pilare  van  die 
Hervormde  Kerk,  en  ’n  volksvader  wat  in  die  dagelikse  lewe  baie  gesien 
was.  In  die  Tweede  Vryheidsoorlog  is  hy  as  krygsgevangene  na  St.  Helena 
gestuur.  Sy  eerste  vrou  was  Jacoba  Wilhelmina  van  Wyk  Burger.  Sy 
tweede  vrou  wat  op  die  portret  by  hom  sit,  was  Geertruida  Maria  Greyling, 
gebore  op  8 Januarie  1855  in  die  distrik  Potchefstroom,  en  oorlede  op  die 
plaas  Sukkelaar,  dist.  Bethal.  Sy  was  ’n  dogter  van  Barend  Christiaan 
Greyling  wat  ’n  stiefseun  van  Piet  Retief  was.  Sy  het  saam  met  haar  man 
haar  volle  deel  bygedra  tot  die  opbou  van  die  kerk. 

Die  kerklike  gemeente  is  eers  op  15  April  1861  gestig.  Dit  is  nie  bekend 
waarom  dit  nie  reeds  met  die  besoek  van  ds.  v/d  Hoff  in  April  1860 
plaasgevind  het  nie.  Die  kerkraad  wat  met  die  stigting  van  die  gemeente 
gekies  is,  het  bestaan  uit  Pieter  Johannes  Stoop,  Dirk  Comelis  (swart  Dirk) 
Uys  as  ouderlinge,  en  JL  Opperman,  Gerrit  Viljoen,  Gideon  Visage  en 
Wynand  Pretorius  as  diakens.  Die  twee  ouderlinge  was  twee  manne  van 
groot  statuur  onder  die  mense  van  daardie  dae,  en  hulle  het  hulle  deel  ryklik 
bygedra  tot  die  vooruitgang  van  die  gemeente.  Pieter  Johannes  Stoop  is  op 
14  Julie  1816  in  die  Kaapkolonie  gebore.  Sy  vader,  Leendert  Gerhardus 
Stoop  was  ’n  Hollander,  gebore  te  Amsterdam.  Hy  was  van  ’n  deftige  familie 
waarvan  sommige  tot  die  adelstand  behoort  het.  Die  Stoops  was  onder  die 
eerste  intrekkers  wat  hulle  aan  die  Versamelberge  gevestig  het.  Die  eerste 
plaas  wat  in  daardie  streek  aangeteken  is,  was  die  plaas  Weltevreden  van 
Albertus  Abraham  Stoop,  ’n  jongere  broer  van  Pieter  Johannes  Stoop. 
Laasgenoemde  het  ouderling  gebly  tot  6 Oktober  1876,  toe  hy  weens  swak 
oë  moes  bedank.  Hy  met  sy  hele  geslag  was  altyd  troue  Hervormers.  Op  19 
Augustus  1897  is  hy  oorlede.  Dirk  Cornelis  Uys  is  op  4 Februarie  1814  in 
die  distrik  Uitenhage  gebore.  Hy  was  ’n  seun  van  die  patriargale  Jacobus 
Johannes  Uys  aan  wie  die  Engelse  setlaars  in  Grahamstad  ’n  Bybel 
oorhandig  het.  Hy  het  aan  die  slag  van  Bloedrivier  deelgeneem.  Aan  Kerk 
en  Staat  het  hy  belangrike  dienste  bewys.  Hy  het  verskillende  male  die 
gemeente  as  ouderling  gedien,  en  in  die  dae  van  die  sogenaamde 
kerkvereniging  het  hy  alles  in  sy  vermoë  gedoen  om  die  gemeente  van 
ondergang  te  red.  Op  22  Oktober  1910  is  hy  oorlede. 

Die  kerkraad  het  die  organisasie  van  die  gemeente  kragtig  aangepak,  en 
daarmee  die  behartiging  van  die  geestelike  belange.  Op  2 Desember  1861 
is  die  volgende  belangrike  besluite  geneem  : 

• Op  den  eersten  Zondag  van  elke  maand  zal  elke  ouderling  met  een  of 
meer  diakenen  een  godsdienstoefening  voor  de  gemeente  houden. 

• Die  leiding  van  de  godsdienstoefening  is  opgedragen  aan  den 
ouderling,  bij  afwesigheid  van  dezen  aan  den  diaken. 

• Daarbij  zal  in  acht  genomen  warden  het  lezen  van  de  10  geboden,  het 
gebruik  van  een  kapittel  uit  den  Bijbel  en't  gebruik  van  Psalmen  en 
Gezangen. 

• De  godsdienstoefening  zal  gehouden  warden  voor  de  middag. 

• De  tusschentijd  of  overige  tijd  zal  besteed  warden  aan  catechisatie 
met  jonge  menschen,  waarbij  de  tegenwoordigheid  van  ouderen  van 
jaren  zeer  nuttig  zijn  zal. 

• Ook  kan  men  zich  bovendien  stichtelijk  bezig  houden  met  afwisseling 
Psalm  of  Gezangverzen  te  zingen. 

• De  gebeden  bij  de  godsdienstoefening  worden  gegedaan  door 
ouderlingen  en  kerkeraden,  maar  kunnen  ook  gedaan  worden  door 
leden  der  gemeente,  welke  de  kerkeraad  daartoe  geschikt  oordeelt. 
De  tijd  van  elke  godsdienstoefening  van  het  begin  tot  het  einde  zal 
niet  langer  duren  dan  een  en  een  half  uur. 

• De  gemeente  zal  daarbij  toegesproken  worden  met  ernst  der 
bijbelsche  waarheden  en  uitspraken,  maar  ook  met  de 
lankmoedigheid  die  't  Evangelie  voorschrijft. 

Op  dieselfde  vergadering  is  ook  besluit  om  ’n  kerk  te  bou.  'n  Boukommissie 
is  benoem  waarvan  Dirk  Uys  die  voorsitter  was  en  wat  verder  bestaan  het 
uit  veldkornet  JC  v/d  Scheyf,  PJ  Joubert  (die  latere  Kommandantgeneraal) 
en  R Visage.  Hierdie  kerkgebou  is  op  eenvoudige  wyse  opgetrek.  Dit  is  nie 
op  die  kerkplein  gebou  nie,  maar  op  die  pastorie  erf  met  die  bedoeling  om 
dit  later  as  pastorie  te  kon  gebruik.  In  die  kerkraadsvergadering  van  Oktober 
1869  het  daar  ’n  groot  verontwaardiging  geheers  omdat  daar  ’n  ,,schandelijk 
misbruik  van  dit  kerkgebouw"  gemaak  was,  deurdat  twee  maande  tevore, 
waarskynlik  met  ’n  kapok,  mense  hulle  vee  in  die  gebou  laat  slaap  het. 
Hierdie  ,,schandelijk  misbruik"  het  bygedra  om  die  kerkraad  te  laat  voel  dat 
die  kerk  tog  wel  baie  eenvoudig  was  en  daar  is  toe  besluit  ,,tot  de  oprigting 
van  een  betamend  kerkgebouw."  As  boukommissie  hiervaar  is  benoem  PJ 
Joubert,  AA  O'Reilly,  P van  Rensburg,  FJ  van  Rensburg  en  B Uys.  Die 
herstelwerk  het  die  gemeente  £ 33/8/6  gekos. 

Die  kerkraad  het  ook  nog  op  21  Mei  1866  'n  beroep  uitgebring  op  ds.  G van 
Niekerk,  predikant  te  Hoopstad  in  die  Kaapkolonie.  Hy  het  egter  bedank.  Ds. 
v/d  Hoff  het  met  sy  jaarlikse  besoek  dit  gewoonlik  so  gereël  dat  hy  ’n  paar 
Sondae  by  die  gemeente  was.  Hy  het  dan  so  ver  as  moontlik  huisbesoek 
gedoen  en  op  verskillende  plekke  in  die  distrik  kerkgehou.  So  ver  as 
nagegaan  kan  word  was  die  kerkplekke  behalwe  op  die  dorp  ook  nog  die 
plase  Weltevreden  van  AA  Stoop,  Streepfontein  van  CJ  Stoop,  Rusthoek, 
en  Rustfontein  van  P.  J.  Joubert. 

In  Julie  1864  het  die  kerkraad  dit  noodsaaklik  gevind  het  om  ’n  spesiale 
vergadering  te  hou,  hoewel  die  konsulent  nie  aanwesig  was  nie.  Daar  was 
moeilikheid  met  die  landdros,  LP  Badenhorst.  Hy  was  van  die  familie 
Badenhorst  van  Hartebeestfontein  in  die  distrik  Potchefstroom,  en  wat  reeds 
jare  te  vore  deur  ds.  van  Velden  van  Winburg  teen  ds.  v/d  Hoff  en  die 
Hervormde  Kerk  opgestook  was.  Die  Wakkerstroomse  landdros,  LP 
Badenhorst  het  moeilikheid  met  die  kerkraad  gehad.  Hulle  het  toe,  soos 
gesê,  in  Julie  1864  bymekaar  gekom  om  die  moeilikheid  te  bespreek,  maar 

Badenhorst  wou  hulle  nie  ontmoet  nie  omdat  twee  diakens,  GJ  Viljoen  en 
GJ  Visage,  volgens  hom  ,,onwaardig"  was.  Drie  weke  later  het  die  kerkraad 
weer  ’n  poging  gedoen  om  Badenhorst  te  ontmoet  maar  hy  het  weer 
geweier  om  op  te  daag. 

Op  22  en  23  Oktober  1864  is  nagmaal  gehou.  Ds.  v/d  Hoff  het 
Sondagmiddag  met  die  dankseggingsdiens  oor  1 Petrus  1 vers  3 
gepreek  : Geloofd  zij  de  God  en  Vader  onzes  Heeren  Jezus  Christus, 
die  naar  Zijn  groote  barmhartigheid  ons  heeft  wedergeboren  tot  een 
ievende  hoop,  door  de  opstanding  van  Jezus  Christus  uit  de  dooden. 

Hy  het  in  die  preek  oor  die  wedergeboorte  gehandel  en  in  verband 
daarmee  ook  oor  die  beeld  van  God  in  die  mens.  Ds.  v/d  Hoff  het  in 
die  preek  geleer  dat  die  kiem  van  die  wedergeboorte  in  die  mens 
aanwesig  is,  en  het  dit  gestaaf  met  ’n  beroep  op  artikel  XIV  van  die 
Nederlandse  Geloofsbelydenis  waar  van  die  geringe  oorblyfsels  van 
die  beeld  van  God  in  die  mens  gespreek  word,  en  verder  ook  nog 
met  verskillende  Skriftuurplekke.  Maar  hy  het  met  nadruk  gesê  dat 
die  Gees  van  God  alleen  hierdie  kiem  kan  opwek  en  ontwikkel. 

Na  die  diens  het  hy  in  die  tent  van  die  heer  Wessel  Uys  gesit  toe 
ouderling  Piet  Stoop  en  diaken  Hendrik  van  Rensburg  by  hom  kom  en 
hom  meedeel  dat  daar  mense  was  wat  hom  van  ’n  valse  leer 
beskuldig.  Sy  preek  die  middag  oor  die  wedergeboorte  sou  met  die 
Skrif  in  stryd  gewees  het,  en  op  ’n  vraag  van  ds.  v/d  Hoff  het  hulle 
geantwoord  dat  dit  ouderling  FN  Vermaak  en  HD  Sassenberg  was  wat 
hierdie  gerugte  rondgestrooi  het. 

Vermaak  was  vanaf  1 Desember  1861  ouderling  van  die  gemeente. 
Sassenberg  was  ’n  Duitser  en  is  in  Oktober  1813  in  Hamburg 
gebore.  Dit  is  nie  bekend  wanneer  hy  na  Suid-Afrika  gekom  het  nie. 
Waarskynlik  wel  op  volwasse  leeftyd,  sodat  hy  sy  godsdienstige 
onderrig  nog  in  die  Lutherse  leer  ontvang  het,  want  in  sy 
beskuldiging  teen  ds.  v/d  Hoff  is  dit  duidelik  dat  hy  in  teenstelling  met 
laasgenoemde  op  Lutherse  standpunt  gestaan  het.  Sy  geskooldheid 
wys  ook  op  'n  Europese  opvoeding.  Vroeër  het  hy  in  Riversdal, 
Kaapkolonie,  gewoon  waar  hy  verskeie  jare  ouderling  was  en  die 
opwekking  van  1860  en  daarna  meegemaak  het  en  die  invloed  van 
die  metodisme  ondergaan  het.  In  die  Kaapkolonie  van  daardie  dae 
was  dit  amper  mode  om  mekaar  oor  en  weer  van  kettery  te 
beskuldig,  en  hierdie  neiging  van  ketterjagtery  het  hy  daarvandaan 
gebring.  Hy  het  in  1863  in  Transvaal  gekom  en  hom  in  die  distrik 
Wakkerstroom  gevestig,  en  met  hierdie  nagmaal  het  hy  vir  die  eerste 
keer  ’n  Hervormde  kerkviering  in  Transvaal  bygewoon.  Hy  het  ds. 
v/d  Hoff  nie  persoonlik  geken  nie,  en  het  ook  nie  die  moeite  geneem 

om  met  hom  kennis  te  maak  nie,  want  hy  was  heel  waarskynlik  met 
die  gewone  Kaapse  vooroordeel  van  daardie  dae  teen  hom  besiel. 

Hierdie  twee  here,  Vermaak  en  Sassenberg,  het  onrus  onder  die 
kerkgangers  gesaai  en  beweer  dat  ds.  v/d  Hoff  se  preek  kettery  bevat 
het.  Dit  het  ’n  opskudding  veroorsaak.  As  mens  al  die  stukke  nagaan 
is  dit  baie  duidelik  dat  ds.  Frans-Lion  Cachet  daaragter  gesit  het.  Hy 
was  toe  besig  om  planne  te  beraam  vir  ’n  inval  op  kerklik  gebied  in 
Transvaal,  en  wou  ’n  skeuring  in  die  Hervormde  Kerk  bewerkstellig. 
Sy  plan  was  om  met  Wakkerstroom  te  begin  en  die  hele 
gemeente  vir  hom  te  annekseer. 

Toe  ds.  v/d  Hoff  verneem  watter  gerugte  Sassenberg  en  Vermaak 
rondstrooi,  het  hy  na  die  kerk  gegaan,  want  die  gemeente  was  baie 
onstuimig  en  wou  hê  dat  hy  die  twee  beskuldigers  sou  vra  om  hulle 
beskuldiging  te  bewys.  ’n  Groot  gedeelte  van  die  gemeente  was  dan 
ook  al  gou  in  die  kerkgebou.  Ds.  v/d  Hoff  het  die  twee  beskuldigers 
gevra  waarom  hulle  nie  eers  met  hom  persoonlik  oor  hulle  besware 
kom  praat  het  nie.  Sassenberg  en  Vermaak  het  met  hul  metodistiese 
redenasies  voortgegaan  en  ds.  v/d  Hoff  ook  van  liberalisme 
beskuldig,  waarop  ds.  v/d  Hoff  baie  verontwaardig  geword  en  gesê 
het  dat  sy  beskuldigers  sal  moet  bewys  wat  hulle  beweer. 

Ds.  v/d  Hoff  was  driftig  van  geaardheid  en  het  in  die  versoeking 
gekom  om  kwaad  te  word  maar  hom  tog  beheers.  Self  het  hy  die 
volgende  hieroor  geskryf  : ,,Nu  werd  het  voor  mijn  gevoel  te  zwaar, 
en  bijna  gaf  ik  mijne  verontwaardiging  lucht  in  bittere  woorden,  doch 
de  Heer  laatste  een  wacht  voor  mijn  lippen  en  ik  hield  mijn  tong  in  toom 
en  vergenoegde  mij,  door  tusschenkomst  van  den  heer  Petrus  Hermanus 
Uys,  met  een  einde  te  maken  aan  deze  doellooze  vertooningen  in 
verbitterde  taal  mijner  beschuldigers,  en  zeide  dat  ik  morgen  met  mijn 
kerkraad  zou  gaan  zitten  en  dan  die  zaak  geregeld  zou  laten  voorkomen." 

Maandag  het  die  kerkraad  saamgekom.  Sassenberg  en  Vermaak  het  hulle 
beskuldigings  nou  skriftelik  ingehandig,  en  ds.  vd  Hoff  het  dit  aan  die 
kerkraad  voorgelees.  Na  die  voorlesing  van  die  klagbrief  het  ds.  v/d  Hoff 
die  voorsitterstoel  aan  die  oudste  ouderling  Pieter  Stoop  gegee  en  het 
gemeen  dat  hy  nou  sou  kans  hê  om  homself  te  verdedig,  maar  sy 
beskuldigers  het  hom  dit  belet  en  hierin  is  hulle  gehelp  deur  H Loxton, 
diaken  van  die  NG  Gemeente  van  Utrecht  wat  onder  ds.  FL  Cachet 
gestaan  het. 

Dit  werp  ’n  eienaardige  lig  op  die  prosedure  van  die  kerkraad.  In  die 
eerste  plek  vra  mens  jouself  af  waarom  Sassenberg  en  Vermaak  ds.  v/d 
Hoff  verhinder  het  om  op  hul  beskuldigings  te  antwoord,  en  tweedens  : 
wat  het  ds.  Cachet  se  diaken  Loxton  wat  nie  lid  van  die  Hervormde  Kerk 
was  nie,  daar  te  doen  gehad.  Mens  sien  hoe  Cachet  hom  wou  inmeng  in 
die  aangeleenthede  van  die  Hervormde  Kerk  en  ’n  skeuring  wou 
veroorsaak. 

Ds.  v/d  Hoff  het  toe  aanbeveel  dat  die  kerkraad  die  saak  vir  ondersoek  na 
die  Kommissie  van  die  Algemene  Kerkvergadering  moes  verwys,  wat  ook 
besluit  is.  Maar  Sassenberg  en  Vermaak  het  met  die  eis  gekom  dat  die 
ondersoek  op  Wakkerstroom  moes  plaasvind  en  dat  twee  ,,bekeerde 
leeraars"  naamlik  ds.  P Huet  van  Pietermaritzburg  en  ds.  G van  de  Wall 
van  Bloemfontein  in  die  Kommissie  moes  sitting  neem.  Die  kerkraad  het 
hul  eerste  eis  toegestaan,  maar  het  nie  op  die  tweede  ingegaan  nie.  Mens 
sien  hieruit  hoe  Sassenberg  die  predikante  van  die  Hervormde  Kerk 
gewantrou  het.  Dit  is  ook  weer  'n  voorbeeld  hoe  sommige  mense  uit  die 
Kaapkolonie  deur  hulle  metodistiese  opvatting  van  bekering,  hulle  verbeel 
het  dat  hulle  beter  was  as  ander  mense. 

Ds.  v/d  Hoff  is  na  die  nagmaalsviering  weer  terug  na  Potchefstroom.  Hy 
het  ’n  lang  en  uitvoerige  verhaal  van  die  gebeurtenisse  opgestel  wat 
omtrent  agt  bladsye  beslaan  het,  en  op  13  November,  die  eerste  Sondag 
na  sy  tuiskoms,  het  hy  dit  van  die  kansel  aan  die  gemeente  voorgelees, 
terwyl  hy  oor  dieselfde  teks  gepreek  het  as  in  Wakkerstroom.  Hy  wou  dat 
sy  gemeente  moes  weet  wat  hy  in  Wakkerstroom  gepreek  het,  en  het  in 
die  stuk  wat  hy  voorgelees  het  ’n  uitvoerige  uiteensetting  van  sy  opvatting 
van  die  wedergeboorte  gegee 

Hierdie  uitvoerige  stuk  is  deur  ds.  v/d  Hoff  saam  met  die  klagte  van 
Sassenberg  en  Vermaak  aan  ds.  Begemann  gestuur,  die  skriba  van  die 
Kommissie  van  die  Algemene  Kerkvergadering.  Ds.  v/d  Hoff  self  was  die 
praeses,  soos  die  voorsitter  in  daardie  dae  genoem  is,  maar  daar  hy  in  die 
saak  betrokke  was  het  sy  sekundus,  ds.  GW  Smits,  opgetree.  Ds.  v/d  Hoff 
is  met  sy  twee  beskuldigers,  Sassenberg  en  Vermaak,  opgeroep  om  op 
23  Januarie  1865  te  verskyn,  maar  laasgenoemdes  het  geweier.  Hulle  het 
geeïs  dat  die  saak  op  Wakkerstroom  behandel  moes  word.  Die 
Kommissie  het  toe  ds.  Begemann  en  ouderling  CFJ  Meyer  en  diaken  WL 
Pretorius  van  Suikerboschrand  (die  latere  gemeente  van  Heidelberg)  na 
Wakkerstroom  afgevaardig  vir  ’n  voorlopige  ondersoek. 

Hierdie  kommissie  het  op  15  April  1865  in  die  kerk  op  Wakkerstroom 
saamgekom.  Verskillende  getuies  is  aangehoor.  Toe  Sassenberg 

getuienis  moes  gee  het  hy  sy  eis  volgehou  dat  ds.  Huet  en  ds.  van  de 
Wall  teenwoordig  moes  wees  as  die  Algemene  Kommissie  die  saak  sou 
behandel.  Op  ’n  vraag  of  hy  die  kerkregering  en  die  predikante  van  die 
Republiek  dan  onbevoegd  beskou  om  oor  geloofswaarhede  te  handel  en 
sulke  sake  te  behandel,  wou  hy  geen  antwoord  gee  nie.  Sassenberg  het 
egter  met  ’n  spiksplinternuwe  ding  voorendag  gekom.  Hy  en  Vermaak  het 
verlang  dat  die  kommissie  dokumente  moes  voorlê  om  te  bewys  dat  hulle 
wettig  deur  die  Algemene  Kommissie  na  Wakkerstroom  afgevaardig  was. 
Ds.  Begemann  het  duidelik  gemaak  dat  die  kerkwet  dit  nie  vereis  nie. 

Sassenberg  en  Vermaak  het  hulle  besware  gehandhaaf  en  gesê  dat  hulle 
teen  alles  is  wat  in  stryd  is  met  die  kerkwet.  Ds.  Begemann  het  weer 
verklaar  dat  die  kerkwet  glad  nie  van  sulke  geloofsbriewe  melding  maak 
nie.  Sassenberg  het  hierop  geantwoord  dat  dit  in  die  Kaapkolonie  wel  die 
gewoonte  was  om  so  ’n  kommissie  van  geloofsbriewe  te  voorsien.  Hierop 
moet  ons  opmerk  dat  ook  in  die  Kaapse  kerkwet  nie  van  geloofsbriewe  vir 
sulke  kommissies  sprake  van  was  nie.  Hulle  het  ook  op  hulle  eis  bly  staan 
dat  ds.  Huet  en  ds.  van  de  Wall  aanwesig  moes  wees  as  die  Algemene 
Kommissie  sou  sit  en  dat  dit  op  Wakkerstroom  sou  geskied.  Ds. 
Begemann  het  daarop  gewys  dat  huile  hul  voortdurend  "op  die  wet  beroep 
maar  in  werklikheid  die  saak  nie  volgens  die  wet  wou  laat  behandel  nie. 
Sassenberg  en  Vermaak  het  botweg  geweier  om  verder  enige  verklaring 
en  inligting  te  gee  tensy  die  kommissie  aan  hulle  geloofsbriewe  kon 
voorlê. 

Die  kommissie  het  ’n  volledige  verslag  van  die  verrigtinge  saamgestel  en 
dit  aan  die  Kommissie  van  die  Algemene  Kerkvergadering  gestuur.  Ds. 
Smits  het  die  Algemene  Kommissie  vir  26  Junie  1865  op  Rustenburg 
byeengeroep.  Hierdie  plek  van  samekoms  was  deur  die  kerkwet 
vasgestel,  want  art.  31  van  die  ,,Algemene  Bepalingen"  het  neergelê  dat 
die  Kommissie  daar  moes  vergader  ,,waar  de  praeses  woont." 
Sassenberg  en  Vermaak  is  ook  opgeroep,  maar  het  op  18  April  aan  ds. 
Smits  geskryf  dat  hulle  weier  om  te  verskyn  omdat  die  voorlopige 
kommissie  van  ondersoek  geen  geloofsbriewe  gehad  het  nie,  en  dat  hulle 
wou  hê  dat  die  Kommissie  van  die  Algemene  Kerkvergadering  op 
Wakkerstroom,  en  saam  met  ds.  Huet  en  ds.  van  de  Wall  moes  sit.  Hulle 
het  met  die  dreigement  geeïndig  dat  ,,indien  ons  verzoek  niet  mogelijkheid 
heeft  toegestaan  te  worden  zoo  zijn  wij  met  onze  orthodoxe  vrienden 
overeengekomen  om  verder  besluit  te  nemen."  Hierdie  brief  was  behalwe 
deur  Sassenberg  en  Vermaak  ook  nog  onderteken  deur  diakens  GJ 
Viljoen  en  GJ  Visagie  wat  hulle  nou  by  Sassenberg  en  Vermaak  gevoeg 
het. 

Die  Kommissie  van  die  Algemene  Kerkvergadering  het  op  die  bepaalde 
tyd,  26  Junie  1865,  te  Rustenburg  onder  voorsitterskap  van  ds.  GW  Smits 
vergader.  Ds.  NJ  van  Warmelo  het  as  skriba  opgetree  aangesien  ds.  AJ 
Begemann  reeds  in  die  voorlopige  kommissie  van  ondersoek  gedien  het. 
Die  ander  lede  was  ouderlinge  PP  Roets  van  Heidelberg,  AP  Cronje  van 
Potchefstroom  (die  vader  van  die  latere  gen.  Piet  Cronje)  en  HP  Potgieter 
van  Rustenburg.  Ds.  v/d  Hoff  was  ook  teenwoordig  om  hom  voor  die 
kommissie  teenoor  sy  beskuldigers  te  verantwoord.  Die  uitspraak  was  dat 
daar  geen  gronde  gevind  kon  word  om  die  klag  teen  ds.  v/d  Hoff  te  staaf 
nie. 

Ds.  van  Warmelo  het  as  skriba  op  30  Junie  1865  ook  ’n  skrywe  aan 
Vermaak,  Visagie,  Viljoen  en  Sassenberg  gerig  waarin  die  besluit  van  die 
Kommissie  meegedeel  is,  en  waarin  die  broeders  vermaan  is  oor  hulle 
kwaadwillige  optrede  jeens  ds.  v/d  Hoff  asook  hul  onrusstoking  in  die 
gemeente. 

Die  saak  was  hiermee  egter  nog  nie  afgehandel  nie.  Ouderling  Vermaak 
en  die  twee  diakens  GJ  Viljoen  en  GJ  Visagie  wou  hulle  gewoonweg  nie 
aan  die  besluit  van  die  Kommissie  van  die  Algemene  Kerkvergadering 
onderwerp  nie  en  het  hulle  nie  aan  die  vermaning  gesteur  nie.  Hulle  het 
hul  gewoonweg  aan  die  Hervormde  Kerk  onttrek  en  het  saam  met 
Sassenberg  hulle  deur  ds.  Cachet  laat  meesleep. 

Op  6 en  7 Januarie  1866  sou  op  Wakkerstroom  weer  kerkviering  wees 
onder  leiding  van  ds.  v/d  Hoff,  wat  van  die  Algemene  Kerkvergadering  wat 
intussen  gesit  het,  opdrag  gekry  het  om  ’n  nuwe  kerkraad  te  laat  kies. 
Cachet  het  reeds  Donderdag  4 Januarie  na  Wakkerstroom  gegaan  en  het 
Vrydagmóre,  nog  voor  die  aankoms  van  ds.  v/d  Hoff,  Vermaak  na 
ouderlinge  Pieter  Stoop  en  Wynand  Pretorius  gestuur  om  die  sleutel  van 
die  kerk  te  kry  en  sodoende  van  die  gebou  besit  te  neem.  Ouderlinge 
Stoop  en  Pretorius  het  egter  geweier  om  die  sleutel  af  te  gee,  en  toe  het 
Vermaak  ’n  ander  sleutel  gekry  wat  gepas  het,  en  die  kerk  oopgesluit  en 
toe  met  Cachet  se  mense  daarin  vergader.  Ouderlinge  Stoop  en  Pretorius 
het  toe  by  die  veldkornet  gaan  hulp  soek,  waarop  laasgenoemde  saam 
met  die  assistent-veldkornet  na  die  kerk  gegaan  het  en  Cachet  met  sy 
paar  aanhangers  beveel  het  om  die  gebou  te  verlaat,  wat  hulle  wel  moes 
doen.  Ds.  v/d  Hoff  het  dieselfde  dag  ook  op  Wakkerstroom  aangekom  en 
die  kerkviering  het  gewoon  aangegaan. 

Cachet  het  op  Vrydag  5 Januarie  1866  deur  FN  Vermaak,  GJ  Viljoen,  GJ 
Visagie  en  C Labuschagne  ’n  besluit  laat  neem  dat  hulle  die  wettige 
kerkraad  van  Wakkerstroom  is  en  hulle  het  die  volgende  dag  hulle  eerste 

kerkraadsvergadering  onder  voorsitterskap  van  Ds.  Cachet  gehou.  Hulle 
het  gemaak  of  die  kerkraad  wat  vanaf  die  stigting  van  die  gemeente  in 
1861  onafgebroke  bestaan  en  gefunksioneer  het,  nie  meer  daar  was  nie. 

Hulle  het  hulleself  as  die  wettige  kerkraad  geag,  en  wel  van  die  Ned. 
Gereformeerde  gemeente  van  Wakkerstroom  waarvan  ds.  Cachet 
homself  as  konsulent  verklaar  het  ! Maar  so  ’n  NG  gemeente  van 
Wakkerstroom  het  nog  nie  bestaan  nie.  Hierdie  selfgemaakte  kerkraad  het 
op  24  Februarie  1866  nog  ’n  keer  onder  voorsitterskap  van  die 
selfgemaakte  konsulent,  ds.  FL  Cachet  vergader,  toe  Sassenberg  ook 
ouderling  gemaak  is.  Maar  dit  was  die  laaste  maal  wat  dit  vergader  het. 

Die  gemeente  Wakkerstroom  wou  hulle  nie  volg  nie  en  ds.  Cachet  het 
later  geskryf:  ,,Het  werk  te  Wakkerstroom  heeft  geene  goede  vruchten 
voor  onze  kerk  afgeworpen,  er  was  te  veel  vreemd  vuur  op  het  altaar." 
Slegs  ’n  paar  mense  is  deur  ds.  Cachet  afvallig  gemaak  maar  hulle  het 
hom  al  gou  losgelaat  en  hulle  op  kerklike  gebied  heeltemaal  afsydig 
gehou.  In  1869  het  hulle  ’n  sendeling  uit  die  Kaapkolonie  laat  kom,  die 
eerw.  JR  Keet  wat  in  1848  as  godsdiensonderwyser  in  Swellendam 
aangestel  is  en  in  1859  tot  sendeling  bevorder  is  en  in  1864  hom  by  die 
Independente  Kerk  Genootskap  aangesluit  het  en  ’n  sendinggemeente  op 
Bredasdorp  gestig  het.  Hy  het  die  paar  mense  in  Wakkerstroom  ook  tot  ’n 
Independente  gemeente  georganiseer  en  daarin,  volgens  Cachet,  ,,zeer 
twyfelachtige  leden"  opgeneem.  Mens  vra  jouself  af  wat  Sassenberg, 
Vermaak,  Viljoen  en  Visagie  van  hierdie  opmerking  van  Cachet  sou 
gedink  het  as  dit  hulle  ore  of  oë  moes  bereik. 

Die  Hervormde  gemeente  Wakkerstroom  het  deur  hierdie  voorval  geen 
skade  gely  nie.  Die  mense  het  standvastig  gebly.  Pieter  Stoop  het  nog  tot 
6 Oktober  1876  ouderling  gebly  toe  hy  weens  sy  swak  oë  moes  bedank. 
Ook  na  die  kerkvereniging  het  hy  nog  aan  die  Hervormde  Kerk  trou  gebly. 
Op  19  Aug.  1897  is  hy  oorlede. 

Ds.  v/d  Hoff  het  tot  in  1870  konsulent  gebly  toe  hy  deur  ds.  NJ  van  Warmelo 
opgevolg  is,  wat  in  1868  predikant  van  Heidelberg  geword  het  en  baie  nader 
aan  Wakkerstroom  was.  Die  eerste  kerkviering  onder  leiding  van  die  nuwe 
konsulent  het  in  Oktober  1870  plaasgevind,  toe  die  verbeterde  kerkgebou 
ook  in  gebruik  geneem  is.  Op  dieselfde  Sondag  is  ook  21  kinders  gedoop  en 
7 lidmate  belydenis  van  geioof  laat  aflê.  Ds.  van  Warmelo  het  tydens  dié 
besoek  drie  Sondae  agtermekaar  in  die  gemeente  deurgebring.  Dit  was  vir 
hom  makliker  omdat  Heidelberg  baie  nader  aan  Wakkerstroom  geleë  was 
as  Potchefstroom.  Ook  was  die  werkarea  van  ds.  v/d  Hoff  veel  meer 
uitgestrek  as  dié  van  ds.  van  Warmelo.  In  die  kerkraad  is  nou  selfs  die 
verlange  uitgespreek  om  die  konsulent  voortaan  met  kar  en  perde  op 
Heidelberg  te  gaan  haal  en  terug  te  neem.  Ds.  v/d  Hoff  moes  altyd  met  ’n 
ossewa  van  Potchefstroom  na  Wakkerstroom  gaan,  want  die  perdesiekte 
was  veels  te  gevaarlik  om  die  lang  afstand  met  perde  af  te  lê. 

Die  kerkgebou  was  nog  steeds  taamlik  primitief  : sonder  preekstoel  en 
sonder  konsistorie.  Daar  is  toe  besluit  om  ’n  verbetering  hierin  aan  te  bring, 
en  met  die  kerkviering  in  Februarie  1873  is  die  nuwe  preekstoel  en 
konsistorle  in  gebruik  geneem.  Die  nuwe  preekstoel  is  deur  diaken  R 
Visagie  gemaak.  Die  aanboulngs  by  die  konsistorle  het  die  gemeente 
£ 100/15  gekos. 

Die  behoefte  Is  hoe  langer  hoe  meer  gevoel  aan  ’n  vaste  kerkplek  in  die 
westelike  deel  van  die  gemeente,  in  die  teenswoordige  distrik  Volksrust.  Die 
ou  kern  van  die  gemeente  het  eintlik  daar  gewoon,  soos  die  families  Stoop, 
van  Rensburg,  Struwig  en  andere,  en  vanaf  die  jaar  1854  toe  ds.  v/d  Hoff 
die  gemeente  vir  die  eerste  keer  besoek  het,  is  in  daardie  deel  gereeld 
kerkgehou  as  die  konsulent  in  die  gemeente  was.  Die  kerkraad  het  dan  ook 
op  22  Februarie  1873  aan  Zandspruit  ’n  stuk  grond  in  sy  besit  gehad  wat  vir 
’n  bedrag  van  £170  gekoop  is.  Die  bedoeling  was  om  daar  ’n  kerk  te  bou  en 
die  plek  as  ’n  kerkdorp  ult  te  lê  met  die  naam  Burgershoop,  vernoem  na  die 
toenmalige  Staatspresident  TF  Burgers.  Op  27  April  is  besluit  om  met  die 
kerkbou  te  begin,  en  reeds  twaalf  dae  later,  op  9 Mei  is  die  hoeksteen  gelê. 
Maar  tog  lyk  dit  of  die  gebou  nooit  voltooi  is  nie.  Die  eerste  vaste  predikant, 
ds.  DP  Ackerman,  het  sy  aandag  meer  aan  die  opbou  van  Wakkerstroom 
geskenk. 

Die  gemeente  het  meer  en  meer  gegroei,  veral  omdat  daar  in  die  loop  van 
die  jare  altyd  nuwe  families  ingetrek  het.  Die  behoefte  aan  ’n  vaste  predikant 
het  dan  ook  steeds  groter  geword.  Ds.  van  Warmelo  het  in  1873  aan  die 

hand  gedoen  om  iemand  uit  Holland  te  beroep.  Hy  sou  in  daardie  jaar  sy 
familie  aldaar  gaan  besoek,  en  het  aangebied  om  dan  vir  die  gemeente  ’n 
predikant  te  soek.  Dit  het  egter  op  ’n  teleurstelling  uitgeloop.  Ds.  FL  Cachet, 
die  ou  vyand  van  die  Hervormde  Kerk,  het  in  daardie  dae  in  Holland 
gewoon,  en  hy  het  sy  uiterste  bes  gedoen  om  die  planne  van  ds.  van 
Warmelo  te  laat  misluk.  In  die  pers  sowel  as  In  persoonlike  gesprekke  het 
hy  die  Hollandse  predikante  afgeraai  om  ’n  beroep  na  Transvaal  aan  te 
neem.  Tegelykertyd  is  van  die  kant  van  Stellenbosch  ’n  paar  proponente  na 
Transvaal  gestuur  om  hier  te  reis,  en  te  probeer  om  hulle  hier  te  laat  beroep. 
Die  motief  van  ds.  Cachet  en  van  Stellenbosch  was  duldelik  : die  Ned. 
Hervormde  Kerk  moes  vernietig  word.  Vir  ds.  van  Warmelo  was  dit  ’n  groot 
teleurstelling. 

Op  25  April  1874  het  ’n  gekombineerde  kerkraadsvergadering  saamgekom, 
d.w.s.  die  diensdoende  kerkraadslede  met  die  oud-kerkraadslede.  Die 
bedoeling  was  om  oor  die  beroep  van  ’n  predikant  te  handel.  Daar  was  baie 
diskussies  en  soms  het  dit  nogal  skerp  toegegaan.  Die  pogings  om  uit 
Holland  ’n  predikant  te  kry  het  nie  geslaag  nie  en  vir  iemand  uit 
Stellenbosch  het  die  mense  ook  nie  kans  gesien  nie,  want  tot  dusver  het  die 
Hervormde  Kerk  niks  behalwe  teenkanting  uit  daardie  oord  gekry  nie  en  niks 
anders  as  ’n  skeuring  was  deur  hulp  van  daardie  kant  te  wagte  nie.  Maar 
uiteindelik  is  tog  ’n  Stellenbosche  proponent  beroep,  die  eerwaarde  heer  DP 
Ackerman.  Die  gemeente  het  toe  oor  ’n  skamele  £ 21/1/9  beskik. 

Die  kerkraad  het  ’n  paar  maande  later  twee  ossewaens  gestuur  om  hom  op 
Richmond  in  die  Kaapkolonie  te  gaan  haal,  en  op  21  Oktober  1874  kon  die 
beroepe  predikant  daar  vertrek.  Die  reis  het  27  dae  geduur  en  op  16 
Oktober  het  hy  op  Wakkerstroom  aangekom.  Die  bevestiging  het  op  9 
Januarie  1875  onder  leiding  van  ds.  van  Warmelo  plaasgevind.  Die  opkoms 
was  baie  groot.  Nieteenstaande  die  swaar  reëns  en  die  vol  riviere  wat  baie 
mense  verhinder  het  om  by  die  kerk  te  kom,  was  daar  tog  nog  115 
ossewaens,  20  karre  en  baie  perderuiters.  Die  kerkgebou  was  ook  te  klein 
om  almal  te  akkommodeer.  Ds.  van  Warmelo  het  die  bevestigingspreek  in 
die  kerk  gehou.  Sy  teks  was  1 Thes.5:14.  Die  bevestiging  self  het  buitekant 
die  kerk  op  ’n  verhoog  plaasgevind  wat  spesiaal  vir  hierdie  doel  opgerig 
was.  Ds.  Ackerman  het  sy  intreepreek  die  middag  gehou  na  aanleiding  van 
Kol.1:28.  In  die  intreepreek  het  hy  gesê  dat  hy  van  plan  was  om  alles  te 
doen  wat  hy  kon  om  kerkvereniging  te  help  bewerkstellig.  Hy  was  hom  egter 
bewus  van  die  vyandskap  wat  daar  van  Ned.  Gereformeerde  kant  teen  die 
Hervormde  Kerk  geheers  het,  want  hy  het  gesê  dat  hy  weet  dat  daar 
,,rustverstoorders  waren  die  ook  trachten  zouden  de  zuiverheid  van  zijn  leer 
te  doen  betwijfelen." 

Die  kerkraad  en  gemeente  het  as  afskeid  aan  ds.  van  Warmelo  ’n  beurs  van 
ruim  £ 40  gegee,  ’n  ryperd  en  baie  ander  geskenke  saam  met  ’n  adres  as 
bewys  van  hulle  hoë  agting  vir  hom.  ,,Zooiets  is  het  eerste  voorbeeld  in  de 
Transvaal,"  het  hy  na  Holland  geskryf. 

Die  toestande  was  in  die  dae  toe  ds.  Ackerman  op  Wakkerstroom  gekom 
het,  nog  baie  primitief  hoewel  dit  tog  al  baie  vooruitgegaan  het  vanaf  die  dae 
toe  ds.  v/d  Hoff  van  Potchefstroom  gekom  het.  Op  die  dorp  Wakkerstroom 
was  daar  maar  net  ’n  stuk  of  vier  huise.  Die  pastorie  het  uit  ’n  paar 
kamertjies  bestaan  wat  aan  die  kerk  gebou  was,  en  wel  so  dat  die  eetkamer 
tegelykertyd  ook  die  voordeur  en  die  gang  was  waardeur  die  gemeente  in 
die  kerk  moes  kom.  ’n  Behoorlike  pastorie  was  dan  ook  ’n  dringende 
vereiste,  en  twee  dae  na  die  bevestiging  van  die  predikant  het  die  kerkraad 
besluit  om  vir  hom  ’n  behoorlike  woning  te  laat  bou.  Dit  het  in  die  loop  van 
1876  klaargekom,  maar  dit  het  die  kerkbou  op  Burgershoop  op  die 
agtergrond  geplaas,  want  dit  was  ’n  te  groot  finansiële  las  om  terselfdertyd 
’n  pastorie  én  ’n  kerk  te  bou.  Dit  het  eers  weer  in  1879  aan  die  orde  gekom 
toe  daar  weer  ’n  boukommissie  benoem  is.  Dit  het  egter  ook  toe  nie  verder 
gekom  nie,  want  die  kerkraad  het  besluit  om  eers  die  kerkgebou  op 
Wakkerstroom  te  verbeter  want  dit  het  in  ’n  vervalle  toestand  verkeer.  Die 
mure  is  drievoet  hoër  gemaak  en  daar  is  ’n  sinkdak  opgesit.  Hierdie 
verbeterde  kerkgebou  is  op  3 Julie  1880  ingewy.  Die  kerkbou  op 
Burgersdorp  kon  toe  weer  deur  die  oorlog  van  1880-81  nie  uitgevoer  word 
nie,  en  na  dit  verby  was,  was  die  kerkvereniging  weer  daar  wat  dit  verydel 
het. 

Op  die  eerste  kerkraadsvergadering  wat  onder  leiding  van  ds.  Ackerman 
gehou  is,  is  verskillende  huishoudelike  bepalings  gemaak,  o.a.  dat  niemand 
,,dan  onder  zeer  dringende  omstandigheden"  tot  ouderling  gekies  kon  word 
voordat  hy  nie  eers  tenminste  twee  jaar  as  diaken  gedien  het  nie  ; verder  is 
aan  die  kerkraadslede  ten  seerste  aanbeveel  dat  hulle  in  hul  dienswerk  op 
Sondae  en  feesdae  asook  in  die  kerkraadsvergaderings  ,,behoorlijk  in  het 
zwart  rok"  verskijn  (Onder  'n  rok  word  nie  ’n  manel  verstaan  nie,  maar  wat  in 
Engels  ,,tailcoat"  genoem  word  en  teenswoordig  in  ons  land  nog  alleen  op 
deftige  aandpartye  met  ’n  wit  dassie  gedra  word.  Die  onderbaadjie  was 
egter  nie  wit  nie,  maar  swart) ; en  dat  persone  wat  as  lid  van  die  Hervormde 
Kerk  bedank  sonder  dat  hulle  grondige  redes  opgee,  onmiddellik  onder 
sensuur  geplaas  moes  word. 

Ds.  Ackerman  het  in  dieselfde  jaar  waarin  hy  op  Wakkerstroom  gekom  het, 
aan  die  kerkraad  verlof  gevra  om  twee  keer  per  maand  in  die  Hervormde 
Kerk  in  Engels  te  preek.  Dit  is  toegestaan,  waaroor  ’n  mens  jouself  vandag 
verbaas,  want  die  Engelse  inwoners  op  die  dorp  en  in  die  distrik  kon  mens 
in  daardie  dae  op  die  vingers  van  een  hand  tel,  en  hulle  kon  die  landstaal 
verstaan  (In  die  Hervormde  Kerk  is  behalwe  deur  ds.  Ackerman  alleen  nog 

deur  ds.  HS  Bosman  in  Pretoria  in  1880  en  ds.  A.  Murray  in  Ventersdorp  in 
1903  in  Engels  gepreek).  Dit  was  dan  ook  niks  anders  as  die  navolging  van 
’n  destydse  dwase  kerklike  mode  van  die  Kaapkolonie  wat  ds.  Ackerman 
hier  wou  navolg.  Maar  mens  moet  egter  versigtig  wees  en  hieruit  nie  aflei 
dat  ds.  Ackerman  Engelsgesind  sou  gewees  het,  soos  die  predikante  van 
die  Ned.  Gereformeerde  Kerk  in  die  Republiek  nie.  Ds.  Ackerman  se 
huistaal  was  Hollands,  en  hy  het  by  die  skoolonderwys  Hollands  as  medium 
van  die  onderwys  voorgestaan. 

In  dle  oorlog  van  1880-81  het  hy  trou  by  die  saak  van  die  Boere  gestaan  en 
gereeld  die  Boere  kommando’s  besoek  waardeur  Sir  Evelyn  Wood  sy 
salaris  wat  hy  as  predikant  van  die  Staatskerk  van  die  Goewerment  ontvang 
het,  nie  wou  uitbetaal  nie,  sodat  die  kerkraad  verplig  was  om  ander 
voorsiening  te  maak.  Na  die  teruggawe  van  die  land  aan  die  Boere  in 
Augustus  1881  is  die  salaris  van  staatsweë  weer  herstel.  Die  finansies  van 
dle  gemeente  het  beter  begin  lyk,  want  hulle  het  vir  1881  ’n  inkomste  van  £ 
116/17/6  teenoor  hul  uitgawe  van  £ 108/0/6  gehad.  Hulle  lidmatetal 
(belydend)  was  op  daardie  stadium  701  met  ’n  sieletal  van  1652  - dus  méér 
kinders  as  volwassenes. 

Die  jaar  1885  was  die  jaar  van  die  kerkvereniging.  Dit  het  soos  ’n  stormwind 
oor  dle  Kerk  gekom  en  in  plaas  van  vrede  en  eensgesindheid  het  dit  die 
verdeeldheid  groter  gemaak.  Ook  in  Wakkerstroom.  Die  meerderheid  van 
Hervormers  oor  die  hele  land  wou  ulteindelik  nie  die  kerkvereniging  aanvaar 
nie  omdat  dit  vir  hulle  meer  en  meer  duidelik  geword  het  dat  van  Nederduits 
Gereformeerde  kant  met  kerkvereniging  niks  anders  bedoel  was  as  ’n 
vernietiging  van  die  Hervormde  Kerk  nie.  Tog  het  dit  vir  baie  Hervormers 
nog  ’n  tyd  geneem  voor  hulle  dit  kon  insien.  In  Wakkerstroom  was  dit  ook 
die  geval.  Die  Hervormde  gemeente  het  ’n  ledetal  van  714  gehad  en  ’n  eie 
predikant,  terwyl  die  Ned.  Gereformeerdes  slegs  ’n  klein  gemeentetjie 
gehad  wat  nie  eers  op  die  dorp  gekonsentreer  was  nie,  maar  op  Amersfoort. 
Dit  het  in  Wakkerstroom  se  wêreld  feitlik  geen  effek  gehad  nie.  Die 
vereniging  het  aanvanklik  vir  die  Hervormde  Gemeente  dan  ook  glad  nie  ’n 
bedreiging  ingehou  nie.  Prakties  het  dit  vir  hulle  niks  anders  beteken  nie  as 
’n  inlywing  van  die  Ned.  Gereformeerde  groep  in  die  Hervormde  Kerk. 

Hierby  het  gekom  dat  ds.  Ackerman  tydens  sy  diensjare  as  Hervormde 
predikant  altyd  eerlik  en  opreg  teenoor  die  Hervormde  Kerk  gestaan  het,  en 
nooit  aan  ’n  ondergrawing  deelgeneem  het  nie.  Dit  kon  ook  nie  anders  nie, 
want  hy  was  iemand  met  ’n  eerlike  en  opregte  karakter.  Ook  was  hy  ’n 
deeglike  prediker,  geen  metodis  nie,  terwyl  sy  preektrant  ooreengekom  het 
met  dié  van  die  Hervormde  Kerk.  Hy  het  sy  kragte  gegee  aan  die  opbou  van 
die  Hervormde  Kerk.  Wel  het  hy  kerkvereniging  voorgestaan  en  bepleit. 

maar  op  ’n  eerlike  wyse  en  nie  ten  koste  van  die  Hervormde  Kerk  nie.  In  die 
jare  toe  die  kerkvereniging  in  die  lug  was  het  hy  steeds  die  belange  van  die 
Hervormde  Kerk  met  klem  gehandhaaf  en  teen  aanslae  van  die  kant  van  die 
Ned.  Gereformeerde  Kerk  beskerm,  soos  op  die  Algemene  Kerkvergadering 
van  1879  en  tydens  die  sitting  van  die  kommissies  uit  die  twee  Kerke  wat  in 
1882  oor  die  kerkvereniging  onderhandel  het.  Toe  die  kerkvereniging  misluk 
het  omdat  die  meeste  Hervormde  lidmate  daar  nie  mee  wou  saamgaan  nie, 
het  hy  dit  van  sy  standpunt  opreg  betreur.  Hy  het  na  die  kerkvereniging  in 
die  Hervormde  Kerk  altyd  vriende  gehad.  Dit  is  bekend  hoe  ds.  van 
Warmelo  uiteindelik  die  kerkvereniging  betreur  het  en  dat  ds.  Ackerman  in 
die  Verenigde  Kerk  die  enigste  predikant  was  met  wie  hy  bevriend  was  en 
openhartig  oor  die  toestand  gepraat  het  en  aan  wie  hy  sy  leed  kon  meedeel. 

In  1909  is  ds.  Ackerman  in  die  Verenigde  Kerk  kwalik  geneem  omdat  hy  in 
die  openingsrede  van  die  Sinode  die  Verenigde  Kerk  die  jongste  Kerk  in 
Transvaal  genoem  het,  waaruit  moes  volg  dat  die  Hervormde  Kerk  die 
oudste  Kerk  is.  Hy  het  dan  ook  deur  sy  besadigde  houding  nie  altyd  in  die 
Verenigde  Kerk  die  waardering  gekry  wat  hom  toegekom  het  nie.  Toe  hy  in 
1905  sy  dertigjarige  ampsjubileum  gevier  het,  was  dit  vir  hom  soos  hyself 
verklaar  het,  ,,een  zeer  diepe  teleurstelling  dat  geen  enkele  zijner 
medebroeders  predikanten,  vooral  van  degenen,  met  wie  hij  de  hitte  des 
daags  en  de  koude  des  nachts  in  Transvaal  gedragen  had"  teenwoordig 
was  nie.  Hulle  was  wel  na  die  fees  uitgenooi  ,,maar  niet  een  had  een  brief 
van  verontschuldiging  geschreven  of  een  telegram  van  gelukwenschen 
gezonden." 

In  Wakkerstroom  het  dit  die  indruk  gelaat  dat  die  Verenigde  Kerk  geen  nuwe 
Kerk  was  nie,  maar  gewoon  die  voortsetting  van  die  Hervormde  Kerk  was. 
Dit  het  dan  ook  ’n  tyd  geneem  voordat  dit  aan  sommige  mense  van 
Wakkerstroom  duidelik  geword  het  dat  die  kerkvereniging  die  vernietiging 
van  die  Hervormde  Kerk  in  die  land  sou  beteken.  Toe  die  mense  dit  begin 
insien  wou  verskillende  van  die  ou  inwoners  van  die  distrik,  soos  die  families 
Stoop,  Struwig,  Uys  en  andere  dan  ook  niks  meer  met  die  kerkvereniging  te 
doen  hê  nie,  en  hulle  het  begin  om  die  Hervormde  Gemeente  te 
reorganiseer.  Hiermee  tree  ’n  heeltemaal  nuwe  fase  in  die  geskiedenis  van 
die  gemeente  in.  Die  sentrum  is  selfs  verskuif  na  Volksrust  waardeur  die 
mense  nie  altyd  die  kontinuïteit  kon  raaksien  nie. 

Daniel  Petrus  Ackerman  is  gebore  op  12  April  1849  te  Richmond  in  die 
Kaapprovinsie.  Na  sy  skoolloopbaan  gaan  hy  na  die  Paarl  om  daar  verder  te 
studeer  en  in  1874  voltooi  hy  sy  studie  en  ontvang  dadelik  twee  beroepe  - 
na  Richmond,  sy  geboortedorp  en  na  Marthinus  Wesselstroom.  Hy  word 
gelei  om  die  beroep  na  Marthinus  Wesselstroom  aan  te  neem.  Hy  was  op 

daardie  stadium  ’n  sieklike  maer  en  swak  mannetjie.  Voor  die  lang  reis  per 
ossewa  vanaf  Richmond  na  sy  eerste  en  enigste  gemeente  onderneem  sou 
word,  trou  hy  met  Hester  Magdalena  van  Blerk  wat  gebore  is  op  26  Mei 
1850.  Die  jong  pastoriepaar  het  hier  aangekom  op  16  November  1874  en  is 
plegtig  bevestig  deur  die  konsulent  vanaf  Heidelberg,  ds.  NJ  van  Warmelo 
op  9 Januarie  1875. 

Ds.  Ackerman  is  per  wa  en  osse  deur  broeders  Pretorius  en  Badenhorst 
vanaf  Richmond  na  Wakkerstroom  vervoer  - ’n  reis  wat  4 maande  geduur 
het.  Daar  was  egter  nie  ’n  pastorie  nie.  Die  predikantspaar  moes  maar  so 
kuier-kuier  by  gemeentelede  bly  totdat  uiteindelik  die  konsistorie,  wat  uit 
twee  kamers  bestaan  het,  ingerig  is  om  te  dien  as  pastorie.  By  die 
bevestiging  van  ds.  Ackerman  is  ook  ’n  voorsanger  aangestel  teen  ’n  salaris 
van  £15  perjaaren  ’n  kosterteen  £10  perjaar. 

Die  gebruik  van  die  konsistorie  as  pastorie  was  egter  ’n  onuithoudbare 
situasie  en  so  besluit  ’n  gemeentevergadering  op  8 Januarie  1875  om  ’n 
pastorie  te  bou.  ’n  Kollekte  lewer  dadelik  £400  op  en  daar  word  besluit  om 
nog  £600  te  leen.  Op  16  April  1875  word  ’n  boukontrak  aangegaan  en  vir 
die  messelwerk  alleen  word  £420  betaal  en  vir  ’n  kleimuur  om  die  pastorie  ’n 
verdere  £50.  Die  kleimuur  is  later  op  aandrang  van  die  Dorpsraad  afgebreek 
en  met  ’n  draadheining  vervang.  Met  die  bou  van  die  pastorie  is  stadig 
gevorder.  Eers  is  ontdek  dat  die  kerkraad  nie  op  die  kerkplein  ’n  pastorie 
mag  bou  nie  waarop  Generaal  PJ  Joubert  ’n  erf  aan  die  gemeente  geskenk 
het.  Uit  die  notule  van  9 Oktober  1876  wil  dit  voorkom  asof  vir  die  bou  van 
die  pastorie  meer  as  £1400  uitbetaal  is  - die  regte  bedrag  is  nie  bekend  nie. 
Toe  daar  op  21  Oktober  1878  £377/11/6  afbetaal  is,  was  daar  nog  ’n  tekort 
van  £780  op  die  bou  van  die  pastorie.  Dié  pastorie  het  ’n  oppervlak  van  63  x 
37  voet  (ongeveer  217  vierkante  meter)  beslaan. 

Blykbaar  het  dit  met  die  betaal  van  die  predikant  se  salaris  ook  maar  moeilik 
gegaan.  Die  notule  van  12  Mei  1879  vermeld  die  volgende  besluit  : 
"Besloten  om  predikant  salaris  met  £75  te  verhogen  en  hamels  en  meel 
naar  vermogen."  Kort  hierna  word  die  mure  van  die  kerk  3 voet  hoër  gebou 
en  van  ’n  sinkdak  voorsien.  Die  kerkgebou  wat  so  herstel  is,  word  op  3 Julie 
1880  plegtig  ingewy. 

Teen  hierdie  tyd  beskik  die  gemeente  dus  oor  ’n  verbeterde  kerkgebou,  ’n 
pastorie,  en  die  plaas  Burgershoop.  Alhoewel  daar  ’n  skuldlas  is,  gaan  die 
gemeente  nou  al  makliker  voort  en  is  daar  groei.  Teen  1870  tel  die  lidmate 
van  die  gemeente  ongeveer  500. 

Sir  Theophilus  Shepstone  annekseer  die  Transvaal.  Om  nader  kennis  te 
maak  met  die  bevolking  besoek  hy  ook  Marthinus  Wesselstroom  onder 
geleide  van  ’n  sterk  afdeling  Rooibaadjies.  Onder  groot  gejuig  word  hy  deur 
’n  deel  van  die  inwoners  op  die  dorp  verwelkom.  Die  Sondagmóre  toe  die 
gemeente  nagmaal  vier,  hoor  hulle  voetstappe  en  word  daar  aan  die  kerk 
getimmer.  Ds.  Ackerman  versoek  die  gemeente  om  rustig  te  bly  sit  en  gaan 
stel  ondersoek  in.  Hy  vind  toe  die  Rooibaadjies  is  besig  om  die  kerkgebou  af 
te  breek.  Dit  het  baie  oorreding  gekos  om  hulle  so  ver  te  kry  om  te  wag  tot 
die  diens  verby  is.  Die  diens  kon  daarop  rustig  voortgaan. 

Die  Engelse  het  die  kerk  toe  as  ’n  fort  ingerig  en  daar  ’n  ringmuur  om  gebou 
as  borswering.  Op  4 Julie  1881  deel  ds.  Ackerman  die  kerkraad  mee  dat  sy 
salaris,  wat  tot  hiertoe  van  die  staat  ontvang  is,  deur  Sir  Evelyn  Wood 
(waarnemende  Hoë  Kommissaris  van  Suid-Afrika)  gestaak  word  omdat  ds. 
Ackerman  "in  den  oorlog  aan  de  zyde  der  Boeren  was."  Die  kerkraad  besluit 
egter  dadelik  om  die  salaris  self  te  voorsien. 

Terwyl  ds.  Ackerman  in  die  Strand  vakansie  hou,  is  hy  op  die  oggend  van  2 
Augustus  1916  skielik  oorlede.  Sy  lyk  is  na  Wakkerstroom  vervoer  en  uit 
dankbaarheid  vir  die  een-en-veertigjarige  troue  diens  in  die  gemeente,  is  hy 
begrawe  binne  die  ringmuur  van  die  NG  Kerk  Wakkerstroom  en  is  op  sy  graf 
’n  gedenknaald  opgerig. 

Aangesien  dit  uit  die  boeke  van  die  gemeente  blyk  dat  ds.  Ackerman 
gedurende  die  oorlogsjare  nie  salaris  ontvang  het  nie,  is  toe  deur  die 
kerkraad  besluit  om  vir  mev.  Ackerman  ’n  nuwe  woning  te  bou  waar  sy  haar 
lewe  kan  sluit.  Die  woning  Ackerville  is  toe  gebou  en  aan  haar  geskenk. 
Mev.  Ackerman  is  op  20  Julie  1930  oorlede.  Sy  is  langs  haar  eggenoot 
binne  die  ringmuur  van  die  kerk  begrawe  uit  dankbaarheid  en  erkenning  vir 
haar  lewe  van  diens  aan  die  gemeente. 

Na  die  dood  van  mev.  Ackerman  het  die  Ackerman-familie  Ackerville  aan 
die  NG  Kerk  Wakkerstroom  teruggegee. 

KERKVfeEEMIQMg 


Kerkvereniqinq. 

Die  Nederduitsch  Hervormde  Kerk  was  die  staatskerk  in  die  ZAR.  Histories 
en  regmatig  was  dié  kerk  die  voortsetting  van  die  kerk  wat  saam  met  die 
Voortrekkers  uit  die  Kaapkolonie  gekom  het,  en  hulleself  sedert  1837 
onafhanklik-selfstandig  onder  die  Voortrekkers  georganlseer  en  gehandhaaf 
het. 

Die  anneksasie  van  die  ZAR  in  1877  deur  Engeland  het  gelei  tot  die 
geboorte  van  ’n  sterk  gees  van  eenheid  en  eendrag  op  nasionaal-politieke 
gebied.  Hierdie  eenheidstrewe  het  ’n  hoogtepunt  bereik  na  die  triomf  van  die 
Eerste  Vryheidsoorlog  van  1880  - 1881.  Die  impuls  vir  kerkvereniging  het 
uitgegaan  van  Pres.  SPJ  Kruger  en  Genl.  PJ  Joubert ; dit  wil  sê  : polities 
gemotiveerd.  As  gevolg  van  die  Engelse  druk  wou  hulle  ’n  sterk,  verenigde 
volk  hê  en  een  enkele  verenigde  kerk.  Die  kerklike  verskille  moes 
gerelativeer  word  ter  wille  van  ’n  saak  van  groter  belang.  Die  Nederduitsch 
Hervormde  Kerk  het  op  daardie  stadium  ongeveer  80  % van  die  kerklike 
lidmate  in  die  ZAR  uitgemaak. 

Die  eerste  keer  dat  amptelik  oor  kerkvereniging  gehandel  is,  was  op  die 
Algemene  Kerkvergadering  van  die  Nederduitsch  Hervormde  Kerk  van 
November  1879,  toe  ds.  HS  Bosman  van  Pretoria  ’n  beskrywingspunt 
ingedien  het  dat  die  twee  kerke  die  pad  van  vereniging  moet  bewandel. 
Voorlopig  egter  is  die  saak  van  kerkvereniging  deur  die  Eerste 
Vryheidsoorlog  van  1880  - 1881  iewat  vertraag. 

Byna  ’n  jaar  nadat  die  twee  kommissies  van  sewe  man  elk  deur  die 
Algemene  Kerkvergaderings  van  beide  kerke  in  November  1881  aangewys 
is,  het  hulle  mekaar  op  31  Oktober  1882  in  Pretoria  ontmoet  om  te 
beraadslaag  oor  die  grondslae  vir  die  kerkvereniging. 

Die  kommissie  van  die  Nederduitsch  Hervormde  Kerk  het  bestaan  uit  di.  DP 
Ackerman  en  NJ  van  Warmelo  asook  ouderlinge  HB  Klopper,  PW  Geyser, 
JA  Breedt,  FGH  Wolmarans  en  JJ  van  Staden.  Beide  ds.  Ackerman  en 
ouderling  Klopper  was  van  die  Gemeente  Wakkerstroom. 

Op  8 November  1882  het  die  twee  kommissies  hulle  werk  afgesluit  en  ’n 
verslag  van  62  bladsye  aan  die  twee  kerke  voorgelê.  Genoemde  verslag  het 
nie  rekening  gehou  met  die  teologiese  en  kerkregtelike  aangeleenthede  van 
’n  kerkvereniging  nie.  Die  verslag  was  verder  opgestel  op  grondslag  van 

wankelrige  kompromisbesluite.  Aan  die  voonA/aardes  wat  die  Algemene 
Kerkvergadering  van  die  Nederduitsch  Hervormde  Kerk  gestel  het,  is  ook 
nie  gehoor  aan  gegee  nie. 

Die  Nederduitsch  Hervormde  Kerk  se  Algemene  Kerkvergadering  het  op  27 
November  1882  byeengekom  - skaars  19  dae  nadat  bogenoemde  verslag 
vrygestel  is.  Verskeie  afgevaardigdes  na  hierdie  Algemene  Kerkvergadering 
het  eers  op  die  vergadering  self  die  verslag  onder  oë  gekry.  Op  hierdie 
vergadering  was  ook  drie  predikante  van  die  Hervormde  Kerk  wat  uit  die 
Kaapkolonie  gekom  het  en  aan  die  Stellenbosche  Kweekskool  afstudeer 
het,  naamlik  di.  DP  Ackerman  van  Wakkerstroom,  JC  de  Vries  van  Zeerust 
en  HS  Bosman  van  Pretoria.  Hulle  het  vanweë  hulle  historiese  verbintenis 
met  die  Kaapse  Kerk  die  saak  van  kerkvereniging  bepleit.  Slegs  twee 
stemme  teen  kerkvereniging  is  genotuleer,  naamlik  dié  van  ouderlinge  MJ 
Prinsloo  en  CJ  Joubert.  Tog  het  die  Algemene  Kerkvergadering  die  saak 
van  kerkvereniging  goedgekeur.  Die  Algemene  Kerkvergadering  van  die 
Nederduits  Gereformeerde  Kerk  het  eers  einde  Maart  1883  vergader  en  ook 
die  beoogde  kerkvereniging  goedgekeur. 

Die  eerste  Algemene  Kerkvergadering  van  die  nuwe  verenigde  kerk  het  op 
7 Desember  1885  te  Pretoria  vergader  onder  voorsitterskap  van  ds.  HJ 
Neethling  van  Utrecht  en  ds.  NJ  van  Warmelo  as  skriba.  Dié  datum  is  dan 
ook  die  ontstaandatum  van  die  nuwe  verenigde  kerk.  Só  het  die 
kerkvereniging  van  1885  tot  stand  gekom.  Die  lidmatetal  van  die  gemeente 
pas  voor  die  kerkvereniging  het  1375  siele  en  714  belydende  lidmate  getel. 

Teenstand. 

Goed  die  helfte  van  die  lidmate  van  die  Nederduitsch  Hervormde  Kerk  was 
nie  te  vinde  vir  die  opheffing  van  die  Nederduitsch  Hervormde  Kerk  en  die 
opgaan  in  ’n  verenigde  kerk  nie.  Tog  is  die  lidmate  (gemeentes)  nooit  geken 
in  die  saak  nie.  Oral  het  stemme  van  protes  teen  die  vereniging  begin 
opgaan  en  het  groepe  lidmate  hulleself  los/buite  die  kerkvereniging  begin 
organiseer.  Interessant  genoeg  het  in  verskeie  gemeentes  twee  eredienste 
per  Sondag  plaasgevind  - een  vir  die  vereniging-gesindes  en  een  vir  die 
beswaardes. 

Ds.  NJ  van  Warmelo  was  tot  skriba  verkies  van  die  nuwe  verenigde  kerk  en 
was  dus  moreel  aan  dié  kerk  gebonde.  Daar  was  dus  geen  predikant  oor  in 
die  Nederduitsch  Hervormde  Kerk  wat  nie  verenig  het  nie,  behalwe  ds.  GW 
Smits  van  Rustenburg.  Hy  is  toe  deur  die  ontevredenes  genader  om  ’n 
vergadering  te  Witfontein  (Konsulentsgemeente  van  Pretoria)  te  hou.  Op  23 


35 


April  1886  besluit  die  Witfonteingemeente  as  geheel  om  te  bly  wat  hulle 
altyd  was,  naamlik  Nederdultsch  Hervormd.  Hulle  sien  hulleself  dan  ook  as 
die  voortsetting  van  die  Nederduitsch  Hervormde  Kerk. 

Spoedig  hierna  is  talle  versoeke  van  oral  ontvang  van  ontevrede  lidmate  en 
kerkraadslede  uit  ander  gemeentes  om  by  Witfontein  aan  te  sluit.  Die 
kerkraad  van  Witfontein  het  onder  dle  besef  gekom  dat  hulle  nou  geroepe 
was  om  leiding  te  gee  aan  al  die  Hervormde  lidmate  oor  die  hele  ZAR  wat 
nie  wou  verenig  nle.  Op  3 Januarie  1887  vorm  Witfontein  ’n  kombinasie  met 
ontvrede  lidmate  van  Standerton  en  Middelburg.  Hulle  besluit  ook  om  ’n 
predikant  uit  Holland  te  beroep. 

Nadat  ds.  MJ  Goddefroy  in  Junie  1887  in  Pretoria  aangekom  het,  is  hy  op 
30  September  1887  te  Pretoria  as  predikant  van  die  Nederduitsch 
Hervormde  Kerk  bevestlg.  Saam  met  ds.  GW  Smits  en  ouderlinge  MJ 
Prinsloo,  CJ  Joubert  en  ADW  Wolmarans  sou  hulle  hul  beywer  vir  die 
belange  van  die  lidmate  wat  nie  met  die  kerkvereniging  saamgegaan  het 
nie.  Gedurende  Februarie  1888  is  ’n  Algemene  Kerkvergadering  van  die 
Nederduitsch  Hervormde  Kerk  byeengeroep  om  die  voortgang  van  die 
Nederduitsch  Hervormde  Kerk  te  bespreek.  Daar  sou  ook  weer  in  1890, 
1893  en  1894  ’n  Algemene  Kerkvergadering  gehou  word. 

Op  1 Mei  1890  publiseer  ds.  MJ  Goddefroy  sy  skrywe  “Die  kerkkwessie  : 
Nie  ’n  leer-,  maar  ’n  lewenskwessie”,  waarmee  dle  aanvalle  van  die  kant 
van  die  verenigde  kerk  afgeweer  word.  Op  29  Augustus  1890  word  die 
Prokurasie-kommissie  in  dle  lewe  geroep  om  na  die  eiendomme  van  die 
Nederduitsch  Hervormde  Kerk  om  te  sien.  Op  11  Februarie  1891  het  ds.  NJ 
van  Warmelo,  skriba  van  die  nuwe  verenigde  kerk,  ’n  beëdigde  verklaring 
uitgereik  dat  dle  sinode  van  die  verenigde  kerk  van  Mei  1889  van  die 
grondslae  van  die  kerkvereniging  afgewyk  het. 

Vanweë  die  spanning  wat  nou  opgelaai  het  tussen  die  Nederduitsch 
Hervormde  Kerk  (veral  die  Prokurasie-kommissie)  en  die  verenigde  kerk, 
roep  pres.  SPJ  Kruger  ’n  byeenkoms  te  Pretoria  saam  op  24  Augustus 
1891.  Daarmee  wou  hy  die  spanning  ontlont  en  bemiddel  tot  ’n  vergelyk 
tussen  die  twee  stryde  groeperinge.  Op  die  vergadering  is  deur  ’n 
subkommissie  ’n  konsepvoorstel  gemaak  wat  in  verband  met  die  kerklike 
eiendomme  ’n  skikking  aan  die  hand  gedoen  het,  maar,  hoewel  die 
afgevaardigdes  van  die  nuwe  verenigde  kerk  hierdie  konsepvoorstel  die 
aand  toe  dit  sy  finale  vorm  gekry  het,  goedgekeur  het,  het  hulle  dit  die 
volgende  dag  gewoonweg  weer  verwerp.  Die  konsep-voorstel  is  tog  nog  na 
die  betrokke  kerke  gestuur.  Die  Hervormde  Kerk  het  dit  goedgekeur  maar 

die  sinode  van  die  nuwe  verenigde  kerk  het  dit  verwerp.  Hiermee  het  die 
kerklike  stryd  wat  deur  die  kerkvereniging  veroorsaak  is,  ’n  nuwe  fase 
ingetree.  Gesien  dat  dié  byeenkoms  niks  opgelewer  het  nie,  het  die 
Prokurasie-kommissie  geen  ander  uitweg  gesien  as  om  hulle  tot  die 
geregshof  te  wend  nie.  Die  saak  het  in  die  hooggeregshof  voor  hoofregter 
JG  Kotzé  gedien  vanaf  2-8  Augustus  1892  en  1 - 8 November  1892.  Op 
5 Junie  1893  word  die  volgende  uitspraak  gelewer : 

Die  hof  het  bevind  dat,  aangesien  die  feit  dat  die  kerk  ’n  sedelike  liggaam  is, 
dit  alleen  met  toestemming  van  al  sy  lede  opgehef  kan  word.  Die  Algemene 
Kerkvergaderings  van  beide  kerke  het  dus  buite  hulle  bevoegdheid  opgetree 
om  die  twee  kerke  op  te  hef  en  in  ’n  nuwe  kerkgenootskap  in  te  lei.  Ook  het 
hulle  nie  die  bevoegdheid  gehad  om  die  kerklike  eiendomme,  sonder 
toestemming  van  ál  die  lidmate,  aan  iemand  anders  oor  te  dra  nie.  Die 
kerkvereniging  was  dus  ultra  vires,  dws  nietig,  asof  dit  nooit  plaasgevind  het 
nie.  Dit  het  ook  ingehou  dat  diegene  wat  nie  verenig  het  nie,  hoe  gering 
hulle  getalle  ook  was,  die  wettige  voortsetting  van  die  Hervormde 
gemeentes  was  en  dus  die  eienaars  van  die  kerklike  eiendomme  van  die 
bepaalde  gemeentes. 

Die  nadraai  in  Wakkerstroom. 

Dit  het  langsamerhand  vir  sommige  Hervormde  lidmate  van  Wakkerstroom 
duidelik  geword  dat  die  kerkvereniging  in  werklikheid  nie  ’n  vereniging  van 
die  Ned.  Hervormde  en  die  Ned.  Gereformeerde  Kerk  was  nie,  maar  ’n 
vernietiging  van  die  Ned.  Hervormde  Kerk  wat  verreweg  die  grootste  was, 
deur  die  Ned.  Gereformeerde  Kerk,  die  kleinste  Kerk.  Predikante  van  die 
Verenigde  Kerk  het  in  die  publieke  pers  skerp  aanvalle  gemaak  op  die 
Hervormde  Kerk,  en  daar  is  selfs  bewerings  gemaak  dat  die  Hervormde 
Kerk  nooit  enige  bestaansreg  in  die  land  sou  gehad  het  nie.  Die  ou 
beskuldigings  van  ds.  FL  Cachet  teen  die  Hervormde  Kerk  is  gewoonweg  in 
die  Verenigde  Kerk  oorgeneem.  Dit  het  gemaak  dat  baie  mense  wat  in 
Wakkerstroom  aanvanklik  geneigd  was  om  met  die  vereniging  saam  te 
gaan,  hoe  langer  hoe  meer  ’n  teensin  daarin  gekry  het ; en  toe  hulle  sien  dat 
daar  so  ’n  groot  deel  van  die  Hervormde  Kerk  van  die  begin  af  geen  deel 
daarin  wou  neem  nie,  en  dat  die  kerkraad  van  Potchefstroom  en  die 
predikant  ds.  C.  W.  du  Toit  wat  ’n  tydjie  met  die  vereniging  saam  gegaan 
het,  in  Oktober  1890  ronduit  verklaar  het  dat  hulle  nie  bereid  was  om  nog  ’n 
enkele  stap  verder  in  daardie  koers  te  loop  nie  en  aan  die  kerklike  wêreld 
bekend  gemaak  het  dat  hulle  Hervormd  wou  bly,  het  verskillende 
Hervormde  lidmate  van  Wakkerstroom  ook  geweier  om  langer  saam  te  gaan 
met  die  vereniging  wat  hulle  slegs  voorwaardelik  beskou  het. 

Die  kerktwiste  het  in  daardie  dae  baie  hoog  opgevlam,  en  die  koerante  was 
vol  met  briewe  wat  die  mense  teen  mekaar  geskryf  het.  Hierdie  verloop  van 
sake  het  verskillende  Hervormers  van  Wakkerstroom  laat  insien  dat  daar  vir 
hulle  nou  niks  anders  oorgebly  het  nie  as  om  die  gemeente  so  spoedig 
moontlik  weer  te  organiseer.  Die  persoon  wat  een  van  die  eerstes  was  om 
die  leiding  in  dié  rigting  te  neem,  was  Johannes  Jacobus  Uys,  ’n  neef  van 
Swart  Dirk  Uys.  Hy  het  op  die  plaas  Waterval  gewoon  en  was  in  die 
omwandeling  bekend  as  Jan  Waterval.  In  die  gemeente  was  hy  ’n  bekende 
persoonlikheid  : vanaf  April  1874  tot  Mei  1879  was  hy  diaken,  en  van  toe  af 
tot  Oktober  1884  was  hy  ouderling,  en  hy  het  ook  meermale  Wakkerstroom 
op  die  Algemene  Kerkvergadering  verteenwoordig.  Hy  het  hom  reeds  in 
Julie  1891  met  ds.  M.  J.  Goddefroy  van  Pretoria  in  verbinding  gestel  en 
saam  met  nog  ander  lidmate  het  hy  hom  uitgenooi  om  vir  die  Hervormers  te 
kom  kerk  hou.  Op  29  Oktober  1891  het  82  Hervormde  lidmate  op 
Zandfontein  saamgekom,  die  plek  waar  die  Regering  reeds  besluit  het  om 
die  nuwe  dorp  Volksrust  uit  te  lê,  en  het  die  volgende  stuk  geteken  en 
gepubliseer : 

Wij  ondergeteekenden,  alle  ledematen  van  de  oude  Hervormde  Kerk  in  het 
district  Wakkerstroom,  gelet  hebbende  op  de  Vereeniging  van  de 
Nederduitsch  Hervormde  en  Nederduitsch  Gereformeerde  Kerk,  en  ziende 
dat  bovengenoemde  Vereeniging  naar  onze  meening  onder  de  thans 
bestaande  omstandigheden  niet  zoude  leiden  tot  de  gewenschte  resultaten, 
welke  wij  verwacht  hadden,  maar  integendeel  veeleer  kan  leiden  tot  twist  en 
tweedracht;  en  verder  gelet  hebbende  op  het  concept-voorstel  tot  schikking 
door  de  subcommissie  der  Conferentie  aan  ons  voorgelegd  ter  goedkeuring, 
hechten  onze  goedkeuring  aan  dit  concept-voorstel  en  geven  verder  door 
de  onderteekening  onzer  namen  te  kennen  dat  wij  als  oude  Hervormde 
ledematen  der  Nederduitsch  Hervormde  Gemeente  te  Wakkerstroom 
wenschen  te  blijven,  zooals  in  de  dagen  voordat  bovengenoemde 
Vereeniging  gesloten  was. 

Ds.  Ackerman  het  ondertussen  op  verskillende  plekke  in  die  distrik 
gemeentevergaderings  gehou  om  die  bogenoemde  konsepvoorstel  te 
behandel.  Hyself  het  die  verwerping  daarvan  bepleit,  en  sodoende  het  die 
mense  wat  by  die  kerkvereniging  bly  staan  het,  dit  dan  ook  nie  aanvaar  nie. 
Ds.  Goddefroy  het  by  sy  veel  omvattende  werksaamhede  tog  geleentheid 
gekry  om  op  29  November  1891  op  Zandfontein  kerk  te  hou.  Hy  is  met  kar 
en  perde  daarheen,  want  daar  was  toe  nog  nie  ’n  trein  nie.  Daar  is  toe  ’n 
kerkraad  gekies  wat  tegelyk  bevestig  is.  Dit  het  uit  die  volgende  persone 
bestaan  : AMJ  Laas  en  LC  Taljard  as  ouderlinge,  en  J Reisiger  en  JJ  Uys  as 
diakens.  Laasgenoemde  was  ’n  seun  van  die  reeds  genoemde  Jan 
Waterval.  Die  Regering  het  vroeër  reeds  besluit  om  Zandfontein  as  dorp  uit 

te  gee  en  dit  Volksrust  te  noem  omdat  die  Boerelaers  na  afloop  van  die 
oorlog  van  1880-81  by  die  terugkeer  uit  Natal  op  daardie  plek  vir  die  eerste 
keer  op  Transvaalse  bodem  gerus  het. 

Met  hierdie  kerkviering,  die  eerste  wat  op  die  nuwe  dorp  plaasgevind  het, 
was  daar  egter  nog  nie  veel  van  ’n  dorp  nie,  dit  was  nog  in  wording.  Die 
mense  wat  reeds  vroeër  voorstanders  was  van  kerkbou  op  Burgershoop, 
wat  nie  ver  van  Zandfontein  af  lê  nie,  het  nou  dadelik  die  wenslikheid 
uitgespreek  om  op  Volksrust  ’n  kerk  te  bou.  Dit  is  dan  ook  so  besluit  en  daar 
is  ’n  boukommissie  benoem  om  dit  uit  te  voer  en  diaken  J Reisiger,  wat  ’n 
boukontrakteur  was,  is  as  boumeester  benoem.  Die  bou  het  goed  gevorder 
en  op  9 April  1892  is  dit  deur  ds.  Goddefroy  ingewy  toe  hy  weer  daar  was  vir 
’n  kerkviering. 


Die  nuwe  kerkgebou  het  baie  vir  die  gemeente  beteken.  Dit  was  wel  nie 
groot  nie  maar  tog  doelmatig  en  geskik  en  die  Hervormers  het  nou  weer  ’n 
eie  huis  van  aanbidding  gehad.  Dit  is  dan  ook  goed  verstaanbaar  dat  daar 
met  die  inwyding  ’n  groot  geesdrif  geheers  het.  Die  opkoms  was  uitstekend. 
Verskillende  persone  het  vir  die  meubilering  van  die  kerk  nog  afsonderlike 
geskenke  gegee.  Die  susters  JM  en  FG  Uys  het  ’n  nagmaalservies  gegee, 
mevrou  dr.  Dekema  en  mej.  MMJ  Struwig  vier  kroonlampe  en  mej.  Judith  M. 
Uys  ’n  traporrel.  'n  Nuwe  tydperk  het  nou  vir  die  gemeente  aangebreek,  ’n 
tydperk  van  nuwe  bloei  nadat  dit  gelyk  het  of  die  ondergang  nie  meer  ver 
was  nie.  Ds.  Goddefroy  het  meermale  die  gemeente  besoek,  maar  tog  nie  al 
te  dikwels  nie,  want  die  predikante  was  skaars  : hy  het  alleen  gestaan  vir 
bearbeiding  van  die  hele  oostelike  Transvaal. 

Aan  die  groot  hoofweg  en  die  treinspoor  tussen  die  Witwatersrand  en 
Durban,  in  die  onmiddellike  nabyheid  van  Laingsnek,  op  die  Natal- 
Transvaalse  grens,  in  die  skaduwee  van  Amajubaberg,  is  die  dorp  Volksrust 
geleë. 

185  jaar  gelede  het  die  vlugtende  impies  onder  Moselakatse  vanuit  Natal 
oor  hierdie  gebied  heen  getrek,  om  hulle  verder  op  in  westelike  Transvaal  te 
vestig.  Van  tyd  tot  tyd  het  óf  die  Matabelies  óf  die  Zoeloes  strooptogte 
uitgevoer,  en  op  hulle  bloedspore  was  agtergelaat  afgebrande  krale, 
verbleekte  geraamtes  met  die  swygende  en  algeheel  verlate  velde  daar  om 
heen.  So  was  hierdie  deel  tussen  die  jare  1820  en  1838  ’n  verlate  wêreld, 
die  moordtoneel  van  Moselakatse,  woes  begroeid  deur  hoë  gras,  riete, 
biesies  en  vleigewasse  - die  habitat  van  verskeie  roofdiere. 

Na  die  anneksasie  van  die  Republiek  van  Natal  deur  die  Engelse  in  1845, 
het  ’n  groot  aantal  van  die  Voortrekkers  hulle  waens  opgepak  om  ver  oor  die 
Drakensberge  hul  vryheid  te  gaan  soek.  Onder  hulle  was  daar  die  Uys- 
familie  wat  besit  geneem  het  van  die  gebied  wat  vandag  min  of  meer 
bekend  staan  as  die  distrikte  van  Wakkerstroom  en  Volksrust. 

Die  dorp  Volksrust  het  oorspronklik  uit  3 plase  bestaan,  naamlik 
Zandfontein,  Verkijk  en  Boschpaddrift.  Zandfontein,  wat  1,489  morge 
beslaan  het,  is  op  13  Desember  1860  aan  JA  Grobler  toegestaan.  In  1876 
gaan  dit  oor  in  die  hande  van  HN  Meek,  wie  dit  weer  verkoop  het  aan  MA 
v/d  Hoff.  Op  23  Augustus  1888  het  I Michaelson  dit  van  v/d  Hoff  gekoop  vir 
£ 2,000.  Drie  maande  later,  op  14  November  1888  het  hy  dit  aan  die  Zuid- 
Afrikaanse  Republiek  vir  £ 11,000  verkoop.  Die  plaas  Verkijk  (1,000  morge 
groot)  is  in  1889  deur  die  Zuid-Afrikaanse  Republiek  van  PJ  Uys  vir  £ 3,000 
gekoop.  Die  plaas  Boschpaddrift,  458  morge  groot,  was  die  eiendom  van 
DC  Uys  (of  Swart  Dirk  Uys,  soos  hy  alom  bekend  gestaan  het),  een  van  die 
stigterslede  van  die  Hervormde  Kerk  Volksrust.  Hy  het  dié  grond  later  aan 
dieselfde  I Michaelson  verkoop,  wie  dit  weer  in  1889  aan  die  Zuid- 
Afrikaanse  Republiek  verkoop  het  vir  £ 10,500. 

Gedurende  November  en  Desember  1888  is  die  eerste  opmetings  gemaak 
en  die  eerste  plan  opgestel  van  die  suidelike  deel  van  die  dorp.  Hierdie  werk 
is  gedoen  deur  mnr.  HJ  Maarschalk.  Dit  is  goedgekeur  deur  mnr.  J Rissik, 
toentertyd  landmeter-generaal,  en  later  die  eerste  administrateur  van 
Transvaal.  In  Julie  en  Augustus  1889  is  daar  weer  ’n  opmeting  gedoen 

oorkant  die  dorpspruit,  wat  vandag  as  die  Rooibult  bekend  staan.  In  hierdie 
rigting  het  dan  ook  ’n  groot  deel  van  die  dorp  ontwikkel.  Op  27  Maart  1889  is 
dié  vesting  as  dorp  verklaar  in  die  staatskoerant  van  die  Zuid-Afrikaanse 
Republiek.  Die  proklamasie  het  gelui  : Zoo  is  het  dat  ik,  Stephanus 
Johannes  Paulus  Kruger,  Staatspresident  der  Zuid-Afrikaanse  Republiek, 

bij  dezen  proclameert  en  bekand  maakt,  dat  vanaf  den  27  Maart 

1889,  op  den  genoemden  grond,  een  dorp  zal  zijn  onder  den  naam  van 
Volksrust.  Die  naam  Volksrust  is  aan  die  dorp  gegee  deur  Dorie  de  Jager, 
dogter  van  DC  Uys,  na  aanleiding  van  die  feit  dat  die  vegtende  Boeremagte 
na  die  slag  van  Majuba  hier  gerus  het. 

In  1889,  toe  die  dorp  gestig  is,  was  die  blanke  bevolking  ongeveer  150  siele. 
Die  eerste  amptelike  sensus  is  in  1904  gehou.  Toe  was  die  bevolkingsyfer 
as  volg  : 1,342  blankes,  906  swartes  en  134  Asiërs.  Die  leuse  van  die  dorp 
is  : Progressio  cum  cautione,  “vooruitgang  met  versigtige  oorleg”. 

Tussen  die  jare  1885  en  1886  is  goud  in  die  ou  Zuid-Afrikaanse  Republiek 
ontdek,  tydens  die  presidentskap  van  Paul  Kruger.  Die  wapad  tussen  Port 
Natal  en  die  Witwatersrand  het  oor  Laingsnek,  deur  die  gebied  waarop 
hierdie  dorp  later  aangelê  is,  langs  die  teenswoordige  Rooibult  oor 
Ouhoutnek  (Tamatieberg)  na  Baberton  se  grasvelde  gegaan.  Volksrust  was 
dus  ’n  soort  “Germiston”  in  die  ou  dae,  ’n  vername  aansluitingspunt  tussen 
die  goudvelde  van  Baberton,  die  Witwatersrand  en  Port  Natal.  Duisende 
transportwaens  en  ’n  groot  aantal  passasiers-  en  poskoetse  het  jaarliks  hier 
deur  gegaan  op  hul  lang  en  vermoeiende  togte  van  en  na  Port  Natal.  Dit  is 
daarom  byna  vanselfsprekend  dat  die  Suid-Afrikaanse  Spoorweë  in  1895 
alhier  ’n  stasie  opgerig  het,  wat  later  tot  een  van  die  grootste 
Spoorwegsentra  in  die  Republiek  gegroei  het.  Die  dorp  het  toe  later,  naas 
die  Rooibult,  wes  van  die  spoorwegstasie  uitgebrei. 

Naas  die  groot  spoorwegsentrum  het  die  landbou  in  hierdie  gebied  ook 
gedy,  ondanks  die  strawwe  wintermaande  en  uiterste  klimaats- 
omstandighede.  Interessant  is  om  op  te  merk  dat  die  Uysbees  (of 
Drakensbergerras)  hier  geteel  is. 

Ter  aandenking  aan  die  burgers  van  Volksrust  wat  hul  lewens  in  die  Eerste 
Vryheidsoorlog  teen  Brittanje  opgeoffer  het,  is  ’n  monument  op  die  Rooibult 
opgerig.  In  1934  is  hierdie  monument  oorgeplaas  na  die  dorpsplein,  op  die 
hoek  van  Joubert-  en  Laingsnekstrate.  Dr.  PW  Venter  was  deel  van  die 
komitee  wat  daarvoor  verantwoordelik  was. 

Pas  na  dorpstigting,  in  1891  het  die  Hervormde  Gemeente  hul  eerste 
kerkgebou  te  Volksrust  opgerig  op  erf  27  te  Schoonstraat.  In  1903  sou  dié 
kerkie,  tans  die  ou  saaltjie,  diens  doen  as  CNO  Skool. 

Die  bou  van  die  Kerk  op  Volksrust  het  gemaak  dat  die  sentrum  van  die  ge- 
meente  daarheen  verskuif  is.  Die  mense  daarlangs  het  blykbaar  ook  nie 
enige  pogings  aangewend  om  die  kerklike  eiendomme  op  Wakkerstroom  te 
red  nie.  Hoe  sou  hulle  dit  ook  doen  ? Na  die  hof  gaan  ? Dit  was  uitgesluit 
want  die  Trichardsfonteinse  hofsaak  wat  in  werklikheid  ’n  toetssaak  was,  het 
nog  nie  gedien  nie,  maar  was  nog  in  ’n  voorbereidende  stadium.  Daar  was 
egter  ’n  groep  lidmate  onder  leiding  van  (Swart)  Dirk  Uys  wat  gemeen  het 
dat  Wakkerstroom  nie  losgelaat  moes  word  nie. 


Hulle  het  op  8 Desember  1891  op  die  plaas  Wydgelegen  bymekaar  gekom 
waar  PL  Uys,  ’n  seun  van  DC  Uys  gewoon  het.  Hier  is  toe  ’n  kommissie 
gekies  om  die  kerklike  belange  van  die  Hervormde  lidmate  te  behartig,  veral 
met  die  oog  op  die  kerklike  eiendomme.  Dit  het  bestaan  uit  DC  Uys, 
voorsitter,  AMJ  Laas,  AA  Stoop,  SJ  Struwig  en  HCM  Jansen  van  Rensburg. 
As  sekretaris  het  PL  Uys  opgetree.  Hierdie  kommissie  het  nog  dieselfde  dag 
vergader  en  die  volgende  besluit  geneem  : 

Om  namens  die  ledematen  van  de  Nederduitsch  Hervormde  Kerk  van 
Wakkerstroom  kennis  te  geven  aan  de  voorzitter  en  kerkeraad  van  die 
Nederduitsch  Hervormde  of  Gereformeerde  Kerk  te  Marthinus 
Wesselstroom,  dat  zij  als  Nederduitsch  Hervormde  ledematen  blijven  van 
de  Nederduitsch  Hervormde  Kerk  van  Wakkerstroom  en  wil  niet 
beschouwd  warden  als  leden  van  de  Nederduitsch  Hervormde  of 
Gereformeerde  Kerk,  en  indien  zij  beschouwd  worden  als  leden  van  de 
Nederduitsch  Hervormde  of  Gereformeerde  Kerk  bedanken  zij  er  voor, 
en  blijft  alleen  leden  van  de  Nederduitsch  Hervormde  Kerk. 

Die  kerkraad  van  die  Ned.  Hervormde  of  Gereformeerde  Gemeente  is  nog 
dieselfde  dag  hiervan  in  kennis  gestel. 

Die  Hervormde  Kerk  oor  die  hele  land  was  in  daardie  dae  deur  die 
kerkvereniging  in  twee  groepe  verdeeld.  In  die  eerste  plek  het  mens  die 
offisiële  Ned.  Hervormde  Kerk  gehad  wat  van  die  begin  af  nie  met  die 
kerkvereniging  wou  saamgaan  nie  en  wat  ondertussen  reeds  twee 
predikante  uit  Holland  beroep  het,  namelik  ds.  MJ  Goddefroy  vir  Pretoria  en 
ds.  Jac  van  Belkum  vir  Rustenburg.  Dit  was  die  historiese  voortsetting  van 
die  Ned.  Hervormde  Kerk  van  voor  die  kerkvereniging  soos  deur  die 
Hooggeregshof  in  sy  uitspraak  op  5 Junie  1893  in  verband  met  die 
Trichardfonteinse  kerksaak  erken  is,  en  wat  na  die  tydelike  disorganisasie 
van  1885  reeds  spoedig  weer  orde  op  sake  gestel  het  en  in  1888  die  vier- 
en-twintigste  en  in  1890  die  vyf-en-twintigste  Algemene  Kerkvergaderings 
gehou  het.  Hiernaas  het  in  1890  ’n  ander  groep  Hervormers  te  staan  gekom 
onder  leiding  van  die  Prokurasie-kommissie  waarvan  die  heer  ADW 
Wolmarans  die  leidende  figuur  was,  en  die  Hervormde  Gemeente  van 
Potchefstroom  die  sterkste  gemeente.  Hulle  het  voorlopig  met  die 
kerkvereniging  saamgegaan,  en  eers  toe  hulle  sien  dat  dit  in  ’n  koers 
gegaan  het  soos  deur  die  Hervormde  Kerk  nooit  bedoel  was  nie,  en  toe  die 
grondslae  van  die  vereniging  losgelaat  is,  het  hulle  uit  die  vereniging 
teruggetree.  Hulle  wou  hulle  nie  dadelik  onder  die  Hervormde  Kerkverband 
voeg  nie  maar  wou  eers  die  kwessie  van  die  Hervormde  kerklike 
eiendomme  wat  wel  op  naam  van  die  Ned.  Hervormde  Kerk  gestaan  het 
maar  nou  in  die  hande  van  die  Verenigde  Kerk  was,  oplos.  Die  Prokurasie- 
Kommissie  het  van  hierdie  mense  volmag  gekry  om  wat  die  kerklike 
eiendomme  aanbetref,  oral  hulle  belange  te  behartig,  terwyl  hulle  op 
geestelike  gebied  deur  ds.  C W du  Toit  van  Potchefstroom  bearbei  is. 

Die  kommissie  wat  op  8 Desember  1891  onder  voorsitterskap  van  DC  Uys 
op  Wakkerstroom  gevorm  is,  het  dan  ook  gemeen  om  voorlopig  afsonderlik 
te  staan  en  hulle  nie  onder  die  bearbeiding  van  ds.  Goddefroy  en  die 
kerkraad  wat  op  29  November  op  Volksrust  gekies  is,  te  stel  nie,  maar  om 
samewerking  by  die  Prokurasie-Kommissie  te  soek. 

Die  Verenigde  gemeente  was  toe  besig  om  op  die  kerkplein  van  die 
Hervormde  Kerk  ’n  groot  nuwe  kerk  te  laat  bou.  Dit  was  byna  klaar  en  sou 
op  25  Desember  van  daardie  jaar  al  ingewy  word.  Die  heer  Uys  het  met  die 
oog  hierop  ’n  brief  aan  ds.  Ackerman  gerig  waarin  hy  beswaar  gemaak  het 
dat  die  nuwe  kerkgebou  onder  die  naam  Ned.  Gereformeerd  ingewy  sou 
word,  en  gevra  dat  dit  op  naam  van  die  Ned.  Hervormde  Kerk  sou  geskied 
aangesien  die  kerkplein  aan  die  Hervormde  Gemeente  behoort.  Ook  het  hy 

ds.  Ackerman  uitgenooi  om  na  die  Hervormde  Kerk  terug  te  kom.  Dit  is  deur 
ds.  Ackerman  van  die  hand  gewys.  Die  Hervormde  kommissie  het  toe  op  23 
Desember  weer  vergader  - hierdie  keer  op  Wakkerstroom  aan  huis  van  die 
voorsitter,  die  heer  Uys,  en  verskillende  belangrike  besluite  is  geneem.  In 
die  eerste  plek  om  ds.  CW  du  Toit  van  Potchefstroom  te  vra  om  in  Februarie 
1892  op  Wakkerstroom  te  kom  kerk  hou  en  hulle  soveel  moontlik  in  hulle 
kerklike  belange  te  ondersteun  ; verder  om  die  hulp  van  die  Prokurasie- 
kommissie  in  te  roep  ; en  ten  slotte  om  aan  die  voorsitter,  die  heer  Uys,  op 
te  dra  om  op  24  Desember  onmiddellik  na  afloop  van  die  afskeidsdiens  wat 
ds.  Ackerman  in  die  ou  Kerk  sou  hou,  van  die  kerkraad  van  die  Ned.  Herv. 
of  Geref.  Gemeente  die  sleutel  van  daardie  ou  kerkgebou  op  te  eis  vir  die 
Hervormers  om  dit  verder  vir  dienste  van  die  Hervormde  Kerk  te  gebruik. 
Die  kommissie  wou  hiermee  ook  die  eiendomsreg  van  die  Hervormers  op 
die  kerklike  eiendomme  wat  op  naam  van  die  Ned.  Hervormde  Gemeente 
geregistreer  was,  beklemtoon.  Dit  spreek  vanself  dat  ds.  Ackerman  die 
sleutel  nie  aan  die  heer  Uys  kon  afgee  nie,  maar  die  aanspraak  van 
Hervormde  kant  op  die  Hervormde  kerklike  eiendomme  was  tog  in  elk  geval 
gemaak. 

Die  volgende  dag,  25  Desember,  is  die  nuwe  verenigde  kerkgebou 
ingewy.  Ds.  NJ  van  Warmelo  van  Heidelberg  het  die  inwydingsrede 
uitgespreek.  In  sy  boekie  ,,Die  Vyf-en-Sestig  jarige  bestaan  van  die  Gem. 
Wakkerstroom  sê  die  skrywer,  H.  Saussenthaler,  op  bls.  20  dat  die  nuwe 
kerk  op  10  April  1891  ingewy  is  en  dat  ds.  HS  Bosman  die  inwydingsdiens 
gehou  het.  Dit  is  foutief.  Die  gebou  is  op  25  Desember  1891  ingewy,  en  ds. 
NJ  van  Warmelo  het  die  inwydingsdiens  gehou.  Ds.  HS  Bosman  was  nie 
teenwoordig  nie.  ’n  Verslag  van  die  verrigtinge  het  in  ,,De  Volkstem"  van  2 
Feb.  1892  verskyn.  Die  opkoms  was  verbasend  groot,  ook  baie  Hervormers 
was  aanwesig.  Die  heer  Dirk  Uys  het  die  volgende  hieroor  aan  AA  Stoop 
geskryf : 

. . . . ik  mijzelven  ben  niet  tot  in  de  Kerk  gegaan,  heeft  het  maar  van 
buiten  aanschouwd,  toen  de  optocht  was  met  de  inwijding.  Er  was  wel 
hier  en  daar  eenige  woorden  wisseling  over  en  weder,  zoo  als  u 
gemakkelijk  kan  begrijpen  waar  zoo  velen  bijelkander  zijn,  maar 
algemeen  heeft  het  zeer  goed  afgelopen,  die  van  ons  heeft  hen  maar  stil 
en  goed  gehouden  zonder  eenig  iets  te  doen  of  te  zeggen  die  aanleiding 
kon  geven  tot  ontevredenheid  ....  Ik  heb  ook  uit  een  van  onze  vrienden 
vernomen  dat  de  oude  heer  N.J.  van  Warmelo  geantwoord  heeft  op  een 
vraag  van  dien  vriend,  dat  hy,  de  heer  van  Warmelo,  met  de  grootste 
pleizier  alhier  heen  zal  komen  om  voor  ons  Kerk  te  houden,  indien  wij 
hem  maar  slechts  vragen  wilde. 

Dit  kan  nie  met  sekerheid  gesê  word  of  die  antwoord  van  ds.  van  Warmelo 
presies  so  was  as  wat  die  informant  van  die  heer  Uys  kon  meegedeel  het 
nie,  maar  dit  weet  ons  met  sekerheid,  dat  ds.  van  Warmelo  self  diep 
teleurgestel  was  met  dle  vereniging  en  dat  daar  in  die  Hervormde  Kerk  ’n 
sterk  verwagting  was  dat  ook  hy  net  soos  ds.  CW  du  Toit  weer  uit  die 
vereniging  sou  uittree.  Dit  het  egter  nie  so  ver  gekom  nle,  want  kort  na  sy 
terugkoms  van  Wakkerstroom  het  hy  op  sy  bed  gaan  lê  en  het  weggeteer 
onder  sy  smart  todat  hy  op  21  April  1892  oorlede  is.  Dit  is  nie  onmoontllk  dat 
hy  nog  weer  na  die  Hervormde  Kerk  sou  teruggekom  het  as  hy  die  uitspraak 
in  die  Trichardfonteinse  kerksaak  nog  beleef  het.  ’n  Paar  dae  na  sy  dood  het 
ds.  CW  du  Toit  in  ’n  brief  van  meelewing  aan  mevrou  van  Warmelo  o.a. 
geskryf : 

Nooit  zullen  wij  vergeten  van  hoeveel  waarde  zijn  leven  is  geweest  voor 
onze  Hervormde  Kerk,  en  nog  altoos  was  ons  oog  op  hem  gericht  als  de 
man  die  weer  de  Hervormde  Kerk  zal  opbouwen  ; maar  Gods  gedachten 
zijn  niet  gelyk  onze  gedachten. 

Ds.  Ackerman  het  op  31  Desember  1891  die  volgende  besluit  van  sy 
kerkraad  offisieel  aan  die  Hervormde  kommissle  meegedeel : 

De  Kerkraad  kent  geen  afzonderlijke  Ned.  Herv.  Kerk  van  Wakkerstroom 
meer,  daar  de  Ned.  Hervormde  Kerk  vereenigd  is  met  de  vroegere  Ned. 
Gereformeerde  Kerk  in  de  Z.A.R.  De  Kerkraad  zou  het  ten  zeerste 
betreuren,  indien  leden  dier  Kerk  zich  van  hare  gemeenschap  zouden 
losmaken  door  haar  te  bedanken. 

Die  hele  strekking  van  hierdie  besluit  was  om  die  saak  van  belang  te  ontwyk 
en  sodoende  te  voorkom  dat  die  kerkraad  van  die  verenigde  gemeente 
reeds  sou  gekompromiteer  wees  as  daar  miskien  ’n  hofsaak  oor  die  kerklike 
eiendomme  sou  kom. 

Die  Hervormde  kommissie  het  onmiddellik  na  ontvangs  van  hierdie  besluit  ’n 
brief,  gedateer  2 Jan.  1892,  aan  ds.  CW  du  Toit  gerig  en  hom  gevra  om  in 
Februarie  op  Wakkerstroom  te  kom  kerk  hou.  Die  toestande  wat  in  daardie 
dae  deur  die  mislukte  kerkvereniging  veroorsaak  is,  spreek  ook  ult  die 
volgende  aanhalings  uit  ’n  brief  van  die  heer  Dirk  Uys  wat  hy  op  11 
Februarie  aan  die  heer  ADW  Wolmarans,  die  sekretaris  van  die  Prokurasie- 
Kommissie  geskryf  het : 

Uwen  van  16  Jan.  is  mij  eerst  geworden  op  den  8sten  dezer,  dat  was  na 
dat  alle  verrichtings  waren  afgelopen  alhier  door  ds.  du  Toit  gehouden, 
zoo  was  dan  die  brief  opgehouden  23  dagen  waar  en  om  welke  reden  en 

door  wie  is  my  duister  maar  toch  is  mijn  gedachten  vrij.  Ik  heb  op  den 
2den  Januarie  een  brief  aan  ds.  du  Toit  geschreven  hem  vragende  om 
alhier  voor  ons  te  komen  Kerk  houden,  en  had  nooit  geen  antwoord 
ontvangen,  toen  ik  zag  dat  de  tijd  kort  werd  en  geen  antwoord  ontving 
heeft  ik  mij  gewend  tot  de  telegraaf  en  dank  zij  die  uitvinding  had  ik  intijds 
bescheid  om  te  weten  dat  de  heer  du  Toit  hier  zou  wezen  op  den  1sten 

Zondag  in  Februarij,  en  de  gemeente  nog  kennis  te  geven  Nu  het 

antwoord  van  ds.  du  Toit  op  mijn  brief  van  2 Januarie  is  nog  nooit  te 
voorschijn  gekomen,  dus  kan  ik  niet  anders  zeggen  als  dat  die  brieven 
onderschept  is  geworden. 

Dit  is  dus  duidelik  dat  die  oue  heer  Dirk  Uys  oortuig  daarvan  was  dat  daar 
geprobeer  is  om  die  koms  van  ds.  du  Toit  te  laat  misluk.  Toe  hy  telegrafies 
berig  gekry  het  dat  ds.  du  Toit  op  7 Februarie  op  Wakkerstroom  sou  wees 
het  hy  as  voorsitter  inderhaas  deur  die  sekretaris  van  die  kommissie  ’n 
,,Uitnodiging  aan  die  ledematen  der  Nederduitsch  Hervormde  Kerk  van 
Wakkerstroom"  laat  rig  om  vir  die  kerkviering  op  te  kom 

naar  de  woonhuis  van  den  voorzitter  uwer  Commissie  te  Marthinus 
Wesselstroom  alwaar  de  Kerk  in  de  wagenhuis  van  den  voorzitter  zal 
moeten  gehouden  worden,  en  alwaar  de  voorzitter  alreeds  besig  is  de 
palen  te  planten,  waar  uwe  Hervormde  Kerk  weder  opgericht  moet 
worden  die  bijna  verloren  was.  Bring  dus  waarde  broeders  zoo  veel 
bokzeilen  als  u kan  om  het  te  dekken,  daar  ik  geloof  dat  de  wagenhuis  te 
klein  zal  wezen  de  gemeente  te  bevatten. 

Hoewel  die  uitnodiging  na  die  kerkviering  eers  so  ’n  kort  tydjie  van  tevore 
uitgestuur  is,  was  daar  tog  nog  ’n  taamlike  opkoms.  Verskillende  mense  kon 
nie  kom  nie  omdat  hulle  die  berig  te  laat  ontvang  het.  Op  Saterdag  6 
Februarie  is  daar  ’n  vergadering  van  die  manslidmate  gehou.  Die  heer  Dirk 
Uys  het  op  voorstel  van  ds  du  Toit  as  voorsitter  opgetree.  Die  kommissie  het 
by  hierdie  geleentheid  uitvoerig  verslag  van  sy  werksaamhede  gedoen.  Oor 
die  bespreking  wat  gevolg  het  kom  die  volgende  in  die  offisiële  notule  voor 
wat  deur  ds.  du  Toit  gehou  is  : 

De  Br.  AA  Stoop,  lid  der  commissie  spreekt  uitvoerig  over  den  toestand, 
waarin  wij  ons  bevinden,  en  wat  er  toe  aanleiding  heeft  gegeven.  Hij 
heeft  ook  in  het  begin  de  kerkvereeniging  goedgekeurd,  maar  zag 
spoedig  dat  daardoor  de  onafhankelijkheid  van  onze  Republiek  in  gevaar 
komt,  en  daarom  is  hij  op  de  grondslagen  der  Ned.  Herv.  Kerk  blijven 
staan. 

Verscheidene  leden  voerden  het  woord  en  de  redenen  waarom  men  met 
de  kerkvereeniging  niet  kan  mede  gaan  zijn  : 

• De  kerkvereeniging  brengt  de  onafhankelijkheid  onzer  Republiek  in 

gevaar. 

• Het  is  onbetamelijk  om  den  naam  onzer  Kerk  te  veranderen. 

• Men  ziet  bezwaar  om  te  voldoen  aan  de  wetten  van  de  Ned.  Herv. 
of  Geref.  Kerk  - zooals  de  zending  zaak  enz. 

• Men  heeft  den  eed  van  getrouwheid  afgelegd  aan  de  Hervormde 
Kerk  en  kan  er  niet  van  afzien. 

• Het  is  gebleken  dat  vele  van  onze  Hervormde  broeders  buiten  de 
kerkvereeniging  bleven  staan,  en  wij  achten  het  niet  recht  om  ons 
met  vreemden  te  verbinden  als  wij  daardoor  gescheiden  moeten 
worden  van  onze  broederen. 

• Omdat  de  meerderheid  der  Algemene  Kerkvergadering  afgeweken 
is  van  de  grondslagen  der  kerkvereeniging,  neergelegd  in  1882, 
tengevolge  waarvan  men  een  naam  voor  de  Kerk  heeft  gekozen, 
die  niet  de  volstrekte  meerderheid  van  stemmen  heeft  verkregen. 

Om  dezen  en  andere  redenen  achten  wij  ons  geroepen  om  te  blijven 
staan  op  de  oude  grondslagen  der  Hervormde  Kerk. 

Een  punt  in  hierdie  redes  genoem  moet  nader  verduidelik  word,  en  wel  die 
bewering  dat  die  onafhanklikheid  van  die  Republiek  deur  die  kerkvereniging 
in  gevaar  sou  gebring  word.  Die  Kaapkolonie  het  in  daardie  dae  as  Engelse 
kolonie  op  kerklike  en  staatkundige  gebied  ’n  ander  beleid  voorgestaan  as 
die  Republiek  onder  president  Kruger.  Die  instroming  wat  na  die  ontdekking 
van  die  goudvelde  uit  die  Kaapkolonie  en  met  name  uit  die  Boland  gekom 
het,  het  in  Transvaal  onder  die  Afrikaners  ’n  nuwe  bevolkingselement 
gebring  wat  nie  met  die  ou  Voortrekkers  altyd  in  harmonie  was  nie,  en  wat 
president  Kruger  heftig  geoponeer  het,  soos  wat  sy  onderwys-  en  sy 
spoorwegbeleid  aanbetref.  Kruger  het  hom  wat  die  kulturele  koers 
aanbetref,  na  Holland  georiënteer,  en  hierdie  nuwe  inkomelinge  weer  na 
Engeland.  Hulle  het  by  die  Verenigde  Kerk  aangesluit  en  hierdie  kerk,  soos 
die  ou  mense  dit  uitgedruk  het,  ”verkaaps”.  Hulle  koerant  was  ”Land  en 
Volk”,  en  daarin  is  die  mees  bittere  polemiek  teen  die  Krugerbewind  gevoer, 
en  ook  teen  die  Hervormde  Kerk.  Dit  het  dan  ook  sy  deel  bygedra  om  baie 
ou  Hervormers  nog  meer  van  die  Verenigde  Kerk  te  vervreem,  en  dit  was 
hierdie  Kaapse  oorheersing  in  Transvaal  waarteen  hulle  gekant  was  en 
waarin  hulle  ’n  staatkundige  gevaar  gesien  het. 

Die  vergadering  het  ook  besluit  om  kerkraadslede  te  kies,  twee  ouderlinge 
en  twee  diakens.  As  ouderlinge  is  Dirk  Cornelis  Uys  en  Albertus  Abraham 
Stoop  gekies,  en  as  diakens  Sybrand  Johannes  Struwig  en  Andries  Frederik 
van  der  Heyden.  Uys  was,  soos  vroeër  reeds  gesê,  by  die  stigting  van  die 
gemeente  in  1861  ook  tot  ouderling  gekies.  In  1862,  1863,  1870,  en  1871 

het  hy  Wakkerstroom  in  die  Volksraad  verteenwoordig.  Stoop  was  ’n  broer 
van  PJ  Stoop  wat  ook  met  die  stigting  in  1861  ouderling  geword  het.  Ook  hy 
was  lid  van  die  Volksraad,  en  wel  in  die  jare  1881,  1882,  1886-1890. 
Struwig  was  ’n  skoonseun  van  PW  van  Reede  van  Oudshoorn  wat  ouderling 
was  toe  die  Wakkerstroomse  wêreld  nog  ’n  wyk  van  Potchefstroom  was. 

Deur  hierdie  ontwikkelingsgang  het  die  Hervormde  Gemeente  van 
Wakkerstroom  twee  kerkrade  gehad  : die  een  wat  sy  sentrum  op  Volksrust 
gehad  het  met  ds.  MJ  Goddefroy  as  konsulent,  en  wat  in  alle  opsigte  onder 
die  kerkverband  van  die  Ned.  Hervormde  Kerk  geressorteer  het,  en  die 
ander  wat  sy  sentrum  op  Wakkerstroom  gehad  het  met  ds.  CW  du  Toit  as 
konsulent  en  wat  met  die  Prokurasie-Kommissie  in  verband  gestaan  het. 
Daar  was  egter  nie  die  minste  onvriendelike  gevoelens  tussen  die  twee 
kerkrade  nie.  In  die  praktyk  het  hulle  hul  een  gevoel.  Die  Wakkerstroomse 
sentrum  het  alleen  gemeen  dat  die  mense  op  Volksrust  nie  genoeg  die 
historiese  kontinuïteit  benadruk  het  nie.  Hulle  wou  selfs  alle  skyn  vermy  asof 
hulle  nou  ’n  nuwe  gemeente  gestig  het,  en  hulle  het  beklemtoon  dat  hulle 
die  wettige  voortsetting  van  die  Hervormde  Gemeente  was  wat  in  1861 
gestig  is,  en  hulle  het  hulle  beskou  as  die  kerkraad  wat  die  wettige  eienaar 
van  die  kerklike  eiendomme  van  die  Ned.  Herv.  Gemeente  was.  Die  Ned. 
Herv.  of  Gereformeerde  Gemeente  was  volgens  hulle  ’n  nuwe  gemeente 
wat  eers  ontstaan  het  ten  gevolge  van  die  stigting  van  die  Ned.  Hervormde 
of  Gereformeerde  Kerk  in  1885. 

Dit  het  uiteindelik  geblyk,  soos  mens  later  sal  sien,  dat  hierdie  standpunt  die 
juiste  was.  Op  die  eerste  vergadering  van  die  kerkraad  wat  op  8 Februarie 
1892  gehou  is,  is  reeds  met  nadruk  uitgespreek  dat  ’n  samesmelting  met  die 
kerkraad  van  Volksrust  moes  plaasvind  sodra  die  tyd  daarvoor  aangebreek 
het.  Die  twee  kerkrade  het  meermale  gekombineerd  vergader,  en  dit  het  vir 
hulle  geen  onderskeid  gemaak  watter  van  die  twee  konsulente  ds. 
Goddefroy  of  ds.  du  Toit  kerk  gehou  het  nie.  In  1893  het  hulle  selfs  al 
gekombineerd  opgetree  in  verband  met  die  stryd  oor  die  kerklike 
eiendomme.  Die  uiteindelike  formele  samesmelting  het  egter  eers  na  die 
Algemene  Kerkvergadering  van  April  1894  plaasgevind.  Op  hierdie 
Algemene  Kerkvergadering  is  die  Gemeentes  wat  onder  verband  van  die 
Prokurasie-kommissie  gestaan  het,  weer  onder  verband  van  die  Algemene 
Kerkvergadering  opgeneem.  Wakkerstroom  en  Volksrust  was  altwee  deur  ’n 
ouderling  op  hierdie  Algemene  Kerkvergadering  verteenwoordig. 

Op  5 Junie  1893  het  die  Hooggeregshof  te  Pretoria  uitspraak  gelewer  in  die 
Standertonse  (Trichardfonteinse)  saak  oor  die  kerklike  eiendomme  daar.  Dit 
was  ’n  baie  belangrike  saak  ; dit  was  ’n  toetssaak  waaruit  moes  blyk  of  die 

Hervormde  mense  wat  nie  wou  verenig  het  nie,  reg  gehad  het  op  die 
kerklike  eiendomme.  Die  hof  het  van  die  standpunt  uitgegaan  dat  ’n  Kerk  ’n 
sedelike  liggaam  is  wat  alleen  met  toestemming  van  al  sy  lede  opgehef  kan 
word.  Die  lede  wat  nie  wou  verenig  nie  het  dus  die  wettige  Hervormde 
Gemeente  gebly  en  al  die  kerklike  eiendomme  het  aan  hulle  toebehoort, 
terwyl  ’n  Verenigde  gemeente  ’n  nuwe  gemeente  was,  ’n  nuwe  liggaam,  ’n 
nuwe  regspersoonlikheid  wat  nie  die  minste  reg  gehad  het  op  die 
Hervormde  eiendomme  nie  waar  al  die  Hervormers  nie  verenig  het  nie. 
Hierdie  uitspraak  het  die  lug  gesuiwer.  In  verskillende  gemeentes  waar  die 
Verenigde  kerkraad  nie  eers  wou  skik  nie  het  die  partye  nou  tot  ’n 
behoorlike  skikking  geraak  en  is  die  moeilikheid  uit  die  weg  geruim.  Maar  dit 
was  nie  oral  so  nie.  Op  Rustenburg  en  Heidelberg  wou  die  Verenigdes  nie 
skik  nie  en  daarom  was  die  Hervormde  Gemeente  van  Rustenburg  ook 
genoodsaak  om  by  die  hof  te  gaan  prosedeer.  In  Wakkerstroom  het  die 
kerkraad  van  die  Ned.  Herv.  of  Geref.  Gemeente  na  die  uitspraak  in  die 
Standertonse  (Trichardfonteinse)  saak  ’n  ander  houding  begin  inneem,  en 
die  standpunt  van  1891  losgelaat  toe  gewoonweg  geweier  is  om  die 
Hervormde  Gemeente  te  erken. 

Die  Hervormde  Kerkraad  het  op  14  November  1893  onder  voorsitterskap 
van  ouderling  Dirk  Uys  vergader  en  ’n  brief  aan  die  kerkraad  van  die  Ned. 
Herv.  of  Geref  Gemeente  gestuur,  waarin  verklaar  is  dat  die  kerkraad 
,,wensch  in  bezit  gesteld  te  worden  van  de  eigendommen  behoorende  aan 
de  Ned.  Herv.  gemeente  in  het  distrik  Wakkerstroom."  Die  kerkraad  van  die 
Ned.  Herv.  of  Geref.  Gemeente  het  op  26  Desember  1893  ’n  baie 
vriendelike  maar  ontwykende  antwoord  gestuur  waarin  gevra  is  ,,of  het  niet 
wenschelijk,  ja  of  het  niet  Christelijke  plicht  is"  om  eers  ’n  samekoms  te  hou 
en  te  ondersoek  ,,wat  de  oorzaak  is  van  de  scheuring,  en  waaruit  zij 
ontstaan  is  en  of  er  geene  mogelijkheid  bestaat  om  alle  misverstand  uit  den 
weg  te  ruimen  en  eene  broederlijke  hereeniging  te  bewerken." 

Die  Hervormers  het  op  1 Februarie  1894  terug  geskryf  dat  hulle  die  brief  van 
die  ander  party  nie  as  ’n  antwoord  op  hulle  versoek  van  14  November  om 
teruggawe  van  die  eiendomme  kan  beskou  nie.  Die  skeuring  het  ontstaan 
deur  die  uittrede  van  die  lede  van  die  Ned.  Herv.  of  Geref.  Gemeente  uit  die 
Ned.  Hervormde  Kerk,  en  daarom  sien  hulle  geen  heil  daarin  om  in  ’n  same- 
koms  oor  die  skeuring  te  praat  nie.  ’’En  wat  hereeniging  betreft  zou  vergeefs 
wezen  by  ons  aanzoek  te  doen  daar  wij  zoo  als  altoos  Ned.  Herv.  blijven  en 
niet  begeeren  lid  van  eenig  ander  Kerk  te  zijn  of  te  worden."  Hulle  wou  dan 
ook  alleen  ’n  samekoms  hou  om  oor  die  kerklike  eiendomme  te  praat. 
Hierdie  brief  was  onderteken,  net  soos  die  vorige,  deur  DC  Uys,  AMJ  Laas, 
LC  Taljard,  AA  Stoop,  SJ  Struwig,  JJ  Uys  en  AF  v/d  Heyde. 

Op  5 Maart  1894  het  ds.  Ackerman  namens  sy  kerkraad  ’n  waardige  brief 
teruggeskryf.  Na  ’n  paar  opmerkings,  o.a.  dat  dit  nie  hulle  was  wat  die 
Hervormde  Kerk  verlaat  het  nie,  maar  die  Hervormers  wat  die  Ned.  Herv.  of 
Geref.  Gemeente  verlaat  het,  het  hy  verder  geskryf  dat  dit  hulle  hartelike 
verlange  is  “den  vrede  na  te  jagen  met  alle  menschen,  te  meer  nog  met 
personen,  dle  wij  bij  alle  verschil  van  gevoelen,  als  onze  broeders 
beschouwen,"  en  aan  die  hand  gedoen  dat  van  albei  kante  vier  persone 
benoem  moes  word  om  ’n  voorstel  op  te  trek  wat  dan  deur  die  gemeente 
goed-  of  afgekeur  kon  word.  Dle  Hervormers  moes  egter  eers  duidelik 
verklaar  wat  hulle  bedoel  met  die  sinsnede  “wij  wenschen  in  bezit  gesteld  te 
worden  van  de  eigendommen  behoorende  aan  de  Ned.  Herv.  Gemeente  in 
het  distrikt  Wakkerstroom." 

Die  Hervormde  Kerkraad  het  hierop  ingegaan  en  ’n  kommissie  gekies  wat 
bestaan  het  uit  ouderlinge  DC  Uys,  AA  Stoop,  LC  Taljard  en  AMJ  Laas  wat 
op  17  April  op  Langberg  by  die  heer  HB  Klopper  die  kommissie  van  die 
ander  party  ontmoet  het.  Hierdie  twee  kommissies  het  nie  tot  een 
gemeenskaplike  voorstel  geraak  nie.  Die  kommissie  van  die  Hervormde 
Kerk  was  gewillig  om  ’n  gedeelte  van  sy  eis  los  te  laat  en  die  ander  party 
tegemoet  te  kom  deur  te  kenne  te  gee  dat  hulle  heeltemaal  bereid  was  om 
die  kerklike  eiendomme  te  verdeel,  en  wel  so  dat  die  Hervormde  Gemeente 
in  besit  bly  van  die  ou  Hervormde  kerkgebou  met  die  erf  waar  dit  op  staan 
en  met  kerktye  ’n  vry  gebruik  van  die  kerkplein  kon  maak  en  verder  nog  ’n 
uitkering  van  £ 500  ontvang,  terwyl  die  Ned.  Herv.  of  Geref.  Gemeente  dan 
in  besit  van  die  ander  eiendomme  kon  bly,  nl.  die  res  van  die  kerkplein  wat 
uit  vyf  erwe  bestaan  het,  die  pastorie  en  die  kerkplaas  Burgershoop.  Die 
kommissie  van  die  Ned.  Herv.  of  Geref.  Gemeente  wou  egter  nie  van  ’n 
verdeling  van  die  kerklike  eiendomme  hoor  nie,  en  het  voorgestel  dat  die 
Hervormde  Gemeente  al  die  ou  Hervormde  eiendomme  sou  terugkry  maar 
onder  voorwaarde  dat  aan  die  Ned.  Herv.  of  Geref.  Gemeente  ’n  pro  rata 
deel  van  die  waarde  wat  dit  met  die  kerkvereniging  gehad  het,  uitbetaal  sou 
word  en  ook  al  die  verbeterings  wat  na  die  tyd  daarop  aangebring  was. 
Hierdie  voorstel  was  by  implikasie  ’n  erkenning  dat  die  Hervormde 
Gemeente  die  ou  historiese  gemeente  was  en  dus  die  wettige  eienaar  van 
die  eiendomme  maar  dit  was  hierdie  keer  heeltemaal  onuitvoerbaar,  want 
die  kerkgebou  wat  die  Ned.  Herv.  of  Geref.  Gemeente  op  die  plein  laat  oprig 
het,  het  sonder  orrel  ens.  alleen  £13,400  gekos,  en  dit  spreek  vanself  dat 
die  Hervormde  Gemeente  nie  die  minste  plan  gehad  het  om  so  ’n  enorme 
skuldelas  op  hom  te  neem  nie.  Hierdie  voorstel  is  dan  ook  deur  die 
Hervormde  Gemeente  verwerp  en  die  van  sy  eie  kommissie  is  goedgekeur, 
en  op  26  Maart  1895  het  die  Hervormde  Kerkraad  die  voorstel  van  sy 
kommissie  per  brief  aan  die  kerkraad  van  die  Ned.  Herv.  of  Geref.  Gemeen- 
te  herhaal. 

Soos  reeds  gesê  wou  die  Rustenburgse  Ned.  Herv.  of  Geref.  Gemeente 
daar  ook  nie  die  eiendomme  van  die  Hervormde  Gemeente  teruggee  nie,  en 
toe  het  die  Hervormers  die  saak  voor  die  Hooggeregshof  gebring.  Die 
uitspraak  het  op  13  April  1895  geval  en  was  net  soos  in  verband  met  die 
Trichardfonteinse  saak  in  alle  opsigte  in  die  voordeel  van  die  Hervormde 
Gemeente.  Daar  was  dus  nou  twee  uitsprake  van  die  Hooggeregshof  wat 
neergelê  het  dat  die  Hervormde  gemeentelede  wat  nie  wou  verenig  nie  die 
historiese  voortsetting  van  die  gemeente  was  en  die  enigste  reghebbende 
op  die  eiendomme.  Dit  was  dus  duidelik  dat  die  kerkraad  van  die  Ned.  Herv. 
of  Geref.  Gemeente  geen  reg  gehad  het  op  die  eiendomme  nie  want  dit  het 
nog  altyd  op  naam  van  die  Hervormde  Gemeente  geregistreer  gestaan.  Die 
kerkraad  het  nou  begin  vrees  dat  die  saak  hulle  miskien  kon  benadeel,  en 
net  soos  die  Heidelbergse  Verenigde  kerkraad  wat  eers  glad  nie  wou  skik 
nie,  maar  na  die  uitspraak  in  die  Rustenburgse  saak  wel  tot  ’n  skikking 
oorgegaan  het,  so  het  die  Wakkerstroomse  Verenigde  kerkraad  ook  besluit 
om  te  skik  en  op  24  Desember  1895  ’n  brief  aan  die  Hervormde  Gemeente 
gerig  en  hom  bereid  verklaar  “om  ter  finale  afdoening  der  moeielijkhede  aan 
den  Kerkraad  der  Ned.  Herv.  Gemeente  van  Wakkerstroom  aan  te  bieden 
de  som  van  £1000  zegge  een  duizend  ponden  stg.  wanneer  daardoor  alle 
geschillen  kan  worden  ten  einde  gebracht."  (Op  bls.  21  van  sy  boekie  “Die 
Vyf-en-sewentigjarige  bestaan  van  die  Gem.  Wakkerstroom  deel  die  heer 
Sausenthaler  hierdie  besluit  mee.  Daarin  kom  voor  dat  die  kerkraad  van  die 
Ned.  Herv.  of  Geref.  Gemeente  dit  “terwille  van  den  vrede’’  wou  doen. 
Hierdie  woorde  wat  waarskynlik  wel  in  die  kerkraadsnotule  staan,  kom  nie 
voor  in  die  brief  wat  die  skriba  van  die  kerkraad,  die  heer  GA  Kolbe,  aan  die 
Hervormde  Kerkraad  geskryf  het  nie).  Die  Hervormde  Gemeente  wou  dit  nie 
aanneem  nie,  maar  het  gebly  by  die  eis  van  die  ou  kerkgebou  plus  £500,  en 
op  17  Februarie  1896  is  dit  aan  die  Ned.  Herv.  of  Geref.  kerkraad  geskryf. 

Die  kerkraad  van  die  Ned.  Hervormde  of  Gereformeerde  Kerk  wou  glad  nie 
die  ou  kerk  aan  die  Hervormde  Gemeente  teruggee  nie,  en  het  dit  op  9 April 
1896  nogmaals  aan  die  Hervormde  Kerkraad  meegedeel,  en  laasgenoemde 
wou  beslis  die  ou  kerkgebou  terug  kry  om  daarin  op  Wakkerstroom  sy 
dienste  te  hou,  en  het  op  sy  eis  van  die  ou  kerkgebou  plus  £ 500  bly  staan 
en  dit  nogmaals  op  15  Maart  1897  per  brief  aan  die  Verenigde  kerkraad 
beklemtoon.  Hierop  het  die  Hervormde  kerkraad  toe  nie  meer  antwoord  van 
die  Verenigde  kerkraad  ontvang  nie,  soos  in  die  notule  opgeteken  staan,  en 
toe  die  oorlog  in  Oktober  1899  uitgebreek  het,  was  die  saak  nog  nie  opgelos 
nie.  Dit  was  ’n  eienaardige  toestand.  Die  eiendomme  wat  deur  die  Ned. 
Herv.  of  Geref.  Gemeente  gebruik  is,  was  op  naam  van  die  Ned.  Hervormde 
Gemeente  getransporteer  en  dus  die  wettige  eiendom  van  laasgenoemde. 
Maar  die  reusagtig  duur  kerkgebou  wat  eersgenoemde  opgerig  het,  het  ’n 

teruggawe  sonder  meer  in  die  pad  gestaan.  Die  Hervormde  Gemeente  het 
alleen  op  Volksrust  ’n  kerkgebou  gehad  en  nie  op  Wakkerstroom  nie  waar 
wel  die  ou  Hervormde  kerk  leeg  gestaan  het  maar  waarvan  die  kerkraad 
van  die  Ned.  Herv.  of  Geref.  Gemeente  die  sleutel  had  en  nie  wou  afgee 
nie.  Die  saak  het  deur  die  uitbreking  van  die  oorlog  voorlopig  so  gebly. 

Die  beeindiging  van  die  strvd  oor  die  kerklíke  eiendomme. 

Die  geskil  met  die  kerkraad  van  die  Ned.  Herv.  of  Geref.  Gerneente  oor  die 
kerklike  eiendomme  wat  nog  altyd  op  die  naam  van  die  Ned.  Hervormde 
Gemeente  geregistreer  was  en  wat  dus  nog  altyd  laasgenoemde  gemeente 
se  wettige  besitting  was,  maar  wat  deur  die  kerkvereniging  in  hande  van  die 
Ned.  Herv.  of  Geref.  Gemeente  geval  het,  was  nog  steeds  nie  opgelos  nie, 
want  dit  het  sedert  1897  op  ’n  dooie  punt  geraak.  Die  standpunt  van  die 
kerkraad  van  die  Ned.  Herv.  of  Geref.  kerkraad  was  om  aan  die  kerkraad 
van  die  Ned.  Hervormde  Gemeente  £1000  as  vergoeding  vir  die 
eiendomme  uit  te  betaal,  terwyl  laasgenoemde  slegs  £ 500  wou  hê  maar 
dan  ook  met  die  ou  kerk  op  Wakkerstroom  en  die  erf  waar  dit  op  gestaan 
het  plus  vry  gebruik  van  die  kerkplein. 

In  1905  is  die  saak  weer  van  Hervormde  kant  aangeroer  toe  ds.  van  Belkum 
op  13  Januarie  ’n  brief  hieroor  aan  ds.  DP  Ackerman  geskryf  het. 
Laasgenoemde  het  op  10  Februarie  aan  ds.  van  Belkum  terug  geskryf  dat 
sy  gemeente  nog  op  die  voorstel  van  voor  die  oorlog  staan  met  die 
aanbieding  van  £ 1000  aan  die  Hervormde  Gemeente.  Hy  het  egter  daar 
bygevoeg  : “er  is  veel  sedert  dien  tijd  gebeurd,  o.a.  die  vreeselijke  oorlog 
waardoor  de  gemeente  zeer  verarmd  is  geworden,”  en  gevra  dat  ds.  van 
Belkum  die  Hervormde  Gemeente  daarop  moes  wys,  “misschien  zullen 
onze  Hervormde  broeders  de  omstandigheden  in  aanmerking  nemen  en 
met  een  kleinere  som  tevreden  zijn,”  maar  as  dit  nie  die  geval  was  nie  sou 
sy  gemeente  tog  die  volle  bedrag  uitbetaal. 

Die  Hervormde  kerkraad  het  die  brief  van  ds.  Ackerman  op  18  Februarie 
aan  die  gemeente  vir  behandeling  voorgelê.  Mens  kry  die  indruk  dat  die 
gedagte  om  op  Wakkerstroom  ook  nog  ’n  kerkplek  aan  te  hou,  heeltemaal 
laat  vaar  is.  Dit  is  goed  verstaanbaar  ; nie  alleen  dat  Volksrust  en 
Wakkerstroom  baie  na  aan  mekaar  geleë  was  nie,  maar  ook  omdat 
eersgenoemde  dorp  vir  die  gemeentelede  makliker  bereikbaar  was  en  aan 
die  spoorweg  gelê  het.  Die  gemeente  het  dan  ook  besluit  om  die 
eiendomsreg  op  die  ou  kerkgebou  op  Wakkerstroom  wat  tog  al  in  ’n  groot 
staat  van  verval  was,  op  te  gee  en  die  £1000  te  aanvaar.  Ouderling  HJ 
Botha,  diaken  TJ  Mulder  en  gemeentelid  JJ  Uys  is  hierop  as  kommissie 
benoem  om  verder  in  die  saak  te  handei.  Hulle  het  toe  weer  onderhande- 

lings  met  die  kerkraad  van  die  Ned.  Herv.  of  Geref.  Gemeente  aangeknoop 
wat  deur  laasgenoemde  verwelkom  is,  want  die  kerklike  eiendomme  wat 
hulle  gebruik  het  was  nog  altyd  nie  hulle  daadwerklike  besitting  nie.  Die 
kommissie  was  dan  reeds  in  staat  om  op  27  Mei  1905  aan  die  kerkraad  te 
rapporteer  dat  daar  met  die  kerkraad  van  die  Ned.  Herv.  of  Geref. 
Gemeente  ’n  verlopige  ooreenkoms  getref  is  waarby  bepaal  is  dat  aan  die 
Hervormde  Gemeente  £ 900  in  plaas  van  £ 1000  uitbetaal  sou  word.  Hierdie 
afslag  van  £ 100  was  ’n  tegemoetkoming  aan  die  Ned.  Herv.  of  Geref. 
Gemeente  tengevolge  van  die  versoek  vervat  in  die  brief  van  ds.  Ackerman. 
Van  Hervormde  kant  het  die  kerkraad  dit  goedgekeur  en  die  kommissie 
opdrag  gegee  om  die  saak  verder  af  te  handel.  Die  formaliteite  het  nog 
gesloer,  maar  in  Mei  1906  was  dit  tog  sover  dat  die  gemeente  en  kerkraad 
finale  besluite  kon  neem  wat  om  die  historiese  belang  hier  in  die  geheel 
meegedeel  word  : 

• De  gemeente  der  Ned.  Hervormde  Kerk  van  Wakkerstroom  vergaderd 
te  Volksrust  op  den  26  Mei  1906  gezien  hebbende  extract  uit  de 
notulen  der  gemeente  van  de  Ned.  Hervormde  of  Gereformeerde  kerk 
Februarie  1905  (Die  dag  van  die  maand  is  in  die  notuleboek  nie  goed 
leesbaar  nie), 

• en  daaruit  gezien  hebbende  welke  eigendommen  bedoeld  zijn  in  de 
voorlopige  overeenkomst  der  beide  kerken  ; 

• en  gelezen  hebbende  de  correspondentie  van  procureur  G.  Maasdorp 
te  Volksrust  en  procureur  Findlay  te  Pretoria  ; 

• en  vernomen  hebbende,  dat  ingevolge  Uitvoerende  Raadsbesluit  Art. 
289  d.d.  22  November  1875  van  de  voormalige  Regeering  der  Zuid- 
Afrikaansche  Republiek,  zekere  Erven  No.  118,  119,  120,  121,  122  en 
123,  Martinus  Wesselstroom  aan  de  gemeente  der  Nederduitsch 
Hervormde  Kerk  van  Wakkerstroom  afgestaan  zijn  ; 

• en  verder  dat  het  wenschelijk  is,  dat  applicatie  bij  den  Registrateur  van 
akten  van  de  Transvaal  gemaakt  worde  voor  verleening  van 
Grondbrieven  van  genoemde  Erven,  en  de  gemeente  gelet  hebbende 
op  het  feit,  dat  eene  notarieële  overeenkomst,  gedateerd  24  October 
1905,  voor  den  Notaris  Francis  John  Hildebert  Landsberg  aangegaan 
werd  tusschen  de  Nederduitsch  Hervormde  of  Gereformeerde  Kerk 
van  Wakkerstroom  en  de  Nederduitsch  Hervormde  Kerk,  waarbij  alle 
tusschen  genoemde  kerken  bestaande  disputen  en  kwestiën  over 
kerkelijke  eigendommen  geschikt  en  vereffend  zijn  ; 

• en  bij  welke  Acte  van  Schikking  overeengekomen  is,  dat  de 
Nederduitsch  Hervormde  Kerk  bovengenoemde  Erven,  alsook  zekere 
plaats  genaamd  Burgershoop  No.  245,  distrlct  Wakkerstroom  cedeert 
zooveel  hare  rechten  daarin  aangaat,  en  diensvolgens  transporteeren 

zal  aan  de  Nederduitsch  Hervormde  of  Gereformeerde  Kerk,  in 
consideratie  van  betaling  van  laatst  genoemde  aan  de  Nederduitsch 
Hervormde  Kerk  van  eene  som  van  £900  in  termen  van  voormeld 
notarieel  contract  en  aangezien  de  alreeds  verleende  documenten  niet 
genoegzame  macht  daarstellen  tot  het  verkrygen  van  de  grondbrieven 
van  genoemde  erven  en  het  transporteeren  dier  erven  en  van 
genoemde  plaats  Burgershoop  aan  de  Nederduitsch  Hervormde  of 
Gereformeerde  Kerk,  Wakkerstroom,  zoo  besluit ; 

• de  gemeente  de  kerkeraad  der  Nederduitsch  Hervormde  Kerk  te 
machtigen  en  te  gelasten  zooals  zij  hierbij  doet : 

• Applicatie  te  maken  by  den  Registrateur  van  Akten  voor  verleening 
van  grondbrieven  van  genoemde  erven,  en  verder  den  kerkeraad  de 
noodige  volmacht  te  verleenen,  om  de  erven  en  de  voornoemde 
plaats,  ingevolge  van  voornoemd  contract  te  transporteeren  aan  de 
Nederduitsch  Hervormde  of  Gereformeerde  Kerk  van  Wakkerstroom 
onderhevig  aan  de  conditiën  en  voorwaarden  in  genoemd  Notarieel 
overeenkomst  vervat  en  alle  desbetreffende  stukken  te  teekenen  voor 
uitvoering  van  dat  doel. 

Die  kerkraad  het  twee  dae  later  ter  uitvoering  van  hierdie  gemeentebesluit 
self  die  volgende  besluit  geneem  : 

• De  kerkeraad  der  Nederduitsch  Hervormde  Gemeente  van 
Wakkerstroom  vergaderd  te  Volksrust  der  28en  Mei  1906  besluit : 

• dat  aangezien  de  kerkeraad  gemachtigd  is  ingevolge  besluit  van 
genoemde  gemeente  d.d.  26  Mei  1906  om  applicatie  te  maken  bij  den 
Registrateur  van  Akten  van  den  Transvaal  voor  verleening  van 
grondbrieven  van  Erven  No.  118,  119,  120,  121,  122  en  123  Martinus 
Wesselstroom  en  verder  genoemde  Erven  alsmede  zekere  plaats  Bur- 
gershoop  No.  245  district  Wakkerstroom  te  transporteeren  aan  de 
Nederduitsch  Hervormde  of  Gereformeerde  Kerk  te  Wakkerstroom  : 

• zoo  worden  mits  dezen  Jacobus  van  Belkum  als  predikant  en  Hendrik 
Gerhardus  Stoop  en  Daniël  Johannes  Struwig  als  leden  des 
kerkeraads  gemachtigd  de  noodige  procuraties,  verklaringen  en 
documenten  te  teekenen  en  af  te  leggen  ter  verkryging  van  de 
grondbrieven  van  genoemde  erven  : genoemde  erven  en  plaats  aan 
de  Nederduitsch  Hervormde  of  Gereformeerde  Gemeente  van 
Wakkerstroom  te  transporteeren  in  termen  van  zeker  notarieel 
contract  naar  welke  verwezen  wordt  in  genoemd  gemeente  besluit. 

• De  kerkraad  machtigt  genoemde  leeraar  en  leden  verder  applicatie  te 
maken  bij  den  Registrateur  van  Akten  voor  eene  gecertificeerde  kopie 
van  het  verloren  Transport  van  de  plaats  Burgershoop  en  de  noodige 
stukken  ter  verkrrjgen  van  dat  gecertificeerde  document  te  teekenen. 

Dieselfde  dag  nog  is  aan  hierdie  besluit  uitvoering  gegee,  en  so  het  die 
merkwaardige  gebeurtenis  plaasgevind  dat  ds.  Jac  van  Belkum  met 
ouderling  HG  Stoop  en  diaken  SJ  Struwig  namens  die  kerkraad  van  die 
Nederduitsch  Hervormde  Gemeente  aan  die  kerkraad  van  die  Ned. 
Hervormde  of  Gereformeerde  Gemeente  transport  gegee  het  van  die 
kerkplein  op  Wakkerstroom  en  die  plaas  Burgershoop.  En  eienaardig 
genoeg,  die  erf  met  die  pastorie  waar  ds.  Ackerman  in  gewoon  het,  was  nie 
in  die  ooreenkoms  met  die  Ned.  Herv.  of  Geref.  Gemeente  genoem  nie,  en 
het  dus  die  besit  van  die  Hervormde  Gemeente  gebly.  Op  aandrang  van 
eersgenoemde  kerkraad  het  die  Hervormde  kerkraad  op  23  Februarie  1907 
aan  ds.  van  Belkum,  ouderling  Stoop  en  diaken  Struwig  opdrag  gegee  om 
ook  hiervan  aan  die  Verenigde  gemeente  transport  te  gee,  wat  dan  ook 
gedoen  is. 

Hierdie  gebeurtenis  is  veelseggend.  Mens  kan  sê  dit  spreek  boekdele.  Die 
outoriteite  in  Pretoria  het  dus  in  1906  en  in  1907  die  Ned.  Hervormde 
Gemeente  as  een  en  dieselfde  gemeente  beskou  as  wat  daar  voor  1885 
was  en  wat  in  1861  deur  ds.  van  der  Hoff  gestig  is,  en  dat  hierdie  Ned. 
Hervormde  Gemeente  in  1906  dus  die  enigste  regmatige  eienaar  van  die 
betrokke  kerklike  eiendomme  was,  terwyl  die  Ned.  Hervormde  of 
Gereformeerde  Gemeente  van  Wakkerstroom  ’n  nuwe  liggaam  was  wat 
eers  met  die  kerkvereniging  in  die  lewe  geroep  is.  Laasgenoemde  het  dit 
aanvaar  en  dit  dus  by  implikasie  erken.  Trouens  by  die  kerkvereniging  is 
ook  van  die  standpunt  uitgegaan  dat  die  Verenigde  Kerk  ’n  nuut  gestigte 
kerk  was,  en  ds.  DP  Ackerman  het  hierdie  standpunt  gehandhaaf  toe  hy  in 
sy  openingsrede  van  die  Synode  van  die  Ned.  Herv.  of  Gereformeerde  Kerk 
op  9 Junie  1909  hierdie  Kerk  “de  jongste  in  Zuid-Afrika”  genoem  het. 

ALBERTUS  ABRAHAM  STOOP 


Albertus  Abraham  Stoop  is  gebore  op  13  Augustus  1845  en  was  getroud 
met  Pieternella  Susanna  Josiena  van  Rensburg.  Hy  was  een  van  die 
stigterslede  van  die  Herv.  Kerk  Volksrust.  Ná  die  mislukte  kerkvereniging 
van  1885  het  hy  hom  beywer  vir  die  reorganisasie  van  die  Hervormde  Kerk. 
In  1882  is  hy  verkies  tot  lid  van  die  Volksraad  van  die  ZAR.  Hy  het  die 
Herv.  Kerk  en  ZAR  getrou  en  op  waardige  wyse  gedien  tot  met  sy  dood  in 
Januarie  1904. 

Tobias  Johannes  Mulder  is  op  5 Julie  1857  in  die  distrik  Oudtshoorn 
gebore  en  is  omstreeks  1865  na  Transvaal,  toe  sy  ouers  hulle  op 
Driefontein  in  die  teenswoordige  distrik  Krugersdorp  gevestig  het. 
Omstreeks  1889  het  hy  in  die  distrik  Wakkerstroom  gaan  woon  waar 
hy  met  mej.  Francina  Stoop,  dogter  van  Volksraadslid  AA  Stoop, 
getroud  is.  In  1894  het  hy  diaken  geword  en  later  ouderling,  en  het 
Wakkerstroom  meermale  op  die  Algemene  Kerkvergadering 
verteenwoordig.  Hy  het  bly  dien  tot  1928  toe  hy  die  distrik  verlaat  het 
en  na  Morgenzon  verhuis  het  waar  hy  op  20  Desember  1936  oorlede 
is. 

DS.  A>  LASERIÍE^ 

Die  kerkraad  en  gemeente  het  die  noodsaaklikheid  besef  dat  na  die 
ontwrigting  en  verwarring  wat  die  kerkvereniging  veroorsaak  het,  ’n 
gereelde  intensiewe  bearbeiding  en  organisasie  ’n  dringende  vereiste  was 
om  die  gemeente  weer  op  die  been  te  bring.  Die  hele  Hervormde  Kerk  het 
toe  maar  drie  predikante  gehad,  nl.  ds  MJ  Goddefroy  van  Pretoria,  ds.  Jac 
van  Belkum  van  Rustenburg  en  ds.  CW  du  Toit  van  Potchefstroom.  Hulle 
was  vir  die  bearbeiding  van  die  hele  Transvaal  verantwoordelik,  en  dit  het 
soveel  tyd  in  beslag  geneem  dat  Wakkerstroom  vrywel  nle  meer  as 
eenkeer  per  jaar  ’n  kerkviering  kon  kry  nie.  Dit  was  ’n  hoogs 
onbevredigende  toestand,  en  al  wat  die  kerkraad  voorlopig  kon  doen  was 
toe  op  24  April  1893  besluit  is  dat  op  elke  eerste  Sondag  van  die  maand  in 
die  kerkgebou  op  Volksrust  godsdiensoefening  te  hou  en  ook  ’n 
sondagskool  op  die  dorp  aan  te  moedig.  ’n  Gereelde  bearbeiding  deur  ’n 
predikant  het  ’n  dringende  behoefte  gebly.  In  April  1894  het  ds.  Goddefroy 
’n  plan  voorgelê  om  met  Heidelberg  en  Klerksdorp  te  kombineer  en  ’n 
predikant  uit  Holland  te  beroep.  Die  predikant  sou  dan  op  Heidelberg  woon 
en  Wakkerstroom  sou  alleen  £100  vir  die  reiskoste  uit  Holland  bydra  en 
jaarliks  £100  aan  salaris.  Die  gemeente  het  hierdie  plan  met  algemene 
stemme  goedgekeur.  In  die  kerkraad  is  egter  deur  sommige  broeders 
besware  geopper  “omdat  de  gemeente  klein  en  arm  is  en  haar  kerkgebouw 
nog  niet  afbetaald  is.”  Na  'n  grondige  bespreking  het  die  kerkraad  besluit 
om  dadelik  uitvoering  aan  die  plan  te  gee.  Deur  bemiddeling  van  ds. 
Goddefroy  wat  teen  die  einde  van  1894  op  besoek  na  Holland  gegaan  het, 
is  ds.  A.  Lagerwey  Wz.  beroep,  destyds  predikant  van  die  Ned.  Hervormde 
Gemeente  van  Maassluis. 

Ds.  Lagerwey  is  reeds  op  3 Februarie  1895  op  Heidelberg  bevestig,  maar 
dit  sou  nog  ’n  geruime  tyd  neem  voordat  hy  op  Volksrust  bevestig  kon 
word.  Sy  werk  in  Heidelberg  en  Klerksdorp  en  ook  Venterskroon  het 
onmiddellik  beslag  op  hom  gelê  sodat  hy  voor  die  winter  van  1895  nie  na 
Volksrust  kon  kom  nie,  en  in  die  wintermaande  het  die  meeste  mense  met 
hulle  vee  getrek.  Hy  het  wel  in  Novembermaand  van  dieselfde  jaar  na 
Volksrust  gegaan  maar  aangesien  die  konsulent,  ds.  Goddefroy,  nie 
aanwesig  kon  wees  nie,  is  hy  nie  toe  bevestig  nie  en  het  alieen  die  gewone 
kerkdienste  gehou  en  die  doop  bedien,  maar  geen  nagmaal  is  gevier  nie. 
Die  bevestiging  het  eers  in  April  1896  piaasgevind. 

Ds.  Lagerwey  was  ’n  goeie  man.  Sy  preke  was  vol  warmte  en  het  van  ’n 
opregte  geloof  getuig.  Hy  kon  goed  met  die  mense  omgaan  en  hulle  het 
van  hom  gehou.  Sy  koms  het  die  gemeente  moed  laat  skep  en  daar  was  ’n 

merkbare  vooruitgang  te  bespeur.  Die  behoefte  het  selfs  geblyk  om  die 
kerkgebou  groter  te  maak,  maar  die  gebou  was  nog  nie  heeltemaal 
afbetaal  nie,  daar  het  nog  ’n  skuld  van  £150  op  gerus. 

Ouderling  AA  Stoop  het  op  15  Maart  1897  aan  die  hand  gegee  om  by  die 
Regering  applikasie  te  maak  vir  ’n  stuk  grond  in  die  distrik  Piet  Retief  om  dit 
in  verband  met  die  stoflike  behoeftes  van  die  gemeente  te  gebruik.  Die 
kerkraad  het  hierdie  wenk  graag  aanvaar  en  het  in  dié  verband  ’n  besluit 
geneem  waarvan  die  uitvoering  aan  ouderling  Stoop  opgedra  is,  want  hy 
het  as  oud-volksraadlid  ’n  sekere  mate  van  invloed  by  die  Regering  gehad. 
Hy  het  dan  ook  geen  gras  daaroor  laat  groei  nie  maar  het  die  saak  dadelik 
aangepak  en  is  self  na  Pretoria  waar  hy  die  aansoek  persoonlik  by  die 
Uitvoerende  Raad  ingedien  het.  Die  resultate  was  baie  goed,  want  reeds 
twee  weke  nadat  die  kerkraad  besluit  het  om  die  aansoek  te  doen,  op  30 
Maart,  het  die  Uitvoerende  Raad  twee  plase  wat  in  die  distrik  Piet  Retief 
gelê  het,  aan  die  gemeente  geskenk.  Die  een,  Nooitgedacht,  was  2779 
morge  groot,  en  die  ander,  Mahamba,  was  1049  morge,  dus  saam  3828 
morge.  Die  gemeente  het  hiervan  3750  morge  gratis  gekry  en  moes  alleen 
vir  78  morge  betaal  asook  die  onkoste  wat  aan  die  oortransportering 
verbonde  was.  Dit  het  £57-15-0  gekos.  Hierdie  grond  het  baie  vir  die 
gemeente  beteken,  en  die  goeie  resultate  word  tot  vandag  toe  geniet. 

Die  koms  van  ds.  Lagerwey  het,  soos  reeds  gesê,  die  gemeente  ’n  nuwe 
verwagting  gegee.  Die  groei  en  die  vooruitgang  was  van  dié  aard  dat  dit 
noodsaaklik  begin  word  het  om  die  kerkgebou  op  Volksrust  groter  te  maak, 
en  daar  is  selfs  begin  dink  aan  ’n  moontlikheid  om  op  eie  bene  te  staan 
deur  uit  die  kombinasie  met  Heidelberg  en  Klerksdorp  te  tree  en  alleen  ’n 
predikant  te  beroep,  miskien  in  kombinasie  met  Ermelo.  Die  kerkraad  het 
dan  ook  op  26  Maart  1898  besluit  om  die  kerkgebou  te  vergroot  en  die 
grond  waar  dit  op  staan  te  omhein,  ’n  put  daarop  te  laat  maak, 
waterleidings  aan  te  lê  en  ander  nodige  verbeterings  aan  te  bring.  Ook  is 
toe  besluit  om  ’n  pastorie  te  bou,  dus  die  voorspel  om  'n  vaste  predikant  op 
Volksrust  te  kry  het  begin.  Die  boukommissie  wat  hierdie  werk  moes  laat 
uitvoer,  het  uit  die  kerkraadslede,  AMJ  Laas  en  SJ  Struwig  bestaan.  Dit  het 
£925  gekos  en  is  betaal  uit  die  bedrag  van  £1000  wat  die  verkoop  van  die 
een  stuk  grond  Mahamba  ontvang  is.  Met  die  kerkviering  in  November  van 
dieselfde  jaar  was  die  werk  klaar  en  tot  voldoening  van  die  gemeente 
afgelewer.  Op  Volksrust  het  daar  nou  ’n  kerk  en  ’n  pastorie  gestaan  en  al 
wat  kort  gekom  het  was  ’n  predikant  wat  op  die  dorp  gewoon  het. 

Ds.  Lagerwey  het  dit  nie  meer  gesien  nie,  want  ’n  paar  maande  vantevore 
is  hy  oorlede.  Sy  gesondheid  was  nie  baie  goed  nie.  Hy  het  aan  ’n 
inwendige  kwaal  gely  en  later  het  dit  geblyk  dat  dit  maagkanker  was,  en 
eindelik  het  hy  besluit  om  na  Holland  te  gaan  vir  behandeling.  Op  Sondag 
17  Julie  1898  het  hy  vir  die  laaste  maal  op  Heidelberg  gepreek  en  in 
dieselfde  week  het  hy  vertrek,  en  ’n  maand  later,  op  17  Augustus,  is  hy  in 
’n  hospitaal  in  Den  Haag  oorlede.  Dit  was  ’n  slag  vir  die  gemeente  en  die 
nuwe  verwagting  is  daardeur  vernietig.  Wanneer  kon  nou  weer  ’n  predikant 
beroep  word  ? Ds.  Spoelstra  het  die  kerk  verlaat,  ds.  Lagerwey  oorlede, 
sodat  die  Hervormde  Kerk  op  daardie  oomblik  weer  slegs  drie  predikante 
vir  die  hele  Transvaal  gehad  het.  Ds.  CW  du  Toit  is  in  November  1898  na 
Volksrust  om  die  nagmaalsviering  waar  te  neem,  en  by  daardie  geleentheid 
is  hy  deur  die  gemeente  gevra  om  hulle  as  konsulent  te  bearbei.  Hy  het 
verklaar  dat  dit  hom  “moeielijk  zal  zijn  om  de  gemeente  te  bedienen  ; maar 
met  het  oog  op  onze  kerkelijke  omstandigheden  acht  hij  zich  geroepen  het 
aan  te  nemen.”  Die  gemeente  het  toe  nog  ’n  bedrag  van  £150  aan  die 
weduwee  van  ds.  Lagerwey  geskenk  omdat  sy  vrywel  onversorgd  agter 
gebly  het. 

Die  groot  gebrek  aan  predikante  het  gemaak  dat  die  gedagte  meer  en 
meer  posgevat  het  om  in  Transvaal  ’n  opleiding  daar  te  stel.  Ds.  Jac  van 
Belkum  was  die  siel  van  hierdie  beweging.  Die  Regering  wou  ’n  universiteit 
op  Pretoria  oprig  en  toe  het  die  Algemene  Kerkvergadering  in  Januarie 
1899  besluit  om  by  die  op  te  rigte  universiteit  aansluiting  te  soek  en 
sodoende  die  ideaal  van  ’n  eie  opleiding  van  predikante  te  verwesenlik. 

Die  gemeente  het  in  Maart  1899  besluit  om  die  saak  met  vrywillige  bydraes 
te  ondersteun.  Die  oorlog  wat  in  dieselfde  jaar  met  Engeland  uitgebreek 
het,  het  alles  egter  in  die  war  gestuur,  en  dit  sou  nog  verskillende  jare 
neem  voordat  hierdie  voortreflike  plan  van  ’n  eie  opleiding  van  predikante 
in  Transvaal  verwesenlik  sou  word. 

Die  oorlog  van  1899  - 1902  het  ook  in  die  Wakkerstroomse  gemeente  sy 
verwoesting  aangerig.  Tydens  die  oorlog  is  meer  as  30,000  plase 
afgebrand.  Daar  was  geen  weiding,  vee  of  saad  oor  nie.  Meer  as  27,000 
vrouens  en  kinders  het  in  die  konsentrasiekampe  gesterf,  terwyl  ongeveer 
4,600  mans  op  die  slagveld  óf  as  krygsgevanenes  in  die  vreemde  gesterf 
het.  Dit  het  ook  ’n  hele  tyd  geneem  voordat  almal  na  die  Vrede  van 
Vereeniging  weer  op  hulle  woonplekke  terug  was.  En  toe  dit  eindelik  so  ver 
was,  het  die  ontredderde  toestand  waarin  die  mense  verkeer  het,  verhinder 
om  dadelik  met  die  organisasiewerk  ’n  aanvang  te  neem.  Tel  daarby  die  feit 
dat  bittereinders  en  hensoppers  weer  saam  in  gemeenskappe  moes  leer 
saamleef  - dan  kry  mens  die  prentjie  van  die  toestand  in  die  jare  net  na  die 
oorlog.  So  was  die  toestand  in  die  hele  Kerk  ook  baie  deurmekaar.  Daar 
was  net  drie  predikante  oor : ds.  CW  du  Toit  van  Potchefstroom,  ds.  Jac  van 
Belkum  van  Rustenburg  en  ds.  A Murray  van  Ventersdorp.  Ds.  MJ 
Goddefroy  van  Pretoria  het  eers  in  Augustus  1903  in  sy  gemeente 
teruggekom,  sodat  die  hele  oostelike  deel  van  Transvaal  vir  meer  as  ’n  jaar 
geen  enkele  predikant  gehad  het  nie.  Ds.  Goddefroy  is  in  Oktober  1901 
gevange  geneem  en  as  krygsgevangene  na  Govindhar  in  die  Pundjab 
gedeporteer.  Die  paar  genoemde  predikante  wat  daar  nog  was,  moes 
natuurlik  in  die  eerste  plek  hulle  aandag  aan  hulle  eie  gemeentes  gee  om 
eers  daar  enigsins  orde  te  skep,  voordat  hulle  ander  plekke  kon  besoek. 

Dit  was  dan  ook  nie  voor  April  1903  dat  die  konsulent,  ds.  CW  du  Toit,  na 
Volksrust  kon  gaan  nie.  Die  toestand  was  uitermate  treurig.  Daar  was  slegs 
drie  kerkraadslede  aanwesig,  naamlik  AA  Stoop,  SJ  Struwig  en  HG  Stoop, 
terwyl  later  die  nege-en-tagtig  jarige  ouderling  DC  Uys  bygekom  het.  Daar 
kon  nie  eers  ’n  offisiële  kerkraadsvergadering  gehou  word  nie.  Alleen 
onoffisiële  samesprekings  het  plaasgevind.  In  die  notule  staan  opgeteken 
dat  “tengevolge  van  den  oorlog  is  er  zooveel  verwoest  en  de  menschen  zoo 
verarmd  dat  slechts  weinigen  zijn  opgekomen.”  Daar  kon  dan  ook  nie  ’n 
kerkraadsverkiesing  gehou  word  nie.  Die  kerkboeke  was  so  beskadig  dat 
ds.  du  Toit  alleen  ”met  veel  moeite”  die  notuleboek  en  lidmateboek  kon 
oorskryf,  terwyl  die  doopregister  onherstelbaar  was,  en  dus  heeltemaal 
verlore.  Hy  versoek  toe  die  gemeente  om  name  van  dopelinge  deur  te  gee 
sodat  dit  behoorlik  in  die  gemeenteregister  opgeteken  kon  word.  In 
Augustus  1903  het  ds.  du  Toit  die  gemeente  weer  besoek.  Die  opkoms  was 
hierdie  keer  net  so  swak.  Die  wintermaande  het  in  gewone  tye  altyd  die 
kleinste  opkomste  maar  nou  het  daar  nog  bygekom  dat  daar  in  hierdie  dae 
van  armoede  weinig  beskutting  teen  die  koue  was  en  dat  die  mense  nie 

rygoed  gehad  het  nie.  Tog  is  daar  hierdie  keer  wel  nagmaal  gevier. 

Ds.  du  Toit  het  nieteenstaande  sy  liggaamlike  swakheid  alles  vir  die 
gemeente  probeer  doen  wat  hy  kon,  en  in  November  was  hy  vir  die  derde 
keer  na  die  oorlog  in  Volksrust.  Dit  was  baie  nodig  want  die  organisatoriese 
werk  is  nog  niks  aan  gedoen  nie.  Die  opkoms  was  nou  groter  sodat  ’n 
offisiële  kerkraadsvergadering  kon  plaasvind  en  die  gemeente  ’n  verkiesing 
van  kerkraadslede  kon  hou.  Die  volgende  persone  is  toe  gekies  en  hulle  het 
die  eerste  kerkraad  na  die  oorlog  uitgemaak  : as  ouderlinge  DC  Uys,  AA 
Stoop,  SJ  Struwig  ; en  as  diakens  TJ  Mulder,  LP  Nortje,  JD  Coetzer  en  HG 
Stoop.  Sy  swak  gesondheid  het  dit  vir  ds.  du  Toit  onmoontlik  gemaak  om 
Wakkerstroom  nog  langer  onder  sy  bearbeiding  te  neem,  en  bowedien  was 
sy  arbeidsveld  in  westelike  Transvaal  baie  uitgestrek. 

Tydens  ’n  kerkraadsvergadering  op  19  Februarie  1904  is  besluit  dat  ds.  Jac 
van  Belkum  die  gemeente  die  laaste  Sondag  van  Februarie,  Mei,  Augustus 
en  November  sal  besoek.  In  April  1904  het  hy  op  versoek  van  ds.  du  Toit  na 
Volksrust  gegaan  om  die  kerkviering  vir  hom  waar  te  neem.  Dit  was  meer 
gerieflik,  want  ds.  van  Belkum  het  in  Augustus  1903  Rustenburg  as 
predikant  met  Heidelberg  verwisse!  en  was  dus  veel  nader  as  ds.  du  Toit,  en 
daarom  het  die  Kommissie  van  die  Algemene  Kerkvergadering  hom  teen  die 
einde  van  1904  as  konsulent  van  Wakkerstroom  benoem.  Op  17  en  18 
Februarie  1905  het  hy  die  gemeente  vir  die  eerste  keer  in  hierdie 
hoedanigheid  besoek,  en  in  die  kerkraadsvergadering  het  hy  meegedeel  dat 
hy  van  plan  was  “volgens  wet  de  gemeente  vier  maal  per  jaar  te  bezoeken, 
en  wel  de  laatste  Zondag  van  Februarie,  Mei,  Augustus  en  November.”  Dit 
was  van  groot  betekenis  vir  die  gemeente  en  dit  was  die  eerste  keer  vanaf 
die  dae  van  die  kerkvereniging  dat  daar  geleentheid  was  vir  ’n  kerkviering 
viermaal  per  jaar. 

Met  die  kerkviering  van  November  1905  het  ouderling  Dirk  Uys  weens  sy 
hoë  ouderdom  afgetree.  Hy  het  toe  een-en-negentig  jaar  en  ruim  nege 
maande  getel.  Met  die  stigting  van  die  gemeente  in  1861  was  hy  reeds  as 
ouderling  gekies  en  het  as  sulks  met  verskillende  tussenposes  gedien,  en 
vanaf  1892  tot  1905  onafgebroke.  In  1910  is  hy  oorlede. 

Die  na-oorlogse  toestand  het  gemaak  dat  daar  geen  sprake  meer  was  dat 
die  gemeente  binne  afsienbare  tyd  ’n  predikant  kon  beroep  nie  en  daarom 
het  die  kerkraad  daar  geen  beswaar  in  gesien  om  die  kerk  en  pastorie 
gedurende  enige  jare  gratis  af  te  staan  vir  C.N.O.-skooldoeleindes,  met  die 
verstandhouding  dat  die  skoolkommissie  die  gewone  belastings  op  die 
geboue  moes  betaal.  Tekenend  vir  die  toestand  van  armoede  wat  daar 

geheers  het  is  die  feit,  dat  die  skoolkommissie  in  1906  die  belastings  byna 
nie  meer  kon  betaal  nie.  In  1907  toe  die  kerkgebou  nie  meer  langer  as  skool 
gebruik  is  nie,  was  grondige  reparasiewerk  nodig,  wat  die  gemeente  ’n 
bedrag  van  £100  gekos  het. 

Die  kerkklok  wat  aan  die  gemeente  deur  SJ  Struwig  geskenk  was,  is  in  die 
oorlog  weggeneem  en  die  mense  moes  maar  daar  sonder  klaarkom.  In 
1905  is  ontdek  dat  dit  in  besit  van  die  dorpsowerheid  was  wat  dit  as 
markklok  gebruik  het.  Die  kerkraad  het  dit  opgeeïs  maar  die  bevelvoerende 
offisier  van  die  Polisie  het  geweier  om  dit  af  te  gee,  en  toe  het  ds.  van 
Belkum  aan  die  Koloniale  Sekretaris  vir  teruggawe  geskryf. 

In  hierdie  moeilike  tye  toe  die  gemeente  op  stoflike  gebied  baie  swaar  gekry 
het,  het  die  kerkraad  tog  die  gedagte  dat  die  kerk  sy  eie  predikante  moet 
oplei,  gesteun  en  nie  alleen  met  woorde  nie  maar  met  dade,  hoe  swak  en 
gering  ook  al.  Later  toe  daar  ’n  eie  opleiding  vir  predikante  tot  stand  gekom 
het,  was  Volksrust  een  van  die  warme  vriende  daarvan. 

Na  die  afhandeling  van  die  geskille  oor  die  kerklike  eiendomme  het  die 
benaming  Wakkerstroom  al  meer  in  onbruik  geraak,  en  is  die  gemeente 
langsamerhand  Volksrust  genoem.  Die  gemeente  het  ook  langsamerhand 
die  terugslae  van  die  kerkvereniging  en  die  Anglo  Boereoorlog  te  bowe 
gekom  en  voortgang  beleef.  Ds.  Van  Belkum  het  tot  Augustus  1910 
konsulent  gebly,  toe  die  werk  deur  ds.  J.  J.  Prinsloo  oorgeneem  is. 

In  1919  is  weer  aan  die  beroep  van  ’n  eie  predikant  gedink,  en  ’n 
kombinasie  is  met  Standerton  aangegaan  waarop  ds.  JJ  Prinsloo  wat  toe 
predikant  van  Bethal  was,  beroep  is.  Hy  het  dit  aangeneem  en  is  op  19  April 
van  dieselfde  jaar  deur  ds.  van  Belkum  bevestig.  Sy  dienstyd  was  baie  kort, 
want  reeds  in  Desember  het  hy  ’n  beroep  na  Krugersdorp  aangeneem  en  op 
18  Januarie  1920  het  hy  van  Volksrust  afskeid  geneem. 


DS.  J.  J.  PRINSLOO. 

Die  gemeente  het  hierna  verskillende  konsulente  gehad.  Tydens  die 
konsulentskap  van  ds.  PS  Grobler  van  Standerton,  wat  ook  een  keer  per 
maand  op  Volksrust  kom  diens  hou  het,  is  die  plaas  Nooitgedacht  in  1928 
verkoop  en  met  die  opbrengs  daarvan  is  ’n  smaakvolle  en  groter  kerk  gebou 
met  600  sitplekke.  Die  boukommissie  was  : broers  JL  van  Ede,  SJ  Struwig, 
FJ  Delport  en  WP  van  Oudtshoorn. 


Onderstaande  foto  is  geneem  tydens  die  hoeksteenlegging  van  die 
kerkgebou. 

Die  inwyding  van  die  kerkgebou  vind  plaas  op  8 Februarie  1929. 

In  1929  het  die  kerkraad  in  kombinasie  met  Memel  ’n  eie  predikant  beroep 
Daar  is  verskillende  beroepe  uitgebring  wat  nie  aangeneem  is  nie.  Ten 
einde  laas  is  proponent  PW  Venter  beroep,  wat  dan  ook  die  beroep 
aangeneem  het  en  wat  op  13  April  deur  prof.  dr.  B Gemser  te  Volksrust 
georden  en  bevestig  is.  Proponent  PW  Venter  het  gedurende  Januarie 
1929,  toe  die  konsulent,  ds.  Grobler,  op  verlof  was,  die  eredienste  te 
Volksrust  waargeneem.  Waarskynlik  is  hy  juis  hierdeur  na  die  gemeente 
beroep. 

Ds.  PW  Venter  was  na  ds.  Ackerman  die  eerste  predikant  wat  weer  in  die 
gemeente  gewoon  het,  want  ds.  Lagerwey  het  op  Heidelberg  gewoon  en  ds. 
JJ  Prinsloo  op  Standerton.  Vanweë  die  feit  dat  ds.  Venter  pas  uit  die 
universiteit  gekom  het,  het  die  kerkraad  besluit  om  sy  traktement 
sesmaandeliks  voortuit  te  betaal,  om  hom  in  staat  te  stel  om  ’n  paar  stukkies 
meubels  aan  te  koop. 

Met  ds.  PW  Venter  se  bevestiging  op  13  April  1929  was  beide  die 
kerkraadslede  van  Volksrust  en  Memel  teenwoordig.  Die  onderstaande  foto 
is  tydens  dié  dag  geneem.  Tog  ontbreek  die  name  van  die  kerkraadslede. 

Die  kerkraad  reël  met  ds.  Venter  dat  hy  as  volg  eredienste  sal  hou  : 

• Eerste  Sondag  van  die  maand  - buitedienste  in  wyke. 

• Tweede  Sondag  van  die  maand  - doop  te  Volksrust. 

• Derde  Sondag  van  die  maand  - diens  te  Memel. 

• Vierdie  Sondag  van  die  maand  - diens  te  Volksrust. 

’n  Ouderling  sou  ds.  Venter  ook  telkens  vergesel  om  die  wet  en 
geloofsbelydenis  voor  te  lees.  Op  11  Mei  1929  besluit  die  kerkraad  dat 
buitedienste  in  die  wyke  as  volg  verander : 

• Eerste  Sondag  van  Mei  - Ingogo,  wat  pas  ’n  nuwe  wyk  van 
Volksrust  geword  het. 

• Vierde  Sondag  van  Mei  - Ingogo. 

• Eerste  Sondag  van  Junie  - Mount  Prospect  en  Newcastle. 

• Eerste  Sondag  van  Julie  - Newcastle. 

• Eerste  Sondag  van  Augustus  - Graskop. 

Ds.  Venter  was  gedurende  Junie  en  Julie  ult  die  gemeente,  omdat  hy  die 
Hervormde  lidmate  in  Angoia  gaan  besoek  het. 

Tydens  die  kerkraadsvergadering  van  Augustus  bepaal  die  kerkraad  dat  die 
buitedienste  vir  die  res  van  1929  as  volg  sal  wees  : 

• Eerste  Sondag  van  Augustus  - Graskop. 

• Vierde  Sondag  van  Augustus  - Newcastle. 

• Vierdie  Sondag  van  September  - Sandspruit. 

• Eerste  Sondag  van  Oktober  - Wakkerstroom. 

• Eerste  Sondag  van  Oktober  - Rooldraai. 

• Vierde  Sondag  van  Oktober  - Vlakpoort. 

So  Is  daar  gepoog  om  oral,  in  al  die  wyke  buitedienste  te  hou,  met  die 
verstandhouding  dat  nagmaal  alleen  op  Volksrust  gehou  sal  word.  Omdat 
ds.  Venter  nie  oor  ’n  motor  beskik  het  nle,  is  besluit  dat  oudl.  FJ  Delport 
(kassier)  die  dominee  sal  neem  na  al  die  plekke  waar  hy  moet  gaan 
kerkhou.  Oudl.  Delport  sou  hom  ook  op  huisbesoek  neem.  Die  kerkraad  sou 
oudl.  Delport  daarvoor  vergoed  teen  6 pennles  per  myl.  Daar  is  egter  besluit 
dat  ’n  motor  vir  ds.  Venter  aangekoop  sou  word  na  April  1930  se  basaar. 

Op  13  April  1929  het  prof.  dr.  SP  Engelbrecht  die  gemeente  kom  toespreek 
oor  dle  kerk  se  tydskrifte.  Dit  het  op  vrugbare  grond  geval,  deurdat  die 
kerkraad  aan  die  einde  van  die  jaar  nle  minder  nie  as  120  Bybelse 
Dagboeke  vir  die  gemeente  bestel  het. 

Op  1 1 Mei  1929  besluit  die  kerkraad  om  ’n  buitekamer  by  die  pastorie  aan  te 
bou.  Die  arbeid  daarvoor  sou  die  gemeente  £ 15  kos.  Dié  pastorie  was 
geleë  wes  van  die  huidige  ou  saaltjie,  waar  Laerskool  Pionier  se  tennisbane 
vandag  is. 

Op  9 November  1929  het  ds.  Venter  sy  eerste  groep  finalejaar  katkisante 
belydenis  van  geloof  laat  afgelê.  Op  die  vorige  aand  (Saterdag)  se 
gemeentevergadering  is  besluit  dat  katkisante  “nie  meer  op  genade 
aangeneem  sal  word  nie”.  Op  dieselfde  vergadering  is  ook  besluit : 

• dat  die  orrelis  vinniger  moet  speel ; 

• dat  broer  LJ  van  Ede  verkies  word  as  ouderling  vir  wyk 
Wilgebosspruit 

• dat  Utrecht  voortaan  ’n  wyk  van  Volksrust  sal  wees  ; en 

• dat  ’n  lening  van  £ 200  nie  aan  die  teologiese  student,  WJ  Kemp, 
toegestaan  kan  word  nie,  vanweë  ’n  gebrek  aan  fondse. 

Tydens  dieselfde  vergadering  is  aan  die  gemeente  ’n  geraamde  foto  vertoon 
van  die  kerkraadslede  van  Volksrust  wat  in  1885  nie  met  die  kerkvereniging 
wou  saamgaan  nie. 

Die  jaar  1930  het  afgeskop  met  prof.dr.  JH  Greyvenstein,  professor  aan  die 
teologiese  fakulteit,  wat  die  voorbereidingsdiens  in  Februarie  kom  hou  het. 
Hy  het  die  gemeente  kom  bewus  maak  van  die  noodsaaklikheid  van  ’n  eie 
opleiding  vir  ons  kerk  se  predikante.  Tydens  sy  besoek  het  mev.  C Viljoen 
en  S Struwig  elk  een  knielkussing  geskenk  vir  gebruik  by  troues.  Dié 
knielkussings  is  in  1952  saam  met  die  nagmaalservies  gesteel. 

In  Maart  1930  vind  die  tweede  kerkraadsvergadering  van  die  jaar  plaas, 
waartydens  ds.Venter  verhoging  van  traktement  aanvra,  aangesien  hy,  soos 
hy  dit  gestel  het,  nou  1 jaar  in  die  gemeente  is.  Die  kerkraad  het  dit  egter  nie 
goedgekeur  nie.  Die  susters  van  die  gemeente  het  egter  vir  hom  ’n  toga 
gekoop,  terwyl  die  kerkraad  besluit  het  om  vir  hom  ’n  motor  aan  te  skaf. 
Hierdie  saak  sou  egter  sloer  tot  in  1932,  toe  die  kerkraad  ouderling  AA 
Stoop  se  motor  vir  £ 200  aangekoop  het.  Die  kerkraad  het  hom  £ 100 
kontant  betaal  en  die  res  oor  twaalf  maande  teen  £ 10  per  maand  afbetaal. 
Interessant  is  dat  die  kerkraadsvergadering  op  11  November  1933  besluit 
het  dat  die  onkoste  aan  die  motor  beperk  moet  word  tot  ’n  maksimum  van  £ 
40  per  jaar.  Indien  die  bedrag  oorskry  word,  sal  die  motor  slegs  in  tye  van 
dood  gebruik  word.  Ds.  Venter  wat  ook  die  skribawerk  behartig  het  sedert  hy 
in  die  gemeente  gekom  het,  word  daarvoor  vergoed  teen  £ 10  per  jaar. 

Tydens  die  gemeentevergadering  van  12  April  1930,  word  besluit  om  die  ou 
preekstoel  en  ou  banke  in  die  ou  saaltjie  aan  Gemeente  Piet  Retief  te  skenk. 

Gedurende  Augustus  1930  is  ’n  spesiale  kinderdiens  in  die  gemeente 
gehou,  waarskynlik  die  eerste  kinderdiens  in  die  gemeente.  Die 
deurkollektes  ten  bedrae  van  £ 3/0/01  is  aan  ’n  weeshuis  gestuur. 

Onderstaande  fotos  is  geneem  tydens  die  nagmaalsviering  in  April  1930. 


Op  hierdie  fotos  kan  mens  duidelik  sien  dat  die  ablusie  geriewe  aan 
weerskante  van  die  konsistorie  nog  nie  aangebou  was  nie. 

Die  fotos  hier  onder  is  van  die  belydenisklasse  van  1930,  1932  en  1933. 

In  1931  het  ds.  Venter  te  kenne  gegee  dat  hy  nie  meer  die  skribawerk  naas 
sy  ander  verpligtinge  kan  behartig  nie.  Die  kerkraad  het  toe  ouderling  LG 
Mostert  tot  skriba  van  die  gemeente  verkies.  Hy  sou  aanbly  as  skriba  tot 
einde  1935.  Die  basaarinkomste  vir  1931  het  £ 24/2/10  opgelewer. 

Aan  die  begin  van  1932  nader  die  Gemeente  Glencoe  vir  Volksrust  om  met 
hulle  in  kombinasie  te  tree,  waarop  die  kerkraad  besluit  dat  dit  nie  wenslik 
sal  wees  nie. 

Interessant  is  dat  daar  in  1932  vir  die  eerste  keer  op  ’n 
kerkraadsvergadering  verslag  gedoen  is  oor  die  vorige  Algemene 
Kerkvergadering.  Volgens  dié  versiag  bestaan  die  Hervormde  Kerk  uit  66 
gemeentes,  25  predikante,  25,820  belydende  lidmate  en  55,803  siele. 

Gedurende  1933  het  die  kerkraad  die  moontlikheid  begin  ondersoek  om  met 
Pietermaritzburg  in  kombinasie  te  tree.  Daar  sou  1 keer  per  maand  ’n 
erediens  in  die  gemeente  gehou  word  en  die  predikant  sou  ook  huisbesoek 
doen.  Die  gemeente  se  verpligting  binne  dié  ooreenkoms  sou  £ 100  per  jaar 
bedra.  Daar  is  ook  in  die  vooruitsig  gestel  om  dié  ooreenkoms  twee-jaarliks 
te  hersien.  Toe  ds.  Venter  in  1935  ’n  beroep  na  Durban  aanvaar  het,  is 
hierdie  opsie  egter  ook  laat  vaar. 

Aan  die  begin  van  1933  was  die  gemeente  se  bankrekening  met  £ 200 
oortrokke.  Die  April  basaar  het  egter  £ 160/1/1  opgelewer.  Verder  het  oudl.  J 
Kemp  ’n  verdere  bedrag  van  £ 91/17/6  Ingesamel  om  die  gemeente  se 
skuldlas  te  prober  delg. 

Die  burgermeestersondag  was  hlerdie  jaar  in  ons  kerk  gehou.  Ds.  Venter 
het  die  erediens  in  Engels  waargeneem. 

Tydens  die  kerkraadsvergadering  van  5 April  1934  het  ds.  Venter  die 
kerkraad  opgeroep  om  met  hul  wykslidmate  te  gaan  praat  oor  die  swak 
kerkbesoek.  Tydens  dieselfde  vergadering  is  daar  besluit  dat  die  4 
dorpswyke  se  kerkraad  verantwoordelik  is  vir  die  volgende  projekte  by  die 
pastorie  : 

• Skoonmaak  van  buitemure. 

• Herstel  van  stoepe. 

• Grawe  van  watervore  rondom  die  pastorie. 

Daar  is  toe  begin  praat  oor  die  verkoop  van  die  huidige  pastorie  en  die  bou 
van  ’n  nuwe  een.  Dit  sou  egter  moes  wag  tot  1937.  In  hierdie  jaar  het  suster 
Sarie  Struwig  (Orrelis)  ’n  traporreltjie  aan  die  gemeente  geskenk.  Dit  staan 
vandag  nog  voor  in  die  kerkgebou  en  is  steeds  in  ’n  werkende  toestand. 
Daar  is  ook  koper  kandelare  aan  weerskante  van  die  preekstoel  aangebring, 
wat  later  met  die  koms  van  elektrisiteit  verwyder  is. 

Gesien  die  gemeente  se  oortrokke  rekening  van  £ 228,  besluit  die  susters 
van  die  gemeente  om  ’n  “hoenderbasaar”  te  hou.  Elke  vrouelidmaat  is 
versoek  om  een  hoender  te  gaan  afgee  by  “Jonny  se  mark”.  Hy  sou  dit  dan 
verkoop  en  die  geld  aan  die  kerk  oorbetaal.  Wat  die  resultaat  van  hierdie 
“hoenderbasaar”  in  samewerking  met  ’n  Jood  was,  kon  nie  uit  notules 
vasgestel  word  nie.  Wat  wel  opgeval  het,  is  dat  die  offergawenorm  vir 
daardie  jaar  10  sjielings  beloop  het. 

Aan  die  begin  van  1935  het  ds.  Venter  ’n  beroep  na  Durban  ontvang,  wat  hy 
ook  aanvaar  het.  Na  7 jaar  was  die  gemeente  nou  weer  vakant.  Ds.  Venter 
se  afskeidspreek  vind  plaas  die  eerste  Sondag  van  Maart  1935.  Hy  ontvang 
ook  ’n  afskeidsgeskenk  van  £ 25.  Met  sy  vertek  besluit  die  kerkraad  om  die 
pastorie  te  verhuur  teen  £ 60  per  jaar.  Hulle  besluit  ook  om  die  motor  te 
verkoop  vir  nie  minder  as  £ 65  nie.  Die  oortrokke  rekening  van  die  gemeente 
was  op  daardie  stadium  £ 263/5/7. 

Met  ds.  Venter  se  afskeidspreek  is  onderstaande  kerkraadsfoto  geneem. 

Agter : Sonny  Uys,  Frik  Botha,  Jaap  Marais,  Andries  van  Tonder 
en  Jan  Naude. 


Voor  : Hermaans  le  Roux,  Piet  Moolman,  Ds.  PW  Venter,  Boy 
v/d  Spuy  en  Lodewyk  Muller. 


Na  ds.  Venter  se  vertrek  het  oudl.  LG  Mostert  as  skriba  bedank,  waarop 
oudl.  JWG  Labuschagne  toe  as  skriba  verkies  is  - ’n  amp  wat  hy  vir  8 jaar 
sou  beklee.  Ds.  TFJ  Dreyer  van  Standerton  was  toe  die  gemeente  se 
konsulent.  Hy  sou  vir  18  maande  die  gemeente  bedien,  totdat  hulle  weer  ’n 
predikant  gekry  het  in  die  persoon  van  ds.  A Ras,  hoewel  hulle  reeds  in 
April  1935  besluit  het  om  te  beroep. 

Op  15  April  1936  was  die  gemeente  75  jaar  oud.  Hoewel  die  gemeente 
vakant  was,  is  prof.dr.  SP  Engelbrecht  versoek  om  die  feesvieringe  by  te 
woon.  Die  feesvieringe  het  toe  nie  plaasgevind  nie.  Tog  het  prof.dr.  SP 
Engelbrecht  onderneem  om  die  gemeente  se  geskiedenis  op  te  teken.  Dié 
geskrif  sou  eers  in  1941,  tydens  die  gemeente  se  80-jarige  bestaan 
beskikbaar  wees.  Dit  het  die  geskiedenis  beskryf  vanaf  die  gemeente  se 
ontstaan  tot  en  met  1941.  Die  jare  1920  - 1940  is  nie  veel  oor  geskryf  nie, 
aangesien  daardie  jare  nog  vars  in  die  mense  se  geheue  was.  Dié  geskrif  is 
toe  teen  £ 50  beskikbaar  gestel. 

Op  11  April  1936  is  die  kerkraad-  en  gemeentevergadering  deur  ds.  TFJ 
Dreyer  van  Standerton  gelei.  Op  die  kerkraadsvergadering  is  ds.  Dreyer  self 
na  Volksrust  beroep,  wat  hy  nie  aangeneem  het  nie.  Tydens  die 
gemeentevergadering  is  die  jongmense  opgeroep  om  die  nuwe  “Christelike 
Jongeling  Vereniging”  by  te  woon.  Daar  het  ook  ’n  bespreking  plaasgevind 
oor  die  gemeente  se  sang  tydens  eredienste.  In  ds.  Dreyer  se  woorde  hoort 
langsame  singery  nie  in  die  kerk  nie.  Tydens  dieselfde  vergadering  is  ’n  foto 
van  die  kerkraad  geneem. 


Voor : JM  Beukes,  DPJ  de  Waal,  JJ  Steenkamp,  Ds.  TFJ  Dreyer,  JJ  van  Deventer, 
GP  Slabbert,  JW  Stoop. 

Middel  : GCL  Ackerman,  HG  Oosthuizen,  G Rocher,  FWC  Labuschagne,  CH  Smit, 
BM  Oosthuizen,  SJ  Struwig. 

Agter : GP  v/d  Merwe,  JJ  Coetzer,  AJ  du  Plessis,  JG  Biddulpoh,  DP  Bakker, 

JL  van  Ede,  PJ  Lourens. 

Ds.  A Ras  van  Dullstroom  het  die  beroep  na  Volksrust  aangeneem  en  is  op 
22  Augustus  1936  deur  ds.  TFJ  Dreyer  in  die  gemeente  bevestig.  Die 
lidmatetal  van  die  gemeente  was  op  daardie  stadium  936  sterk.  Die 
kerkraad  het  besluit  dat  ds.  Ras  se  traktement  £ 425  per  jaar  sou  wees.  Hy 
moes  egter  sy  eie  motor  voorsien,  terwyl  die  gemeente  sou  instaan  vir  die 
onderhoudskoste  en  brandstof  van  die  motor. 

Met  die  eerste  kerkraadsvergadering  van  1937  (16  Januarie)  is  die  skriba 
ook  tot  kategesehoof  verkies.  ’n  Vroue-kommissie  is  ook  gekies  om  met 
barmhartigheidswerk  in  die  gemeente  te  help.  Voordat  die  NHSV  in  1940 
gestig  is,  het  Volksrust  reeds  oor  ’n  groep  vrouelidmate  beskik  wat 
barmhartigheidswerk  verrig  het. 

Tydens  die  nagmaalmaand  (April  1937)  het  die  kerkraad  ’n  erf  (erfno.  26) 
gekoop  te  Sarel  Cilliersstraat  7 teen  £ 850.  £ 1,000  is  by  Standard  Bank 
geleen  om  die  nuwe  pastorie  op  genoemde  erf  te  bou.  As  boukomissie  is 
broers  FJ  Delport,  FWG  Labuschagne,  AJ  du  Plessis,  G 
Ackerman(Kassier),  DP  Bakker,  JL  van  Ede  en  LG  Mostert  benoem. 
Gedurende  Oktober  1937  leen  die  gemeente  nog  ’n  verdere  £ 250  om  die 
pastorie  te  voltooi.  Daar  word  toe  ook  besluit  dat  die  gemeente  op  8 en  9 
Januarie  1938  by  die  pastorie  ontvang  sal  word  om  dit  in  te  wy. 

Genoemde  pastorie  is  later  verkoop.  Dit  word  steeds  bewoon  en  lyk  huidiglik 
soos  volg  : 

Barmhartigheidsdiens  was  nog  altyd  hoog  op  die  agenda  in  die  gemeente. 
Daarom  word  op  8 Januarie  1938  besluit  om  ’n  armsorg-kommissie  in  die 
gemeente  te  stig  asook  ’n  Dorkasvereniging  vir  die  vrouelidmate. 

Op  hierdie  stadium  het  die  gemeente  nie  oor  ’n  orrelis  beskik  nie.  Die  seun 
Gert  Herbst  is  toe  as  orrelis  aangestel.  Hy  sou  egter  net  vir  20  maande  dié 
pos  beklee,  want  in  1940  besluit  sy  ouers  om  oor  te  gaan  na  die  AGS.  In  sy 
plek  is  suster  Lena  Oosthuyzen  toe  as  orrelis  aangestel. 

Die  kerkraad  besluit  om  die  ou  pastorie  te  Schoonstraat  in  ’n  losieshuis  te 
omskep.  Daarvan  het  egter  niks  gekom  nie. 

In  Augustus  1938  ontvang  ds.  Ras  ’n  beroep  na  Vereeniging,  wat  hy  ook 
aanneem.  Op  24  September  1938  het  die  gemeente  van  hom  afskeid 
geneem.  As  geskenk  besluit  die  kerkraad  om  sy  skuld  aan  die  gemeente  vir 
die  motorvoertuig  af  te  skryf.  Hy  is  dan  ook  op  8 Oktober  1938  te 
Vereeniging  bevestig.  Met  sy  afskeid  is  die  volgende  kerkraadsfoto  geneem. 


N w siiík  A.,  .i  »1 


Agter  : CA  Smit,  BM  Oosthuizen,  B Bouer,  NW  Struwig,  AJG  du  Plessis, 

JA  Rossouw,  SJ  Struwig. 

Middel  : JL  van  Eede,  GCL  Ackerman,  JHP  v/d  Merwe,  JD  Breytenbach, 

JMH  v/d  Merwe,  GP  v/d  Merwe,  FWC  Labuschagne,  JG  Biddulph. 
Voor  : JJ  van  Deventer,  JW  Stoop,  RD  Ackerman,  Ds.  A Ras,  DPJ  de  Waal, 
JJ  Steenkamp,  JM  Beukes. 

Afwesig  : GJ  Beukes,  DP  Bakker,  JJ  Coetzer. 

Die  gemeente  was  weer  vakant.  Tog  het  dit  nie  iank  geduur  nie  voordat 
hulle  weer  ’n  predikant  gehad  het  in  die  persoon  van  ds.  van  Bergen.  In  die 
kort  tydjie  toe  die  gemeente  vakant  was,  het  ds.  SP  Viljoen  van  Standerton, 
as  konsulent  die  gemeente  bedien. 

In  Januarie  1939  word  ds.  W van  Bergen  na  die  gemeente  beroep.  Op  2 
April  1939  is  hy  deur  prof.dr.  SP  Engelbrecht  te  Volksrust  bevestig.  Sy 
traktement  is  vasgestel  op  £ 300  per  jaar  plus  ’n  vervoertoelaag  van  £ 60. 
Die  volgende  dag,  op  3 April,  is  hy  om  lOhOO  in  die  huwelik  bevestig  met  Ida 
Erta  Bertha  Rikerta  van  Denemarke.  Die  hele  groep  finalejaar  katkisante 
was  sy  gevolg  met  die  troue.  ’n  Onthaal  is  vir  hom  deur  die  vrouelidmate 
gehou. 

Met  ds.  van  Bergen  se  beroep  was  daar  ongelukkigheid  in  die  gemeente.  Hy 
het  reeds  gedurende  November  1938  in  die  gemeente  begin  werk,  sonder 
dat  die  kerkraad  daaroor  ’n  besluit  geneem  het.  Dit  blyk  toe  dat  ds.  TFJ 
Dreyer  hom  na  Volksrust  gestuur  het  en  ’n  verwagting  by  ds.  van  Bergen 
geskep  het  dat  die  kerkraad  hom  sou  beroep.  Daarvoor  het  ds.  Dreyer  die 
kerkraadslede  van  Volksrust  dorp  genader  om  hom  te  beroep.  Toe  dit  alles 
op  ’n  kerkraadsvergadering  te  berde  kom,  het  daar  rusie  in  die  vergadering 
ontstaan  en  party  het  die  vergadering  verlaat.  Vanweë  die  wanorde  is  die 
vergadering  toe  ook  nooit  gepas  met  ’n  gebed  afgesluit  nie.  Tog  het  die  stof 
daaroor  gou  gaan  lê. 

Gedurende  1939  is  die  plaaslike  hoërskool  ook  gebou.  Tydens  die  bouery  is 
die  ou  saaltjie  gehuur  as  klaskamer.  In  September  is  die  skool  voltooi  en  is 
die  huurooreenkoms  met  die  Onderwysdepartement  beeïndig. 

Op  die  gemeentevergadering  van  20  Junie  1940  doen  Gemeente  Glencoe 
aansoek  dat  Volksrust  hul  ou  kerkklok  aan  hulle  skenk.  Die  vergadering  wys 
egter  dié  versoek  van  die  hand,  aangesien  broer  J Struwig  se  vader  die  klok 
aan  Volksrust  gemeente  geskenk  het. 

Op  die  kerkraadsvergadering  van  18  Januarie  1941  was  die  vet  weer  in  die 
vuur.  Party  kerkraadslede  maak  beswaar  omdat  alle  kerkraadslede  Sondae 
nie  in  ampsdrag  geklee  is  nle.  Na  bespreking  beslult  die  kerkraad  dat  dit 
Rooms  is  om  voorskriftelik  te  wees  oor  kleredrag  by  eredienste  en  dat  die 
Hervormde  Kerk  nog  nooit  so  iets  soos  ampsdrag  goedgekeur  het  nie. 
Verder  het  die  koster,  broer  Jan  Struwig,  gemeen  om  ekstra  betaal  te  word 
vir  die  skoonmaak  van  die  “kleinhuisies”.  Dieselfde  vergadering  het  dit 
goedgekeur  dat  ’n  afdrukmasjien  aangekoop  mag  word  vir  die  dupllsering 
van  ’n  gemeenteblad. 

Teen  die  einde  van  1942  het  die  kerkraad  besluit  om  nie  aan  te  sluit  by  die 
“Volksrust  Sentrale  Hulpfonds”  nie,  aangesien  die  gemeente  nie  bereid  is 
om  die  kleurskeidslyn  te  verontagsaam  nie. 

Vanweë  die  voortslepende  en  stremmende  skuldlas  van  die  gemeente  was 
hul  oortrokke  bankrekening  aan  die  begin  van  1943  nog  £ 650.  ’n  Sekere 
mnr.  Bezuidenhout  het  ’n  erf  te  Utrecht  aan  die  gemeente  geskenk  in  ’n 
poging  om  die  gemeente  se  skuldlas  te  probeer  delg.  Na  inligting  ingewin  is, 
is  ontdek  dat  die  oordragkoste  die  waarde  van  die  erf  oorskrei,  en  daarom  is 
die  aanbod  van  die  hand  gewys. 

Die  gemeente  het  egter  3 ander  stappe  geneem  om  hul  skuldlas  te  delg. 
Eerstens  het  ds.  van  Bergen  voorgestel  dat  ’n  finansiële-  en  advies 
kommissie  verkies  moet  word  om  fondse  te  genereer  en  te  bestuur.  So  is 
die  eerste  finansiële-  en  advies  kommissie  op  20  Maart  1943  verkies,  wat 
bestaan  het  uit  ds.  van  Bergen,  oudl.  GCL  Ackerman  (Kassier),  oudl.  G 
Rocher,  diak.  Gert  Oosthuizen  en  broeders  Piet  Uys  en  Jan  van  Ede. 

Tweedens  het  die  vrouelidmate  besluit  om  ’n  sustersbasaar  te  hou.  Wat 
begin  het  met  ’n  hoender  en  ’n  koek  het  geeïndig  in  ’n  funksie  wat  £ 204  vir 
die  gemeentekas  ingebring  het.  Hierdie  aksie  is  in  1945  en  1947  herhaal  en 
het  onderskeidelik  £ 145/1 1/5  en  £ 223/18/4  ingebring. 

Derdens  is  wyk  Verkyk  in  2 verdeel  vanweë  ’n  toename  in  lidmate.  Met  die 
nuwe  wyk  Graskop  by,  kon  lidmate  meer  intensief  bearbei  word. 

Reeds  teen  die  middel  van  1943  kon  die  gemeente  hul  skuldlas  aflos.  Die 
Sondag  toe  dit  in  die  kerk  afgekondig  is,  het  lidmate  uit  pure  blydskap  en 
dankbaarheid  begin  hande  klap.  Die  gemeente  se  skuldlas  is  nie  net  gedelg 
nie,  maar  daar  was  ook  £ 200  in  die  bank.  Waarskynlik  n.a.v.  die  susters  se 
funksie  besluit  die  eersvolgende  kerkraadsvergadering  dat  die  susters 
voortaan  spreekreg  op  gemeentevergaderings  sal  hê. 

Vanweë  die  plofbare  situasie  in  die  landspolitiek  besluit  die  kerkraad  op  10 
April  1943  om  die  saal  nie  te  verhuur  vir  ’n  OB  funksie  nie.  Op  dieselfde 
vergadering  word  £ 48/60  bewillig  vir  die  mediese  fakulteit  aan  UP  en  £ 26 
vir  die  teologiese  fakulteit  aan  dieselfde  universiteit.  Hieruit  is  dit  duidelik,  dat 
telkens  wanneer  die  gemeente  in  ’n  gunstige  finansiële  posisie  was,  hy 
uitgereik  het  na  nood  in  gemeenskap  en  volk.  Steeds  op  dieselfde 
vergadering  is  daar  gestry  of  lidmate  soggens  of  saans  voorgestel  moet 

word.  Dit  was  só  hewig  dat  party  die  vergadering  verlaat  het.  Dit  is  ook 
tekenend  hoe  die  gemeente  telkens  oor  middelmatige  sake  nie  altyd  goeie 
oordeel  aan  die  dag  gelê  het  nie. 

Op  26  Junie  1943  sluit  Volksrust  weer  ’n  kombinasie  ooreenkoms  met 
Memel  - waarskynlik  om  Memel  tegemoet  te  kom.  Die  kombinasie 
ooreenkoms  het  bepaal  dat  Memel  £ 75  per  jaar  bydrae  in  ruil  vir  4 
nagmaaleredienste,  4 gewone  eredienste,  asook  troues  en  begrafnisse.  Die 
totale  inkomste  en  uitgawes  vir  1943  was  onderskeidelik  £ 1516/17/6  en  £ 
970/10/4. 


KERKRAADSFOTO  VAN  1943 


Agter  : ?,  ?,  ?,  ?,  Struwig,  Oosthuizen,  JAMP,  GWT  Oosthuizen,  Ben  Bouwer  en 
NW  Struwig. 

Middel  : ?,  ?,  GA  Rocher,  G v/d  Merwe,  K Vrey,  F Oosthuizen,  JJ  Marais,  J v/d 
Merwe  en  M Neuhoff. 

Voor  : AA  Stoop,  GCL  Ackerman,  AJJ  du  Plessis,  ?,  Ds.  W van  Bergen, 

JW  Stoop,  F Labuschagne,  ?,  ?. 

Op  1 April  1944  kry  die  kerkraad  toestemming  by  die  gemeente  om  die 
kerkie  van  die  Baptiste-Unie  (ou  Union  Church)  te  Wakkerstroom  aan  te 
koop  teen  £ 400,  sodat  daar  op  ’n  gereelde  grondslag  op  Wakkerstroom 
eredienste  gehou  kon  word.  Mnr.  & mev.  Mellet  skenk  toe  ook  die  erf 
aangrensend  aan  die  kerkie.  Die  kerkie  is  opgeknap  en  ingewy  op  2 
Desember  1945  deur  ds.  van  Bergen.  Die  ou  klok  van  Volksrust  is  toe  buite 
dié  kerkie  op  Wakkerstroom  aangebring. 

Op  die  eerste  kerkraadsvergadering  van  1945  (6  Januarie)  is  die  volgende 
belangrike  besluite  geneem  : 

• Die  eerste  Afrikaanse  sangbundel  sal  op  20  Januarie  1945  tydens  die 
oggenddiens  in  gebruik  geneem  word. 

• Die  gemeente  kan  4 erwe  aan  die  oostekant  van  die  kerkgebou  teen 
£ 50  aankoop  by  die  Departement  van  Lande  . Daardeur  kan  die 
terrein  vergroot  word  vir  nagmaalvierings  en  vir  die  toekomstige 
uitbreiding  van  fasiliteite  (Die  kerkterrein  het  nou  uit  8 burgererwe 
bestaan). 

Nadat  ds.  van  Bergen  aan  die  begin  van  Mei  1945  die  beroep  na  Port 
Elizabeth  aangeneem  het  en  sy  afskeidspreek  op  27  Mei  gehou  het,  is 
besluit  om  die  kombinasie  ooreenkoms  met  Memel  te  hernu.  Die  gemeente 
se  kredietsaldo  in  die  bank  was  op  daardie  stadium  £ 1147.  Reeds  in  Junie 
het  die  2 kerkrade  saam  begin  beroep.  Vanaf  Junie  1945  tot  Desember 

1945  is  die  volgende  predikante  in  volgorde  beroep  teen  ’n  traktement  van  £ 
460  en  £ 100  vervoertoelaag  : 

• ds.  FJ  van  Zyl 

• ds.  Labuschagne 

• ds.  LM  le  Roux 

• ds.  AJ  van  Staden 

Nie  een  van  bogenoemde  het  die  beroep  aangeneem  nie.  Op  26  Januarie 

1946  is  proponent  JDH  Smit  beroep,  wat  die  beroep  toe  ook  aangeneem 
het. 

Hy  is  op  5 Mei  1946  in  Volksrust  georden  en  bevestig.  Hy  het  tot  en  met  sy 
troue  in  Oktober  1946  by  die  Oosthuyzen-gesin  te  Maarschalkstraat 
ingewoon. 

Gedurende  1945  het  die  kerkraad  by  die  Skriba  van  die  Kommissie  van  die 
Algemene  Kerkvergadering  navraag  gedoen  waarom  die  ring  na  Heidelberg 
vernoem  is  en  nie  na  Volksrust  nie,  gesien  dat  Volksrust  tog  die  oudste 
gemeente  in  die  ring  is.  Vanaf  1928  - 1937  was  dit  die  Ring  van  Standerton, 

waarna  dit  verander  is  na  die  Ring  van  Heidelberg.  Vanaf  1951  - 1956  het 
daar  ’n  Ring  van  Volksrust  bestaan,  maar  nie  dieselfde  grense  gehad  as  die 
Ring  van  Heidelberg  nie.  Vir  die  jare  1957  - 1960  is  Volksrust  ingedeel  by 
die  Ring  van  Pietermaritzburg,  voordat  dit  weer  in  1961  by  die  Ring  van 
Heidelberg  ingedeel  is.  Gesien  dat  ’n  antwoord  op  bogenoemde  navraag 
steeds  verskuldig  is,  is  dit  dalk  ’n  saak  wat  die  huidige  kerkraad  weer  met 
die  Ring  van  Heidelberg  en  die  Algemene  Kerkvergadering  moet  opneem. 

Op  26  Oktober  1946  is  ds.  Smit  in  die  gemeente  getroud  met  Irene  Therese 
Brune.  Die  gemeente  het  die  spysenering  behartig  en  ook  £ 35  as 
trougeskenk  aan  die  egpaar  gegee.  Die  kerkraad  het  verder  £ 600  aan  ds. 
Smit  geleen  om  die  pastorie  te  meubilieer,  wat  hy  teen  £ 50  per  jaar  sou 
afbetaal.  Tydens  die  huweliksbevestiging  van  ds.  Smit  het  ds.  van  Bergen, 
wat  ook  genooi  was,  iets  gedoen  wat  die  gemeente  ontstig  het  - soveel  so 
dat  die  kerkraad  op  18  Januarie  1947  moes  notuleer  dat  hulle  ds.  van 
Bergen  se  optrede  betreur. 

In  1946  is  ’n  verhoog  in  die  saaltjie  aangebring.  Later  is  dié  verhoog  weer 
verwyder  en  is  die  verhoogoppervlakte  vervang  met  ’n  kombuis.  In  die 
proses  is  die  fondasie  verander.  Dit  het  die  gevolg  gehad  dat  toe  die 
gemeente  in  die  80-er  jare  aansoek  gedoen  het  om  die  saaltjie  tot  nasionale 
monument  te  laat  verklaar,  die  aansoek  nie  toegestaan  is  nie. 

In  hierdie  tyd  is  die  leë  erf  agter  die  ou  pastorie  of  kosterwoning  (waar 
Laerskool  Pionier  se  rugbyveld  nou  geleë  is)  verhuur.  Dié  erf  en  die 
kosterswoning  is  later  van  jare  aan  die  Departement  van  Onderwys  verkoop. 

Op  18  Oktober  1947  is  ’n  stoel  vir  die  preekstoel  aangekoop  met  £ 5 wat 
prof.dr.  HP  Wolmarans  daarvoor  geskenk  het.  Dié  stoel  is  van  ’n  plaatjie 
voorsien  en  doen  vandag  nog  diens  in  die  konsistorie. 

Aan  die  begin  van  1948  is  matte  vir  die  kerk  asook  ’n  tikmasjien  aangekoop. 
Dié  tikmasjien  word  huidiglik  nog  deur  die  kassiere  gebruik. 

Ná  ds.  Smit  ’n  beroep  na  Alberton  aangeneem  het,  het  Volksrust  die 
kombinasie  met  Memel  opgesê  en  dadelik  weer  selfstandig  begin  beroep. 
Die  volgende  predikante  is  in  volgorde  teen  ‘n  traktement  van  £ 595  en  ’n 
vervoertoelaag  van  £ 150  beroep  : 

• Ds.  JP  Labuschagne 

• Ds.  SPJJ  van  Rensburg 

• Ds.  GC  Coetzee 

• Ds.  PM  Smith 

• Ds.  Storm 

• Ds.  SP  Viljoen 

• Ds.  DJ  Booysen 

• Ds.  WM  Wolmarans 

• Ds.  LA  Brandt 

• Ds.  JA  Smlt 

Hierdie  beroepe  het  geduur  vanaf  April  1948  tot  November  1949.  Geeneen 
van  bogenoemde  het  die  beroep  aangeneem  nie. 

Op  aanbeveling  van  ds.  TFJ  Dreyer  het  ds.  Marsman  gedurende  November 
1949  te  Volksrust  aangekom  om  te  help  met  die  bediening  in  die  gemeente, 
gesien  die  10  vorige  beroepe  onsuksesvol  was.  Op  21  Januarie  1950  besluit 
die  gemeente  dan  ook  om  ds.  Marsman  te  beroep.  Tydens  dieselfde 
vergadering  waarop  ds.  Marsman  beroep  is,  is  openbaar  gemaak  dat  ds. 
Grey  van  Standerton  (konsulent)  oudl.  JJ  Marais  (skriba)  opdrag  gegee  het 
om  ’n  skrywe  te  rig  aan  ds.  JA  Smit,  wat  op  20  November  na  Volksrust 
beroep  is.  In  die  skrywe  is  ds.  Smit  gemaan  om  nie  die  beroep  na  Volksrust 
aan  te  neem  nie.  Toe  ds.  Grey  daarmee  gekonfronteer  is  het  hy  gesê  dat 
daar  in  Volksrust  se  kerkraad  dinge  gebeur  wat  die  agterbuurtes  van 
Johannesburg  oortref.  Daarop  het  hy  ook  oudl.  Ackerman  (kassier)  ’n 
spreekbeurt  geweier.  Die  skriba  het  toe  ingegryp,  orde  herstel  en  ds.  Grey 
berispe  oor  sy  uitlating  oor  Volksrust  se  kerkraad.  Nadat  verskeie 
kerkraadslede  gedreig  het  om  die  Kerk  te  bedank,  is  besluit  om  ds.  Grey  te 
verkla  by  die  Kommissie  van  die  Algemene  Kerkvergadering. 

Op  12  September  1948  is  ’n  nuwe  kansellap  voor  die  preekstoel  aangebring. 
Dié  kansellap  is  in  1973  vervang.  Dit  is  egter  in  2006  geraam  en  voor  in  die 
gemeentesentrum  aangebring. 

Op  8 Oktober  1949  skenk  ’n  broeder  Bezuidenhout  ’n  erf  te  Dirkiesdorp  aan 
die  gemeente.  Dié  erf  het  in  vergetelheid  geraak  tot  2008,  toe  daar  deur  ’n 
persoon  van  Pretoria  navraag  gedoen  is  om  die  erf  by  ons  te  koop.  ’n 
Prokureer  is  aangestel  om  die  saak  af  te  handel,  nadat  die  gemeente 
toestemming  verleen  het  om  dit  teen  R 5,000-00  te  verkoop.  Dié  transaksie 
is  steeds  nie  afgehandel  nie. 

Ds.  Marsman  se  gesin  is  op  28  April  1950  vanuit  Holland  hier  verwelkom. 
Die  NHSV  het  aan  mev.  Marsman  £ 100  geskenk  met  hul  ontvangs.  Tot 
groot  ontsteltenis  vir  die  gemeente  het  mev.  Marsman  met  dié  geld  ’n  katel 
vir  “de  swarte  meidje”  gekoop. 

Op  die  kerkraadsvergadering  van  17  Junie  1950  word  die  volgende  besluite 
geneem  : 

• Dat  ’n  pyporrel  vir  die  kerk  aangekoop  word.  Dié  sou  in  Maart  1951 
bestel  word  teen  £ 3,000. 

• Dat  2 nuwe  wyke  geskep  word,  naamlik  Elandsberg  (suid-oos  van 
Amersfoort)  en  Flentershoek  (suid-oos  van  Wakkerstroom). 

• Dat  ’n  vleishuis  opgerig  word  tussen  die  Kerk  en  saaltjie,  waarin  vleis 
voortaan  tydens  basare  bewerk  kon  word.  Eers  in  die  vroeë  80-er  jare 
is  dit  afgebreek. 

• Dat  protes  aangeteken  word  teen  die  voorgestelde  oprigting  van  ’n 
hotel  aangrensend  aan  die  kerkterrein.  Die  kerk  wou  nie  dat  die 
woorde  van  die  liedjie  dat  die  kerk  en  bar  langs  mekaar  is  op  hulle  van 
toepassing  sal  wees  nie. 

In  1951/2  het  daar  heelwat  gebeur  rondom  die  pastorie.  Eers  is  besluit 
(13/1/51)  om  die  pastorie  te  verkoop.  Later  in  die  jaar  is  weer  besluit  om  die 
pastorie  te  herstel,  wat  hulle  volgens  ’n  kwotasie  £ 750  sou  kos.  Net  ’n 
maand  later  is  op  ’n  spesiale  kerkraadsvergadering  besluit  om  die 
bestaande  pastorie  nié  te  herstel  nie,  maar  te  verkoop.  Met  dié  geld  is  toe 
die  huis  van  mnr.  Strydom  te  Maarschalkstraat  14  gekoop.  In  hierdie  selfde 
tyd  was  daar  probleme  met  die  koster,  waarop  die  kerkraad  besluit  het  om 
die  eerste  pastorie  (agter  die  saaltjie)  nie  meer  te  verhuur  nie,  maar  as  gratis 
verblyf  aan  die  toekomstige  koster  beskikbaar  stel.  Dit  sou  dan  vergoed  vir 
die  honoraria  waarop  hy  geregtig  was.  Dié  pastorie  sou  dus  voortaan  as 
kosterswoning  dien  totdat  dit  uiteindelik  in  1968  aan  die  Departement  van 
Onderwys  verkoop  is. 

Op  8 Oktober  1955  is  besluit  om  ’n  nuwe  klok  van  Holland  af  aan  te  koop. 
Die  diakonie  het  dadelik  ook  £ 225  vir  die  klokfonds  geskenk.  Met  die  aanry 
van  die  klok  na  die  kerkterrein  het  dit  van  die  wa  geval  en  gebars.  Hoewel 
dit  herstel  is,  het  dit  altyd  vals  geklink.  Daarom  verkoop  die  kerkraad  dié  klok 
aan  broeder  Kwakernaak  vir  £ 5.  ’n  Ander  klok  is  bestel  en  op  die  kerkterrein 
opgerig,  wat  vandag  nog  diens  doen.  Die  ou  klok  het  later  van  jare  in  besit 
gekom  van  broer  Hans  Swart  - lidmaat  van  die  NG  Kerk  op  Volksrust.  Dit 
het  vir  jare  voor  in  sy  tuin  gestaan.  Nadat  hy  vanweë  hoë  ouderdom  sy  huis 
opgesê  het  om  in  ’n  woonstel  te  gaan  woon,  het  die  klok  rusplek  gevind  by 
Dirk  Swart,  seun  van  Hans  Swart.  Genoemde  Dirk  Swart  het  in  2010 
verneem  van  ons  gemeente  se  voornemende  feesviering  in  2011,  en  besluit 
om  die  klok  aan  die  gemeente  te  skenk.  Die  klok  is  toe  weer  staangemaak 
voor  die  gemeentesentrum.  By  die  klok  sal  die  150-jarige  gedenkplaat 
aangebring  word  en  tydens  ons  feesvieringe  onthul  word. 

Dié  no  32  staal-alooi  kerkklok  is  afkomstig  vanuit  Hillsboro,  Ohio  en 
vervaardig  deur  die  C.S.  Bell  Co.  Die  klok  het  ’n  lengte  van  28,5”,  ’n  bel  van 
32”  en  ’n  wydte  van  39”.  Die  gewig  is  ongeveer  250  pond  (113.4  kg).  Die 
staal-alooi  is  gebruik  omdat  dit  goedkoper  as  brons  maar  meer  duursaam  as 
yster  is.  Die  klok  dateer  uit  die  jare  1900  - 1905. 

Die  termyn  van  ds.  Marsman  te  Volksrust  was,  soos  uit  die  notules  blyk, 
stormagtige  jare.  Met  sy  koms  is  die  traktement  vasgestel  op  £ 208  per  jaar 
plus  ’n  vervoertoelaag  van  £ 300.  Slegs  ’n  jaar  later  is  die  trakement 
verhoog  na  £ 856.  In  1954  is  dit  weer  verhoog  na  £ 954.  In  1951  het  ds. 
Marsman  op  die  kerkraadsvergadering  van  13  Oktober  vele  broeders  se 
gramskap  op  die  hals  gehaal  toe  hy  beweer  het  dat  dit  teen  die  Hervormde 
Kerk  se  beginsels  is  om  tydens  huwelike  toe  te  laat  dat  die  bruidspaar 
toegesing  word.  Blomme  is  ook  deur  hom  as  verbode  beskou  tydens 
troues.  Op  28  Junie  1952  het  ds.  Marsman  tydens  ’n  kerkraadsvergadering 
hom  so  vererg  dat  hy  die  vergadering  verlaat  en  huistoe  geloop  het.  Voor  hy 
geloop  het,  het  hy  die  vergadering  meegedeel  dat  hy  nie  met  sy  karige 
vervoertoelaag  die  plaaswyke  kan  besoek  nie.  Verder  het  hy  gesê  dat  hy  op 
hierdie  oomblik  sy  dienste  in  Volksrust  staak  en  dat  hy  ds.  Dreyer  (Skriba 
van  die  Algemene  Kerkvergadering)  sal  nader  om  vir  hom  ’n  beroep  na  ’n 
ander  gemeente  te  kry.  Oudl.  G Rocher  moes  toe  die  vergadering  verder 
lei. 

Finansieël  het  dit  maar  swaar  gegaan.  Die  totale  inkomste  vir  1952  was  £ 
599,  terwyl  die  gemeente  se  skuldlas  op  31/12/1951  £ 4,998/4/2  beloop  het. 
Dié  skuldlas  het  egter  ontstaan  toe  die  gemeente  hul  orrel  teen  £ 3,000 
aangekoop  het.  Dit  lyk  egter  vreemd  dat  die  gemeente  in  September  1952  £ 
153  bestee  het  om  die  kerkie  te  Wakkerstroom  te  herstel.  Boonop  moes  die 
gemeente  ook  nog  ’n  nagmaalservies  teen  £ 69  aankoop,  gesien  dat  daar 
aan  die  begin  van  die  jaar  by  die  kerk  ingebreek  is,  en  die  nagmaalservies 
en  troukussings  gesteel  is.  Net  toe  dit  aan  die  begin  van  1954  beter  begin 
gaan  het,  het  ds.  Marsman  6 maande  veriof  gevra  om  sy  familie  in  Holland 
te  besoek  en  dat  die  kerkraad  hom  die  6 maande  se  salaris  vooruit  betaal. 
Daarby  het  die  kerkraad  ook  ds.  Marsman  se  motor  by  hom  vir  £ 400 
gekoop. 

Gelukkig  het  daar  ook  weer  verligting  gekom.  Ouderling  Jan  Louw 
(Waterval)  is  aan  die  einde  van  1953  oorlede,  en  volgens  sy  testament  het 
hy  die  plaas  Moreson  (noord-oos  van  Wakkerstroom)  aan  die  gemeente 
bemaak.  Die  kerk  het  dadelik  ’n  huurder  (mnr.  Clark)  vir  die  plaas  gekry  en 
dit  oor  ’n  termyn  van  5 jaar  verhuur  teen  £ 715  per  jaar.  In  1958  is  die  plaas 
weer  aan  ’n  mnr.  Visser  verhuur.  Daarby  het  die  gemeente  ook  £ 400  en  2 
beeste  gekollekteer  om  die  skuldlas  te  help  delg. 


88 


Aan  die  einde  van  1954  het  die  lidmate  van  die  wyke  Ingogo,  Flentershoek 
en  Newcastle  begin  praat  oor  moontlike  afstigting.  Hoewel  dit  eers  op  10 
Oktober  1960  sou  realiseer,  is  daar  in  die  jare  1955  - 1960  veel  gedoen  om 
dit  te  verwesenlik.  Op  18  September  1954  is  begin  deur  ’n  erf  te  Newcastle 
teen  £ 200  aan  te  koop.  Op  19  Maart  1955  kry  die  kerkraad  toestemming  om 
’n  lening  van  £ 2,500  aan  te  gaan  met  die  doel  om  ’n  kerksaal  te  Newcastle 
op  te  rig.  ’n  Preekstoel  is  gemaak,  matte  is  teen  £ 50  gelê  en  200  stoele  is 
aangekoop.  Die  gemeente  het  ook  £ 1,000  bewillig  om  die  kerksaal  te 
voltooi.  Op  10  Mei  1958  is  dié  kerksaal  feestelik  ingewy  tot  groot  vreugde  vir 
die  lidmate  in  en  rondom  Newcastle.  Uiteindelik  sou  alles  die  gemeente  £ 
3,291  kos.  Toe  die  Gemeente  van  Newastle  op  10  Oktober  1960  van 
Volksrust  afgestig  het,  het  Volksrust  hulle  ’n  bruidskat  van  £ 1 ,500  gegee. 


Agter:  Magriet  Delport,  Sarie  van  Rensburg,  Marie  O’Neil,  Kitty 

Breytenbach  (Sekr.),  Malie  Marais,  Elfrieda  Swart,  Iris  Oberholzer 
(Tesoriere),  Mev.  Kotze,  Mev.  Fourie  en  Isabel  Delport. 

Voor  : Bettie  van  Niekerk,  Ria  Oosthuizen,  Lenie  Diedericks,  Sienie 

Stoop,  Pop  Breytenbach,  Mev.  Annie  Marsman,  Mev.  A du  Plessis 
(Voors.),  Sue  Labuschagne,  Cillie  v/d  Merwe  en  Lettie  Oosthuizen. 

In  1956  het  weer  ’n  ander  probleem  in  die  gemeente  kop  uitgesteek. 
Waarskynlik  vanweë  kerkraadslede  se  ongelukkigheid  met  ds.  Marsman  het 
oudl.  G Rocher  (Amersfoortwyk)  en  oudl.  Labuschagne  (Perdekopwyk) 
versoekskrifte  in  hul  wyke  gesirkuleer  om  stemme  te  werf  dat  dié  2 wyke  by 
Ermelo  gemeente  moet  probeer  inskakel.  Tydens  ’n  spesiale 
kerkraadsvergadering  is  dié  twee  ouderiinge  voor  stok  gekry  en  het  hulle 
voorneme  ’n  vinnige  dood  gesterf. 

1957  was  die  jaar  toe  dit  meer  as  ’n  meter  diep  gedurende  September  in  die 
omgewing  gekapok  het. 

In  1958  het  die  kerkraad  ’n  beskrywingspunt  deurgestuur  vir  die  komende 
Algemene  Kerkvergadering.  Daarin  is  versoek  dat  ’n  rotasiebeginsel 
aanvaar  word  wat  bepaal  dat  geen  persoon  vir  langer  as  drie  jaar  in  ’n 
bepaalde  amp  verkies  word  nie.  Hoewel  dit  op  daardie  stadium  deur  die 
Algemene  Kerkvergadering  afgekeur  is,  is  dit  tog  in  die  negentigerjare 
aanvaar  en  is  dit  sedertdien  praktyk  in  die  kerk. 


90 


1959-1971 

Die  kerkplein  word  omhein  op  20  Maart  1959. 

Weens  struwelinge  (verskuiwing  van  voorbereidingsdiens  sonder  die 
gemeente  se  toestemming  en  aanklagte  van  geldverduistering)  tussen  die 
predikant,  kerkraad  en  gemeente  word  ’n  spesiale  gemeentevergadering 
op  12  Augustus  1959  gereël  waar  die  Kommissie  van  die  Algemene 
Kerkvergadering  rus  en  vrede  in  die  kerkraad  moes  kom  bewerkstellig. 
Die  Kommissie  bevestig  dat  dit  die  kerkraad  se  opdrag  is  om  eredienstye 
te  bepaal.  Hulle  vermaan  egter  die  gemeente  om  nie  stories  in  die 
gemeente  te  versprei  nie  en  om  ’n  christelike  gesindheid  jeens  mekaar  te 
beoefen.  Tydens  die  gemeentevergadering  word  ’n  verskoning  ook 
teenoor  ds.  Marsman  gebied  vir  die  storie  dat  hy  geld  sou  verduister  het. 

Op  21  November  1959  word  besluit  dat  attestate  slegs  met  die 
toestemming  van  die  wyksouderling  bekom  kan  word.  Indien  ouers  wil 
doop  moet  toestemming  vanaf  die  wyksouderling  verkry  word.  Hulle  kan 
hulle  egter  op  die  kerkraad  beroep.  Lidmate  wat  van  ander  kerke  wil 
oorkom  moet  ook  eers  verduidelik  waarom  hulle  hulle  kerk  wil  verlaat. 

Ds  Marsman  is  nie  baie  gelukkig  met  die  kerkraad  se  lojaliteit  teenoor 
hom  nie  en  vra  van  hulle  ’n  getuigskrif.  Hy  is  reeds  tien  jaar  in  Volksrust 
en  wil  in  Holland  gaan  besoek  aflê.  Indien  hy  nie  daar  ’n  beroep  kry  nie, 
sal  hy  terugkeer  na  Suid  Afrika  maar  nie  na  Volksrust  nie.  Later 
verduidelik  hy  dat  sy  gesondheid  hom  nie  meer  toelaat  om  die 
uitgestrekte  gemeente  te  bedien  nie  en  dat  hy  geen  grief  koester  teen  die 
kerkraad  nie. 

Die  NHSV  mag  nie  ’n  sleutel  van  die  saal  hê  nie  omdat  die  koster 
verantwoordelik  is  vir  die  inhoud  van  die  saal. 

Op  12  Maart  1960  word  die  koster  van  Wakkerstroom,  NC  Oosthuizen, 
oneervol  van  sy  amp  onthef  en  word  hy  verbied  om  weer  groente  in  die 
kerkerf  te  plant . Hy  bely  in  Desember  dat  hy  verkeerd  opgetree  het  en  kry 
toestemming  om  sy  graan  te  oes.  Mev.  Ella  Struwig  word  as  skriba  vir 
registrasie  verkies. 

Die  res  van  die  jaar  1960  het  hoofsaaklik  die  afstigting  van  die  Gemeente 
Newcastle  in  beslag  geneem.  Die  kerksaal  te  Newcastle  is  gebou  en 
planne  is  gemaak  om  die  skuld  te  delg.  Newcastle  is  as  landelike  groei- 

punt  geoormerk  en  dit  het  gou  geblyk  dat  Newcastle  ’n  baie  groter  dorp  as 
Volksrust  gaan  word.  Teen  die  middel  van  1959  wou  die  wyke  Newcastle, 
Utrect,  Ingogo  en  Flentershoek  afstig  en  met  enige  ander  gemeente  in 
kombinasie  tree.  Op  10  Oktober  1960  vind  die  afstigtingsvergadering  van 
wyke  Newcastle,  Utrecht,  Ingogo  en  Flentershoek  plaas.  Die  saal  plus  sy 
inhoud  (orrel  uitgesluit)  ter  waarde  van  £1500  is  as  bruidskat  aan 
Newcastle  geskenk.  Die  orrel  word  egter  aan  hulle  geleen  vir  6 maande. 

Op  die  vergadering  van  6 Augustus  1960  word  prospekteerregte  op  die 
kerkplaas  Móreson  aan  mnr.  Barry  Schuurman  toegestaan.  Mev.  du 
Preez  word  as  koster  verkies  en  die  eeufeesviering  van  die  gemeente  in 
April  1961  word  bespreek.  ’n  Komitee  word  verkies  om  met  die  eeufees 
reëlings  te  begin.  Daar  word  ook  besluit  dat  op  die  aannemingsertifikate 
van  die  finalejaar  katkisante  aangebring  moet  word  dat  dit  tydens  die 
eeufeesjaar  geskied  het. 

Op  die  kerkraadsvergadering  van  8 Oktober  1960  word  besluit  om  ’n  lys 
van  gemeentelede  te  maak  wat  geen  bydrae  lewer  nie.  Die  kerkraad  kry 
opdrag  om  uit  te  vind  wie  van  dié  lidmate  onmagtig  is  of  doodgewoon 
onverskillig  is.  Daar  sal  dan  met  die  onverskilliges  met  groot  takt  en 
deernis  onder  die  opsig  gehandel  word.  Daar  word  ook  begin  met  ’n 
fondsinsameling  om  ’n  kerksaal  te  Charlestown  te  bou.  Dit  het  egter  nooit 
’n  werklikheid  geword  nie,  gesien  dat  dit  enersyds  nie  finansieël  haalbaar 
was  nie  en  dat  Charlestown  andersyds  maar  slegs  7 kilometer  van 
Volksrust  af  geleë  is.  Daar  word  verder  besluit  dat  ouderlinge  nie  meer 
NHSV  lede  mag  saamneem  om  armsorg  gevalle  te  ondersoek  nie.  Hulle 
eie  vrouens  moet  saamgaan.  Sodoende  kan  ’n  geskinder  in  die  gemeente 
vermy  word. 

Op  die  gemeentevergadering  van  7 Desember  1960  word  broer  Chris 
Smit  verkies  tot  diaken  van  Wakkerstroom.  Dié  broeder  dien  steeds  op  die 
kerkraad  as  ouderling  van  wyk  Wakkerstroom  en  as  skriba  van  die 
gemeente.  Op  dieselfde  vergadering  word  ook  toestemming  verleen  dat 
mnr.  PG  Smit  die  kerkerf  in  Wakkerstroom  kan  koop  vir  £ 250.  Oudl  MJ 
Stoop  sien  nie  meer  kans  om  die  ouderlingdienste  alleen  waar  te  neem 
nie,  waarop  besluit  word  dat  genoemde  dienste  afgeskaf  word. 

Vanaf  9 tot  16  April  1961  vind  die  Eefeesvieringe  van  die  gemeente  plaas. 
Die  brosjure  en  program  tydens  die  eeufeesvieringe  het  as  volg  daar  uit 
gesien  : 

KEDEEDUITSCH  HEE^RDME  CEMEEHTE 

VOLKSEUST 
léei  - 1961 


V word vriendeCi^uitgenooi  na  die 


van  ons  (^emeente 
vanaf 

9 J^ípriCtot  en  met  16 ýLprií  1961 

SONDAG  9 APRIL  : 


Kerkdiens  te  Wakkerstroom,  10.30  vm.  Voorganger  Ds.  GHJ  Marsman. 
Herdenking  van  die  stigting  van  die  gemeente  op  Wakkerstroom  1861. 
Kranslegging  by  die  graf  van  (Swart)  Dirk  Uys. 

VRYDAG  14  APRIL  : 

Gesellige  byeenkoms  van  die  gemeente  met  eregaste  in  die  Stadsaal 
van  Volksrust  om  7.30  nm. 

Hoofspreker : Prof.dr.  SP  Engelbrecht.  Onderwerp  : Die  geskiedenis  van 
die  gemeente  Volksrust  oor  die  tydperk  1861  -1961. 

SATERDAG  15  APRIL  : 

3 uur  nm.  Voorbereiding  vir  Heilige  Nagmaal  : Voorganger  Dr.  PW 
Venter  van  Klerksdorp. 

7 uur  nm.  Herdenkingsrede.  Voorganger  Ds.  TFJ  Dreyer,  Skriba  van  die 
Kommissie  van  die  Algemene  Kerkvergadering. 

Openbare  Belydenis  van  Geloof,  waargeneem  deur  Ds.  GHJ  Marsman. 

SONDAG  16  APRIL  : 

10  uur  vm.  Bediening  van  Heilige  Nagmaal,  Voorganger  Ds.  Abr.  Ras 
van  Vereeniging. 

3 uur  nm.  Danksegging  van  Heilige  Nagmaal.  Voorganger  Ds.  JDH  Smit 
van  Delmas. 

Bediening  Heilige  Doop  deur  Ds.  GHJ  Marsman. 

Agter  : SJ  Struwig,  F Slabbert,  DJ  Neethling,  DS  de  Bruin,  IJ  van  Heerden, 
JAMP  Oosthuizen,  HCM  van  Heerden,  JJ  Louw  en  W Hough. 
Middel : S Delport,  FJD  Jordaan,  J Jordaan,  PH  Coetzee,  JAAA  Stoop  en 
K Swanepoel. 

Voor  : Thysie  Stoop,  JJ  Marais,  Ds.  JDH  Smit,  Ds.  GHJ  Marsman, 

Ds.  TFJ  Dreyer,  Zoon  Delport,  JJJ  Swart  en  M Breytenbach. 


Die  volgende  foto  van  die  kerkraad  is  geneem  tydens  die  eeufeesviering  : 

Gedurende  31  Mei  1961  het  Suid-Afrika  ’n  republiek  geword.  Ds. 
Marsman  is  genader  om  tydens  die  feesvieringe  die  verrigtinge  te  open. 
Na  afloop  van  die  feesvieringe  het  die  kerkraad  beswaar  aangeteken  teen 
die  feit  dat  ds.  Marsman  tydens  die  vlaghysingseremonie  net  uit  die  Bybel 
gelees  het,  en  nie  ook  ’n  gebed  gedoen  het  nie.  Dit  was  duidelik  dat  van 
die  kerkraad  elke  denkbare  situasie  aangegryp  het  om  iets  teen  hul  leraar 
in  te  bring.  Dit  het  natuurlik  na  twee  kante  toe  gesny,  sodat  ds.  Marsman 
hom  telkens  teen  die  kerkraad  verset  het. 

Die  ongelukkige  verhouding  tussen  die  predikant  en  kerkraad  het  egter 
ook  ’n  negatiewe  invloed  op  die  gemeente  gehad.  Finansieël  het  die 
gemeente  al  hoe  meer  probleme  begin  ervaar  om  hul  verpligtinge  na  te 
kom.  Die  gemeente  se  oortrokke  bankrekening  het  op  daardie  stadium  R 
20,952-00  beloop.  Toe  dit  in  1962  geblyk  het  dat  die  gemeente  nie  meer 
die  dominee  se  traktement  kan  betaal  nie,  het  die  kerkraad  navraag 
gedoen  om  moontlik  met  Gemeente  Morgenson  in  kombinasie  te  tree. 
Hoewel  dit  nooit  gerealiseer  het  nie,  het  ds.  Marsman  hieruit  afgelei  dat 
die  kerkraad  van  hom  ontslae  wil  raak  en  nie  sy  traktement  wil  verhoog 
nie.  Dit  het  ook  weer  tot  verdere  spanning  aanleiding  gegee. 

Gedurende  1962  het  die  gemeente  groot  hartseer  beleef.  Die  gemeente 
se  kassier,  oudl.  Blom,  wat  ook  as  burgermeester  gedien  het,  het 
onverwags  sy  eie  lewe  geneem.  Op  6 Junie  1962  het  die  kerkraad  vir  mnr. 
HP  Beukes  as  kassier  aangestel.  Hy  sou  egter  die  amp  net  vir  een  jaar 
vul,  want  op  20  Oktober  1963  is  mev.  EASP  Struwig  tot  kassiere  van  die 
gemeente  verkies.  In  haar  plek  as  registrasieskriba  is  mev.  MMM 
Oosthuizen  toe  verkies.  Dié  twee  dames  diens  vandag  nog  ononderbroke 
in  hulle  onderskeie  ampte  --  ’n  tydperk  van  47  jaar.  Voorwaar  ’n  prestasie. 

Gedurende  1963  blyk  dit  dat  twee  van  die  gallerye  in  die  kerk,  die  twee 
aan  weerskante  van  die  preekstoel  begin  kraak.  Dit  het  ’n  groot  gevaar 
ingehou,  waarop  die  kerkraad  toe  twee  pilare  onder  elk  van  die  gallerye 
aangebring  het.  ’n  Gehoorstelsel  vir  lidmate  met  gehoorprobleme  is  aan 
die  banke  reg  agter  die  diakens  in  Augustus  aangebring.  En  in  Desember 
het  die  kerkraad  besluit  om  van  bankier  te  verander,  gesien  dat  Volkskas 
se  bankkoste  laer  as  Standard  Bank  was. 

Die  jaar  1964  het  begin  met  hul  begroting,  waarvolgens  die 
offergawenorm  per  belydende  lidmaat  R 2-00  per  maand  beloop  het.  Daar 
is  egter  ’n  beroep  op  vermoënde  lidmate  gedoen  om  meer  te  gee.  Die 
lidmate  moes  die  offergawenorm  nie  as  iets  Rooms  beskou  nie.  Die 
Bybelse  beginsel  bly  van  toepassing,  naamlik  dat  lidmate  moet  bydra 
namate  hul  voorspoed  is. 

Die  gemeente  is  verwittig  van  ’n  eiendom  by  die  Assegaairiviervallei  wat 
aan  die  kerk  sou  behoort.  Die  kerk  is  genooi  na  ’n  vergadering  om  die 
eiendom  saam  met  aangrensende  eiendomme  te  ontwikkel.  Nooit  is  daar 
egter  weer  na  hierdie  eiendom  in  notules  verwys  nie  ; nêrens  is  daar 
enige  dokumentêre  bewys  van  sodanige  eiendom  nie  en  niemand  in  die 
gemeente  is  bewus  van  só  ’n  eiendom  nie. 

Gedurende  1964  het  die  kerkraad  ook  besluit  om  weer  met  kategese  in 
Wakkerstroom  te  begin. 

Die  notules  meld  dat  ’n  erf  aan  die  gemeente  geskenk  is  uit  wyle  suster 
Pieterse  se  boedel.  Waar  die  erf  geleë  is  word  nie  vermeld  nie.  Ook  van 
dié  eiendom  weet  niemand  iets  nie. 

Gedurende  dieselfde  jaar  word  die  kerk  deur  die  Provinsiale  Administrasie 
daarvan  in  kennis  gestel  dat  ’n  sekondêre  pad  deur  die  plaas  Móreson 
beplan  word.  Die  administrasie  sal  egter  die  lyndrade  span  en  hekke  aan 
weerskante  van  die  pad  aanbring.  Byna  direk  daarna  bied  die  huurder  van 
die  kerkplaas  die  kerk  R 20-00  per  morg  aan,  minerale  regte  ingesluit. 
Die  kerk  wil  egter  R30-00  per  morg  hê  of  R 20-00  per  morg,  maar  50  % 
van  die  minerale  regte  word  uitgehou.  Die  laaste  aanbod  word  deur  die 
huurder  aanvaar.  In  Junie  ontvang  die  kerk  R1 4,000-00  deposito  wat 
aangewend  word  om  skuld  te  delg.  Die  totale  koopprys  was  R 29,340-00. 

Met  hierdie  geld  in  die  bank,  koop  die  gemeente  vir  ds.  Marsman  ’n 
Volkswagen  motor  aan,  waarmee  hy  huisbesoek  kon  doen.  Na  ’n  paar 
maande  sê  hy  dat  dié  motor  te  klein  en  onveilig  is,  en  dat  die  kerkraad 
daarmee  geld  gemors  het.  Hy  sal  sy  eie  motor  aankoop.  Die  motortjie  is 
toe  weer  verkoop  vir  R 450-00.  Op  grond  van  hierdie  gebeure  bedank  ds. 
Marsman  uit  die  Finansiële  en  Advieskommissie.  Weer  is  hy  van  oordeel 
om  liewer  na  ’n  ander  gemeente  te  gaan,  omdat  die  kerkraad  impliseer 
dat  hy  mors  met  die  gemeente  se  fondse. 

Suster  Greyling  was  op  hierdie  stadium  koster.  Sy  woon  vry  in  die 
kosterswoning  in,  in  ruil  vir  die  honoraria  van  R 30-00  per  maand  wat  aan 
haar  verskuldig  sou  wees. 

Vroeg  in  1965  het  daar  onenigheid  tussen  ds.  Marsman  en  die  orrelis 
ontstaan,  wat  nooit  opgelos  is  nie. 

Rian  Hough,  ’n  seun  uit  die  gemeente  het  hom  ingeskryf  aan  die 
Universiteit  van  Pretoria  om  teologie  te  gaan  studeer.  Die  kerkraad  besluit 
om  R 1 00-00  per  jaar  vir  6 jaar  aan  hom  te  leen.  Indien  hy  afstudeer  sal 

die  gemeente  dit  as  ’n  beurs  beskou,  maar  indien  hy  nie  klaarmaak  met  sy 
studies  nie,  is  die  geld  terug  betaalbaar.  Dié  seun  het  nooit  sy  teologiese 
studies  voltooi  nie. 

In  Mei  1965  het  ds.  Marsman  ’n  beroep  na  Port  Elizabeth  ontvang,  wat  hy 
ook  aangeneem  het.  Op  6 Junie  1965  het  hy  van  die  gemeente  Volksrust 
afskeid  geneem.  In  die  loop  van  1965  is  eers  ds.  JH  Koekemoer  en  toe 
dr.  AJG  Dreyer  beroep.  Nie  een  van  hulle  het  die  beroep  aanvaar  nie.  Op 
10  Desember  van  dieselfde  jaar  is  ds.  E Engelbrecht  van  Belfast  na 
Volksrust  beroep.  Hy  het  die  bereop  aangeneem  en  is  vroeg  in  1966  hier 
bevestig. 

Op  19  September  1965  ontvang  die  gemeente  ’n  navraag  van  die 
Departement  van  Onderwys  om  die  kosterswoning  asook  die  kaal  erf  ten 
noorde  van  die  kosterswoning  aan  te  koop.  Laerskool  Pionier  het  dié  twee 
stukke  eiendom  nodig  om  hul  sportterrein  te  ontwikkel.  Die 
onderhandelinge  het  gesloer  tot  26  Oktober  1968,  toe  dit  wel  verkoop  is 
teen  R 8,000-00. 

Die  kerk  se  sinkdak  het  begin  lek,  en  die  kerkraad  het  besluit  om  dit  met  ’n 
teëldak  te  vervang.  Die  gemeente  het  op  daardie  stadium  nie  oor  die 
nodige  fondse  beskik  nie,  aangesien  hulle  die  bedrag  van  R 200-00  aan 
Newcastle  geleen  het  om  skuld  op  ’n  feeshuis  te  vereffen.  Die  vervanging 
van  die  kerk  se  dak  is  daarom  uitgestel  tot  1969.  Die  sinkdak  is  toe  nie 
verwyder  nie.  Die  teëldak  is  bo-op  die  sinkdak  aangebring. 

Op  2 Februarie  1966  kry  diak.  Gert  van  Heerden  toestemming  by  die 
kerkraad  om  ’n  verskeidenheidskonsert  te  reël,  om  daarmee  fondse  in  te 
samel  vir  die  opknapping  van  die  kerkterrein. 

Gedurende  dieselfde  jaar  tree  Volksrust  in  kombinasie  met  Vrede,  nadat 
Gemeente  Vrede  só  versoek  aan  Volksrust  gerig  het.  ’n  Behoorlike 
pligstaat  en  ooreenkoms  is  toe  met  Vrede  opgestel.  Ds.  Engelbrecht  moes 
toe  ook  na  Vrede  beroep  word  en  daar  bevestig  word.  Hierdie  kombinasie 
het  egter  nie  lank  geduur  nie,  want  in  Oktober  1967  is  dit  weer  opgehef. 

Die  kerkraad  ag  dit  wenslik  om  ’n  Bybelse  Aardrykskunde  handboek  vir 
die  plaaslike  hoërskool  aan  te  koop  asook  boeke  oor  ons  Kerk  vir  die 
plaaslike  biblioteek.  Die  kerkraad  meen  dat  die  Hervormde  Kerk  se  gesig 
daarmee  in  die  gemeenskap  groter  blootstelling  sal  kry. 

Aan  die  begin  van  1967  word  daar  steenkool  en  torbaniet  op  die 
kerkplaas  Moreson  gekry.  Die  kerk  word  toe  genader  om  hul  50  % aan- 

deel  in  die  plaas  se  minerale  regte  te  verkoop.  Teen  die  einde  van  1971 
het  dit  nog  nie  gerealiseer  nie.  Later  was  daar  van  verskeie  myngroepe 
nog  aanbiedinge  om  dit  te  koop.  Dit  het  egter  nooit  sover  gekom  nie.  Die 
kerk  besit  tans  nog  dié  50  % aandeel  in  die  plaas  se  minerale  regte.  Tog 
blyk  dit  van  geen  waarde  meer  te  wees  nie,  vanweë  die  feit  dat  die 
huidige  owerheid  alle  minerale  regte  genasionaliseer  het. 

Die  gemeente  besluit  om  ’n  nuwe  pastorie  op  die  kerkterrein  te  laat  bou. 
’n  Boukommissie  is  verkies  en  huile  het  van  die  kerkraad  2 % van  alle 
inkomstes  gevra  om  met  ’n  boufonds  te  begin.  Eers  op  26  Oktober  1968 
word  toestemming  verleen  tot  die  bou  van  ’n  nuwe  pastorie.  Planne  is 
opgetrek  en  op  24  April  1969  rapporteer  die  boukommissie  dat  die 
beoogde  pastorie  in  die  omgewing  van  R 22,000-00  sal  kos.  Die  pastorie 
in  Maarschalkstraat  is  toe  aan  ’n  mnr.  Jordaan  vir  R 8,600-00  verkoop, 
waarop  met  die  bou  van  die  nuwe  pastorie  begin  is.  Dié  nuwe  pastorie  is 
toe  voltooi  en  amptelik  in  ontvangs  geneem  op  24  Junie  1970. 

Op  aandrang  van  vele  moeders  met  babas  word  ’n  moederskamer  onder 
die  regterkantste  gallery  in  1967  aangebring.  Ligte  word  ook  buite  die 
kerkgebou  aangebring  om  tydens  aandienste  die  kerkterrein  te  verlig. 

Die  NHSV  vra  van  die  kerkraad  toestemming  om  vir  ’n  huwelik  te 
spyseneer  in  die  kerksaal.  Toestemming  word  verleen  met  die 
voorwaarde  dat  gaste  slegs  twee  glasies  sjampanje  mag  neem. 

As  gevolg  van  die  swak  kerkbesoek  van  ouers  wat  net  hulle  kinders  by  die 
sondagskool  aflaai,  word  op  28  Junie  1967  besluit  om  sondagskool  by  die 
kerk  te  integreer  om  te  kyk  of  kerkbywoning  sal  verbeter.  Die  kerkraad 
maak  dit  ook  op  die  eersvolgende  gemeentevergadering  duidelik  dat  die 
skool  kinders  Bybelgeskiedenis  tydens  godsdiensperiodes  leer.  Die  kerk 
en  ouerhuis  bly  verantwoordelik  vir  die  onderrig  van  die  kinders  in  die 
kerkgeskiedenis  en  geloofsleer. 

Na  ds.  E Engelbrecht  se  vertrek  uit  die  gemeente  op  31  Oktober  1967  is 
15  beroepe  uitgebring  voordat  ds.  LA  Nel  van  Boksburg  die  beroep  na 
Volksrust  aangeneem  het.  Hy  is  op  31  Oktober  1969  te  Volksrust  ontvang 
en  bevestig.  Die  15  predikante  en  proponente  wat  na  Volksrust  beroep  is, 
maar  nie  die  beroep  aangeneem  het  nie  is  in  volgorde  die  volgende  : ds.  J 
Mouton  (Hartbeespoort),  prop.  JP  Jooste,  ds.  JS  Marais  (Orkney),  ds. 
JAAA  Schroeder  (Heideiberg),  ds.  PW  van  Heerden  (Standerton),  ds. 
TFJ  Dreyer  (Potchefstroom),  ds.  CG  Botha  (Swellendam),  ds.  JH 
Breytenbach  (Carolina),  ds.  FH  v/d  Merwe  (Rietspruit),  ds.  HJ  Geyser 
(Villieria),  prop.  GPJ  Grobler,  ds.  S Young  (Zeerust),  ds.  SP  Viljoen 

(Delmas),  ds.  JDH  Smit  (Brits)  en  ds.  PT  Jacobs  (Welkom). 

Na  die  vertrek  van  ds.  Engelbrecht  en  voor  die  koms  van  ds.  Nel  was  ds. 
Huysers  van  Standerton  die  gemeente  se  konsulent.  Hy  het  dan  ook 
materiaal  verskaf  vir  ouderlinge  om  leesdienste  te  hou  en  begrafnisse 
waar  te  neem.  Op  een  van  die  kerkraadsvergaderings  wat  ds.  Huysers  in 
die  gemeente  waargeneem  het,  is  besluit  dat : 

• strikdassies  steeds  as  ampsdrag  geld  en  deur  kerkraadslede  na 
eredienste  gedra  moet  word  ; 

• bruidspare  tydens  huwelikseremonies  voor  die  preekstoel  moet 

staan  ; 

• die  doop  vóór  die  prediking  tydens  doopsondae  bedien  sal  word  ; en 

• dat  die  kis  tydens  begrafnisse  nie  in  die  liturgiese  ruimte  voor  die 
preekstoel  geplaas  mag  word  nie. 

Ds.  Huysers  het  ook  gepleit  vir  die  gereelde  geestelike  bearbeiding  van 
die  lidmate.  Dan  sal  die  gemeente  se  finansiële  situasie  ook  verbeter. 

Die  kerkraad  het  oorweeg  om  met  die  bou  van  die  nuwe  pastorie  ook  ’n 
toring  vir  die  kerk  te  laat  aanbou.  Nadat  die  kosteberaming  daarvoor  op  R 
2,000-00  te  staan  gekom  het,  het  die  kerkraad  van  hul  voorneme 
afgesien,  alhoewel  hulle  reeds  planne  daarvoor  laat  optrek  nie. 

Aan  die  begin  van  van  1970  besluit  die  kerkraad  dat  geen  sang  of 
orrelspel  (anders  as  Psalms  of  Gesange)  tydens  troues  toegelaat  sal  word 
nie.  Ds.  Nel  beweeg  die  kerkraad  egter  daartoe  dat  dit  wel  kan  gebeur, 
mits  die  liedere  vooraf  goedgekeur  word. 

Ds.  Nel  het  as  eerste  konsulent  van  Memel  gedien  en  moes  dan  ook  een 
keer  per  maand  daar  diens  hou.  Hy  moes  ook  middagdienste  en 
aanddienste  op  Perdekop,  Wakkerstroom  en  Charlestown  hou. 

In  1970  - 1972  is  verskeie  verbeteringe  in  die  kerkgebou  aangebring.  ’n 
Klankbord  bokant  die  preekstoel,  glashortjies  voor  die  vensters,  gekleurde 
glas  aan  bovensters  en  ’n  kennisgewingbord  in  die  konsistorie  is 
aangebring.  Drie  nagmaaltafels  van  7 voet  elk  is  ook  aangekoop.  Die 
pastorie  se  motorhuis  is  ook  omskep  in  ’n  woonkamer,  terwyl  ’n 
motorhuis  aangebou  is.  Die  ingang  tot  die  kerkterrein  word  ook  verskuif 
vanaf  Smitstraat  na  Monumentstraat. 

In  1971  bestaan  die  gemeente  uit  803  siele  waarvan  500  belydende 
lidmate  is  en  daar  230  sondagskoolpligtige  kinders  is.  Dit  het  finansieël 
baie  beter  met  die  gemeente  begin  gaan.  Hulle  kon  nou  hul  finansiële 
verpligting  in  die  ring  en  sinodaal  nakom.  In  dieselfde  jaar  het  hulle  ook  erf 

942  teen  R 1,400-00  verkoop  en  hulle  kry  ook  R 400-00  vir  die  erf  wat  in 
Wakkerstroom  onteien  is. 

1972-1966 

Aan  die  begin  van  1972  het  die  kerkraad  besluit  om  die  kerkgebou  te  her- 
bedraad  om  te  voldoen  aan  die  munisipale  vereistes.  Dit  het  die  kerkraad 
R 1 ,695-00  gekos.  Gedurende  die  jaar  het  die  kerkraad  ook  besluit  om  ’n 
studeerkamer  en  tweede  motorhuis  by  die  pastorie  aan  te  bou.  Dié  werk 
sou  eers  in  1974  voltooi  wees  en  wel  vir  die  bedrag  van  R 6,220-00.  Die 
NHSV  het  ook  gedurende  1972  die  kerk  se  matte  vervang  teen  R 3,500-00. 
Diak.  Hein  van  Rooyen  het  ook  aangebied  om  vir  die  kerk  ’n  nuwe 
doopvond  te  maak. 

Die  gemeente  se  inkomste  oor  uitgawe  het  in  1972  onderskeidelik  die 
bedrae  van  R 21,750-67  en  R 22,331-88  uitgemaak.  Die  gemeente  kon  die 
jaar  afsluit  met  ’n  kredietsaldo  in  die  bank  van  R 1 ,004-87. 

Die  jaar  1973  was  ’n  stil  jaar.  Al  wat  van  belang  was,  is  dat  die  kansellap 
vervang  is.  Die  nuwe  kansellap  is  gemaak  deur  mev.  Nel  en  Bets  de  Beer. 
Dit  is  op  12  Augustus  1973  voor  die  kansel  aangebring.  Dit  sou  as 
kansellap  dien  tot  2006,  waarna  dit  geraam  en  voor  in  die 
Gemeentesentrum  aangebring  is. 

Interessant  is  dat  die  traktement  in  1973  R 5,724-00  beloop  het  en  die 
reiskoste  R 1,573.  In  1975  is  die  traktement  verhoog  tot  R 700-00  per 
maand  asook  ’n  maandelikse  reistoelaag  van  R 234-00. 

In  1974  is  verdere  aandag  aan  die  kerk  en  terrein  geskenk.  Die  terrein  is 
teen  die  bedrag  van  R 160-00  omhein,  om  rondloper  diere  uit  te  hou.  Die 
NHSV  het  R 1,200-00  bewillig  om  die  orrel  te  herstel  en  oudl.  IJ  van 
Heerden  het  houtkassies  gemaak  vir  die  verskillende  wyke  en  dit  in  die 
konsistorie  aangebring.  Dit  moet  ook  vermeld  word  dat  ’n  erflating  uit  wyle 
mev.  Hattingh  se  boedel  aan  die  Kerk  se  Weeshuis  bemaak  is. 

In  1974  het  ds.  Nel  nog  gereeld  buitedienste  gehou,  en  wel  te  Perdekop, 
Wakkerstroom  en  Amersfoort. 

Aan  die  begin  van  1976  het  ds.  Nel  ’n  beroep  na  die  Gemeente  Grootvlei 
(Pretoria)  aangeneem.  Die  gemeente  was  vir  die  hele  duur  van  1976 
vakant.  Die  pastorie  is  vir  die  hele  1976  verhuur  aan  mnr.  HCM  van 
Rensburg.  Die  predikante  wat  gedurende  1976  beroep  is,  is  in  volgorde  : 
ds.  NH  Buitenweg  (Pretoria),  ds.  PS  van  Staden  (Bloemfontein-Wes),  ds. 
FGJ  Loots  (Virginia),  ds.  LJS  Steenkamp  (Ogies),  ds.  JP  Snyman 
(Potgietersrus-  Wes)  en  prop.  RJ  Coertzé.  Gesien  dat  nie  een  van 

bogenoemde  die  beroep  na  Volksrust  aangeneem  het  nie,  is  prop.  CJ 
Kruger  op  7 Desember  1976  na  Volksrust  beroep.  Hy  het  toe  die  beroep 
aangeneem  en  is  op  23  Januarie  1977  hier  georden  en  bevestig.  Ds. 
Kruger  het  vir  byna  vier  jaar  in  die  gemeente  gearbei,  voordat  hy  in  1980  ’n 
beroep  na  Groot  Marico  aangeneem  het.  Nadat  hy  van  die  gemeente 
afskeid  geneem  het,  is  prop.  JH  Kay  na  Volksrust  beroep.  Hy  het  die 
beroep  aangeneem  en  is  op  17  Januarie  1981  te  Volksrust  georden  en 
bevestig. 

Sedert  ds.  Kay  se  dienstermyn  te  Volksrust  het  die  kerkraad  beplan  om  ’n 
nuwe  pastorie  te  bou.  Bouplanne  is  opgetrek,  maar  die  koste  daaraan 
verbonde  het  die  kerkraad  van  hul  voorneme  laat  afsien.  Dit  sou  die 
gemeente  ongeveer  R 100,000-00  gekos  het.  Daarby  sou  hulle  moeilik  die 
huidige  pastorie  kon  verkoop,  gesien  dit  op  die  kerkterrein  geleë  is. 

In  1982  het  Anglo  Vaal  hul  opsie  om  die  minerale  regte  van  die  plaas 
Móreson  te  koop  beeïndig.  Daarna  is  met  Anglo  American  Korporasie 
begin  onderhandel  oor  die  verkoop  van  genoemde  minerale  regte. 
Boortoetse  is  aangevra  van  die  Brandstof  Navorsingsinstituut.  Die 
onderhandelinge  het  egter  op  niks  uitgeloop  nie. 

Gedurende  1982  is  reparasiewerk  aan  Laerskool  Pionier  gedoen.  Omdat 
hulle  ’n  tekort  aan  klaskamers  in  dié  tyd  gehad  het,  het  hulle  tot  aan  die 
einde  van  die  jaar  die  saal  van  die  gemeente  gebruik.  Dit  het  vir  die 
gemeente  finansiële  voordele  ingehou.  Daarnaas  het  die  gemeente  met  hul 
basaar  ook  die  mooi  bedrag  van  R 9,647-35  ingesamel.  Die  gemeente  se 
vleishuis,  tussen  die  saal  en  kerk,  is  in  dieselfde  jaar  afgebreek. 

Die  jaar  1983  se  offergawenorm  volgens  hul  begroting  het  R 13-00  per 
lidmaat  beloop.  Die  basaar  het  R 12,802-20  opgelewer.  Finansieël  het  dit 
beter  met  die  gemeente  begin  gaan.  Dit  het  die  gemeente  in  staat  gestel 
om  ’n  elektriese  tikmasjien  vir  R 400-00  en  20  staaltafels  teen  R 2,500-00 
aan  te  koop.  Die  buiteligte  by  die  kerk  is  opgegradeer  en  die  saal  se 
voordeur  is  vervang.  Oudl.  AJ  Stoop  het  ook  ’n  dakkie  bokant  die  klok 
aangebring. 

Ds.  Kay  het  in  1993  ook  begin  om  die  finalejaar  katkisante  vir  ’n  naweek  in 
Oktober  na  Badplaas  te  neem.  Daarmee  is  gepoog  om  vir  ’n  hele  naweek 
intensief  met  die  katkisante  besig  te  wees.  Dié  naweek  het  ’n  instelling 
geword  en  het  jaarliks  plaasgevind  tot  1990,  toe  dit  vir  die  gemeente 
finansieël  nie  meer  haalbaar  was  nie. 

Op  die  kerkraadsvergadering  van  10  Mei  1984  sê  ds.  Kay  dat  daar  so  ’n 
gebakleiery  onder  die  kerkraad  voorkom,  dat  hy  heeldag  moet  vrede  maak 
en  nie  by  sy  werk  uitkom  nie.  Dit  verklaar  dan  ook  hoekom  die 
kerkraadsvergaderings  tydens  sy  ampstermyn  te  Volksrust  soveel  keer  “in 
kamera”  moes  gaan  om  probleme  op  te  los.  Dit  is  ook  te  verstane  dat  ’n 
ordekommissie  verkies  is  om  van  die  onderlinge  klagtes  van  kerkraadslede 
aan  te  hoor. 

In  Augustus  1984  ontvang  ds.  Kay  ’n  broep  na  Vryheid,  wat  hy  ook 
aanneem.  Op  24  September  1984  neem  die  gemeente  afskeid  van  hom. 
Net  voor  sy  vertrek  het  hy  met  die  groepstelsel  in  die  gemeente  begin,  wat 
vandag  nog  gebruik  word  tydens  funksies. 

Die  gemeente  het  tydens  hierdie  tydperk  ingespring  en  die  pastorie  herstel 
teen  R 38,000-00.  Die  pastorie  is  onder  andere  uitgeverf  en  nuwe  matte 
ingesit. 

Die  gemeente  het  ook  dadelik  oorgegaan  om  weer  ’n  predikant  te  beroep. 
Drie  onsuksesvolle  beroepe  is  uitgebring,  naamlik  ds.  SP  Nolte 
(Johannesburg-Middestad),  ds.  WC  Kloppers  (Erasmia)  en  ds.  PM  Smith 
(Vaalharts).  Daarna  is  ds.  P van  Staden  van  Roedtan  beroep.  Hy  het  dit 
aangeneem  en  is  op  2 April  1985  te  Volksrust  bevestig.  Ds.  van  Staden 
sou  egter  net  vir  13  maande  in  die  gemeente  arbei.  Hy  het  ’n  beroep  na 
Mellville  aanvaar  en  Volksrust  het  op  20  April  1986  van  hom  afskeid 
geneem. 

Tydens  sy  dienstermyn  te  Volksrust  is  ’n  boorgat  op  die  kerkterrein  gesink 
en  van  ’n  dompelpomp  voorsien.  Die  hele  terrein  is  toegerus  met  ’n 
ondergrondse  pypleiding,  waarmee  die  hele  terrein  besproei  kan  word.  Ds. 
van  Staden  het  ook  met  Volksrust  Munisipaliteit  onderhandel  om  die 
gemeente  se  6 burgererwe  te  laat  konsolideer.  Verder  het  hy  die  borde 
teen  die  gallerye  se  hortjies  laat  verwyder  en  toegesien  dat  die  pastorie 
beveilig  word  met  traliehekke. 

Daar  is  gedurende  1985  twee  keer  by  die  kerk  en  saal  ingebreek,  waarop 
die  kerkraad  ’n  alarmstelsel  teen  R 2,169-00  laat  instaleer  het. 

Met  die  Hervormde  Kerk  se  feesvieringe  op  15  Februarie  1986  te 
Witfontein,  is  die  voortbestaan  van  hierdie  Kerk  ná  die  mislukte 
kerkvereniging  van  1885  gedenk.  Oudl.  CG  Coetzee  het  namens  die 
Gemeente  Volksrust  ’n  gedenksteen  op  dié  historiese  terrein  gelê.  Tydens 
dié  fees  is  ook  ’n  gedenkalbum  uitgegee  met  foto’s  van  elke  gemeente  in 

die  land  se  kerkgebou  en  kerkraad.  Die  kerkraadsfoto  wat  vir  dié  bundel 
geneem  is,  word  hier  onder  geplaas. 


Voor  : F Smit,  B Guthrie,  HCM  van  Heerden,  BC  van  Rooyen, 

JF  Stoop,  JAN  v/d  Merwe,  GA  Rocher  en  LCA  Schroeder. 

Tweede  ry  : SW  van  Vuuren,  IM  van  Heerden,  G Bakker, 

D van  Heerden,  ds.  P van  Staden,  GE  Oosthuizen, 

GE  Grobler,  AS  Oosthuizen  en  MJ  Marx. 

Derde  ry  : T Uys,  DS  de  Bruin,  MW  Marx,  IJ  van  Heerden,  AA  Stoop, 
CA  Smit,  JAAA  Stoop  en  PH  Coetzee. 

Agter : ML  Lange,  G Strydom,  SH  Horn,  GJB  van  Heerden, 

JPJ  Diedericks,  GM  Botha,  CG  Coetzee,  CJ  van  Zyl  en 
DJ  Botha. 


Van  bogenoemde  kerkraadslede  dien  slegs  BC  van  Rooyen,  JAN  v/d 
Merwe,  LCA  Schroeder,  IM  van  Heerden  en  CA  Smit  nog  op  die 
kerkraad. 

Ná  ds.  van  Staden  van  Volksrust  afskeid  geneem  het,  is  drie 
onsuksesvolle  beroepe  uitgebring,  naamlik  ds.  MCE  Botes  (Glencoe),  ds. 
H Aucamp  (Kathu/Kuruman)  en  ds.  MJ  Riekert  (Phalaborwa). 

Hierna  is  ds.  P Buitendag  van  Kampersrus  (Hoedspruit)  op  21  Augustus 
1986  beroep.  Hy  het  die  beroep  aangeneem  en  is  op  4 Oktober  1986  te 
Volksrust  deur  ds.  AJ  Cilliers  van  Greylingstad  bevestig. 

Tydens  die  vakantskap  van  die  gemeente  is  die  saaltjie  herstel  teen  ’n 
koste  van  R 8,413-00. 


105 


106 


1 


Daar  is  besluit  om  hierdie  tydperk  (1987  - 201 1 ) van  25  jaar  afsonderlik  te 
beskryf,  enersyds  omdat  dit  saamval  met  die  ampstermyn  van  ds. 
Buitendag  en  andersyds  omdat  dit  nog  redelik  vars  in  die  geheue  lê. 

In  1986  het  die  gemeente  bestaan  uit  420  belydende  lidmate  ; verdeel  in 
16  dorps-  en  7 plaaswyke.  Dié  23  wyke  is  weer  verdeel  in  5 groepe,  wat 
gebruik  is  as  werkswyse  tydens  funksies.  Tien  werkgroep-voorsitters  is 
verkies  vir  elke  aspek  van  die  kerk  se  werksaamhede.  Hulle  het  dan  ook 
vir  elke  kerkraadsvergadering  ’n  verslag  ingedien,  wat  deel  van  die 
sakelys  uitgemaak  het.  Dié  werkswyse  is  gehandhaaf  tot  en  met  die 
aanvaarding  van  die  nuwe  Kerkorde  in  1997. 

Die  gemeente  het  ook  beskik  oor  ’n  sterk  jeugvereniging,  wat  weekliks  op 
Woensdae-aande  bymekaar  gekom  het.  Die  kategesepligtiges  was 
ongeveer  150.  Die  volgende  persone  was  agtereenvolgens  die  gemeente 
se  jeugouderling  : GJ  Botha,  FJ  Oelofsen,  A Ahlers,  JMA  Geldenhuis 
en  JA  Grobler.  Met  die  afname  in  kindergetalle  het  die  NHJV  ook  getaan. 
Daar  is  toe  in  1999  besluit  om  die  NHJV  se  aktiwiteite  te  vervang  met 
godsdiensperiodes  by  die  plaaslike  hoërskool,  waar  elke  kerk  elke  Vrydag 
vir  40  minute  hul  eie  kinders  kry. 

In  1987  is  die  ou  Union  Church  te  Wakkerstroom,  waarin  daar  vroeër  jare 
eredienste  gehou  is,  aan  die  Rooms-Katolieke  Kerk  verkoop  teen  R 
20,000-00.  Die  feit  dat  daar  in  1986  twee  maal  by  die  kerkie  ingebreek  is, 
het  dit  vir  die  kerkraad  vergemaklik  om  tot  genoemde  besluit  te  kom.  Die 
houtbanke,  wat  nou  nog  in  die  gemeentesentrum  staan,  was  destyds  deel 
van  dié  kerkie,  en  is  verwyder  voor  die  kerkie  verkoop  is. 

In  Maart  1987  het  die  gemeente  groot  hartseer  beleef,  toe  die  voorsitter 
van  hul  ouderlinge,  oudl.  Tobie  Uys,  in  sy  huis  koelbloedig  vermoor  is. 
Later  in  die  jaar  het  die  gemeente  egter  die  voorreg  gehad  om  hul  nuwe 
kanselbybel  in  gebruik  te  neem. 

In  1988  het  die  gemeente  op  voorstel  van  oudl.  HCM  van  Heerden  besluit 
om  ’n  gemeentesentrum  op  te  rig,  wat  bestaan  uit  ’n  saal,  ’n  kombuis,  ’n 
kantoor,  ablusie  geriewe  en  11  kategeselokale.  Dié  besluit  is  geneem 
terwyl  die  gemeente  nie  regtig  oor  die  nodige  fondse  daarvoor  beskik  het 
nie.  Tog  is  die  bouwerk  met  geloofsmoed  aangepak  en  kon  dit  op  20 

November  1994  ingewy  word  teen  ’n  koste  van  R 254,000-00.  Die 
sentrum  is  spesifiek  nie  met  ’n  sekere  naam  belas  nie,  omdat  dit  ’n 
gemeenteprojek  oor  ’n  tydperk  van  6 jaar  was.  Met  die  opvul  van  die  vloer 
daarvan  was  dit  gedurende  die  reënseisoen  van  1989.  ’n  Groot  vragmotor 
(tipper)  het  daarin  vasgeval  en  moes  met  kettings  en  ’n  DC-8  kruiptrekker 
uitgetrek  word.  In  1997  is  die  profetiese  woorde  van  wyle  oudl.  van 
Heerden  bewaarheid,  toe  die  CVO  Skool  Amajuba  (nou  : Privaatskool 
Amajuba)  sy  deure  in  die  sentrum  oopgemaak  het.  Oudl.  van  Heerden  het 
gepleit  dat  indien  die  onderwys  met  die  koms  van  die  model-C  skole 
veelrassig  sou  word,  die  sentrum  sou  kon  dien  as  ’n  skool.  Vir  die 
afgelope  14  jaar  het  genoemde  skool  ’n  gebruiksooreenkoms  met  die 
gemeente.  Voor  in  die  sentrum  hang  ’n  kerkwapen  wat  uit  hout  gesny  is. 
Dit  is  gemaak  en  geskenk  deur  mev.  Ansie  Pieterse  - destyds  diakones  in 
die  gemeente  en  nou  lidmaat  van  die  Gemeente  Randburg. 


In  die  begin  90-er  jare  van  die  vorige  eeu  het  die  gemeente  vir  4 
agtereenvolgende  jare  die  tender  gekry  vir  Eskom  se  jaarlikse  sportdag, 
waartydens  ongeveer  1 ,500  persone  van  ontbyt  en  middagetes  voorsien 
is.  Op  een  van  dié  sportdae  is  daar  byvoorbeeld  16  skape  op  ’n  spit  te 
Kriel  gebraai.  Hierdie  funksies  het  die  gemeente  finansieel  baie  gebaat, 
veral  om  sy  bouprojek  (gemeentesentrum)  te  help  finansier. 

Behalwe  dat  die  sentrum  as  skool  benut  word,  word  dit  ook  gebruik  vir 
karateklasse.  In  1999  het  die  NHSV  die  bedrag  van  R 15,000-00  aan  die 
kerkraad  bewillig  om  ’n  doelmatige  koelkamer  in  die  gemeentesentrum 
aan  te  bring.  ’n  Kleuterskool  word  ook  op  die  terrein  geakkommodeer. 

Die  gemeente  spog  met  ’n  aktiewe  NHSV,  wat  maandeliks  bymekaarkom 
en  jaarliks  die  kerkraad  bystaan  om  die  standplaas  in  stand  te  hou.  Naas 
hulle  verpligtinge  teenoor  die  Kerk  en  barmhartigheid,  het  hulle  die 
afgelope  20  jaar  nie  minder  nie  as  R 81,474-00  as  volg  in  die  gemeente 
spandeer : 


Jaar 

Projek 

Bedrag 

1990 

Donasie  aan  kerkraad 

R 1,000-00 

1991 

Kombuiskaste  in  gemeentesentrum 

R 13,000-00 

1991 

Staaltafels  en  stapelstoele 

R 3,670-00 

1998 

Plafonne  in  gemeentesentrum 

R 4,000-00 

1999 

Koelkamer 

R 10,000-00 

1999 

Matte  in  klaskamers 

R 5,000-00 

2001 

Teëls  vir  pastorie 

R 5,928-10 

2001 

Lê  van  teëls 

R 2,400-00 

2003 

Staaltafels  en  stapelstoele 

R 1,313-91 

2004 

Skulddelging 

R 3,000-00 

2005 

Omheining  van  kerkterrein 

R 8,835-40 

2005 

Palesades  by  muur  met  kerkwapen 

R 927-00 

2009 

Stofsuier  vir  kerk 

R 400-00 

2009 

Geute  van  kerkgebou 

R 22,000-00 

6EMEEKT'ESENTTOM) 


Agter  : Bertie  Schwarzendahl,  Chris  Smit,  Jan  Grobler, 

Fanie  Lindeque,  Thys  Marx  en  Dick  Botha. 

Middel  : Ampie  Cronje,  Koos  Craffert,  Gawie  Roets,  Jan  Oelofsen, 

Chris  Myburgh,  Stoffel  Bester,  Jan  de  Lange,  Tommie  Cronje, 
Hendrik  van  Rensburg,  Hendrik  van  Heerden, 

Gert  van  Heerden,  William  Stapelberg  en  Paul  Buitendag. 

Voor  : Pauline  Smit,  Lena  Marx,  Rita  van  Heerden, 

Lottie  Bezuidenhout,  Maxie  v/d  Wouden,  Christine  Klynsmith, 
Piet  Coetzee,  Marike  Pieterse,  Corrie  Coetzee  en  Ina  Strydom, 
Corrie  Pienaar,  Anna  Oosthuizen,  Guill  Rocher. 

Afwesig  : Loekie  Schroeder,  Danie  Neethling. 

Agter  : Sarie  Myburgh,  Maxie  v/d  Wouden,  Ina  Rocher,  Rose  Kirton, 
Jeanette  Pienaar,  Ria  Oosthuizen  en  Marie  Neethling. 

Middel  : Annetjie  Cronje,  Alma  van  Rensburg,  Lena  Marx, 

Elsie  Schwarzendahl,  Rita  van  Heerden,  Ina  Cronje, 

Nelia  Schroeder,  Ida  Willemse,  Babs  van  Rensburg, 

Junita  Bester  en  Bets  Roets. 

Voor  : Marie  Uys,  Magna  Grobler,  Wilma  Rabe,  Hannetjie  Buitendag, 
Marie  Swart,  Ansie  Pieterse,  Ella  Struwig,  Marike  Pieterse  en 
Lottie  Bezuidenhout. 


In  1996  het  die  gemeente  binne  die  tydperk  van  6 maande  96  belydende 
lidmate  verloor  - voorwaar  ’n  groot  terugslag  vir  die  voortbestaan  van  die 
gemeente.  Eers  het  Rand  Mines  hul  steenkoolmyn  tussen  Volksrust  en 
Amersfoort  gesluit,  waarna  Spoornet  besluit  het  om  Volksrust  se  stasie  en 
depot  te  sluit.  Gelukkig  het  Majuba  Kragstasie  voltooiing  begin  nader,  en 
het  dit  die  uitvloei  van  lidmate  in  ’n  mate  teëgewerk.  Dit  het  egter  die  gesig 
en  karakter  van  die  dorp  en  gemeente  verander,  gesien  dat  Volksrust 
vroeër  van  jare  hoofsaaklik  uit  die  spoorweggemeenskap  bestaan  het. 
Majuba  Kragstasie  het  egter  dié  voordeel  gebring  dat  jonger  lidmate  in  die 

ouer-wordende  gemeente  ingetrek  het.  Van  die  103  lidmate  bó  60,  is  die 
oorgrote  meerderheid  daarvan  spoorweg  pensioenarisse. 

Hierdie  vermindering  van  lidmate  het  die  gemeente  genoop  om  te 
herbesin  oor  sy  voortbestaan  én  die  wyse  van  dienswerk.  Vir  3 jaar  (1998 
--  2000)  het  die  gemeente  hulp  ontvang  uit  die  Ringsbystandfonds  en  vir 
nog  4 jaar  (2000  - 2003)  uit  die  Fonds  vir  Gemeente-Opbou.  Uitgawes  is 
sover  moontlik  tot  die  minimum  besnoei  en  instandhouding  van 
eiendomme  het  vir  ’n  wyle  agterweë  gebly. 

Vanaf  2005  het  daar  egter  ’n  ommeswaai  gekom  en  kan  die  gemeente 
met  groot  dankbaarheid  getuig  dat  hy  vir  die  afgelope  5 jaar  geen  hulp 
ontvang  het  nie  ; geen  skuldlas  het  nie,  en  kan  spog  met  ’n  krediet 
bankbalans. 

Met  die  finansiële  situasie  van  die  gemeente  in  die  agteruitgaan,  is  op  ’n 
paaraksies  besluit,  naamlik  ; 

• Druk  van  eie  jaarprogramme. 

• Aanbied  van  die  Versamelbergfees. 

• Jukskeidae. 

• Hou  van  ’n  mini-basaar. 

• Potjiekosetes. 

Diakones  Lottie  Bezuidenhout  het  begin  om  ons  jaarprogramme  op 
rekenaar  te  druk.  Dit  het  ’n  enorme  besparing  tot  gevolg  gehad  en  ook  die 
voordeel  ingehou  dat  dit  voortdurend  aangepas  kan  word.  Die  hele  jaar  se 
huisbesoek  en  al  die  lidmate  se  verjaarsdae  word  daarop  aangebring.  Dit 
bevat  ook  die  name  en  telefoonnommers  van  al  die  amptenary,  kerkraad 
en  sameroepers. 

Vanaf  1997  tot  2002  (6  jaar)  het  die  gemeente  die  Versamelbergfees  aan 
die  einde  van  Juliemaamd  aangebied.  In  die  stadsaal  is  ’n  semi-formele 
ete  aangebied  tydens  die  optrede  van  ’n  gaskunstenaar.  Kunstenaars  wat 
tydens  dié  6 jaar  hier  opgetree  het  is  ; Danie  Niehaus  & Trevor  Nasser, 
Hennie  Smit,  Anneli  van  Rooyen,  Rina  Hugo  & Jammies  Jamneck, 
Francois  & Elizabeth  Fourie,  Ken  Mullan  en  Jannie  Moolman.  Dit  moes 
egter  laat  vaar  word  vanweë  die  kostes  wat  aan  kunstenaars  betaal  moes 
word.  Nadat  ons  nie  meer  hiermee  kon  voortgaan  nie,  het  ons  in  die  plek 
daarvan  begin  om  maandeliks  worsbroodjies  en  hamburgers  op  bestelling 
te  verkoop. 

Vanaf  1997  tot  2001  (5  jaar)  is  op  die  16de  Junie  (Jeugdag)  elke  jaar  die 
Marthinus  Koch  Jukskeidag  aangebied.  Volksrust  het  toe  oor  ’n  aktiewe 
jukskeilaer  met  goed  toegeruste  bane  beskik.  Met  die  hulp  van  die 
jukskeilaer  is  spanne  van  die  dorp  en  aangrensende  dorpe  genooi  om 
deel  te  neem.  Dié  dag  is  dan  ook  vernoem  na  ’n  voormalige  lidmaat  van 
die  gemeente,  wat  provinsiale  kleure  in  jukskei  verwerf  het. 

Die  mini-basaar,  wat  vandag  nog  jaarliks  gehou  word,  het  die  laaste 
Vrydag  van  Februarie  sy  eie  in  ons  dorp  gemaak.  Hoewel  dit  klein  begin 
het,  het  dit  reeds  uitgebrei  tot  feitlik  ’n  volwaardige  basaar. 

Vanaf  1998  is  daar  ook  kwartaaliks  ’n  potjiekosete  in  die  sentrum 
aangebied.  Daar  word  gemiddeld  12  - 15  no.  3 potjies  gemaak,  waaruit 
100  tot  120  mense  kan  eet.  Dié  potjies  bied  dan  aan  gaste  die  keuse  van 
hoender,  bees,  afval  en  groente  wat  saam  met  stampmielies  en  rys 
bedien  word. 

Met  bogenoemde  funksies  het  die  gemeente  daarin  geslaag  om  nog 
jaarliks  sy  verpligtinge  na  te  kom  en  die  voortbestaan  van  die  gemeente  te 
verseker.  ^ 

In  2006  het  skrywer  die  voorreg  gehad  om  sy  25-jarige  ampsjubileum  in 
die  gemeente  te  vier.  Net  voor  die  aanvang  van  die  oggend  erediens  (29 
November  2006)  is  die  nuwe  “kanselkleed”  onthul.  Dit  is  ’n  houtsneewerk, 
gemaak  deur  ’n  mev.  Pretorius  van  Nigel.  Daarop  word  die  Bybel,  kruis  en 
son  uitgebeeld.  Die  vorige  2 kansellappe  is  toe  geraam  en  voor  in  die 
gemeentesentrum  aangebring.  Tydens  bogenoemde  se  25-jarige 
ampsjubileum  is  ook  ’n  kerkraadsfoto  voor  die  preekstoel  geneem. 


--  *. 

i 

/ 

Voor  : JAN  v/d  Merwe,  RP  Louw,  TJ  Geyser,  AJ  Richteren 
LW  Lombard. 

Tweede  ry  : CA  van  Tonder.  JS  Alberts,  CM  Klynsmith, 

IM  van  Heerden,  GEB  Swart,  PM  Smit,  AM  Lourens, 

HM  v/d  Wouden  en  CM  Scheepers. 

Derde  ry  : GFJ  Roets,  B Luus,  HB  Prinsloo,  CCJ  Bester  (snr), 

CCJ  Bester  (jnr),  CJ  Swart,  LCA  Schroeder,  J Froneman 
en  PA  v/d  Merwe. 

Agter  : AG  Cronje,  JA  Joubert,  BC  van  Rooyen,  GF  Alberts, 

P Buitendag,  AR  Reyneke,  CA  Smit,  PA  Scheepers 
en  JMA  Geldenhuis. 

Afwesig  : JM  Braack,  TJ  Cronje,  GDJ  de  Beer,  R Pienaaren 
HCS  Schoombee. 

In  2006  is  op  die  hoek  van  Monument-  en  Smitstrate  ’n  prominente 
naambord  van  die  gemeente  deur  die  predikant  en  koster  opgerig. 


NEDERDUITSCH 
HERVORMDE  KERK 
VAN  AFRIKA 

VOLKSRUST 


Die  gemeente  spog  daarmee  dat  hy  onder  leiding  van  oudl.  Piet 
Scheepers  se  entoesiasme  die  afgelope  klompie  jare  ’n  beduidende 
bedrag  aan  die  Bybelgenootskap  van  Suid-Afrika  kon  oorbetaal. 


Jaar 

Bedrag 

Gemiddeld  per  lidmaat 

2005 

13,302-00 

44-49 

2006 

1 1 ,588-00 

38-50 

2007 

21,308-00 

70-79 

2008 

50,501-00 

168-27 

2009 

14,649-00 

55-70 

2010 

21,673-00 

79-39 

Totaal 

133,021-00 

76-19 

Sedert  die  ontstaan  van  diensgroepe  in  die  kerk,  funksioneer  drie 
diensgroepe  in  die  gemeente  naamlik  : diensgroep  vir  siekes,  diensgroep 
vir  bejaardes  en  diensgroep  vir  materiële  nood.  Op  ’n  weeklikse  basis 
word  besoek  gedoen  volgens  ’n  vaste  rooster  by  die  plaaslike  hospitaal, 
siekes  tuis  en  Rusoord  Ouetehuis.  Dié  rooster  is  aangebring  op  die 
gemeente  se  kennisgewingbord.  Lidmate  en  kerkraadslede  kan  dus 
gereeld  die  onderskeie  diensgroepe  laat  weet  van  lidmate  wat  besoek 
moet  word.  Naas  die  gereelde  besoeke,  bied  die  diensgroep  vir  bejaardes 
elke  jaar  gedurende  November  ook  ’n  bejaarde  onthaal  vir  die  gemeente 
se  bejaardes  aan. 

Die  gemeente  spog  ook  met  sy  eie  gemeenteblad,  die  Prutpot,  wat 
kwartaaliks  verskyn.  Die  logo  daarvoor  is  deur  diakones  Johanna  Braack 
geteken.  Dié  blad  word  tans  behartig  deur  mev.  Elsie  Geldenhuis,  mede- 
skrywer  van  hierdie  gedenkblad. 

Die  gemeenteprofiel  is  as  volg  : 

Tans  bestaan  dle  gemeente  uit  285  belydende  lidmate  en  74  dooplidmate 
; verdeel  In  13  dorpswyke  en  3 plaaswyke.  Die  gemeentegrense  slult  die 
dorpe  Charlestown,  Perdekop,  Amersfoort  en  Wakkerstroom  in. 


Ouderdomsverspreiding 


Ongetroud 

Getroud 

2e  huwelik 

Wewenaar 

Weduwee 

Enkel  ouer 

22 

132 

37 

28 

47 

19 

Geslagsverspreiding 


Manlik 

Vroulik 

124 

161 

Ekonomies 


Aktief  in  arbeidsmark 

Pensioenarisse  en  nie-werkendes 

175 

110 

Op  28/10/2001  het  die  gemeente  tydens  die  oggenddiens  die  nuwe 
Liedboek  van  die  Kerk  feestelik  in  gebruik  geneem. 

Op  31  Desember  1999  was  die  gemeente  R 57,000-00  oortrokke.  Die 
gemeente  het  egter  net  beskik  oor  fasiliteite  vir  ’n  R 40,000-00  oortrokke 
rekening.  Dit  het  baie  mooi  woorde  en  verduidelikings  gekos  om  die 
bankbestuurder  sover  te  kry  om  ons  tjeks  steeds  te  laat  wissel.  Die 
gemeente  het  toe  dadelik  begin  met  ’n  skulddelgingsfonds,  wat  oor  die 
volgende  klompie  jare  veel  vir  die  gemeente  beteken  het. 

Op  ons  jaarprogram  word  maandeliks  voorsiening  gemaak  vir  onder 
andere  Bybelstudie  en  Aktualiteitsaande.  Met  die  Bybelstudie  word 
Bybelboeke  deurgewerk,  waarna  dit  gebind  en  aan  die  gemeente 

beskikbaar  gestel  word.  Bybelboeke  wat  reeds  só  deurgewerk  is  sluit  Rut, 
Daniël,  Amos,  Hosea,  Jona,  Handelinge,  Romeine,  Efesiërs,  Filippense, 
Timoteus,  Jakobus,  Petrus  en  Openbaring  in.  Tydenbs  Aktualiteitsaande 
word  daar  oor  godsdienstige  en  etiese  temas  gepraat. 

Daar  word  ook  jaarliks  ’n  gemeentekamp  gehou  tydens  die  derde  naweek 
van  Oktober.  In  die  tagtigerjare  is  dit  by  Badplaas  gehou  totdat  dit  te  duur 
geword  het.  Toe  is  dit  verskuif  na  Majubaberg.  Met  die  draai  van  die  eeu 
het  die  kerkraad  geoordeel  dat  ons  meer  lidmate  kan  akkommodeer  as 
ons  die  kamp  op  die  kerkterrein  hou.  So  het  dan  gekom  dat  ons  van  toe  af 
jaarliks  met  karavane  op  die  terrein  kamp,  terwyl  ander  lidmate  wat  nie 
kamp  nie  steeds  die  verrigtinge  kan  bywoon. 

Ons  hou  ook  elke  jaar  die  Saterdag  net  na  die  skole  in  Januarie  begin  het 
’n  kategesepiekniek.  Vir  ’n  paar  jaar  het  ons  mnr.  Markus  v/d  Merwe  se 
plaas  Winkelhoek  besoek,  waar  daar  ’n  groot  swemgat  met  waterval  is. 
Op  ’n  keer  het  ons  met  trekkerbinnebande  op  die  voormalige  skriba  se 
plaas  Elandsfontein  die  rivier  af  gery.  Vir  die  afgelope  paar  jaar  gaan  ons 
na  Mahawanedam  (net  buite  Volksrust),  waar  die  kinders  met  motorbote 
op  binnebande  rondgetrek  word. 

Sedert  1997  vier  ons  saam  met  die  Gereformeerde  Kerk  Goeie  Vrydag, 
Hemelvaart,  Geloftedag  en  Kersfees.  Daar  word  doodgewoon  om  die 
beurt  gepreek. 

In  1997  het  mnr.  Gerhard  Lombard  ’n  nuwe,  effektiewe  klanksisteem  vir 
die  kerk  geskenk  en  self  geïnstaleer. 

Volksrust  is  waarskynlik  nog  die  enigste  gemeente  waar  die  mans 
kerkraad  steeds  wit  strikdassies  dra  tydens  eredienste. 

Die  gemeenteregister  van  die  gemeente  is  gerekenariseer  en  word 
kwartaaliks  op  datum  gebring  en  aan  wykskerkraadslede  beskikbaar 
gestel 

Sedert  oudl.  LCA  Schroeder  in  1972  as  diaken  verkies  is,  nooi  hy  en  sy 
eggenote  aan  die  einde  van  elke  jaar  die  kerkraad  uit  vir  ’n  geselligheid  op 
hul  plaas  Dassieklip.  Eers  was  dit  net  die  diakens  wat  so  bymekaar 
gekom  het.  Maar  nadat  oudl.  Schroeder  in  1987  tot  ouderling  verkies  is, 
kom  die  hele  kerkraad  daar  bymekaar.  Dit  is  dus  reeds  vir  38  jaar  dat 
hierdie  mooi  stuk  tradisie  in  Volksrust  bestaan.  Naas  die  feit  dat  dit  goed 
is  dat  die  kerkraad  ook  gesellig  saam  verkeer,  bied  dit  ook  die  geleentheid 
tot  terugskouing  oor  ’n  jaar  wat  verby  is.  Met  dié  byeenkomste  voorsien 


118 


oudl.  Schroeder  elke  jaar  die  vleis,  terwyl  sy  vrou,  Nelia,  ons  bederf  met 
vetkoek  en  allerlei  lekkernye.  Niks  keer  die  kerkraad  om  dit  by  te  woon 
nie.  Een  jaar  (1996)  het  dit  só  gereën  dat  verskeie  motors  nie  die  plaas 
kon  bereik  nie.  Omdraai  was  egter  nie  ’n  opsie  nie.  Broekspype  is  opgerol 
en  die  motors  is  met  trekkers  uitgetrek.  ’n  Ander  jaar  weer  het  die  mans 
só  lekker  om  die  braaivleisvure  gekuier,  dat  toe  dit  tyd  geword  het  om  te 
eet,  daar  nie  veel  vleis  vir  die  vrouens  oor  was  nie.  Dit  het  groot  oorreding 
gekos  om  oudl.  Schroeder  te  verhoed  om  9 uur  daardie  aand  nog  ’n 
skaap  te  gaan  slag. 

Vanweë  die  al  hoër  branstofprys  en  gevaar  situasie  op  plase  het  die 
kerkraad  besluit  om  vanaf  2008  op  Sondae,  direk  na  afloop  van  die 
kategese,  hul  vergaderings  te  hou.  Dit  werk  redelik  goed  en  daar  word  nie 
meer  so  lank  oor  onbenullighede  gepraat  nie. 

In  die  kerk  word  daar  al  vir  etlike  jare  gepraat  oor  die  wenslikheid  al  dan 
nie  van  ’n  kerklike  huwelik.  Tot  op  hede  het  die  kerk  nog  geen  amptelike 
formaat  of  voorskrif  daaroor  die  lig  laat  sien  nie.  In  2007  was  daar 
sodanige  versoek  van  een  van  die  gemeente  se  ouderlinge,  wie  se 
eggenote  hom  vroeër  ontval  het.  Die  ouderlingvergadering  het  die  saak 
deurgepraat  en  besluit  dat  aan  dié  versoek  voldoen  kan  word.  Só  is 
oudeling  BC  van  Rooyen  dan  op  19  Februarie  2007  in  die  eg  verbind  met 
die  weduwee  Dawn  Mulder. 

In  2010  het  ’n  ongewone  ding  in  die  gemeente  gebeur.  ’n  Voormalige 
kerkraadslid,  wyle  LC  Craffert,  is  oorlede.  Hy  was  nooit  getroud  nie.  Hy 
het  ook  geen  familie  meer  gehad  nie.  Hy  het  sy  hele  boedel  aan  die 
swartman  bemaak,  wat  vir  jare  hom  opgepas  het.  Met  sy  afstenA/e  is  geen 
roudiens  gereël  nie.  Sy  prokureer  het  slegs  toegesien  dat  hy  veras  word. 
Dit  was  vir  die  gemeente  ongehoord.  Daarom  is  op  die  Sondag  tydens  die 
erediens,  nadat  hy  oorlede  is,  ’n  kort  huldiging  ter  ere  van  hom  gehou. 

16h00  : Feesbasaar. 

SATERDAa  1 6 APRIL  201 1 

17h00  : Plant  van  nasionale  boom  (Gawie  Roets) 

17h30  : Onthulling  van  gedenkmuur  (diak.  Johan  Struwig) 

17h45  : Onthulling  van  gedenkplaat  (Luan  Nolte  & Nicole  Struwig) 
18h00  : Voorbereidingsdiens  (ds.  JAAA  Schroeder). 

20h00  : Formele  ete  in  sentrum  (NHSV). 

: Groeteboodskap  : Gemeenskap  & skole  (mnr.  Christo  Nell). 
: Groeteboodskap  : Ander  Kerke  (ds.  Theo  Maré). 

: Oorhandiging  van  Bybels  (oudl.  Piet  Scheepers). 

: Oorhandiging  van  sertifikate  (ds.  Paul  Buitendag). 

: Oorhandiging  van  feesbundei  (Elsie  Geldenhuis). 

: Teken  van  teenwoordigheidsregister. 

: Verkoop  van  memorabilia. 

SONDAQ  1 7 APRIL  2011 


09h30  : Nagmaal  (dr.  Fanie  Pretorius). 

llhOO  : Groeteboodskappe  : AKV  (dr.  Malan  Storm). 

: Ring  (ds.  Antoinette  van  Zyl). 
11h30  : Danksegging/Dankdiens  (ds.  Paul  Buitendag). 
12h00  : Bedankings  (oudl.  Chris  Smit). 

12h00  : Vingerete  (Sentrum). 

Baie  gou  na  die  koms  van  Jan  van  Riebeeck  in  die  Kaap  in  1652  het  die 
volksplanting  spontaan  gevolg.  Vir  hierdie  nuwe  Protestanse  volk  in 
wording  was  die  teenwoordigheid  van  die  kerk  in  hulle  midde  onontbeerlik. 
Daarom  is  dit  eintlik  vanselfsprekend  dat  die  Nederlandse  Hervormde 
Kerk  algou  hier  aan  die  suidpunt  van  Afrika  homself  sou  organiseer.  So 
kom  uiteindelik  die  Nederduitsch  Hervormde  Kerk  van  Afrika  tot  stand. 
Vanweë  die  oorloë  en  onrus  aan  die  Oosgrens  begin  die  Groot  Trek  in 
1835.  Saam  met  die  Voortrekkers  kom  ook  hul  Kerk.  Reeds  in  1836  is  te 
Blesberg  ’n  kerkraad  vir  die  trekkergemeenskap  verkies.  Kerk  en  volk  het 
saam  die  donker  jare  in  Natal  en  die  anneksasies  van  Natal  en  die 
Vrystaat  deurgeworstel.  Uiteindelik  kry  die  Kerk  weer  in  1853  vasskopplek 
in  Transvaal.  Dit  word  later  die  Staatskerk  van  die  ou  ZAR.  Vele 
kerkraadslede  het  dan  ook  in  die  ZAR  se  Volksraad  gedien.  So  kan 
Volksrust  spog  met  ouderlinge  DC  Uys  en  AA  Stoop,  wat  in  die 
Volksraad  van  die  ZAR  gedien  het. 

Saam  met  die  Hervormde  Kerk  het  hierdie  gemeente  vele  storms  in  die 
afgelope  150  jaar  oorleef  en  deurleef,  naamlik  : 

• Eerste  Vryheidsoorlog. 

• Mislukte  kerkvereniging. 

• Anglo  Boere-oorlog. 

• Rebellie  van  1914. 

• Depressie  van  die  30er  jare  van  die  20ste  eeu. 

• Tweede  wêreldoorlog. 

• Totstandkoming  van  die  nuwe  Suid-Afrika. 

As  al  bogenoemde  in  ag  geneem  word,  kan  ons  alleen  maar  bely  : God 
regeer  oor  alles  en  almal,  deur  middel  van  alles  en  almal,  ten  spyte  van 
alles  en  almal.  Hierdie  feit  van  God  se  soewereine  heerskappy  is  ’n  ryke 
troos  vir  die  toekoms  van  die  Kerk  en  sy  lidmate. 

Tog  was  die  gemeente  ook  die  stille  getuienis  van  : 

• Uniewording  in  1910. 

• Republiekwording  in  1961. 

Vir  ’n  gemeente  wat  soveel  deurleef  het,  bly  die  toekoms  ’n  uitdaging. 
Indien  ons  voorentoe  kyk  en  die  horisonne  swaar  dra  aan  donker 
stormwolke  en  vele  dwarswinde  op  die  kerk-  en  volkswerf,  dan  kan  ons 
alleen  maar  vra  : Quo  vadis  ? 

Maar  dan  dring  die  woorde  van  die  eertydse  Staatspresident  hul 
onwillekeurig  na  vore  : Neem  uit  die  verlede  dit  wat  goed  en  mooi  is,  en 
bou  daarop  voort. 

Maar  nog  meer : Die  onwrikbare  geloof  in  die  Drie-Enige  God,  wat  nie  laat 
vaar  die  werk  wat  sy  hande  aan  ons  begin  het  om  te  doen  nie,  en  die 
sekerheid  dat  God  self  sy  kerk  in  stand  hou,  vervul  ons  met  hoop  en 
verwagting  vir  móre. 

Vandag  is  die  nou  waarin  ons  as  gelowige  lidmate  van  die  Hervormde 
Kerk  met  vasberadenheid  moet  bly  glo  dat  ons  nog  ’n  doel  hier  op  aarde 
het,  met  die  kerk  waaraan  ons  behoort.  Ons  moet  verstaan  dat  dit  nie  ’n 
maklike  roeping  is  om  te  vervul  nie,  maar  as  ons  dit  in  die  geloof  doen  is 
daar  niks  wat  ons  van  die  liefde  van  God  kan  skei  nie. 

Móre  lê  in  die  toekoms.  Die  toekoms  wat  vir  ons  onbekend  en  onseker  is. 

Ons  kinders  is  ons  toekoms húlle  optrede  sal  bepaal  of  ons  kerk 

’n  voortbestaan  sal  hê  en  watter  rigting  dit  sal  inslaan.  Daarvoor  is  ons 
leiding  in  die  hede  so  belangrik. 

Vandag  hang  van  ons  af.  Mag  ons  in  die  hede  nie  terugdeins  vir  die 
uitdagings  op  ons  pad  nie.  Mag  God  ons  deur  Sy  Gees  lei  en  toerus  om 
met  hoof,  hart  en  hand  in  ’n  verwarde  wêreld  bó  verdenking  te  leef  en  te 
laat  leef. 

As  ons  egter  voortbou  op  gister  en  volhard  in  die  hede,  sal  dié  wat  ná  ons 
kom,  weer  150  jaar  se  bestaan  kan  vier. 

Gemeente  van  Volksrust  se  voortbestaan  sal  gebou  wees  op  die 
dankbaarheid  vir  gister  en  om  gelowig  te  hoop  op  móre. 


\ \\ 

KERKQEBOU  TE  AKKERSTROQM 


Daar  word  nêrens  in  ’n  notule  melding  gemaak  van  ’n  besluit  om  ’n  kerk  te 
bou  nie  maar  op  2 Desember  1861  word  wel  ’n  boukommissie  benoem  vir 
die  bou  van  ’n  kerk.  Die  boukommissie  het  bestaan  uit  veldkornet  JC  v/d 
Scheyf,  PJ  Joubert  (die  latere  Kommandantgeneraal),  R Visagie  en  DC  Uys 
die  voorsitter.  Hierdie  kerkgebou  is  op  eenvoudige  wyse  opgetrek.  Dit  is  nie 
op  die  kerkplein  gebou  nie,  maar  op  die  pastorie  erf  met  die  bedoeling  om 
dit  later  as  pastorie  te  kon  gebruik.  Hoeveel  die  kerk  gekos  het,  en  wanneer 
dit  ingewy  is,  weet  ons  nie.  Daar  is  wel  ’n  inskrywing  in  die  brosjure  van  die 
50-jarige  bestaan  van  die  NG  Gemeente  Wakkerstroom,  wat  aandui  dat  die 
kerkgebou  in  1863  voltooi  is. 

Die  kerkgebou  was  blykbaar  ’n  veeldoelige  gebou,  want  daar  word  berig  dat 
gedurende  die  wintermaande  wanneer  dit  baie  koud  was  en  sneeu  die  velde 
bedek  het,  het  die  dorpsbewoners  hulle  skape  en  beeste  in  die  kerkgebou 
gejaag.  Op  15  Oktober  1869  bespreek  die  Kerkraad  ernstig  : "het  schandelik 
misbruik  dat  van  dit  kerkgebouw  is  gemaakt  doordat  in  Augustusmaand 
ingezetenen  van  dit  dorp  hun  vee  in  de  kerk  hebben  laten  overnachten." 
Daar  was  ernstige  skade  en  aangesien  die  oortreders  nie  opgespoor  kon 
word  nie,  besluit  die  kerkraad  om  die  skade  te  herstel.  Hiervoor  is  blykbaar 
die  som  van  £39  ingesamel.  Die  herstelwerk  het  egter  net  £ 33/8/6  gekos. 

Op  17  Oktober  1869,  word  deur  ’n  vergadering  van  manslidmate  eenparig 
besluit  om  die  kerkgebou  op  te  gradeer.  Die  insameling  van  geld  vir  hierdie 
doel  beloop  £134/10  en  daar  word  ’n  boukommissie  aangestel  bestaande  uit 
PJ  Joubert  (die  latere  kommandant  generaai),  AA  O'Reiley,  PJ  van 
Rensburg,  FJ  van  Rensburg  en  B Uys.  Die  kerk  was  niks  anders  as  'n 
vierkantige  ruimte  met  ’n  grasdak  nie  - taamlik  primitief : sonder  preekstoel 

en  sonder  konsistoriekamer.  Daar  is  toe  besluit  om  hierdle  verbeteringe  aan 
te  bring,  en  met  die  kerkvierlng  in  Februarie  1873  is  die  nuwe  preekstoel  en 
konsistoriekamer  in  gebruik  geneem.  Die  nuwe  preekstoel  is  deur  diaken 
R Visagie  gemaak.  Die  aanbouings  by  die  konsistorie  het  die  gemeente 
£ 100/15  gekos. 

Hlerdie  kerkgebou  het  teen  1879  blykbaar  nie  meer  "betamend"  voorgekom 
nie  want  daar  word  besluit,  op  ’n  gemeentevergadering  (4  Oktober  1879), 
om  die  mure  drie  voet  hoër  op  te  messel  en  ’n  slnkdak  op  te  sit  en  hlerdie 
herstelde  gebou  word  op  3 Julie  1880  plegtig  ingewy. 

Met  die  anneksasie  van  Transvaal  deur  Shepstone,  het  Wakkerstroom  ook 
in  die  slag  gebly.  ’n  Sterk  afdeling  Roolbaadjies  het  die  kerk  beset.  Die 
Engelse  het  die  kerk  as  ’n  fort  ingerig  en  daar  ’n  ringmuur  om  gebou  as 
borswering. 

Die  kerk  was  op  die  plek  waar  die  NG  Kerk  Wakkerstroom  se  kerksaal  nou 
gebou  is  tot  en  met  1909  waarna  dit  deur  ’n  brand  verwoes  Is.  Dle  NG  Kerk 
Wakkerstroom  se  jeug  het  dit  weer  opgebou. 

Ds.  Ackerman  en  sy  vrou  het  op  16  November  1874  in  Wakkerstroom 
aangekom  en  is  plegtig  bevestig  deur  die  konsulent  vanaf  Heidelberg,  ds. 
N.J.  van  Warmelo  op  9 Januarie  1875.  Daar  was  egter  nie  ’n  pastorie  nie. 
Die  predikantspaar  moes  maar  so  kuier-kuier  by  gemeente  mense  bly 
totdat  uiteindelik  die  konsistorie,  wat  uit  twee  kamers  bestaan  het,  ingerig  is 
om  te  dien  as  pastorie.  Die  eetkamer  was  tegelykertyd  ook  die  voordeur  en 
die  gang  waardeur  die  gemeente  in  die  kerk  moes  kom. 

Die  gebruik  van  die  konsistorie  as  pastorie  was  egter  'n  onuithoudbare 
situasie  en  so  besluit  ’n  gemeentevergadering  op  8 Januarie  1875  om  ’n 
pastorie  te  bou.  ’n  Kollekte  lewer  dadelik  £ 400  op  en  daar  word  besluit  om 
nog  £ 600  te  leen.  Op  16  April  1875  word  ’n  boukontrak  aangegaan  en  vir 
die  messelwerk  alleen  word  £ 420  betaal  en  vir  ’n  kleimuur  om  die  pastorie 
’n  verdere  £ 50.  Die  kleimuur  is  later  op  aandrang  van  die  dorpsraad 
afgebreek  en  met  ’n  draadheining  vervang.  Hoewel  daar  al  in  1875  met  die 
bouwerk  begin  is,  is  die  pastorie  eers  in  1877  voltooi. 

Met  die  bou  van  die  pastorie  is  stadig  gevorder.  Eers  is  ontdek  dat  die 
kerkraad  nie  op  die  kerkplein  ’n  pastorie  mag  bou  nie  waarop  Generaal  PJ 

Joubert  ’n  erf  aan  die  gemeente  geskenk  het.  Uit  die  notule  van  9 Oktober 
1876  wil  dit  voorkom  asof  vir  die  bou  van  die  pastorie  meer  as  £1400 
uitbetaal  is  - die  regte  bedrag  is  nie  bekend  nie.  Toe  daar  op  21  Oktober 
1878  £377/11/6  afbetaal  is,  was  daar  nog  ’n  tekort  van  £780  op  die  bou  van 
die  pastorie.  Die  pastorie  het  dus  ten  minste  £ 2557/11/6  gekos  - ’n  aardige 
bedrag  in  daardie  dae.  Die  pastorie  het  ’n  oppervlak  van  63  x 37  voet 
(ongeveer  217  vierkante  meter)  beslaan. 

Dié  pragtige  gebou  is  egter  in  1956  deur  ‘n  brand  total  verwoes,  sodat  net 
die  fondamente  vandag  nog  sigbaar  is. 

Op  29  Oktober  1891  het  82  Hervormde  lidmate  op  Zandfontein  saamgekom, 
die  plek  waar  die  Regering  reeds  besluit  het  om  die  nuwe  dorp  Volksrust  uit 
te  lê.  Hulle  het  besluit  om  hier  ook  ’n  vaste  kerkplek  te  kry.  Op  29  November 
1891  is  ds.  Goddefroy  met  kar  en  perde  gaan  haal  om  hier  te  kom  kerk  hou. 
Met  hierdie  kerkviering,  die  eerste  wat  op  die  nuwe  dorp  plaasgevind  het, 
was  daar  egter  nog  nie  veel  van  'n  dorp  nie.  Die  mense  wat  reeds  vroeër 
voorstanders  was  van  'n  kerkgebou  op  Burgershoop  wat  nie  ver  van 
Zandfontein  af  lê  nie,  het  nou  dadelik  die  wenslikheid  uitgespreek  om  op 
Volksrust  'n  kerk  te  bou.  Dit  is  dan  ook  so  besluit  en  daar  is  'n 
boukommissie  benoem  om  dit  uit  te  voer  en  diaken  J Reisiger,  wat  'n 
boukontrakteur  was,  is  as  boumeester  benoem.  Die  bou  het  goed  gevorder 
en  op  9 April  1892  is  dit  deur  ds.  Goddefroy  ingewy  toe  hy  weer  daar  was  vir 
'n  kerkviering.  Hierdie  eerste  kerkgebou  te  Volksrust  is  opgerig  op  erf  27  te 
Schoonstraat. 

Die  nuwe  kerkgebou  het  baie  vir  die  gemeente  beteken.  Dit  was  wel  nie 
groot  nie  maar  tog  doelmatig  en  geskik  en  die  Hervormers  het  nou  weer  'n 
eie  huis  van  aanbidding  gehad.  Dit  is  dan  ook  goed  verstaanbaar  dat  daar 
met  die  inwyding  'n  groot  geesdrif  geheers  het.  Die  opkoms  was  uitstekend. 

Verskillende  persone  het  vir  die  meubilering  van  die  kerk  nog  afsonderlike 
geskenke  gegee.  Die  susters  JM  en  FG  Uys  het  'n  nagmaalservies  gegee, 
mevrou  dr.  Dekema  en  mej.  MMJ  Struwig  vier  kroonlampe  en  mej.  Judith  M. 
Uys  'n  traporrel.  'n  Nuwe  tydperk  het  nou  vir  die  gemeente  aangebreek,  'n 
tydperk  van  nuwe  bloei  nadat  dit  gelyk  het  of  die  ondergang  nie  meer  ver 
was  nie. 

Die  groei  en  die  vooruitgang  was  van  so  ‘n  aard  dat  dit  noodsaaklik  begin 
word  het  om  die  kerkgebou  op  Volksrust  groter  te  maak,  en  daar  is  selfs  be- 
gin  dink  aan  'n  moontlikheid  om  op  eie  bene  te  staan  deur  uit  die 
kombinasie  met  Heidelberg  en  Klerksdorp  te  tree  en  alleen  'n  predikant  te 
beroep,  miskien  in  kombinasie  met  Ermelo.  Die  kerkraad  het  dan  ook  op  26 
Maart  1898  besluit  om  die  kerkgebou  te  vergroot  en  die  grond  waar  dit  op 
staan  te  omhein,  'n  put  daarop  te  sink,  waterleidings  aan  te  lê  en  ander 
nodige  verbeterings  aan  te  bring. 

Die  na-oorlogse  toestand  het  gemaak  dat  daar  geen  sprake  was  dat  die 
gemeente  binne  afsienbare  tyd  'n  predikant  kon  beroep  nie  en  daarom  het 
die  kerkraad  dit  goedgekeur  om  die  kerk  vanaf  1903  gratis  af  te  staan  vir 
C.N.O.-skooldoeleindes,  met  die  verstandhouding  dat  die  skoolkommissie 
die  gewone  belasting  op  die  gebou  moes  betaal.  Tekenend  vir  die  toestand 
van  armoede  wat  daar  geheers  het  is  die  feit  dat  die  skoolkommissie  in 
1906  die  belastings  byna  nie  meer  kon  betaal  nie.  In  1907  toe  die 
kerkgebou  nie  meer  langer  as  skool  gebruik  is  nie,  was  grondige 
reparasiewerk  nodig,  wat  die  gemeente  'n  bedrag  van  £100  gekos  het. 

Hierdie  gebou  het  as  kerk  gedien  tot  1929  toe  die  huidige  kerkgebou  gebou 
en  ingewy  is. 

Gedurende  1939  is  die  plaaslike  hoërskool  ook  gebou.  Tydens  die  bouery  is 
die  ou  saaltjie  gehuur  as  klaskamer.  In  September  is  die  skool  voltooi  en  is 
die  huurooreenkoms  met  die  Onderwysdepartement  beeïndig. 

In  1946  is  ‘n  verhoog  in  die  saaltjie  aangebring.  Later  is  dié  verhoog  weer 
verwyder  en  is  die  verhoogoppervlakte  vervang  met  ‘n  kombuis.  In  die 
proses  is  aan  die  fondasie  verander.  Dit  het  die  gevolg  gehad  dat  toe  die 
gemeente  in  die  80-er  jare  aansoek  gedoen  het  om  die  saaltjie  tot  nasionale 
monument  te  laat  verklaar,  die  aansoek  nie  toegestaan  is  nie. 

Dié  gebou  is  tans  nog  in  gebruik  as  ’n  kleuterskool. 

Die  kerkraad  het  op  26  Maart  1898  besluit  om  'n  pastorie  te  bou.  Die 
boukommissie  wat  hierdie  werk  moes  laat  uitvoer,  het  uit  die 
kerkraadslede,  AMJ  Laas  en  SJ  Struwig  bestaan.  Dit  het  £925  gekos  en  is 
betaal  uit  die  bedrag  van  £1000  wat  ontvang  is  met  die  verkoop  van  die 
een  stuk  grond  Mahamba.  Met  die  kerkviering  in  November  van  dieselfde 
jaar  was  die  werk  klaar  en  tot  voldoening  van  die  gemeente  afgelewer. 
Dié  pastorie  is  die  woning  regs  bo  op  die  foto. 

Op  1 1 Mei  1929  besluit  die  kerkraad  om  ’n  buitekamer  by  die  pastorie  aan 
te  bou.  Die  arbeid  daarvoor  sou  die  gemeente  £ 15  kos.  Dié  pastorie  was 
geleë  wes  van  die  huidige  ou  saaltjie,  waar  Laerskool  Pionier  se 
tennisbane  vandag  is. 

Ná  die  bou  van  ‘n  nuwe  pastorie  te  Sarel  Cilliersstraat  7 in  1937  het 
hierdie  ou  pastorie  die  kosterswoning  geword.  Dit  sou  in  1968  verkoop 
word  aan  die  Departement  van  Onderwys  om  by  Laerskool  Pionier  se 
terrein  ingeskakel  te  word.  Die  leë  erf  aan  die  noordekant  van  die 
kosterswoning  is  ook  aan  die  Departement  van  Onderwys  verkoop  om 
genoeg  ruimte  te  maak  vir  ’n  rugbyveld  en  atletiekbaan.  Beide  eiendomme 
is  verkoop  vir  die  bedrag  van  R 8,000-00. 

Tydens  die  konsulentskap  van  ds.  PS  Grobler  van  Standerton,  wat  ook  een 
keer  per  maand  op  Volksrust  kom  diens  hou  het,  is  die  plaas  Nooitgedacht 
in  1928  verkoop  en  met  die  opbrengs  daarvan  is  'n  smaakvolle  en  groter 
kerk  gebou  met  600  sitplekke.  Die  boukommissie  was  : broers  JL  van  Ede, 
SJ  Struwig,  FJ  Delport  en  WP  van  Oudtshoorn.  Die  inwyding  van  die 
kerkgebou  vind  plaas  op  8 Februarie  1929. 

Aan  die  einde  van  1963  word  die  pilare  onder  die  gebarste  gallery  in  die 
kerk  geplaas. 

Op  die  eerste  kerkraadsvergadering  van  1945  (6  Januarie)  is  besluit  om  4 
erwe  aan  die  oostekant  van  die  kerkgebou  teen  £ 50  by  die  Departement 
van  Lande  aan  te  koop.  Daardeur  kon  die  terrein  vergroot  word  vir 
nagmaalvierings  en  vir  die  toekomstige  uitbreiding  van  fasiliteite.  Die 
kerkterrein  het  nou  uit  8 burgererwe  bestaan. 

In  1965  is  die  sinkdak  van  die  kerk  met  ’n  teëldak  vervang. 

In  1967  is  die  moederskamer  onder  die  regterkantste  gallery  aangebring. 

In  1971  is  ’n  klankbord  bokant  die  preekstoel,  glashortjies  voor  die 
vensters,  ’n  kennisgewingbord  in  die  konsistorie  en  gekleurde  glas  aan  die 
boonste  vensters  aangebring. 

Gedurende  1985  is  ’n  boorgat  op  die  kerkterrein  geboor  en  van  ’n 
dompelpomp  voorsien.  Die  hele  terrein  is  van  ’n  ondergrondse  pypleiding 
voorsien,  sodat  die  terrein  gedurende  die  droeë  wintermaande  effektief 
besproei  kan  word. 

Die  eerste  opgetekende  diens  van  die  Church  of  England,  wat  in 
Wakkerstroom  gehou  is,  is  deur  Biskop  TE  Wilkinson  van  Zululand 
waargeneem  nog  voor  dié  Kerk  in  Pretoria  gestig  was  in  1878.  Dit  is 
bekend  dat  Biskop  TE  Wilkinson  Wakkerstroom  in  1873  besoek  het 
saam  met  twee  ander  predikers,  naamlik  Rev.  R.  A.  Ronston  en  Rev. 
J.  W.  Arlington.  Hulle  het  dan  ook  dienste  aan  huis  van 
gemeentelede  gelei  in  1878. 

Met  die  aankoms  van  die  eerste  Biskop  van  Pretoria,  Rev.  H.B  Bonsfield  vroeg 
in  1879,  is  Wakkerstroom  onder  sy  sorg  geplaas  en  het  hy  begin  om  ’n 
standplaas  vir  ’n  kerk  te  soek.  Hy  het  ook  gesoek  vir  ‘n  inwonende  priester. 
Tydens  ’n  vergadering  wat  in  die  Hofsaal  op  15  Oktober  1879  gehou  is 
en  waar  die  Biskop  teenwoordig  was,  is  besluit  dat  daar  dadelik  stappe 
geneem  moet  word  om  grond  van  die  Regering  te  kry  vir  die  oprigting 
van  ’n  kerkgebou.  Die  erf  wat  uiteindelik  toegestaan  is,  was  onbruikbaar 
en  is  geruil  vir  die  erf  waarop  die  kerkie  nou  staan. 

Die  priester  wat  as  prediker  opgetree  het  vir  die  volgende  23  jaar, 
Rev.  H Sadler,  was  vanaf  Marico  afkomstig  en  het  in  Augustus  1880 
gearriveer.  Hy  het  ’n  boukommissie  georganiseer  en  na  ’n  gesukkel 
het  hulle  op  6 April  1890  ’n  behoorlik  toegeruste  kerk  aan  die  Biskop 
voorsien  vir  inseëning.  Binne  ’n  paar  maande  het  die  Biskop  van 
Johannesburg  Wakkerstroom  besoek  en  sy  goedkeuring  gegee  vir  die 
installering  van  ’n  pragtige  loodglas  venster  oor  die  altaar.  Hierdie 
venster  was  een  van  die  grootste  van  sy  soort  in  die  Transvaal.  Alhoewel 
daar  geen  inskripsie  op  is  nie,  dra  dit  die  bewyse  van  baie  jare  se  liefde 
en  goedgesindheid  wat  die  Anglikane  van  Wakkerstroom  vir  hulle  kerk 
betoon  het. 

In  1907  is  ’n  pastorie  gebou  op  die  standplaas  langs  die  kerk. 
Hierdie  huis  is  gebruik  totdat  die  gemeente  van  Wakkerstroom 
saamgesmelt  het  met  die  gemeentes  van  Volksrust  en  Standerton  in 
1939. 


Interessant  is  dat  DC  Uys,  ‘n  Hervormer,  die  hoeksteen  van  dié  kerkie 
gelê  het.  Min  sou  hy  kon  raai  dat  dit  nog  later  in  die  hande  van  die 
Hervormde  Kerk  sou  kom  en  dat  daar  eredienste  deur  ’n  Hervormde 
predikant  gelei  sou  word. 


135 


Op  1 April  1944  kry  die  kerkraad  van  die  Hervormde  Kerk  te  Volksrust 
toestemming  by  die  gemeente  om  die  kerkie  van  die  Baptiste-Unie  (ou 
Union  Church)  te  Wakkerstroom  aan  te  koop  teen  £ 400,  sodat  daar  op 
’n  gereelde  grondslag  op  Wakkerstroom  eredienste  gehou  kon  word. 
Mnr.  & mev.  Mellet  skenk  toe  ook  die  erf  aangrensend  aan  die  kerkie. 
Dié  erf  is  in  1960  aan  mnr.  PG  Smit  van  Wakkerstroom  verkoop  vir  £ 
250.  Die  kerkie  is  opgeknap  en  ingewy  op  2 Desember  1945  deur  ds. 
van  Bergen.  Die  ou  klok  van  Volksrust  is  toe  buite  dié  kerkie  op 
Wakkerstroom  aangebring. 

Vanaf  die  sewentigerjare  is  daar  vanweë  die  verminderde  lidmatetal  in 
Wakkerstroom  nie  meer  buitedienste  in  dié  kerkie  gehou  nie.  Die 
Dorpsraad  van  Wakkerstroom  het  toe  dié  ruimte  benut  as  ’n  museum. 
Gedurende  1985  is  daar  egter  twee  keer  by  die  kerkie  ingebreek,  en  het 
die  gemeente  besluit  om  dit  te  verkoop.  Na  onderhandelinge  is  dié  kerkie 
toe  ook  in  1987  verkoop  aan  die  Rooms-Katolieke  Kerk  vir  die  bedrag 
van  R 20,000-00.  Dit  moet  egter  vermeld  word  dat  die  banke  uit  die 
kerkie  verwyder  is  voordat  dit  verkoop  is.  Dit  is  dieselfde  banke  wat 
vandag  in  die  gemeentesentrum  benut  word. 

TIÍEEDE  PASTOEIE  TE  VOLICSRUST 


Tydens  die  nagmaalmaand  (April  1937)  het  die  kerkraad  ’n  erf  (erfno.  26) 
gekoop  te  Sarel  Ciltiersstraat  7 teen  £ 850.  £ 1,000  is  by  Standard  Bank 
geleen  om  die  nuwe  pastorie  op  genoemde  erf  te  bou.  As  boukomissie  is 
broers  FJ  Delport,  FWG  Labuschagne,  AJ  du  Plessis,  G 
Ackerman(Kassier),  DP  Bakker,  JL  van  Ede  en  LG  Mostert  benoem. 
Gedurende  Oktober  1937  leen  die  gemeente  nog  ’n  verdere  £ 250  om 
die  pastorie  te  voltooi.  Daar  word  toe  ook  besluit  dat  die  gemeente  op  8 
en  9 Januarie  1938  by  die  pastorie  ontvang  sal  word  om  dit  in  te  wy. 

Genoemde  pastorie  is  in  1952  verkoop  toe  ’n  ander  woonhuis  te 
Maarschalkstraat  14  as  pastorie  aangekoop  is. 

DKRDE  PASTQRIE  TE  VOLKSRUST 


In  1951/2  het  daar  heelwat  gebeur  rondom  die  pastorie.  Eers  is  besluit 
(13/1/51)  om  die  pastorie  te  verkoop.  Later  in  die  jaar  is  weer  besluit  om  die 
pastorie  te  herstel,  wat  hulle  volgens  ’n  kwotasie  £ 750  sou  kos.  Net  ’n 
maand  later  is  op  ’n  spesiale  kerkraadsvergadering  besluit  om  die 
bestaande  pastorie  nié  te  herstel  nie,  maar  te  verkoop.  Met  dié  geld  is  toe 
die  huis  van  mnr.  Strydom  te  Maarschalkstraat  14  gekoop.  Dié  pastorie  is  in 
1971  aan  ’n  mnr.  Jordaan  verkoop  vir  R 8,600-00,  waarna  die  huidige 
pastorie  op  die  kerkgronde  gebou  is. 

Die  linkerkantse  gedeelte  van  die  huis  op  die  foto  (platdak)  was  nie  deel  van 
die  pastorie  nie.  Dit  is  deur  ’n  latere  eienaar  van  die  huis  aangebou. 

Op  die  gemeentevergadering  van  26  Oktober  1968  word  toestemming 
verleen  om  die  ou  pastorie  (Maarschalkstraat)  en  kosterswoning 
(Schoonstraat)  te  verkoop  en  ‘n  nuwe  pastorie  te  bou.  Die  ou  pastorie  in 
Maarschalkstraat  word  eers  aan  die  begin  van  1970  vir  ‘n  bedrag  van 
R 8 600  verkoop  aan  mnr  Jordaan.  Die  boukommissie  meld  op  die 
vergadering  van  24  April  1969  dat  die  nuwe  pastorie  se  koste  ongeveer 
R 22  000  sal  beloop  en  die  gemeente  gee  toestemming  dat  die  bouwerk 
op  die  kerkplein  kan  voortgaan.  Die  pastorie  word  amptelik  in  ontvangs 
geneem  24  Junie  1970. 

Gedurende  1972  is  ’n  studeerkamer,  sitkamer  en  dubbel  motorhuis 
aangebou. 

Vanaf  1980  word  daar  telkens  in  notules  vermeld  van  ’n  voorneme  om  ’n 
saal  te  bou.  Daar  is  dan  ook  in  1980  reeds  begin  met  ‘n  saalbou-fonds. 
In  September  1987  was  dié  fonds  R 39,  818-00  sterk. 

Aan  die  begin  van  1988  het  die  gemeente  op  voorstel  van  oudl.  HCM 
van  Heerden  besluit  om  ’n  gemeentesentrum  aan  die  oostekant  van  die 
kerkgebou  op  te  rig,  wat  bestaan  uit  ’n  saal,  ’n  kombuis,  ’n  kantoor, 
ablusie  geriewe  en  1 1 kategeselokale.  Dié  besluit  is  geneem  terwyl  die 
gemeente  nie  regtig  oor  die  nodige  fondse  daarvoor  beskik  het  nie.  Tog 
is  die  bouwerk  met  geloofsmoed  aangepak  en  kon  dit  op  20  November 
1994  ingewy  word  teen  ’n  koste  van  R 254,000-00.  Tydens  die  inwyding 
het  dr.  DJC  van  Wyk,  toenmalige  voorsitter  van  die  Algemene 
Kerkvergadering  namens  die  kerk  ’n  groeteboodskap  oorgedra. 

Die  sentrum  is  spesifiek  nie  met  ’n  sekere  naam  belas  nie,  omdat  dit  ’n 
gemeenteprojek  oor  ’n  tydperk  van  6 jaar  was.  Met  die  opvul  van  die 
vloer  daarvan  was  dit  gedurende  die  reënseisoen  van  1989.  ’n  Groot 
vragmotor  (tipper)  het  daarin  vasgeval  en  moes  met  kettings  en  ’n  DC-8 
kruiptrekker  uitgetrek  word. 

In  1997  is  die  profetiese  woorde  van  wyle  oudl.  van  Heerden 
bewaarheid,  toe  die  CVO  Skool  Amajuba  (nou  : Privaatskool  Amajuba) 
sy  deure  in  die  sentrum  oopgemaak  het.  Oudl.  van  Heerden  het 

gepleit  dat  indien  die  onderwys  met  die  koms  van  die  model-C  skole 
veelrassig  sou  word,  die  sentrum  sou  kon  dien  as  ’n  skool.  Vir  die 
afgelope  14  jaar  het  genoemde  skool  ’n  gebruiksooreenkoms  met  die 
gemeente.  Voor  in  die  sentrum  hang  ’n  kerkwapen  wat  uit  hout  gesny  is. 
Dit  is  gemaak  en  geskenk  deur  mev.  Ansie  Pieterse  - destyds  diakones 
in  die  gemeente  en  nou  lidmaat  van  die  Gemeente  Randburg. 

Behalwe  dat  die  sentrum  as  skool  benut  word,  word  dit  ook  gebruik  vir 
karateklasse.  In  1999  het  die  NHSV  die  bedrag  van  R 15,000-00  aan  die 
kerkraad  bewillig  om  ’n  doelmatige  koelkamer  in  die  gemeentesentrum 
aan  te  bring.  ’n  Kleuterskool  word  ook  op  die  terrein  geakkommodeer. 

Vir  ons  feesvieringe  in  April  201 1 het  die  NHSV  fondse  bewillig  om  ’n 
sementblad  voor  die  ingang  aan  te  bring,  waarop  die  ou  klok  ook 
aangebring  sal  word. 

1.  BURGERSHOOP 


Op  22  Feburarie  1873  koop  die  gemeente  ’n  stuk  grond  naby  Sandspruit 
as  kerkplek  vir  die  bedrag  van  £300.  Aangesien  die  gemeente  net  £170 
besit  het,  was  daar  toe  ’n  skuldlas  van  £130.  Hierdie  grond  was  750 
morg  groot.  Die  bedoeling  was  om  daar  'n  kerk  te  bou  en  die  plek  as  'n 
kerkdorp  uit  te  lê  met  die  naam  Burgershoop,  na  die  toenmalige 
Staatspresident  TF  Burgers. 

Die  kerkraad  besluit  om  erwe  op  te  meet  op  Burgershoop  en  dit  te  koop 
aan  te  bied  en  op  27  April  1874  word  besluit  om  daar  ’n  kerk  te  bou.  Die 
boukontrak  vir  die  bou  van  hierdie  kerk  is  aangegaan,  die  hoeksteen 
word  op  9 Mei  1874  gelê,  maar  op  3 Julie  1875  word  aan  die  kerkraad 
gerapporteer  dat  die  messelaar  verdwyn  het.  Die  bouery  word  toe 
gestaak  en  eers  op  16  Oktober  1882  word  ’n  tender  aanvaar  vir  die  bou 
van  die  kerk  ten  bedrae  van  £1550.  Die  saak  moes  egter  weer  uitgestel 
word  aangesien  "de  burgers  allen  zyn  opgeroepen  tot  den  kryg."  Weens 
tekort  aan  geld  is  toe  op  28  April  1884  van  die  bouery  afgesien.  Dié 
eiendom  het  tydens  die  mislukte  kerkvereniging  van  1885  in  die  hande 
van  die  NG  Kerk  gekom.  In  1945  is  die  plaas  Burgershoop  verkoop  vir  £ 
4665  en  die  opbrengs  is  gebruik  om  die  NG  Kerk  Wakkerstroom  se  skuld 
te  delg.  Interessant  is  dat  dié  eiendom  vandag  weer  in  die  hande  van  ‘n 
lidmaat  van  die  Hervormde  Gemeente  Volksrust  is,  naamlik  mnr.  AP 
Martinson. 

2.  MAHAMBA  & NOOITGEDACHT 


Ouderling  AA  Stoop  het  op  15  Maart  1897  aan  die  hand  gegee  om  by  die 
Regering  applikasie  te  maak  vir  'n  stuk  grond  in  die  distrik  Piet  Retief  om 
dit  in  verband  met  die  stoflike  behoeftes  van  die  gemeente  te  gebruik. 
Die  kerkraad  het  hierdie  wenk  graag  aanvaar  en  het  in  dié  verband  'n 
besluit  geneem  waarvan  die  uitvoering  aan  ouderling  Stoop  opgedra  is, 
want  hy  het  as  oud-volksraadlid  'n  sekere  mate  van  invloed  by  die 
Regering  gehad.  Hy  het  dan  ook  geen  gras  daaroor  laat  groei  nie  en  het 
die  saak  dadelik  aangepak  en  is  self  na  Pretoria  waar  hy  die  aansoek 
persoonlik  by  die  Uitvoerende  Raad  ingedien  het.  Die  resultaat  was  baie 
goed,  want  reeds  twee  weke  nadat  die  kerkraad  besluit  het  om  die 
aansoek  te  doen,  op  30  Maart,  het  die  Uitvoerende  Raad  twee  plase  wat 
in  die  distrik  Piet  Retief  gelê  het,  aan  die  gemeente  geskenk. 

Die  een,  Nooitgedacht,  was  2779  morge  groot,  en  die  ander,  Mahamba, 
was  1049  morge,  dus  saam  3828  morge.  Die  gemeente  het  hiervan 
3750  morge  gratis  gekry  en  moes  alleen  vir  78  morge  betaal  asook  die 
onkoste  wat  aan  die  oortransportering  verbonde  was.  Dit  het  £57-15-0 
gekos.  Hierdie  grond  het  baie  vir  die  gemeente  beteken. 

Die  kerkraad  het  op  26  Maart  1898  besluit  om  'n  pastorie  te  Volksrust  te 
bou.  Dit  het  £925  gekos  en  is  betaal  uit  die  bedrag  van  £1000  wat  die 
verkoop  van  die  een  stuk  grond  Mahamba  ontvang  is.  In  1928  is  die 
plaas  Nooitgedacht  verkoop,  en  is  met  die  opbrengs  daarvan  die  huidige 
kerkgebou  opgerig. 

3.  MÓRESON 


Ouderling  Jan  Louw  (Waterval)  is  aan  die  einde  van  1953  oorlede,  en 
volgens  sy  testament  het  hy  die  plaas  Móreson  (noord-oos  van 
Wakkerstroom)  aan  die  gemeente  bemaak.  Die  kerk  het  dadelik  ’n 
huurder  (mnr.  Clark)  vir  die  plaas  gekry  en  dit  oor  ’n  termyn  van  5 jaar 
verhuur  teen  £ 715  per  jaar.  In  1958  is  die  plaas  weer  aan  ’n  mnr.  Visser 
verhuur.  Op  die  gemeentevergadering  van  6 Augustus  1960  word 
prospekteerregte  op  die  kerkplaas  Móreson  aan  mnr.  Barry  Schuurman 
toegestaan. 

In  1963  bied  die  huurder  van  die  plaas  dle  kerk  R 20  per  morg  aan, 
minerale  regte  ingesluit.  Die  kerk  wil  egter  R30  per  morg  hê  of  R 20  met 
die  helfte  van  die  minerale  regte.  Die  laaste  aanbod  word  aanvaar.  In 
Junie  ontvang  die  kerk  R14  000  deposito  wat  aangewend  word  om  skuld 
te  delg.  Die  totale  verkoopprys  was  R 29  340. 

Aan  die  begin  van  1967  word  daar  steenkool  en  torbaniet  op  die  plaas 
gekry  en  word  die  kerk  genader  om  die  minerale  regte  te  verkoop.  Teen 
die  einde  van  1971  was  dit  steeds  nie  afgehandel  nie.  Daar  is  toe  weer 
’n  aanbod  uit  ’n  ander  oord  ontvang,  maar  ook  dit  het  nie  gerealiseer 
nie.  In  die  begin  tagtigerjare  het  Anglo-American  Korporasie  ook  in  die 
minerale  regte  belang  gestel.  Ook  daarvan  het  niks  gekom  nie.  Die 
gemeente  besit  dus  nog  steeds  ’n  50  % aandeel  van  die  minerale  regte 
van  die  plaas.  Dit  beteken  egter  niks  meer  nie,  gesien  die  huidige 
owerheid  se  nasionalisering  van  alle  minerale  regte. 

1. 

Ds.  Dirk  v/d  Hoff 

8 jaar 

2. 

Ds.  DP  Ackerman 

11  jaar 

3. 

Ds.  PW  Venter  (14/4/1929  - 1935) 

7 jaar 

4. 

Ds.  A Ras  (1936 -1938) 

3 jaar 

5. 

Ds.  W van  Bergen  (2/4/39  - 27/5/1945) 

7 jaar 

6. 

Ds.  JDH  Smit  (5/5/1 946  - 20/3/1 949) 

4 jaar 

7. 

Ds.  GHJ  Marsman  (21/1/1950  - 6/6/1965) 

15  jaar 

8. 

Ds.  E Engelbrecht  (1965  - 1967) 

3 jaar 

9. 

Ds.  LA  Nel  (1969 -1975) 

7 jaar 

10. 

Ds.  CJ  Kruger  (23/1/1977  - 1980) 

4 jaar 

11. 

Ds.  JH  Kay  (17/1/1981  - 1984) 

4 jaar 

12. 

Ds.  P van  Staden  (2/4/1985  - 20/3/1986) 

1 jaar 

13. 

Ds.  P Buitendag  (4/101986 -2011) 

25  jaar 

Dr.  PW  Venter,  di.  W van  Bergen,  JDH  Smit,  CJ  Kruger  en 
JH  Kay  is  almal  as  propponente  te  Volksrust  georden. 

Ds.  Antoinette  van  Zyl  is  op  16  Oktober  1994  te  Volksrust  georden 
en  bevestig,  aangesien  haar  ouers  op  daardie  stadium  lidmate  van 
Volksrust  was. 

Ds.  Dirk  v/d  Hoff,  die  baanbreker-predikant  onder  die  Voortrekkers  in  die 
Oorvaalse  gebied,  was  gedurende  sy  lewe  ’n  omstrede  figuur.  Omstrede 
omdat  hy  die  Voortrekkers  as  predikant  bearbei  en  gelei  het  en  veral 
omdat  hy,  saam  met  sy  gemeentelede,  die  Voortrekkerkerk  in  staat  gestel 
het  om  organisatories  los  van  die  Kaapse  NG  Kerk  te  ontwikkel.  In  die 
Suid-Afrikaanse  kerkgeskiedenis  is  daar  nie  nog  ’n  predikant  wat 
gedurende  sy  lewe  so  baie  aangeval  is,  verdag  gemaak  of  swartgesmeer 
is  nie.  Aan  die  anderkant  was  dit  aan  weinig  predikante  gegee  om  soveel 
uitdagings  op  kerklike  en  organisatoriese  vlak  die  hoof  te  bied  en  soveel 
fundamentele  werk  te  verrig  wat  die  stroom  van  die  tyd  oorleef  het. 

Hy  is  op  2 September  1814  in  Dordrecht  (Nederland)  gebore  as  tweede 
seun  van  ’n  winkelier  Pieter  v/d  Hoff  en  sy  eggenote  Jacoba  Botbijl.  Nadat 
hy  in  sy  vaderstad  die  Latynse  skool  deurloop  het,  het  hy  teologie  gaan 
studeer  aan  die  Universiteit  van  Leiden.  In  1840  word  hy,  na  voltooiing 
van  sy  studies,  beroepbaar  gestel  in  die  Nederlandse  Hervormde  Kerk.  In 

Nederland  het  hy  egter,  vanweë  die  ooraanbod  van  predikante,  nooit  ’n 
beroep  ontvang  nie. 

Terwyl  hy  in  Nederland  op  ’n  beroep  gewag  het,  is  Dirk  v/d  Hoff  in  1845 
met  Anna  Maria  van  Otterloo  getroud.  Uit  die  huwelik  is  een  dogter  en 
twee  seuns  gebore.  Aangesien  hy  geen  beroep  ontvang  het  nie,  oorweeg 
Dirk  v/d  Hoff  dit  om  na  Suid-Afrika  te  gaan.  Deur  bemiddeling  van  die 
teologiese  professor  W.  Moll  van  Amsterdam  kom  hy  in  aanraking  met 
prof.  UG  Lauts  wat  hom  beywer  het  om  predikante  en  onderwysers  vir  die 
Voortrekkers  te  vind.  Langs  hierdie  weg  gebeur  dit  dan  dat  ds.  Dirk  v/d 
Hoff  en  syfamilie  in  Mei  1853  in  Potchefstroom  aankom.  In  Potchefstroom 
word  hy  met  groot  blydskap  ontvang  en  in  Augustus  1853  word  hy  deur 
oudl.  FG  Wolmarans  as  predikant  van  die  gemeente  bevestig.  Afgesien 
van  al  die  ander  probleme  en  take  wat  vir  ds.  v/d  Hoff  as  predikant  lê  en 
wag  het  in  die  grotendeels  ongeordende  pioniersgemeenskap  van  die 
Voortrekkers,  was  die  dringendste  probleem  die  vraag  na  die  verhouding 
met  die  kerk  in  die  Kaapkolonie. 

Kort  nadat  die  Voortrekkers  die  Kaapkolonie  verlaat  het,  het  hulle  in  die 
Transoranje  ’n  reeks  vergaderings  gehou.  Met  dié  vergaderings  is  die 
ideaal  om  ’n  onafhanklike  Afrikaner-republiek  in  die  leë  binneland  van 
Suidelike  Afrika  te  vestig,  gedeeltelik  ven/vesenlik.  'n  Elementêre  grondwet  is 
opgestel  terwyl  Piet  Retief  as  staatshoof  gekies  is.  ’n  Burgerraad  met 
wetgewende  en  regsprekende  funksies  is  ingestel  en  Gerrit  Maritz  is  as 
landdros  aangewys.  Saam  met  dié  organisasie  van  ’n  onafhanklike  republiek 
is  ook  die  grondslae  gelê  van  ’n  onafhanklike  kerklike  organisasie.  ’n 
Kerkraad  is  gekies  en  Erasmus  Smit,  die  sendeling-swaer  van  Maritz,  is 
bevestig  as  die  eerste  predikant  van  die  onafhanklike  Voortrekkerkerk. 

Hoewel  die  “onafhanklikheid”  van  die  Voortrekkerkerk  nie  allerweë  erken 
word  nie,  is  dit  tog  duidelik  dat  die  Hollands-Afrikaanse  Kerk  in  die 
Kaapkolonie  amptelik  niks  met  die  Trek  en  die  Trekkers  te  make  wou  hê 
nie.  Die  destydse  kerk  het  maar,  soos  dikwels  gebeur,  niks  méér  gedoen 
as  om  die  beleid  van  die  owerheid  te  ondersteun  nie.  Dit  blyk  uit  die 
berugte  herderlike  skrywe  van  die  Sinode  van  1837  en  die  optrede  van  die 
Ring  van  Graaf-Reinett  teenoor  die  Trekkers.  Die  feit  is  dan  ook  dat  die 
Voortrekkers  op  kerklike  gebied  voortdurend  onafhanklik  van  die  Kaapse 
kerklike  owerhede  opgetree  het. 

Hierdie  tradisie  van  onafhanklikheid  het  ds.  Dirk  v/d  Hoff  in  die  Oorvaalse 
gebied  gevind  en  hy  het  hom  deur  sy  lidmate  laat  lei  en  sodoende  die 
organisatoriese  onafhanklike  bestaan  van  die  gemeentes  in  Transvaal 
bestendig.  Dié  keuse  het  ds.  v/d  Hoff  gemaak  op  die  eerste  Algemene 

Kerkvergadering  wat  in  Augustus  1853  te  Rustenburg  gehou  is.  In  November 
1953,  tydens  die  tweede  Algemene  Kerkvergadering  te  Potchefstroom,  is 
die  besluit  om  die  Transvaalse  gemeentes  in  ’n  onafhanklike  kerklike 
organisasie  saam  te  snoer,  andermaal  bevestig.  So  kom  die  Nederduitsch 
Hervormde  Kerk  in  de  Z.A.  R.  tot  stand  en  so  kry  die  Voortrekkerkerk  wat  in 
1837  in  die  Transoranje  tot  stand  gekom  het,  'n  vaste  organisatoriese 
beslag. 

Dit  was  ds.  Dirk  v/d  Hoff  se  taak  om  die  kerklike  organisasie  aan  te  pak  in 
'n  gemeenskap  wat  op  byna  alle  ander  vlakke  nog  grotendeels 
ongeorganiseerd  was.  Met  taaie  volharding,  enorme  opofferings  en  ’n  helder 
roepingsbewustheld  het  hy  noolt  in  hierdie  opdrag  teruggedeins  vir 
probleme  en  moeilikhede  nle.  Hoewel  hy  ook  foute  gemaak  het,  het  ds.  v/d 
Hoff  gedoen  waarvoor  selfs  die  groot  ds.  Andrew  Murray  nie  kans  gesien 
het  nie  nl.  om  ’n  gemeente  en  ’n  kerk  op  te  bou,  te  organiseer  en  rigting  te 
gee  met  feltlik  geen  hulpmiddele  nie  en  met  as  enigste  bates  sy  geloof  in 
dle  Heer  van  die  kerk  en  sy  vertroue  in  sy  eie  werkkrag. 

Interne  politieke  twiste  in  die  Transvaal  het  ds.  v/d  Hoff  te  staan  laat  kom 
voor  die  kerklike  afskeiding  van  Lydenburg  in  1854  - ’n  afskeiding  wat  later 
deur  ds.  Frans  Lion  Cachet  tot  ’n  volwaardige  kerkskeuring  uitgebou  is.  In 
1859  het  ds.  Dirk  Postma  met  sy  groep  “Psalmzingers”  hulle  ook  van  die 
kerk  afgeskei  - ’n  afskeiding  wat  ook  die  kerklike  lewe  in  die  res  van  Suid- 
Afrika  permanent  verdeel  het.  Nieteenstaande  dié  kerklike  skeurings  het 
ds.  Dirk  v/d  Hoff  posltief  bly  bou,  bly  werk,  bly  voortgaan  met  die  Woord  van 
God  as  sy  enigste  rigsnoer  en  wapen. 

Naas  sy  arbeid  op  kerklike  vlak  het  ds.  v/d  Hoff,  uiteraard  ook  groot 
invloed  op  kulturele  vlak  uitgeoefen  - die  onderwys,  die  landsadministrasie 
asook  die  geestelike  weerbaarheid  van  die  volk.  Onder  sy  leiding  het  die 
kerk  gegroei  en  sterk  geword.  Voorwaar,  hierdie  man  het  gedurende  sy  lewe 
beskawings-  en  baanbrekerswerk  van  onskatbare  waarde  gelewer.  In  sy 
pastorie  in  Potchefstroom  is  die  vierkleur  (amptelike  vlag  van  die  ZAR) 
ontwerp.  In  die  kerk  sal  hy  altyd  geëer  word  as  die  baanbrekende  dienaar 
van  dle  Woord  wat  saad  gesaai  het  waarvan  ons  tot  vandag,  in  die  kerk 
en  volk,  die  goeie  vrugte  pluk. 

Reeds  voor  die  stigting  van  die  dorp  en  distrik  Wakkerstroom  het  ds.  Dirk 
v/d  Hoff  van  Potchefstroom  die  gebied  besoek  in  Desember  1854,  April 
1856,  Oktober  1856,  November  1858  en  April  1860.  Hierdie  besoeke  oor 
’n  afstand  van  350  kilometer  het  per  ossewa  geskied.  Sy  besoeke  het  hy 
so  gereël  dat  hy  'n  paar  Sondae  by  die  gemeente  was.  Hy  het  dan  so  ver 
as  moontlik  huisbesoek  gedoen  en  op  verskillende  plekke  in  die  distrik 

kerkgehou.  So  ver  as  nagegaan  kan  word  was  die  kerkplekke  behalwe  op 
die  dorp  ook  nog  die  plase  Weltevreden  van  AA  Stoop,  Streepfontein  van 
CJ  Stoop,  Rusthoek  en  Rustfontein  van  PJ  Joubert. 

Met  sy  eerste  besoek  in  Desember  1854  is  ’n  ouderling  benoem  (CJ 
v/d  Merwe)  en  die  hele  Suid-Oostelike  hoek  van  Transvaal  is  as  ’n 
wyk  van  Potchefstroom  georganiseer.  Ds.  v/d  Hoff  was  dus  die  eerste 
predikant  van  Volksrust  vanaf  1853  tot  1861,  toe  Volksrust  nog  ’n  wyk  van 
Potchefstroom  was.  Ná  die  stigting  van  die  Gemeente  te  Wakkerstroom 
het  hy  nog  tot  1870  konsulent  gebly  toe  hy  deur  ds.  NJ  van  Warmelo 
vervang  is,  wat  in  1868  predikant  van  Heidelberg  geword  het  en  dus  ’n 
hele  end  nader  aan  Wakkerstroom  was. 

Op  15  April  1861  was  ds.  v/d  Hoff  weer  in  Wakkerstroom  en  is  die 
Gemeente  amptelik  gestig.  Op  20  April  1863  het  hy  50  kinders  te 
Wakkerstroom  gedoop  en  39  lidmate  belydenis  van  geloof  laat  aflê. 
Op  dieselfde  dag  is  ook  ’n  kerkraadsvergadering  gehou,  waartydens 
£ 8/10  vir  barmhartigheid  uitbetaal  is.  Onder  andere  £ 2 aan  die 
“onnoozele  dochter  van  Dyk”.  Tydens  ’n  kerkraadsvergadering  onder 
sy  leiding  op  18  Julie  1864  is  besluit  om  ’n  pastorie  te  bou. 

’n  Hartseer  episode  speel  hom  af  toe  ds.  v/d  Hoff  op  die  Algemene 
Kerkvergadering  van  26  Junie  1865  te  Rustenburg  deur  die 
Gemeente  Wakkerstroom  aangekla  word.  In  hierdie  klag  word  beweer 
dat  ds.  v/d  Hoff  in  ’n  preek  gedwaal  het  in  sy  beskouing  oor  die 
wedergeboorte.  Die  klaers  is  opgesteek  deur  ds.  Cachet  van  Utrecht. 
Maar  aangesien  die  klaers  nie  opgedaag  het  om  hul  saak  voor  die 
Kommissie  van  die  Algemene  Vergadering  te  stel  nie,  word  die  klag  van 
die  hand  gewys  en  die  klaers  skriftelik  berispe. 

Op  dieselfde  vergadering  kom  ’n  klagte  van  die  Uitvoerende  Raad  (van 
die  Volksraad)  waarin  ds.  v/d  Hoff  beskuldig  word  dat  hy  onwettig  ’n 
huwelik  in  die  gemeente  Wakkerstroom  bevestig  het.  Ds.  v/d  Hoff  erken 
sy  fout  maar  sy  verweer  is  dat  hy  dit  gedoen  het  om  vrede  in  die 
gemeente  te  bevorder.  Hy  word  ’n  maand  uit  die  bediening  geskors  - met 
behoud  van  traktement. 

Ten  spyte  van  dié  vals  en  kwade  beskuldiging  teen  ds.  v/d  Hoff  het  hy  in 
Januarie  1866  weer  Wakkerstroom  besoek.  Tydens  dié  besoek  is  27 
kinders  gedoop  en  23  lidmate  aangeneem.  In  Mei  van  dieselfde  jaar 
besoek  hy  weer  Wakkerstroom,  waartydens  13  kinders  gedoop  en  8 
lidmate  aangeneem  is.  In  Mei  1867  lê  hy  weer  besoek  af  te  Wakkerstroom 
en  hou  hy  ook  ’n  erediens  op  Streepfontein.  Gedurende  1868  het  ds.  v/d 

Hoff  in  Januarie  en  November  nogmaals  die  gemeente  besoek.  Sy  laaste 
besoek  aan  Wakkerstroom  was  op  7 Maart  1870,  waartydens  hy  weer  21 
kinders  gedoop  en  20  lidmate  aangeneem  het. 

Op  9 Oktober  1881  sterf  ds.  v/d  Hoff  op  67-jarige  leeftyd  in  die  pastorie  te 
Potchefstroom. 

Daniël  Petrus  Ackerman  het  op  12  April  1847  die  eerste  lewenslig  gesien  te 
Krabfontein,  distrik  Richmond,  ’n  klein  boeredorpie  in  die  Kaapkolonie. 
Gedurende  sy  kinderjare  was  hy  stout  en  lewenslustig.  Speel  was  vir  hom 
belangriker  as  leer.  Hy  gaan  skool  te  Richmond.  Na  sy  skoolloopbaan  gaan 
hy  na  Stellenbosch  om  hom  as  predikant  te  bekwaam.  In  Oktober  1868  lê 
hy  die  admissie-eksamen  af  en  in  November  het  hy  ingeskryf  by  die 
seminarie  te  Stellenbosch.  Hy  word  in  Oktober  1872  toegelaat  tot  die 
evangeliebediening.  Hy  was  op  daardie  stadium  ’n  sieklike  maer  en  swak 
mannetjie. 

Vanaf  dié  tyd  tot  1874  tree  hy  op  as  hulpprediker  te  Richmond  en  die  Paarl. 
Hy  ontvang  sy  eerste  beroep  in  1874  na  die  gemeente  Wakkerstroom  waar 
hy  die  res  van  sy  lewe  sou  werk.  Alhoewel  hy  baie  beroepe  ontvang  het, 
het  hy  verkies  om  op  Wakkerstroom  te  bly. 

Ds.  Ackerman  was  afkomstig  uit  ’n  Christelike  ouerhuis.  Sy  vader,  M C 
Ackerman,  was  een  van  die  eerste  ouderlinge  te  Richmond  en  ’n  ywerige 

kerkman.  As  predikant  was  ds.  Ackerman  ’n  besadigde,  vriendelike  en 
vroom  mens.  Hy  was  geen  spraaksame  mens  nie.  Hy  was  hooggeag  en 
bemind,  nie  net  in  sy  eie  gemeente  nie,  maar  ook  in  wyer  kringe. 

Voor  die  lang  reis  per  ossewa  vanaf  Richmond  na  sy  eerste  en  enigste 
gemeente  onderneem  sou  word,  trou  hy  met  Hester  Magdalena  van  Blerk 
wat  gebore  is  op  26  Mei  1850.  Ds.  Ackerman  is  per  wa  en  osse  deur 
broeders  Pretorius  en  Badenhorst  vanaf  Richmond  na  Wakkerstroom 
vervoer  - ’n  reis  wat  4 maande  geduur  het.  Die  jong  pastoriepaar  het  hier 
aangekom  op  16  November  1874  en  is  plegtig  bevestig  deur  die  konsulent 
vanaf  Heidelberg,  ds.  NJ  van  Warmelo  op  9 Januarie  1875.  115 
Ossewaens  en  20  motors  is  getel  by  sy  bevestiging.  Ds.  Ackerman  word  so 
die  eerste  Kaapse  predikant  wat  in  ’n  Hervormde  gemeente  bevestig  is. 

Ds.  Ackerman  was  ’n  ware  volksman  en  patriot.  Hy  was  die  vertroueling  en 
regterhand  van  generaal  Piet  Joubert  wat  menigmaal  van  sy  advies  en 
bystand  gebruik  gemaak  het  in  moeilike  kwessies.  Selfs  Pauí  Kruger  het 
van  sy  advies  gebruik  gemaak.  In  1878  neem  hy  deel  aan  die  lydelike 
verset  van  die  Boere  teen  die  Engelse  regering.  Hy  neem  aktief  deel  aan 
die  verwydering  van  Shepstone.  Hy  is  ook  een  van  die  stigters  van  die 
Volkskomitee.  Met  die  uitbreek  van  die  Eerste  Vryheidsoorlog  van  1880, 
bied  hy  sy  dienste  aan.  Hy  vergesel  kommandant-generaal  Joubert  na 
Natal  en  neem  deel  aan  die  slag  van  Majuba  (27  Feb  1881).  Te  Laingsnek 
neem  hy  deel  aan  die  vredesonderhandelinge  op  16  Maart.  Hy  het  hom 
inderdaad  opgeoffer  vir  sy  land  en  volk.  Tydens  die  Tweede  Vryheidsoorlog 
was  hy  een  wat  die  vrouens  en  kinders  in  tye  van  kommer  en  nood 
bygestaan  het.  Tot  aan  die  einde  toe  was  hy  vas  oortuig  van  die 
uiteindelike  oorwinning  van  die  Transvaal-Vrystaatse  saak. 

Ds.  Ackerman  was  ’n  hartlike  ondersteuner  van  die  kerkvereniging.  Reeds 
by  geleentheid  van  sy  intreepreek  na  aanleiding  van  Kol.1:  28  sê  hy  in  die 
slotrede  “dat  hij  zijne  betrekkingen  verlaten,  zich  van  zijne  moeder 
losgescheurd  had  en  herwaarts  gekomen  was,  vooral  omdat  hij  hoopte  dat 
hij  in  Gods  hand  het  middel  kon  zijn  om  aan  de  treurige  scheuring  een 
einde  te  maken”.  Toe  die  kerkvereniging  plaasvind,  het  hy  ywerig 
saamgewerk  met  mense  soos  HS  Bosman,  FL  Cachet,  HZ  Neethling  en 
andere.  Die  eenheid  wat  ontstaan  het  in  Afrikanergeledere  na  die 
Vryheidsoorlog  van  1880  - 1881,  het  hom  veral  geïnspireer  om  die 
kerkvereniging  deur  te  voer.  Ds.  Ackerman  is  in  hierdie  verwagting  van 
hom  teleurgestel  toe  hy  self  ook  die  verbrokkeling  en  uiteindelike 
mislukking  van  die  kerkvereniging  moes  deurmaak.  Hy  het  alles  in  sy 
vermoë  gedoen  om  die  kerkhervorming  te  laat  slaag,  want  hy  was  ’n  man 
vir  vrede.  Na  die  mislukte  kerkvereniging  bly  hy  predikant  van  die 

Verenigde  Kerk  tot  met  sy  dood. 

Terwyl  ds.  Ackerman  in  die  Strand  vakansie  hou,  is  hy  op  die  oggend  van  2 
Augustus  1916  sklelik  oorlede.  Sy  lyk  is  na  Wakkerstroom  vervoer  en  uit 
dankbaarheid  vlr  dle  een-en-veertigjarlge  troue  diens  in  die  gemeente,  is  hy 
begrawe  blnne  die  ringmuur  van  die  NG  Kerk  Wakkerstroom  en  is  op  sy 
graf  ’n  gedenknaald  opgerig. 

Aangesien  dit  uit  die  boeke  van  die  gemeente  blyk  dat  ds.  Ackerman 
gedurende  die  oorlogsjare  nle  salaris  ontvang  het  nie,  is  toe  deur  die 
kerkraad  beslult  om  vir  mev.  Ackerman  ’n  nuwe  woning  te  bou  waar  sy 
haar  lewe  kan  sluit.  Die  woning  Ackerville  is  toe  gebou  en  aan  haar 
geskenk.  Mev.  Ackerman  is  op  20  Julie  1930  oorlede.  Sy  is  langs  haar 
eggenoot  binne  die  rlngmuur  van  die  kerk  begrawe  uit  dankbaarheid  en 
erkenning  vir  haar  lewe  van  diens  aan  die  gemeente.  Na  die  dood  van 
mev.  Ackerman  het  die  Ackerman-familie  Ackerville  aan  die  NG  Kerk 
Wakkerstroom  teruggegee. 

Petrus  Wilhelmus  Venter  is  op  25  Desember  1904  gebore.  Sy 
skoolloopbaan  voltooi  hy  in  1922  toe  hy  aan  Pietersburg  Hoërskool 
matrikuleer.  Hy  begin  sy  universiteitsloopbaan  in  1923  aan  die  Universiteit 
van  Pretoria.  Gedurende  sy  universiteitsjare  word  van  der  Hoff  Teologiese 
Vereniging  gestig  en  is  hy  een  van  die  stigterslede.  Hy  dien  twee  jaar  op 
die  bestuur  daarvan  en  een  jaar  as  voorsitter. 

Dr.  Venter  trou  in  1929  met  mej.  Kleynhans  wat  hom  afsterf  in  1943.  In 
1945  trou  hy  met  mej.  Annemarie  Bóhrmann.  Uit  sy  twee  huwelike  word 
vyf  kinders  gebore.  1 1 klein-  en  vier  agterkleinkinders  is  vir  hom  gebore. 

Dr.  Venter  behaal  die  BA  en  BD  grade  in  ses  jaar  en  word  beroep  na 
Volksrust  waar  hy  ses  jaar  as  predikant  werk.  Hy  is  op  14  Aphl  1929  te 
Volksrust  georden  en  bevestig.  Dr.  Venter  was  ook  predikant  op  onder 
andere  Durban,  Brits  en  Krugersdorp.  In  1946  aanvaar  hy  ’n  beroep  na 
Klerksdorp  waar  hy  bly  tot  in  1980  met  sy  emiritaat. 

Hy  behaal  sy  doktorsgraad  aan  die  Universiteit  van  Pretoria.  Sy  doktorale 

studies  het  hy  deeltyds  beoefen  terwyl  hy  voltyds  in  die  gemeente  gearbei 
het.  Sy  proefskrif  handel  oor : "Hoekom  verswak  kerkbesoek  ?"  Nadat  hy 
sy  doktorsgraad  behaal  het,  verkies  hy  egter  om  predikant  te  bly  en  nie  ’n 
dosent  te  word  nie. 

Die  foto  onder  is  geneem  met  dr.  Venter  se  bevestiging  te  Volksrust.  Dit 
verteenwoordig  die  Kerkrade  van  Volksrust  en  Memel. 


Voor : ?,  ?,  ?,  di.  PS  Grobler,  PW  Venter,  Jannie  Stoop  en  Folkers  Delport. 
Agter  : ?,  Prollius  (Newcastle),  Chris  van  Oudtshoorn,  Diaken  van  Memel, 
Petrus  Slabbert,  ?,  ?,  Piet  Moolman  (Memel),  ?,  Swanepoel,  ?,  ?,  Piet 
Kemp  (vader  van  ds.  Kemp),  P van  Oudtshoorn,  Freek  Struwig  (Koster). 

Gedurende  sy  51  diensjare  was  hy  onder  andere  voorsitter  van  die 
Ondersteuningsraad,  direkteur  van  ’n  weeshuis  en  voorsitter  van  die  Raad 
vir  Jeugwerk.  Hy  het  ook  op  talle  ander  komitees  en  rade  gedien.  Hy  was 
ook  die  eerste  teologiese  student  wat  sy  proefpreek  in  ’n  toga  gelewer  het. 

Dr.  PW  Venter  was  tot  dusver  die  enigste  manspersoon  wat  as  voorsitter 
van  ’n  NHSV-tak  opgetree  het.  Ná  sy  eerste  vrou  se  dood  het  hy  die  leiding 
vir  ’n  tyd  lank  geneem  in  die  NHSV-tak  Krugersdorp. 

Dr.  Venter  is  op  1 November  2003  op  die  hoë  ouderdom  van  100  oorlede. 

Abraham  Ras,  seun  van  die  bekende  Hoëveldse  boer,  Paul  Ras,  is  op  24 
Januarie  1905  in  Standerton  se  wêreld  op  die  plaas  Bosmansfontein  (later 
Raskop)  gebore.  Nadat  hy  op  die  plaaslike  plaasskooltjie  skoolgegaan 
het,  het  hy  aan  die  Volkskool  Heidelberg  gematrikuleer. 

Aan  die  ou  Transvaalse  Universiteitskollege  (nou  UP)  behaal  hy  die  grade 
BA.BD,  en  word  op  1 Oktober  1932  as  predikant  van  die  Hervormde  Kerk 
te  Dullstroom  georden.  Hy  arbei  vir  4 jaar  in  Dullstroom  en  verhuis  in  1936 
na  Volksrust.  Hier  sou  hy  vir  2 jaar  werk,  toe  hy  in  1938  ’n  beroep  na 
Vereeniging  aangeneem  het.  Vereeniging  en  omgewing  (Vaal  Driehoek) 
sou  een  van  die  mees  dinamiese  groeipunte  in  ons  land  word  en  dit  moes 
so  beskik  gewees  het  dat  ds.  Ras  met  sy  goeie  toekomsblik  juis 
gedurende  dié  periode  daar  leiding  kon  gee.  Daar  is  destyds  grond 
gekoop  en  wyke  georganiseer.  Van  die  Gemeente  Vereeniging  is  later  8 
gemeentes  afgestig.  Hier  in  Vereeniging  sou  hy  arbei  tot  1963,  toe  hy  die 
pos  aanvaar  by  die  Bybelgenootskap  van  Suid-Afrika.  In  1964  word  hy 

beroep  na  die  Gemeente  Eikenhof  (suid  van  Johannesburg),  waar  hy  tot 
1967  sou  werk,  voordat  hy  weer  terugkeer  na  die  Bybelgenootskap  van 
Suid-Afrika.  Dié  pos  sou  hy  vul  tot  1973,  toe  hy  geëmiriteer  het.  Hy  is 
egter  kort  na  sy  emeritaat  in  1975  oorlede. 

Naas  sy  werk  in  gemeentes  en  by  die  Bybelgenootskap  was  hy  ook  vir  36 
jaar  lid  van  die  Raad  van  Finansies,  waarvan  hy  12  jaar  die  voorsitter  was. 
Hy  het  ook  vir  22  jaar  op  die  Kerk  se  Pensioenraad  gedien. 

Sy  huwelik  met  Maria  Aletta  Labuschagne  van  Villiers  was  ’n  gelukkige 
huwelik.  Uit  hul  huwelik  is  drie  kinders  gebore  : Paul,  Cecile  en  Willem.  As 
burgermeesterspaar  het  hulle  op  die  kultuurfront  ook  vele  leiding  gegee. 
Mev.  Ras  was  vanaf  1947  - 1975  redaktriese  van  die  Christelike  Vrou.  Sy 
is  in  1980  oorlede. 

Willem  van  Bergen  is  op  23  Januarie  1914  in  Bodkoop,  Nederland, 
gebore.  Sy  skoolopleiding  het  hy  in  Gouda  se  Gimnasium  ontvang, 
waarna  hy  vir  sy  teologiese  opleiding  na  die  Leidense  Universiteit  gegaan 
het. 

Deur  bemiddeling  van  prof.  SP  Engelbrecht  het  hy  op  9 Februarie  1938 
na  Suid-Afrika  gekom  waar  hy  vir  ’n  jaar  ’n  oriënteringskursus  aan  die 
Universiteit  van  Pretoria  gevolg  het.  Op  2 April  1939  is  hy  te  Volksrust  tot 
predikant  georden  deur  prof.dr.  SP  Engelbrecht.  Op  20  Maart  1943  begin 
ds.  van  Bergen  met  die  Iste  Finansiéle  Kommissie  te  Volksrust.  Hy  neem 
afskeid  van  Volksrust  op  27  Mei  1945,  nadat  hy  ’n  beroep  na  Bethal 
aangeneem  het.  In  1949  is  hy  na  die  Gemeente  Villieria,  waar  hy  in  1958 
eervol  ontslaan  is.  In  1958  het  hy  om  gesondheidsredes  met  behoud  van 
status  as  predikant  uitgetree. 

Op  3 April  1939  is  hy  met  Maria  Luise  Dettmar  getroud,  en  uit  die  huwelik 
is  vier  kinders  gebore. 

Op  22  Mei  1940  het  ’n  groep  van  130  vrouelidmate  in  die  Eendracht- 
skoolsaal  in  Pretoria  byeengekom  en  is  die  NHSV  gestig.  Mev.  van 
Bergen  het  Volksrust  met  hierdie  stigtingsvergadering  verteenwoordig, 
waar  41  gemeentes  verteenwoordig  was. 


Van  die  Volksrustdae  vertel  ds.  van  Bergen  dat  dit  die  tyd  was  toe  ’n 
skaap  7/6  en  ’n  sak  mielies  4/-  gekos  het.  Hy  self  het  geen  motor  gehad 
nie  en  sy  huisbesoek  moes  hy  met  ’n  trapfiets  en  perdekar  doen.  As 
proponent  het  hy  £ 15  per  maand  ontvang  en  na  sy  ordening  is  dit  na  £ 30 
verhoog.  Die  kerkraad  wou  per  geleentheid  die  traktement  met  £ 5 per 
maand  verhoog.  Mev.  van  Bergen  het  egter  by  haar  man  aangedring  om 
dit  nie  te  ontvang  nie  totdat  die  gemeenteskuld  eers  betaal  is.  Ds.  van 
Bergen  het  gou  Afrikaans  geleer  en  lidmate  kon  goed  sy  prediking 
verstaan.  Toe  hy  wou  vasstel  of  die  lidmate  wel  sy  prediking  volg  en  wel 
end-uit  volg,  het  ’n  dame  geantwoord  : Ja  ons  volg  goed  - ek  moes  luister 
tot  die  bitter  einde  toe. 

Ds.  van  Bergen  het  tydens  ’n  besoek  aan  Kaapstad  begin  om  lidmate  op 
te  soek  - nog  voor  daar  ’n  gemeente  was.  Hy  het  met  prediking  daar 
begin  en  kan  dus  beskou  word  as  die  grondlêer  van  die  Gemeente 
Kaapstad.  Tydens  ’n  besoek  aan  Zambië  (destyds  nog  Noord-Rhodesië) 
is  die  Gemeente  Luanshya  daar  gestig. 

Na  sy  uittrede  het  hy  die  sakewêreld  betree  waar  hy  groot  sukses  behaal 
het.  Omdat  hy  eervol  ontslaan  is  en  sy  status  as  predikant  behou  het,  het 
hy  dikwels  preekbeurte  in  gemeentes  waargeneem.  Ds.  van  Bergen  en  sy 
gesin  is  van  die  talle  Nederlandse  gesinne  wat  van  Suid-Afrika  ’n  enigste 
vaderland  en  tuiste  gemaak  het.  Ds.  van  Bergen  is  op  27  Julie  1996  in  die 
ouderdom  van  82  jaar  oorlede. 

Sy  tydgenote  en  vriende  het  hom  Predikant  genoem,  of  op  meer 
gemoedelike  vlak  Prekie.  Vir  ander  was  hy  Dawid,  of  ds  JDH.  Hy  was 
een  van  die  predikantebroers  uit  ’n  Hoëveldse  kerk-famille.  As  student 
was  hy  ’n  flink  werker  met  ’n  besondere  belangstelling  vir  die  teologie 
van  Emil  Brunner.  Reeds  tóé  het  hy  ‘n  hartstogtelike  betrokkenheid 
geopenbaar  by  alles  wat  hy  gedoen  het.  Prekie  het  nie  iets  sommer  net 
gedoen  nie  - werk,  spel,  studentelewe,  hy  was  heeltemal  daarby. 

Só  het  hy  ook  sy  37  jaar  in  die  bediening  voltooi  : georden  op  5 Mei 
1946  in  Volksrust,  geëmeriteer  op  5 Junie  1983  in  Ermelo.  Op  20  Maart 
1948  het  hy  van  Volksrust  afskeid  geneem,  toe  hy  die  beroep  na 
Alberton  aangeneem  het.  In  1952  verhuis  hy  na  die  Gemeente  Witbank- 
Suid  tot  1956,  toe  hy  die  beroep  na  Delmas  aanvaar  het.  Van  Delmas 
af  Is  hy  in  1963  na  Gemeente  Pretoria  en  net  ’n  jaar  later  (1964)  word 
hy  die  eerste  predikant  van  die  Gemeente  Fonteinedal  - die 
studentegemeente  van  die  Pretoriase  Onderwyskollege.  In  1966  het  hy 
die  beroep  na  Brits  aangeneem,  waar  hy  vir  5 jaar  gewerk  het,  voordat 
hy  verhuis  het  na  Ermelo  (1971),  waar  hy  dan  ook  geëmiriteer  het.  Dit 

was  besige  jare,  nie  net  op  gemeentelike  vlak  nie,  maar  ook  op 
ringsvlak.  Hy  word  onthou  as  ’n  bekwame  voorsitter  van 
agtereenvolgens  die  ringe  van  Pretoria,  Rustenburg  en 
Trichardtsfontein  oor  die  jare  1965  tot  1977,  voor  dié  tyd  as  skriba  en 
vise-voorsitter  van  die  Ring  van  Middelburg. 

In  die  gemeentes  waar  hy  gewerk  het,  was  hy  besielde  prediker  en 
besorgde  herder.  As  eerste  predikant  van  Fonteinedal  het  hy  op 
besondere  wyse  die  arbeid  onder  die  studente  van  die  Pretoriase 
Onderwyskollege  gevestig.  Op  wyer  kerklike  vlak  was  dit  veral  sy  werk 
as  lid  van  die  Raad  vir  die  Arbeid  onder  Buitekerklikes  en  as  voorsitter 
van  die  Raad  vir  Sensus  en  Statistiek  wat  van  hoë  betekenis  was.  Sy 
voordrag  oor  die  apostolaat  van  die  Kerk  voor  die  Algemene 
Kerkvergadering  in  1964  was  in  baie  opsigte  ’n  rigtinggewende 
gebeurtenis  in  die  Kerk  se  denke  oor  dié  saak. 

Oor  die  hele  tydperk  van  sy  bediening  was  sy  vrou  Irene  Therese, 
gebore  Brune,  met  wie  hy  op  26  Oktober  1946  te  Volksrust  getroud  is, 
aktief  en  dinamies  by.  Die  Gemeente  Volksrust  het  £ 35/0/0  aan  hulle 
as  trougeskenk  gegee.  Hulle  het  ook  aan  hom  £ 600-0-0  geleen  om 
meubels  te  koop,  wat  hy  dan  teen  £ 50/0/0  per  jaar  afbetaal  het.  Hulle 
was  ’n  paar  wat  almal  wat  hulle  geken  het,  besiel  het.  Haar  dood  byna 
twee  jaar  voor  sy  eie  (1990),  het  sy  reeds  verswakte  gestel  verder 
geknak,  en  hy  het  uitgesien  na  sy  eie  dood.  Sy  kollegas  en  vriende,  en 
die  hele  Kerk,  dink  en  praat  steeds  oor  hom  met  dankbare  en  goeie 
herinnering. 

Ds.  Marsman  is  gebore  op  2 Maart  1908  in  Nederland,  waar  hy  ook  sy 
hoërskoolloopbaan  in  Arnhem  deurloop  het.  Na  voltooiing  van  sy 
skoolloopbaan  het  hy  besluit  om  predikant  te  word.  Om 
universiteitstoelating  te  kon  kry,  moes  hy  ter  aanvulling  van  sy 
matrieksertifikaat,  die  sogenaamde  staatseksamen  aflê.  Hy  het  sy 
teologiese  studies  aan  die  Universiteit  van  Utrecht  voltooi.  Hy  was  'n 
uitnemende  student  en  het  sy  kandidaatseksamen  met  lof  geslaag. 

Na  voltooiing  van  sy  studies  het  hy  ’n  beroep  na  die  Gemeente  Urk 
ontvang,  waar  hy  op  12  Februarie  1936  georden  en  bevestig  is.  Urk  was 
destyds  op  ’n  eiland  in  die  Zuiderzee  geleë  - vandag  die  Yselmeer.  In 
1936  het  ds.  Marsman  ’n  beroep  na  die  Gemeente  Bruinisse  in  Zeeland 
aanvaar,  waar  hy  vir  ruim  1 3 jaar  werksaam  was. 

Ds.  Marsman  het  altyd  ’n  intense  belangstelling  gehad  in  alles  wat  Suid- 

Afrika  betref.  Hy  het  ’n  diepgaande  studie  gemaak  van  die  geskiedenis 
van  die  Afrikanervolk,  en  sy  hele  hart  het  na  Suid-Afrika  en  sy  mense 
uitgegaan.  Dit  was  dus  geen  wonder  nie,  dat  ons  hom  in  1950  aantref  as 
predikant  van  die  Nederduitsch  Hervormde  Kerk  van  Afrika  met  as 
standplaas  Volksrust.  Hy  het  op  21  Januarie  1950  die  beroep  na 
Volksrust  aangeneem,  nadat  hy  vanaf  November  1949  reeds  in  die 
gemeente  gewerk  het.  Hy  en  sy  gesin  (uit  Holland)  is  op  28  April  1950  in 
die  gemeente  ontvang.  Vanaf  2 Augustus  1955  tot  2 Februarie  1956  was 
hy  en  sy  gesin  uit  die  gemeente  om  hul  familie  in  Holland  te  besoek.  Ds. 
Marsman  was  ’n  persoon  met  ’n  vurige  temperament,  wat  op  28  Junie 
1952  hom  van  ’n  kerkraadsvergadering  verskoon  het,  nadat  hy  hom 
vererg  het.  Na  vyf  jaar,  op  6 Junie  1965,  het  hy  na  Port  Elizabeth  vertrek 
waar  hy  tot  met  sy  emeritaat  op  25  November  1980  gearbei  het.  Daar 
het  hy  met  groot  toewyding  en  ywer  gewerk,  dikwels  onder  moeilike 
omstandighede. 

Vir  baie  jare  is  die  eredienste  in  die  kapel  van  AVBOB  gehou,  maar 
onder  sy  bekwame  leiding  het  die  gemeente  gegroei  en  kon  daar  later  ’n 
kerkgebou  opgerig  word.  Gedurende  sy  verblyf  in  Port  Elizabeth  het  hy 
Hebreeus  aan  die  Universiteit  gedoseer,  en  dit  intens  geniet. 

Na  43  jaar  van  getroue,  toegewyde  diens,  het  ds.  Marsman  die  tuig 
neergelê.  Vyf  jaar  lank  het  hy  sy  ampsrus  geniet,  egter  nie  sonder  om  in 
die  Gemeente  Meyerspark,  waar  hy  woonagtig  was,  een  maal  elke 
maand  in  die  erediens  voor  te  gaan  nie,  en  ook  om  as  ouderling  sy  deel 
by  te  dra.  Tydens  sy  emeritaat  het  hy  hom  begin  toelê  op  die  studie  van 
die  Spaanse  taal.  So  het  hy  tot  die  laaste  toe,  in  die  Kerk  wat  hy 
liefgehad  het,  sy  Heer  na  die  beste  van  sy  vermoë  gedien. 

Hy  was  ’n  man  met  ’n  besonder  helder  verstand  en  met  ’n  wye 
belangstelling.  Sy  kennis  en  liefde  vir  musiek  was  verbasend.  Op  4 April 
1985  is  ds.  G H J Marsman  onverwags  oorlede,  nadat  hy  twee  dae 
vantevore  ’n  hartaanval  gekry  het. 

Edgar  Engelbrecht  is  op  25  Oktober  1937  in  Johannesburg  gebore  waar 
sy  vader  aan  die  Suid  Afrikaanse  Polisie  verbonde  was.  Aan  die  einde 
van  1955  het  hy  aan  die  Hoërskool  Gimnasium  te  Potchefstroom 
gematrikuleer  om  daarna  aan  die  Universiteit  van  Pretoria  in  te  skryf  as 
teologiese  student.  Saam  met  sy  studentemaat  en  vriend  HG  v/d 
Westhuizen,  behaal  hy  aan  die  einde  van  1958  die  BA-graad  en  aan  die 
einde  van  1961  die  BD-graad. 

Na  aflegging  van  die  proponentseksamen  is  hy  teen  die  einde  van  1961 
toegelaat  tot  die  predikantsamp  in  die  Nederduitsch  Hervormde  Kerk.  Hy 
het  spoedig  ’n  beroep  ontvang  en  aangeneem  en  is  op  12  Januarie  1962 
in  die  gemeente  Elsburg  as  predikant  georden.  Daarna  het  hy  nog  die 
gemeentes  Belfast,  Volksrust,  Outjo,  Witbank-Suid,  Magaliesburg  en 
Krugersdorp-Noord  bedien. 

Prof.Dr.  Engelbrecht  is  op  10  Desember  1965  te  Volksrust  ontvang,  en 
op  31  Oktober  1967  is  van  hom  afskeid  geneem. 

Vanuit  die  pastorie  het  hy  die  formele  studie  in  die  teologie  aan  sy 
alma  mater  voortgesit  en  in  1972  het  hy  die  doktorale  eksamen  met 
Sendingwetenskap  as  hoofrigting  suksesvol  afgelê.  In  plaas  daarvan  om 
dadelik  met  sy  proefskrif  op  die  terrein  voort  te  gaan,  raak  hy  so 
geïnteresseerd  in  die  studie  van  die  Nuwe  Testament,  dat  hy  die 
doktotale  studie  in  die  rigting  aanpak.  In  1985  voltooi  hy  ’n  doktorale 
proefskrif  in  die  Nuwe  -Testamentiese  Wetenskap  met  die  titel  Sending 
en  geregtigheid  in  die  Matteusevangelie  onder  promotorskap  van 
prof.dr.  GMM  Pelser.  Dit  het  nie  die  einde  van  sy  formele  studie  in  die 
teologie  beteken  nie  en  slegs  twee  jaar  later  dien  hy  in  1987  ’n  proefskrif 
in  die  departement  Godsdiens-  en  Sendingwetenskap  (Afd  A)  aan  die 
Universiteit  van  Pretoria  in.  Die  proefskrif  het  die  titel  gedra  The  pattern 
of  religion  in  the  biack  theology  of  James  Cone,  met  prof.dr.  PJ  v/d 
Merwe  as  promotor. 

Intussen  is  hy  vanaf  die  begin  van  1984  aangestel  as  senior  lektor  aan 
die  Hervormde  Teologiese  Opleiding  in  die  Departement  Nuwe  - 
Testamentiese  Wetenskap.  Aan  die  begin  van  1986  het  hy  professor  en 
hoof  van  die  Departement  geword.  Om  sy  doseerwerk  nog  beter  te  kon 
doen,  het  hy  begin  met  formele  studie  in  Zulu,  ook  aan  die  Universiteit 
van  Pretoria.  Dit  het  daartoe  gelei  dat  hy  teen  1995  die  MA-graad  in 
Afrikatale  ontvang  het  met  ’n  verhandeling  oor  Mood  and  Modaiity  in 
Zoeloe. 

Hy  is  getroud  met  Sarie  van  Wyk  en  hulle  het  twee  dogters  en  drie  seuns 
en  agt  kleinkinders. 

Dit  kan  met  vrymoedigheid  gesê  word  dat  Eddie  Engelbrecht  in  al  die 
gemeentes  waar  hy  as  predikant  gedien  het,  met  erns  en  nougesetheid 
sy  roeping  vervul  het.  As  reggeaarde  predikant  het  hy  erns  gemaak  met 
sy  prediking  en  pastoraat.  Sy  prediking  het  deurgaans  getuig  van 
nougesette  Skrifstudie  en  grondige  eksegese.  Hy  het  met  die 
noodsaaklike  studiewerk  volhard.  As  pastor  het  hy  die  vertroue  en 
agting  van  lidmate  afgedwing  deur  sy  intense  meelewing  met  hulle 
onder  alle  omstandighede.  Sy  besondere  akademiese  vermoë  en  groot 
belangstelling  in  die  sending,  het  hom  egter  ’n  vanselfsprekende 
kandidaat  gemaak  vir  ’n  hoogleraarspos  in  die  opset  van  die 
sendingopleiding  van  die  Hervormde  Teologiese  Opleiding. 

Miskien  sou  Eddie  Engelbrecht  getipeer  kan  word  as  die  “ewige  studenf 
wie  se  grootste  vreugde  daarin  gelê  het  om  telkens  ’n  nuwe  studieveld 
aan  te  pak  en  te  oorwin.  Kenmerkend  van  hom  is  sy  entoesiasme  en 
toewyding  as  ’n  studieveld  hom  geïnteresser  het.  Hy  word  gewoonlik  so 
daardeur  in  beslag  geneem  en  meegevoer  dat  hy  ook  by  kollegas  en 
studente  belangstelling  gaande  maak.  Uit  sy  akademiese  aktiwiteite  blyk 
dit  duidelik.  Sy  eerste  belangstelling  was  ten  opsigte  van  die  sending  en 
daarom  het  hy  hom  ook  in  sy  formele  studies  daarop  toegespits.  Toe  dit 
vir  hom  duidelik  word  dat  hy  ook  ’n  noukeurige  en  grondige 
onderlegdheid  in  die  Nuwe-Testamentiese  Wetenskap  nodig  gehad  het, 
het  hy  die  studie  op  die  terrein  ook  aangepak.  So  intens  en  toegewyd  het 
hy  ook  daarin  betrokke  geraak  dat  hy  dit  tot  op  doktorsgraadvlak  gevoer 
het.  Die  titel  van  sy  proefskrif,  naamlik  Sending  en  geregtigheid  in  die 
Matteusevangelie,  laat  egter  duidelik  blyk  dat  hy  steeds  die  sending  as 
die  fokus  van  sy  verantwoordelikheid  gesien  het.  Met  hierdie  proefskrif, 
wat  ’n  eksegetiese  en  teologiese  studie  is,  het  hy  op  en  vanuit  die 
eksegetiese  resultate  teologiese  kwessies  rakende  die  sending 
beredeneer  en  praktiese  implikasies  binne  die  ruimte  van  die  kerk  vir  die 
kerk  aangetoon.  In  hierdie  proefskrif  het  hy  duidelike  blyke  gegee  van  sy 
uitmuntende  eksegetiese  vermoë  en  beheersing  van  Grieks,  en  die  werk 
wat  hy  gelewer  het,  is  vir  die  sendingteorie  en  sendingpraktyk  uiters 
aktueel. 

Eddie  Engelbrecht  het  beïndruk  en  bewondering  afgedwing  toe  hy  binne 
slegs  twee  jaar  ’n  tweede  proefskrif  ingedien  het  waaruit  duidelik  na 
vore  gekom  het  dat  hy  met  gesag  ’n  wye  veld  binne  die  teologie  met  sy 
studiewerk  gedek  het.  Met  sy  tweede  proefskrif,  The  pattern  of  reíigion 
in  the  black  theology  of  James  Cone  , het  hy  naamlik  beweeg  op  die 
gebied  van  die  filosofie,  dogmatiek  en  godsdiens-  en 
sendingwetenskap.  Ook  hierdie  proefskrif  was  ’n  verdienstelike 
akademiese  produk. 

Die  motivering  vir  hom  om  die  studie  in  Zoeloe  aan  te  pak,  het  ook 
gespruit  uit  sy  intense  toespitsing  op  die  sending.  Hy  wou  grondige 
kennis  bekom  van  een  van  die  volke  onder  wie  sending  aan  die  gang  is 
en  so  in  staat  wees  om  op  die  beste  moontlike  wyse  met  die  studente  te 
kan  kommunikeer.  Ook  hier  was  hy  nie  net  tevrede  om  net  ’n 
gebruiksvaardigheid  van  die  taal  te  bemeester  nie,  maar  het  hy  die 
moeisame  pad  van  formele  studie  op  universiteitsvlak  geloop  tot  by  die 
afhandeling  van  die  meestersgraad  in  Maart  1995.  Onmiddellik  het  hy 
ook  die  doktorale  studie  in  vooruitsig  gestel. 

By  die  Hervormde  Teologiese  Opleiding  in  die  besonder  en  by  die 
Nederduitch  Hervormde  Kerk  in  die  algemeen,  het  daar  groot  verwagting 
rondom  die  totale  wetenskaplike  navorsing  van  Eddie  Engelbrecht 
ontstaan.  Daar  was  duidelik  die  besef  dat  sy  navorsing  en  die  resultate 
daarvan  soos  dit  in  die  proefskrifte  en  die  MA-verhandeling  neerslag 
gevind  het,  vir  die  Nederduitsch  Hervormde  Kerk  se  sendingwerk  van 
baie  groot  waarde  sou  kon  wees.  Daarom  moet  dit  as  ’n  groot  verlies 
aangeteken  word  dat  omstandighede  hom  voortydig  tot  aftrede  gedwing 
het,  selfs  nog  voor  sy  sestigste  jaar.  Die  hoop  kan  wel  uitgespreek  word 
dat  hy  nog  betrokke  sal  bly  en  sy  kennis  aan  die  Hervormde  Kerk 
beskikbaar  sal  stel. 

Hy  het  ook  die  volgende  publikasies  die  lig  laat  sien  : 

• Diakonien  - Bybelse  agtergrond  van  die  barmhartigheidsdiens  van 
die  kerk  en  die  amp  van  die  diaken  (HTS  Jaargang  27). 

• Verlede,  hede  en  toekums  van  Israel  in  die  Romeinebrief  (HTS 
Jaargang  28). 

• Verwysing  van  huper  eleous  in  die  Romeinebrief  (HTS  Jaargang 
42). 

• Paulus  se  “godsdienspatroon  en  die  bepaling  van  verwysing”  (HTS 
Jaargang  42). 

• “Ken”  as  deel  van  die  spraakpatroon  van  die  verteller  in  die 
Johannesevangelie  (HTS  Jaargang  43). 

Hierbenewens  het  hy  ook  ’n  aantal  artikels  in  Die  Hervormer,  Konteks 
en  die  Almamak  gepubliseer. 

Louis  Adriaan  Nel  is  op  30  Mei  1930  te  Kendal  Spoorwegstasie,  naby 
Witbank,  gebore.  Hy  is  ook  in  Witbank  deur  ds.  AJ  Barger  van 
Middelburg  gedoop. 

Die  klein  Louis  begin  in  1937  sy  skoolloopbaan  by  die  Kerkstraatskool 
te  Krugersdorp.  Vanaf  1938  - 1943  gaan  hy  skool  te  Eloff  naby  Delmas, 
Rooipoort  (Wonderfontein)  en  Evaton  naby  Vereeniging.  Vanaf  1944  - 
1946  sou  Dullstroom  sy  tuiste  wees.  In  1947  begin  hy  skoolgaan  te 
Monument  Hoërskool,  waar  hy  ook  in  1948  matrikuleer. 

Ná  skool  gaan  werk  hy  vir  twee  jaar  as  boekhouklerk  by  die 
Departement  van  Naturelle  Sake  te  Pretoria. 

In  1951  begin  hy  aan  die  Universiteit  van  Pretoria  in  die  teologie 
studeer.  Einde  1954  behaal  hy  die  BA-graad  en  einde  1957  die  BD- 
graad.  Op  2 Junie  1957  lewer  hy  sy  proefpreek  in  gemeente  Silverton 
voor  professore  A van  Selms,  HP  Wolmarans  en  BJ  Engelbrecht.  Sy 
BD  skripsie  het  gehandel  oor  “huisbesoek”. 

Ds.  Nel  is  op  19  Februarie  1958  te  Springs  georden  en  bevestig.  In 
1960  versoek  die  Kommissie  van  die  Algemene  Kerkvergadering  dat  hy 
te  Port  Elizabeth  ’n  ondersoek  doen  oor  die  haalbaarheid  van  ’n 

selfstandige  gemeente  aldaar.  Met  net  45  lidmate  blyk  dit  nie  realisties 
te  wees  nie.  In  1961  neem  hy  ’n  beroep  aan  na  die  Heilbron  / Kroonstad 
kombinasie.  Gedurende  dié  tyd  besoek  hy  ook  Hervormers  te 
Bethlehem.  Dit  het  daartoe  gelei  dat  die  gemeente  Bethlehem  op  29 
September  1962  gestig  is.  In  1963  neem  hy  ’n  beroep  aan  na 
Carletonville  as  medeleraar.  ’n  Jaar  later  verhuis  die  gesin  na  Ellisras 
(Ebenhaeser-gemeente).  Tydens  sy  verblyf  op  Ellisras,  was  hy 
konsulent  van  die  gemeentes  Koedoesrand,  Potgietersrus, 
Naboomspruit,  Nylstroom  en  Warmbad.  In  1967  neem  ds.  Nel  ’n  beroep 
aan  na  Boksburg,  waar  hy  ’n  nuwe  pastorie  laat  bou  het.  Hy  behartig 
ook  die  afstigting  van  Gemeente  Parkrand  op  22  Junie  1969.  In  1969  is 
hy  na  Volksrust  beroep,  waar  hy  op  31  Oktober  bevestig  is.  Op 
Volksrust  het  hy  as  konsulent  ook  Memel  en  Morgenson  bedien.  Hy 
was  voorsitter  van  beide  die  Laer-  en  Hoëskool  se  beheerliggaam.  Die 
Laerskool  se  destydse  hoof,  mnr.  WJ  Voormolen,  het  vir  hom  skool 
gehou  in  Dullstroom.  In  1975  het  hy  ’n  beroep  na  Gemeente  Grootvlei 
buite  Pretoria  aangeneem  en  van  Volksrust  afskeid  geneem.  In  1979  is 
ds.  Nel  na  Gemeente  Witbank-Suid,  waar  hy  gearbei  het  tot  1989,  toe 
hy  op  siekte-emeritaat  gegaan  het. 

In  1989  verhuis  hy  na  Potgietersrus  waar  hy  tot  2005  woon.  In  2005 
verhuis  hy  na  Kaapstad,  waar  hy  in  Klaradyn  Aftree-oord,  Brackenfell, 
woon.  Op  22  Januarie  1955  tree  hy  in  die  huwelik  met  Anna  Sophia 
Kruger.  Uit  hul  huwelik  is  4 kinders  gebore  : Andries  (1/2/1957), 
Charlotte  (12/10/1958),  Hennie  (26/10/1960)  en  Louis  (9/5/1972).  Die 
drie  oudste  kinders  het  te  Volksrust  skool  gegaan.  Op  22  Junie  1984  is 
sy  eggenote,  Annette,  aan  lewerkanker  oorlede.  Op  19  Oktober  1985 
tree  hy  in  die  huwelik  met  sy  oorlede  broer  se  vrou,  Jacoba  Susara  Nel 
(nee  Joubert). 


Ds.  Louis  & mev.  Kootjie  Nel  tydens  sy  50  jarige 
ampsjubileum  in  2008. 

CJ  ERU6EE 


Christiaan  Johannes  Kruger  is  gebore  op  8 Junie  1946  op  Standerton  as 
die  derde  kind  van  Christiaan  Johannes  Kruger  en  Susara  Johanna 
Geldenhuys.  In  1953  begin  sy  skoolopleiding  aan  die  Laerskool  Leslie. 
Hy  matrikuleer  in  1964  aan  die  Hoërskool  Jan  de  Klerk  op  Krugersdorp. 

Chris  begin  sy  universiteitsopleiding  in  1966  aan  die  Universiteit  van 
Pretoria.  Aanvanklik  het  hy  Biblioteekkunde  studeer  en  verwerf  in  1969 
die  laer  diploma  in  Biblioteekkunde.  In  1970  skryf  hy  by  dieselfde 
universiteit  in  om  teologie  te  sudeer.  Aan  die  einde  van  1976  verwerf  hy 
die  grade  BA.BD. 

Nadat  hy  in  die  Hervormde  Kerk  gelegitimeer  en  beroepbaar  gestel  is, 
ontvang  hy  ’n  beroep  na  die  Gemeente  Volksrust.  Hy  is  te  Volksrust  op 
23  Januarie  1977  ontvang  en  georden  as  predikant. 

Daarna  het  hy  nog  die  gemeentes  van  Groot  Marico  (1980)  en  Parys 
(1984)  bedien.  In  1987  het  hy  as  predikant  bedank  en  in  Pretoria  by  die 
Transvaalse  Provinsiale  Administrasie  begin  werk. 

In  1990  het  hy  by  die  Afrikaanse  Protestantse  Kerk  aangesluit  waar  hy  in 
1991  toegelaat  is  as  predikant.  Aan  die  begin  van  Februarie  1993  is  hy  in 
die  APKerk  van  Nelspruit  ontvang  en  bevestig  as  predikant.  Daarna  het 
hy  die  APKerk  van  Nigel  bedien  en  is  tans  in  die  APKerk  van  Messina. 
Hy  het  sopas  ’n  beroep  aangeneem  na  die  APKerk  van  Koedoesrand  en 
sal  DV  op  8 April  201 1 daar  ontvang  en  bevestig  word. 

Jan  Hendrik  Kay  is  ’n  gebore  Nataller  en  het  ook  die  grootste  deel  van  sy 
skoolloopbaan  in  Natal  deurloop.  Hy  matrikuleer  aan  die  Hoërskool  Port 
Natal  in  Durban  waarna  hy  sy,  destyds  verpligte,  militêre  diensplig 
ondergaan. 

Na  voltooiing  van  sy  diensplig  begin  hy  sy  teologiese  studies  aan  die 
Universiteit  van  Pretoria.  Vir  die  grootste  deel  van  sy  studietyd  was  hy 
inwoner  van  die  koshuis  Huis  Boekenhout,  waar  hy  as  lid  van  die 
koshuiskomitee  gedien  en  ook  huisvoorsitter  was. 

Aan  die  begin  van  sy  finalejaar  tree  hy  in  die  huwelik  met  Leonie  (nee 
Lindeque).  Uit  die  huwelik  word  drie  kinders  gebore,  naamlik  Jan 
Hendrik,  Liezl  en  Emile.  Jan  Hendrik  en  Liezl  is  in  Volksrust  gebore 
(Liezl  sommer  in  die  pastorie  !).  Gedurende  Junie  2008  beleef  die 
egpaar  groot  hartseer  toe  hulle  hul  oudste  seun,  Jan  Hendrik  (27),  in  die 
fleur  van  sy  lewe  tragies  in  ’n  motorfietsongeluk  verloor. 

Na  voltooiing  van  sy  studies  aanvaar  hy  die  beroep  na  Volksrust,  waar 
hy  vanaf  Januarie  1981  tot  September  1984  werksaam  was.  Dit  was 
een  van  vyf  beroepe  wat  hy  as  proponent  ontvang  het  ! Hy  is  op  17 
Januarie  1981  deur  ds.  DJ  Struwig  in  Volksrust  bevestig.  Tydens  sy 
bevestiging  het  ds.  T Maré  namens  die  NG  Kerk,  mnr.  IL  Wasserman 
namens  die  skole  en  Raadslid  CH  du  Plooy  namens  die  gemeenskap 
groeteboodskappe  oorgedra.  In  September  1984  verhuis  hy  na  Vryheid 
waar  hy  tans  nog  werksaam  is. 

Piet  van  Staden  is  in  1953  te  Ermelo,  Transvaal,  gebore.  Hy  deurloop  sy 
skoolloopbaan  te  Groblersdal  en  Nelspruit,  waar  hy  in  1970  matrikuleer. 
Hy  skryf  in  1971  in  as  teologiese  student  aan  die  Universiteit  van 
Pretoria,  waar  hy  aan  die  einde  van  1978  die  grade  BD  en  BD  verwerf. 
Gedurende  sy  studentejare  tree  hy  in  1977  in  die  huwelik  met  Selna  v/d 
Berg.  Hy  word  op  26  November  1978  as  predikant  te  Voortrekkerhoogte 
georden  en  bevestig.  Direk  daarna  begin  hy  met  sy  doktorsgraad.  Hy 
promoveer  in  1991  met  ’n  proefskrif  oor  die  Lukasevangelie. 

Na  sy  verdere  studie  en  militêre  diensplig  word  hy  agtereenvolgens 
predikant  in  Weskus  (1979),  Roedtan  (1980-1985),  Volksrust  (1985- 
1986)  en  Melville  (1986-1998).  Hy  is  op  2/4/1985  te  Volksrust  ontvang 
en  het  weer  op  20/3/86  van  die  gemeente  afskeid  geneem.  In  1998  tree 
hy  uit  die  gemeentelike  bediening  vir  voltydse  studie  en  navorsing.  In 
2005  publiseer  hy  ’n  boek  oor  die  evolusie  van  godsdiens.  In  2006 
publiseer  hy  ook  ’n  digbundel  met  die  titel  : “Rasterwerk”.  Tans  is  hy 
deeltydse  predikant  in  die  kombinasie  van  Stellenbosch/Worcester. 

PAUL  BUITE1DA6 


Paul  Buitendag  ís  gebore  op  6 September  1957  as  die  vierde  kind  van 
Carel  Hendrik  en  Maria  Elizabeth  Magdalena  Buitendag  (Bester).  Hy  het 
grootgeword  op  die  plaas  Rietvallei,  tussen  Potchefstroom  en 
Ventersdorp.  Hy  begin  sy  laerskoolloopbaan  op  vyfjarige  ouderdom 
(1963)  op  ’n  plaasskooltjie  te  Laerskool  Muiskraal.  Hy  matrikuleer  in 
1974  te  Hoërskool  Gimnasium  te  Potchefstroom,  waarna  hy  teologie 
gaan  studeer  aan  die  Universiteit  van  Pretoria.  In  1981  behaal  hy  die 
grade  BA.BD.  Tydens  sy  studentejare  was  hy  redaksielid  van  die  HSV  & 
v/d  Hoff  Jaarblad  ; toerleier  van  die  HSV  & v/d  Hoff  toergeselskap  en 
bestuurslid  van  die  v/d  Hoff  Teologiese  vereniging.  Tydens  die  laaste  3 
jaar  van  sy  studies  werk  hy  gedurende  die  week  by  Elwierda  Busdiens 
en  oor  naweke  by  die  Dept.  Buitelandse  Sake  in  die  Uniegebou. 

Op  12  Julie  1980  tree  hy  in  die  huwelik  met  Johanna  Catharina  Steyn. 
Uit  hierdie  huwelik  is  4 kinders  gebore  : Hettie  (2/2/1983),  Magdaleen 
(18/6/1985),  Carel  (6/11/1987)  en  Hennie  (6/11/1987). 

Gedurende  1982  tot  1983  doen  hy  militêre  diensplig  as  kapelaan  in  die 
Suid-Afrikaanse  Lugmag  op  die  Lugmagbasisse  te  Hoedspruit  en 
Ondangwa  (Namibië). 

Op  29  November  1981  word  hy  as  predikant  van  die  Nederduitsch 
Hervormde  Kerk  van  Afrika  te  Voortrekkerhoogte  georden.  In  Mei  1982 
word  hy  bevestig  te  Hoedspruit,  waar  hy  tydens  sy  kapelaansdiens  ook 
in  die  gemeente  Kampersrus  werksaam  was.  Hy  word  ná  sy 
kapelaansdiens  na  dieselfde  gemeente  beroep,  waar  hy  tot  September 
1986  werksaam  was.  Hierna  ontvang  hy  ’n  beroep  na  die  Gemeente 
Volksrust,  waar  hy  vir  die  afgelope  25  jaar  predikant  is.  Hy  is  op  4 
Oktober  1986  te  Volksrust  bevestig. 


Gedurende  hierdie  25  jaar  dien  hy  op  die  bestuursrade  van  Laerskool 
Pionier  en  Hoërskool  Volksrust  ; die  bestuur  van  die  Majuba 
Gedenkplaas  ; voorsitter  en  sekretaris  van  die  Majuba 
Geloftefeeskomitee  ; voorsitter  en  skriba  van  die  Ringskommissie  van 
die  Ring  van  Heidelberg.  Onder  sy  leiding  word  ook  ’n  doelmatige 
gemeentesentrum  met  kategeseklasse  in  1988  aangebou.  Op  29 
November  2006  vier  hy  sy  25-jarige  ampstermyn  in  Volksrust. 

In  hierdie  25  jaar  het  hy  2440  eredienste  (waaronder  148  huwelike  en 
248  begrafnisse)  gelei  ; by  7029  belydende  lidmate  huisbesoek  gedoen  ; 
1189  vergaderings  gehou^ygewoon  en  725,162  kilometer  gery. 

JOHAl] 


Wilhelm  Johannes  Kemp  is  gebore  op  25  November  1904,  die  seun  van 
oom  Piet  Kemp,  woonagtig  op  die  plaas  Wilgerboschspruit  binne  die 
grense  van  die  Gemeente  Volksrust.  Hier  het  hy  skoolgegaan  en  matriek 
aan  die  einde  van  1922  geslaag. 

Direk  na  sy  matriekjaar  (1923)  skryf  hy  as  teologiese  student  in  aan  die 
Universiteit  van  Pretoria  en  word  in  1931  tot  die  evangeliebediening 
toegelaat.  Gedurende  sy  studentejare  word  hy  mede-stigterslid  van  die 
teologiese  vereniging  van  v/d  Hoff. 

Aan  die  einde  van  1931  aanvaar  hy  die  beroep  na  Louis  Trichardt/Messina 
kombinasie  en  werk  daar  tot  1935.  In  1935  verhuis  hy  na  Nylstroom 
(Gemeente  Waterberg),  waar  hy  tot  1946  werksaam  was. 

Op  20  April  1946  het  ds  Kemp  'n  beroep  na  die  Ned  Herv  Gemeente 
Noordwestelike  Pretoria  aangeneem.  Op  28  April  1954  het  'n  paar  lidmate 
van  die  Gemeente  Noordwestelike  Pretoria  'n  klag  teen  ds  Kemp  by  die 
Algemene  Kommissie  ingedien,  waarop  die  Kommissie  die  klag  behandel 
het  en  ds  Kemp  op  10  Junie  1954  uit  sy  amp  as  predikant  ontslaan  het. 

Ds  Kemp  het  nie  by  die  beslissing  van  die  Algemene  Kommissie  berus  nie 
en  hom  op  die  burgerlike  hof  beroep.  Sy  klag  teen  die  Algemene 
Kommissie  was  dat  die  Kommissie  hom  skuldig  gemaak  het  aan 
kontrakbreuk  ; dat  die  verhoor  nie  'n  regverdige  verhoor  was  nie  en  dat 
daar  onreëlmatighede  ingesluip  het.  Die  onreëlmatighede  was  eerstens  dat 
die  klagtes  so  vaag  en  onduidelik  was  dat  hulle  eintlik  nie  as  klagtes 
beskou  kon  word  nie.  En  tweedens  het  die  kerkraad  van  die  Gemeente 
Noordwestelike  Pretoria  nie  'n  behoorlike  ondersoek  ingestel  nie.  Derdens 
het  hy  aangevoer  dat  al  sou  die  klagtes  verstaanbaar  gewees  het,  daar 
geen  getuies  was  wat  as  tersaaklik  of  genoegsaam  beskou  kon  word 
waarop  enige  redelike  persoon  sy  bevinding  kon  grond  dat  hy  daaraan 
skuldig  is  nie.  Op  grond  van  die  bogenoemde  redes  het  ds  Kemp  gemeen 
dat  die  besluit  van  die  Algemene  Kommissie  onredelik  was  en  as  mala 
fides  (met  kwade  trou)  beskou  moes  word.  Regter  Ludolf  het  die  saak 
verhoor  en  op  26/9/1 954  sy  uitspraak  gegee.  Ds  Kemp  se  eis  is  met  koste 
van  die  hand  gewys. 

Baie  lidmate  was  diep  teleurgesteld  omdat  lidmate,  kerkraadslede  en 
predikante  die  verskille  wat  op  die  kerklike  terrein  ontstaan  het,  betrek  het 
by  'n  burgerlike  hofgeding. 

In  1960  is  hy  egter  weer  tot  die  evangeliebediening  toegelaat  en  neem  hy 
die  beroep  aan  na  Gemeente  Virginia  in  die  Vrystaatse  goudvelde.  Daar 
werk  hy  vir  7 jaar,  waarna  hy  ’n  beroep  na  Coligny  aanneem.  Daar  sou  hy 
werk  totdat  hy  in  1978  emeriteer.  Op  ’n  stadium,  toe  hy  predikant  op 
Nylstroom  was,  was  hy  die  enigste  Hervormde  predikant  noord  van 
Pretoria. 

Voor  sy  ordening  het  hy  in  die  huwelik  getree  met  Magdalena  Petronella 
Grobler  en  uit  die  huwelik  is  een  seun,  Enricus,  gebore.  Na  'n  lang 
huwelikslewe  is  sy  eggenote  oorlede.  'n  Tweede  huwelik  het  in  1980 
gevolg  met  Francois  Janse  van  Rensburg,  die  weduwee  van  prof  S P J J 
van  Rensburg.  Na  ds.  Kemp  se  dood  het  sy  in  1992  na  haar  kinders  in  die 
Kaap  verhuis. 

Sy  laaste  lewensjare  het  hy  in  Pretoria  deurgebring  waar  hy  in1984  met 
hospitaalbearbeiding  gehelp  het.  Dit  moes  hy  egter  neerlê  omdat  sy 

gesondheid  skielik  verswak  het.  Van  toe  af  het  die  agteruitgang  geleidelik 
ingetree  en  is  hy  in  Ons  Tuis  opgeneem  waar  hy  tot  sy  heengaan  op  18 
Februarie  1990  versorg  is.  Sy  begrafnis  is  gelei  deur  sy  ou  studentevriend, 
dr.  PW  Venter. 

Prof.  Jan  Stoop  stam  uit  die  ou  en  bekende  Stoop  familie  van  Volksrust  wat 
met  reg  die  bakermat  van  die  Stoop  familie  genoem  kan  word.  Die  familie 
het  ‘n  belangrike  rol  in  die  Gemeente  gespeel  sedert  die  stigting  daarvan  in 
1861.  Sy  oupagrootjie  PJ  Stoop,  asook  AÁ  Stoop  en  HG  Stoop  was  van  die 
eerste  ouderlinge. 

Jan  Adriaan  Albertus  Abraham  Stoop  is  op  30  September  1925  op  die 
plaas  Driepoort,  distrik  Volksrust,  gebore,  waar  sy  vader  geboer  het.  Dit 
was  ook  die  verjaarsdag  van  sy  Oupa  Jannie  wie  se  name  hy  gedra  het. 
Oupa  Jannie  was  jare  lank  ouderling  en  vaste  voorleser  van  die  gemeente. 

Sy  skoolloopbaan  het  eers  op  8 jarige  ouderdom  in  die  Sandspruit 
Laerskool  begin  nadat  hy  toe  reeds  twee  jaar  tuisonderrig  van  ‘n 
goewernante  ontvang  het.  Hier  leer  hy  ook  vlot  Zoeloe  praat.  Op  skool 
styg  hy  spoedig  uit  as  ’n  intelligente  en  harde  werker. 

In  1939  begin  sy  hoërskool  loopbaan  en  hy  blink  uit  in  Latyn,  Wiskunde  en 
Wetenskap.  In  1942  slaag  hy  matriek  en  op  aandrang  van  sy  ouers  en  Ds. 
Van  Bergen  besluit  hy  om  in  teologie  aan  die  Universiteit  van  Pretoria  te 
studeer.  ’n  Maand  voor  sy  vertrek  na  Pretoria  tref  ’n  swaar  slag  hom  met  die 
dood  van  sy  moeder. 

In  1943  begin  hy  sy  studentejare  met  ’n  swaar  hart.  Hy  was  ’n  toegewyde 
en  ywerige  student,  en  Frans  en  klassieke  tale  was  sy  groot  liefde. 
Vreemde  tale  was  geen  struikelblok  vir  hom  in  sy  studie  nie  - Bybelse  tale 
het  hy  gou  onder  die  knie  gekry  en  later  selfs  Deens  om  ’n  sekere  werk  te 
kon  bestudeer  en  ook  Italiaans.  In  1945  voltooi  hy  sy  BA  graad  met  lof  en 
in  1948  sy  BD  graad  ook  met  lof. 

In  1949  begin  hy  op  aanbeveling  van  Prof  SP  Engelbrecht  en  met  behulp 
van  beurse,  sy  doktorale  studie  in  Kerk-  en  Dogmengeskiedenis  aan  die 
Ryksuniversiteit  van  Leiden,  Nederland  onder  Prof  Barkhuizen  van  den 
Brink.  Hier  ontwikkel  hy  ’n  groot  belangstelling  in  die  vroeë  kerk  en  die 
geskrifte  van  die  kerkvaders  in  die  eerste  eeue  van  die  kerk.  Hierdie  was  ’n 
studieterrein  wat  volgens  sy  promotor,  ambisie,  werklus, 
deursettingsvermoë  en  ’n  goeie  voorkennis  van  die  grondtale  van  die  Bybel 
vereis  - iets  waaroor  hy  ruimskoots  beskik  het.  In  Julie  1952  verwerf  hy  sy 
doktorsgraad  eweneens  met  lof  na  drie-en-’n-halfjaar  se  studie. 

Na  sy  terugkeer  na  SA  word  hy  beroep  na  die  Gemeente  Benoni  waar  hy 
op  10  Oktober  1952  deur  Prof  SP  Engelbrecht  as  predikant  bevestig  word. 
Hier  werk  hy  vol  geesdrif  om  die  gemeente  te  bou  en  om  die  sang  te 
verbeter.  Sy  preke  was  boeiend  en  goed  deurdag  na  deeglike  bestudering 
van  die  grondteks.  Aanvanklik  het  hy  sy  preke  uitgeskryf,  maar  namate  hy 
meer  selfvertroue  ontwikkel  het,  het  hy  net  punte  opgeteken  en  dan  vry 
voorgedra.  Onderaan  elke  preek  was  ’n  lys  van  die  naslaanwerke  wat  hy 
geraadpleeg  het.  Al  die  preke  het  bewaar  gebly.  Hy  het  ’n  sterk 
Jeugvereeniging  tot  stand  gebring  en  wyksaande  gereël  om  lidmate  meer 
betrokke  te  kry.  Met  sy  vertrek  het  hy  ’n  sterk  en  bloeiende  gemeente 
agtergelaat. 

In  Oktober  1956  aanvaar  hy  ’n  beroep  na  die  Gemeente  Brixton  in 
Johannesburg  en  word  hy  daar  in  November  deur  ds.  F du  C Labuschagne 
bevestig.  Later  beklee  hy  ook  die  amp  van  Gevangenis  Kapelaan  en 
besoek  hy  selfs  gevangenes  so  ver  as  Kroonstad.  Hy  het  hard  gewerk  en 
nie  gehuiwer  om  self  iets  te  doen  om  sodoende  geld  te  bespaar  nie.  Hy  het 
byvoorbeeld  self  sy  motor  versien,  syskerm-drukwerk  aangeleer  om  saam 
met  sy  vrou  die  gemeente  se  plakate  te  druk,  en  ook  ’n  klein  hand-drukpers 
aangeskaf  om  ’n  verskeidenheid  van  drukwerk  te  kon  doen.  Hy  was  ook 
konsulent  van  die  Suidrand  Gemeente  en  weens  ’n  vakature  daar,  moes  hy 
dikwels  vier  keer  per  Sondag  preek.  Die  pos  van  orrelis  was  destyds  ook 
vakant  en  het  hy  dikwels  van  sy  drie  oudste  kinders  gebruik  gemaak  wat 
almal  orreliste  was.  Later  het  hy  Skriba  van  die  Ring  van  Johannesburg 
geword  tot  en  met  sy  vertrek  in  1966.  Hy  was  ’n  steunpilaar  in  die  Ring  en 
het  dikwels  moeilike  probleme  op  kerklike  terrein  help  oplos. 

Sedert  1957  het  hy  baie  spanning  en  ongelukkigheid  ervaar  weens  die 
omstrede  Artikel  III  van  die  Kerkwet.  Tydens  die  1961  Algemene 
Kerkvergadering  pleit  hy  om  kalmte  en  verdraagsaamheid  toe  gemoedere 
in  die  kerk  destyds  hoog  geloop  het.  Juis  in  die  tyd  van  onmin  in  die  kerk 
tref  nog  ’n  swaar  slag  hom  - sy  ses-jarige  dogtertjie  word  gediagnoseer  met 
leukemie  en  na  twee  jaar  is  sy  oorlede.  Om  sy  eie  woorde  te  gebruik  - dit 
was  vir  hom  soos  ’n  perd  in  volle  gang  wat  skielik  in  die  bek  geruk  word. 

In  1966  aanvaar  hy  ’n  pos  by  Unisa  in  die  Fakulteit  Teologie  as 
Departementshoof  van  Kerk-  en  Dogmengeskiedenis  en 
Sendingwetenskap.  Die  Departement  was  pas  gestig  en  hy  sou  ’n 
belangrike  rol  speel  in  die  vorming  daarvan.  Hier  toon  hy  leierskap  en 
selfstandige  optrede.  Hy  handhaaf  hoë  standaarde,  toon  kritiese 
onderskeidingsvermoë,  en  werk  met  toewyding  op  sy  geliefde  vakgebied 
naamlik  die  eerste  eeue  van  die  Christelike  Kerk  - die  wordingsjare  en  die 
vorming  van  die  leer  van  die  Kerk.  Hy  was  vyf  jaar  lank  Dekaan  van  die 
Teologiese  Fakulteit  en  het  die  Fakulteit  uiteindelik  sien  groei  tot  die 
grootste  teologiese  Fakuiteit  in  die  land.  Hy  was  ’n  brugbouer  en  het 
studente  van  alle  rassegroepe  tot  so  ver  as  Zambië,  Malawi  en  Duitsland 
gehad;  vir  hom  het  intellek  en  integriteit  getel  en  nie  velkleur  nie.  Sy  laaste 
werk  was  D/e  Klementynse  Lutergie  wat  met  akklamasie  ontvang  is  en 
deur  die  Universiteit  self  uitgegee  is.  Op  30  September  1985  tree  hy  op 
sestig-jarige  ouderdom  as  professor  af  en  word  hy  vereer  met  'n 
feesbundel-Oorspronge  in  oënskou:  opstelle  oor  die  vroeë  Kerk.  Sy  lewe 
en  leierskap  is  deur  talle  studente  en  kollegas  waardeer. 

Wat  sy  status  as  predikant  in  die  Hervormde  Kerk  betref,  het  hy  egter  met 
die  aanvaarding  van  die  pos  as  professor  in  kerkgeskiedenis  by  UNISA  sy 
status  as  predikant  verloor  omdat  hy  sogenaamd  oorgegaan  het  na  ’n 
ander  lewensstaat.  Die  verlies  aan  status  en  ongelukkigheid  oor  die  onmin 
in  die  kerk  veroorsaak  dat  hy  die  kerk  verlaat  en  inskakel  by  die 
Presbiteriaanse  kerk  wat  hom  wel  predikantstatus  binne  die 
Afrikaanssprekende  gemeente  verleen  het.  Dog  hier  was  hy  nie  tuis  nie. 
Die  kwessie  van  sy  predikantstatus  is  intussen  deur  die  Hervormde  Kerk 
heroorweeg,  en  hy  keer  terug  na  die  Hervormde  Kerk  om  in  Oktober  1974 
as  pastorale  hulp  in  die  Gemeente  Oos-Moot  (Pretoria)  bevestig  te  word.  In 
hierdie  hoedanigheid  het  hy  in  die  Gemeente  bly  werk  tot  met  die 
aanvaarding  van  sy  emeritaat  in  Oktober  1988.  Prof.  Stoop  was  verder  ook 
stigterslid  en  eerste  voorsitter  van  die  Kerkhistoriese  werksgemeenskap 
van  Suid-Afrika. 

In  1989  begin  hy  met  familie  navorsing  en  stel  sy  Stoop  Genealogie  saam. 
Hierna  begin  hy  sy  lewens-  herinneringe  opteken,  wat  hy  saamvat  in  sy 
bundel  Memoires  en  waaruit  sy  merkwaardige  geheue  blyk. 

Op  15  Maart  2002  ontvang  Prof.  Jan  met  waardering  die  gelukwense  van 
die  Kommissie  van  die  Algemene  Kerkvergadering  met  die  herdenking  van 
sy  vyftigste  ampsjaar,  en  vir  die  wyse  waarop  hy  altyd  die  belang  van  die 
Woord  en  die  Kerk  van  Christus  voorop  gestel  het.  Aan  die  ander  kant  sal 
Oom  Jan  soos  hy  onder  talle  bekend  gestaan  het,  ook  onthou  word  vir  sy 
opgeruimdheid,  vrolikheid  en  mooi  humorsin,  vir  sy  vriendelikheid  en 
beskeidenheid,  ’n  mens  geliefd  in  elke  kring  waar  hy  werksaam  was  en 
beweeg  het. 

Oom  Jan  was  tydens  die  laaste  jaar  van  sy  lewe  nie  baie  gesond  nie  en  is 
in  die  ouderdom  van  82  jaar  op  27  Augustus  2007  oorlede.  Uit  sy  huwelik 
van  byna  60  jr.  met  Hester  Maria  Labuschagne  van  Heilbron  is  sewe 
kinders  gebore.  Met  sy  afsterwe  laat  hy  6 begaafde  kinders  agter,  wat 
almal  in  goeie  beroepe  staan  asook  18  kleinkinders.  Sy  een  seun  en  twee 
kleinseuns  dra  met  trots  die  name  Jan  Adriaan  Albertus  Abraham  Stoop. 

Ek  is  op  30  September  1933  op  die  plaas  Oudehoutskloof  buite 
Volksrust  gebore.  Dr.  PW  Venter  het  my  in  Volksrust  gedoop  en  ds  GHJ 
Marsman  het  my  in  April  1951  aangeneem  waarna  ek  belydenis  van 
geloof  gedoen  het. 

Ek  begin  my  skool  loopbaan  in  April  1942  te  Laerskool  Sandspruit 
aangesien  my  ouers  in  Augustus  1934  die  plaas  Dassieklip  by 
Sandspruit  gekoop  het.  Ek  was  8 jaar  en  ses  maande  oud  toe  ek  skool 
toe  is.  Na  net  meer  as  vyf  en  ‘n  half  jaar  op  Sandspruit  begin  ek  in 
Januarie  1948  my  hoërskool  onderig  te  Volksrust  waar  ek  in  Desember 
1951  matrikuleer.  Februarie  1952  skryf  ek  by  die  Universiteit  van  Pretoria 
in  vir  B.A  met  die  oog  op  B.D.  November  1957  behaal  ek  die  B.D  graad 

waarna  ek  die  proponentseksamen  aflê  en  gelegitimeer  word.  Ek 
ontvang  in  Desember  1957  twee  beroepe  na  Sundra  en  Zwartruggens. 
Op  17  Januarie  1958  word  ek  deur  Prof  PS  Dreyer  op  Sundra  georden. 

Op  28  Junie  1958  is  ek  en  Rita  Kruger  deur  ds  JNH  Janson  in  die 
huwelik  bevestig.  Uit  die  huwelik  is  vier  kinders,  drie  dogters  en  ‘n  seun, 
gebore.  Die  oudste  dogter  is  by  geboorte  oorlede.  Die  ander  drie  het 
almal  baie  vreugde  verskaf.  Ons  arbei  in  Sundra  tot  in  Mei  1964  toe  ons 
verhuis  na  Brakpan-Harmonie  waar  ons  die  voorreg  gehad  het  om  die 
jong  gemeente  se  kerk  te  help  bou.  Na  meer  as  ses  jaar  van  harde  werk, 
maar  ook  baie  vreugde  verlaat  ons  Brakpan  en  verhuis  na  Nigel.  Hier  het 
ons  beswaarlik  ons  voete  gevind  of  ons  vertrek  na  net  meer  as  twee  jaar 
na  die  gemeente  Heidelberg  waar  ons  gewerk  het  vanaf  November  1972 
totdat  ek  weens  gesondheidsprobleme,  wat  dateer  uit  die  jaar  1978, 
vervroegde  emeritaat  aanvaar  het  op  31  Januarie  1990. 

Na  net  meer  as  ‘n  jaar  uit  die  tuig  het  ek  pastorale  hulp  geword  vir  drie 
jaar  in  Springs-Oos  en  daarna  het  ek  weer  vir  drie  jaar  in  Springs  gearbei 
nadat  die  standplaas  aldaar  opgehef  is.  Hier  kon  ek  werk  totdat  die 
Algemene  Kommissie  besluit  het  dat  ek  plek  moet  maak  vir  een  van  die 
talle  predikante  wat  nie  ‘n  standplaas  het  nie.  Hierna  het  ons  rustig  op 
ons  plasie  in  die  distrik  Heidelberg  bly  woon. 

Op  13  Januarie  2008  het  ek  die  genaderyke  voorreg  gehad  om  my  50 
jarige  ampsjubileum  in  Heidelberg  te  vier. 

Ons  woon  nog  steeds  in  Heidelberg  en  wanneer  ons  die  plaas  moet 
verlaat  sal  ons  Hemelse  Vader  in  sy  goedheid  vir  ons  aanwys.  My 
gesondheid  is  nog  redelik  goed,  maar  my  eggenote  het  ernstige 
gesondsheidsprobleme. 

Vlnr : Linda,  Lottie  (eggenote),  Andries,  Annette  en  Louis  Nel. 


Andries  Matthys  Nel  is  op  1 Februarie  1957  te  Pretoria  gebore.  Hy  is  ook 
daar  in  die  Gemeente  Pretoria-Oos  (nou  Philadelphia)  deur  ds.  LM  le 
Roux  gedoop. 


Sy  skoolloopbaan  begin  in  1963  in  die  Rooiskool  (Volkskool)  te  Heilbron. 
Vir  sy  graad  2 jaar  is  hy  verbonde  aan  Laerskool  Carletonville  tot  die 
einde  van  die  derde  kwartaal  van  1964.  Vanaf  die  vierde  kwartaal  van 
1964  tot  die  tweede  kwartaal  van  1967  is  hy  ’n  leerling  van  Laerskool 
Waterkloof  (Ellisras).  Vanaf  die  derde  kwartaal  van  1967  tot  die  tweede 
kwartaal  van  1969  is  hy  ’n  leerling  van  Laerskool  MJ  Louw  (Boksburg). 
Daar  word  hy  aan  die  begin  van  1969  verkies  tot  hoofseun.  Hy  neem 
deel  aan  kunswedstryde,  operettes  en  debataande.  Aan  die  einde  van 
die  derde  kwartaal  van  1969  verhuis  die  Nel-gesin  na  Volksrust,  waar  hy 
st.  5 jaar  te  Laerskool  Pionier  voltooi.  Aan  die  begin  van  1970  begin  sy 
hoërskoolloopbaan  aan  Hoërskool  Volksrust,  waar  hy  in  1974 
matrikuleer.  Hier  neem  hy  deel  aan  operettes,  debataande, 
kunswedstryde  en  kadetorkes.  Hy  speel  drie  jaar  agtereenvolgens  vir 
die  eerstespan  tennis  en  dien  op  die  leerlingraad.  Aan  die  begin  van  sy 
mathekjaar  lê  hy  op  19  Januarie  1974  belydenis  van  geloof  af  onder 
leiding  van  sy  pa,  ds.  Louis  Nel,  en  ouderling  Peet  Venter. 

In  Januarie  1975  skryf  hy  in  as  teologiese  student  aan  die  Universiteit 
van  Pretoria,  waar  hy  in  Maroela  koshuis  woon.  Hy  doen  egter 
miocarditis  (hartspier-verlamming)  op  as  gevolg  van  die  verwaarlosing 
van  ‘n  virusinfeksie  tydens  ontgroening.  Vanaf  Julie  tot  einde  Desember 
1975  sterk  hy  by  sy  ouerhuis  aan.  Hy  hervat  sy  eerstejaarstudie  ná  die 
siektetydperk  en  behaal  die  BA  graad  einde  1979.  Aan  die  einde  van 
1982  behaal  hy  ook  sy  BD  graad  en  word  hy  tot  die  evangeliebediening 
toegelaat. 

Vanaf  Januarie  1983  tot  die  einde  van  1984  doen  hy  sy  militêre  diensplig 
- eers  by  die  staatspresidentswag  te  Pretoria  en  vanaf  Mei  1983  by  die 
Infanterieskool  te  Oudtshoorn.  Hy  is  dan  ook  deur  sy  vader  in  Gemeente 
Oudtshoorn  georden  en  bevestig  op  22  Mei  1983.  Gedurende  sy  militêre 
diensplig  is  hy  werksaam  in  die  Gemeentes  Oudtshoorn  en  George.  Hy 
sou  ook  twee  keer  grensdiens  vir  twee  maande  elk  doen,  waartydens  hy 
betrokke  was  in  verskeie  militêre  operasies. 

Aan  die  begin  van  1985  aanvaar  hy  ’n  beroep  na  die  Gemeente 
Rietspruit  (buite  Vanderbylpark),  waar  hy  vir  etlike  jare  die  skriba  van  die 
Ring  van  Vereeniging  was.  In  2005  aanvaar  hy  die  beroep  na  die 
Gemeente  Witpoortjie  (Roodepoort),  waar  hy  op  6 Maart  2005  bevestig 
is  en  waar  hy  steeds  werksaam  is.  Ook  daar  is  hy  as  Ringskriba  verkies. 
Op  1 Junie  2008  het  hy  en  sy  pa,  ds.  Louis  Nel,  die  voorreg  gehad  om 
hul  ampsjubilea,  onderskeidelik  25  en  50  jaar,  in  die  gemeente 
Witpoortjie  te  vier. 

Op  27  September  1980  is  hy  getroud  met  Linda  Charlotte  (Lottie)  van 
der  Merwe.  Uit  die  huwelik  is  drie  kinders  gebore  : Louis  (10/07/1983), 
Linda  (27/11/1985)  en  Annette  (4/12/1989).  Al  drie  kinders  voltooi  hul 
laerskool-  en  hoërskoolloopbane  in  Vanderbylpark.  Louis  studeer 
B.Compt  en  is  besig  met  sy  derde  jaar ; Linda  het  haar  te  Potchefstroom 
Universiteit  bekwaam  as  arbeidskonsultant  en  is  tans  werksaam  by 
Labournet,  Rustenburg,  en  Annette  is  ‘n  tweedejaar,  B.Com  Ekonomie 
student  te  Universiteit  Johannesburg.  Lottie  is  tans  ‘n  verpleegsuster  by 
Wilro  Park  Aftree-oord. 

Andries  se  stokperdjies  is  hout-,  metaalwerk  en  hy  speel  tennis  en  gholf. 
Hy  was  ‘n  hele  aantal  jare  lid  van  die  Albertonse  Mannekoor  en  het  as 
solosanger  saam  met  die  koor  opgetree  regoor  Suid-Afrika,  Egipte, 
Hongarye,  Duitsland  en  Switserland.  Gedurende  sy  studentejare  was  hy 
ook  lid  van  die  Pretoria  swaarkaliber  skyfskietspan. 

HEMDEIK 


Hendrik  Stephanus  Kruger  is  gebore  op  26  Oktober  1960  te  Port 
Elizabeth.  Omdat  my  pa  predikant  is,  weet  ek  nie  veel  van  die  dorp  nie  - 
ons  het  nie  so  lank  daar  gebly  nie.  My  kindertreëtjies  loop  daarna  deur 
Carletonville,  Heilbron,  Ellisras,  Boksburg  en  toe  na  Volksrust.  Ons  het  in 
die  laaste  kwartaal  van  1969  in  Volksrust  aangekom.  Ek  was  toe  in 
standerd  1 in  Pionier  Laerskool.  Ons  drie  kinders  se  voetafdrukke  is  op 
daardie  stadium  verewig  op  die  vloer  van  die  ‘karavaan  garage’  by  die 
pastorie. 

In  1976  het  my  pa  die  beroep  aanvaar  na  Grootvlei  gemeente  in 
Pretoria.  Ek  moes  Hoërskool  Volksrust  verruil  vir  Hoërskool  Overkruin, 
maar  my  hart  en  gedagtes  het  agter  gebly  tussen  my  maats  in  Volksrust. 
Ek  het  1978  gematrikuleer  aan  Hoërskool  Overkruin  en  in  1979  my 
teologiese  studies  begin  aan  UP.  In  1985  het  ek  afstudeer  ; in  1986 
georden  as  predikant  van  die  Nederduistch  Hervormde  Kerk  van  Afrika 
in  die  destydse  gemeente  Voortrekkerhoogte. 

Gedurende  1986  en  1987  het  ek  Nasionale  Diensplig  verrig  en  was 
gestasioneer  op  Eenhana,  HK  54  Bateljon  - ‘n  grensbasis.  Desember 
1987  het  ek  die  beroep  ontvang  en  aanvaar  na  NHK  Ladysmith,  Natal. 

Daar  het  ek  gedien  as  predikant  vanaf  1988  tot  Februarie  2000.  Die 
beroep  wat  ek  ontvang  het  na  NHK  Potgietersrus  het  ek  aanvaar,  waar 
ek  sedert  Maart  2000  as  predikant  dien. 

In  1990  is  ek  getroud  met  Zelde  van  der  Westhuizen,  ‘n  onderwyseres. 
Ons  het  twee  kinders  van  die  Here  ontvang,  Luan  (1993)  - tans  in  Gr.  1 1 
en  Zeldri  (1996)  - tans  in  Gr.8  - beide  aan  die  Hoërskool  Piet  Potgieter. 

In  1971  was  ek  en  my  suster  Charlotte,  deel  van  die  koor  van  Pionier 
Laerskool  onder  leiding  van  Mev.  Phinnie  van  Aardt.  Ons  het  ‘n  plaat 
gemaak  by  Brigadiers  plate  maatskappy.  Ons  het  bly  woeker  met  ons 
talente  en  in  2003  ‘n  CD  saam  uitgebring.  Musiek  en  sang  was  nog  altyd 
deel  van  ons  familie  se  samestelling. 

Ek  onthou  nog...  die  Sondae  buitedienste  om  3 na-middag  saam  met 
my  pa  in  Memel,  Wakkerstroom  en  Perdekop...die  Sondagaande  se 
kuiers  op  Oom  Tobie  en  Tannie  Marie  Uys  se  plaas...Nagmaal  Sondae 
se  middagkuiers  tot  laat  op  Oom  Willie  en  Tannie  Anna  Schroeder, 
Loekie  en  Nelia  se  plaas...die  geboorte  van  ‘n  laatlam  boetie  in  Volksrust 
- ma  het  altyd  gesê  hy  was  te  laat  vir  ‘n  laatlam,  hy  is  ‘n  nalatige 
lammetjie...  vandag  al  38  jaar  oud!...die  kaskar  resies  onderdeur  die 
8voet  brug  op  die  hoek  by  die  pastorie...ma  Annette  se  naaldwerk  voor 
die  antrasietstofie  in  die  pastorie,  die  kelimwerk  wat  as  kansellap 
verkondig  het : ‘Glo  die  Woord’... 

Christiaan  Andries  Smit  is  op  25  April  1933  te  Wakkerstroom  gebore.  Hy 
is  later  in  dieselfde  jaar  in  Volksrust  gedoop. 

Vanaf  Graad  1 tot  Standerd  8 het  hy  op  Wakkerstroom  in  die  Marthinus 
Wesselskool  skoolgegaan  en  Standerd  9 en  10  in  die  Hoërskool 
Heidelberg. 

As  kind  het  hy  in  die  oggende  die  sondagskool  in  die  NG  Kerk  op 
Wakkerstroom  bygewoon  en  in  die  agtermiddae  in  die  Hervormde  Kerk 
op  Wakkerstroom.  Hy  het  sy  sondagskooldiplomas  met  seëls  in  beide 
Kerke  ontvang.  Hy  het  in  Heidelberg  onder  ds.  Dreyer  gekatkiseer  en  in 
April  1950  die  14  dae  katkisasie  op  Volksrust  gedoen,  waar  hy  dan  ook 
belydenis  van  geloof  afgelê  het.  Hy  het  die  res  van  die  jaar  as 
sondagskoolhoof  die  kategese  in  die  Stasie-wyk  te  Wakkerstroom 
waargeneem. 

Hy  het  buitemuurs  aan  die  Universiteit  van  Pretoria  gestudeer  terwyl  hy 
verskeie  betrekkings  beklee  het  - eers  by  die  siviele  lugdiens  in  die 
Staatsdiens  en  daarna  in  die  rekeninge  afdeling  van  die  munisipaliteit 
van  Pretoria. 

Sy  vrou  het  hy  in  Desember  1953  ontmoet,  en  is  op  13  November  1954 
met  haar  getroud.  Sy  was  ’n  nooi  Pauline  Martha  Warnick.  Uit  die 
huwelik  is  4 kinders  gebore.  Hy  spog  ook  met  5 kleinkinders  en  1 
agterkleinkind. 

In  Januarie  1955  het  hulle  na  Wakkerstroom  verhuis  waar  hy  ’n 
Algemene  Handelsaak  vir  sy  vader  bestuur  het  en  ook  in  sy 
boukontrakteursbesigheid  betrokke  geraak  het. 

In  1957  is  hy  as  raadslid  van  die  plaaslike  Dorpsraad  verkies,  waar  hy 
gedien  het  tot  1983.  In  dié  tydperk  het  hy  vir  16  jaar  gedien  as 
burgermeester  en  voorsitter  van  verskeie  komitees.  In  Augustus  1985  is 
hy  as  stadsklerk  van  Wakkerstroom  aangestel,  waar  hy  gewerk  het  tot 
1998. 

In  1959  het  Wakkerstroom  sy  eeufees  gevier  en  was  hy  lid  van  ’n 
komitee  van  3 wat  die  fees  georganiseer  het.  In  2009  het  Wakkerstroom 
sy  150ste  bestaansjaar  gevier  en  was  hy  die  ondervoorsitter  van  die 
reëlingskomitee.  Hy  was  ook  mede-skrywer  van  die  eeufeesbundel 
“Wakkerstroom  : die  juweel  van  Mpumalanga”. 

Op  3 Desember  1961  is  hy  verkies  as  diaken  vir  die  wyk  Wakkerstroom 
en  is  op  7 Januarie  1962  in  die  amp  bevestig.  Op  daardie  stadium  was 
hy  die  jongste  diaken  op  die  kerkraad  van  die  Hervormde  Gemeente 
Volksrust,  terwyl  hy  op  die  oomblik  die  oudste  is.  In  1999  is  hy  verkies  tot 
voorsitter  van  die  Finansiële  Kommissie  en  in  2002  as  skriba,  watter  amp 
hy  tans  nog  beklee.  In  1990  is  sy  eggenote  tot  diakones  van 
Wakkerstroom  verkies. 

Tydens  sy  verkiesing  as  diaken  moes  hy  ook  die  sensus  in  die  wyk 
opneem.  Op  daardie  stadium  het  die  wyk  uit  65  siele  (40  belydende 
lidmate)  bestaan,  terwyl  die  wyk  tans  slegs  13  siele  (11  belydende 
lidmate)  het. 

Verder  het  hy  ook  gedien  op  die  Raad  van  Wakkerstroom  Privaat 
Hospitaal  ; op  die  besture  van  Wakkerstroom  Rugbyklub  en 
Wakkerstroom  Hengelklub.  Hy  was  vanaf  1959  - 1973  lid  van  die 
Wakkerstroom  kommando  en  vanaf  1973  - 2001  lid  van  die  Volksrust 
kommando.  Tydens  die  bosoorlog  het  hy  vir  ’n  paar  jaar  in  die 
staandemag  gedien  en  uitgetree  met  die  rang  van  majoor. 

Hy  het  hom  ook  bekwaam  as  toergids  by  die  Toerismeraad.  Daarby  het 
hy  oor  baie  jare  ’n  privaat  museum  in  sy  huis  ingerig,  wat  besoek  word 
deur  binne-  en  buitelanders. 

Genoemde  huis  het  die  egpaar  in  1957  gekoop.  Drie  van  sy  kinders  en  4 
kleinkinders  woon  in  Pretoria. 

Elsie  Aletta  Secilia  Petronella  Struwig  (néé  Stoop)  is  op  16  Junie  1928  te 
Volksrust  gebore  as  oudste  kind  van  John  en  Anna  Stoop  se  4 kinders. 
Hulle  woon  in  Schoonstraat  55,  waar  haar  vader  net  om  die  hoek  vir  36 
jaar  as  werktuigkundige  vir  Lyon  Motors  werk. 

Sy  begin  haar  skoolloopbaan  in  1935  waar  die  ou  Bonnie-Jo 
Kleuterskool  later  gevestig  was.  Met  haar  skerp  verstand  besluit  die 
skool  dat  sy  Graad  2 “spring”  - soos  dit  destyds  genoem  is.  Na  haar 
graad  1 jaar  voltooi  sy  haar  Standerd  1 jaar  in  dieselfde  skool.  Daarna 
gaan  sy  na  Pionier  (die  ou  Wit  Skool),  waar  sy  in  1940  klaar  maak  met 
laerskool.  In  1941  word  sy  ’n  leerling  van  Hoërskool  Volksrust,  waar  sy  in 
1945  matrikuleer.  Haar  standard  6 jaar  het  sy  steeds  skool  gegaan  in  die 

Wit  Skool,  gesien  dat  die  hoërskool  einde  van  1941  voltooi  is.  Sy  was 
dan  deel  van  die  eerste  Standerd  7 groep  wat  in  die  huidige  hoërskool 
gehuisves  was. 

Hoewel  sy  onderwys  wou  gaan  studeer,  bied  mnr.  Albert  Kuit  haar  direk 
na  matriek  ’n  pos  aan  as  prokureersklerk  by  Kuit  & Motemar.  Daar  sou 
sy  vir  20  jaar  tot  1966  werk.  Na  ’n  klompie  jare  by  die  huis  begin  sy  in 
1983  by  Stucky  Motors  as  krediteursklerk  werk.  Sy  sou  dié  werk  volhou 
totdat  sy  na  18  jaar  by  hulle  in  2001  aftree. 

Ella  Struwig  trou  op  17  Mei  1952  met  Lood  Struwig  ; ’n  plaasseun  van 
Verkyk.  Vir  die  eerste  5 jaar  van  hul  getroude  lewe,  woon  hulle  in  by  haar 
moeder,  aangesien  haar  vader  in  1947  oorlede  is.  In  1957  koop  hulle  ’n 
leë  erf  te  Schoonstraat  59  en  laat  daar  ’n  gerieflike  huis  bou.  Daar  woon 
Ella  Struwig  vandag  nog.  Uit  genoemde  huwelik  is  4 kinders  gebore  : 
Nico  (23/12/1954),  Deon  (4/1/1960),  Annelie  (23/5/1966)  en  Johan 
(20/9/1969).  Nico  was  apteker  te  Nongoma,  totdat  hy  in  2006  skielik 
oorlede  is.  Deon  is  ouditeur  by  die  Spoorweë  ; Annelie  het  ’n  BCom- 
graad  behaal,  waarmee  sy  vanaf  haar  huis  in  Centurion  werk,  en  Johan 
boer  op  die  familieplaas  Verkyk.  Ella  is  die  trotse  ouma  van  7 
kleinkinders. 

In  Augustus  1947  het  haar  eggenoot  op  die  Spoorweë  begin  werk  en  na 
49  jaar  diens  in  1995  afgetree.  Vir  8 jaar  kon  hy  weer  die  vreugde  van 
die  plaaslewe  op  sy  geboortegrond  beleef,  voordat  hy  in  2003  oorlede  is. 
Ella  Struwig  se  moeder  het  hulle  in  1974  ontval,  nadat  sy  haar  moeder 
vir  die  laaste  7 maande  in  haar  huis  versorg  het.  Sy  het  ook  in  die  laat 
tagtiger  jare  van  die  vorige  eeu  beide  haar  skoonouers  in  haar  huis 
versorg.  Dan  moes  sy  ook  reeds  haar  broer  Bertus  en  haar  suster  Hester 
aan  die  dood  afstaan. 

Ella  Struwig  is  in  Volksrust  gedoop  (1928)  en  aangeneem  (1944).  Op  28- 
jarige  ouderdom  word  sy  verkies  tot  Kolporteur  en  Registrasieskriba 
(8/10/55).  Op  13  Oktober  1963  word  sy  kassier  van  die  gemeente,  en  ná 
48  jaar  is  sy  nog  net  so  betroubaar  en  stiptelik.  Op  Finansiële  Komitee 
vergaderings  sal  sy  op  navraag  bedrae  van  maande  gelede  tot  op  die 
sent  uit  haar  kop  deurgee.  In  1957  het  sy  ook  by  die  NHSV  aangesluit  en 
dien  vanaf  1978  ononderbroke  op  die  bestuur. 

In  Ella  Struwig  het  die  woorde  trou,  lojaliteit  en  diens  besonderse 
betekenis  gekry.  Sy  sal  altyd  vir  oud  en  jonk  in  die  gemeente  tot 
inspirasie  en  voorbeeld  wees. 

Gabriël  Francois  Josua  Roets  is  op  17  November  1948  te  Pretoria 
gebore  as  die  derde  van  vyf  kinders  - een  suster  (die  oudste)  en  vier 
broers.  Sy  vader  was  op  daardie  stadium  in  diens  van  Pretoria  se 
munisipaliteit.  Een  van  sy  broers  het  hom  in  2010  ontval. 

Die  jong  Gawie  begin  sy  skoolloopbaan  by  Laerskool  Danville  en  sit  sy 
hoërskool  loopbaan  voort  in  Hoërskool  Elandspoort. 

In  1965  begin  Gawie  werk  by  die  destydse  Suid-Afrikaanse  Spoorweë  en 
Hawens  te  Pretoria.  Reeds  in  1966  word  hy  verplaas  na  Komatipoort, 
waar  hy  as  stoker  werk.  In  daardie  jare  het  die  spoorlyn  nog  deur  die 
Nasionale  Krugerwildtuin  geloop.  Gawie  vertel  nou  nog  van  die 
wedervaringe  wat  hulle  met  wild  gehad  het. 

In  dié  tyd  tree  hy  en  Bets  du  Plessis  in  die  huwelik.  Uit  die  huwelik  is  vyf 
kinders  gebore  : Danie,  Francois  (17/10/1968),  Martie  (11/04/1970), 
Philippus  (30/05/1972)  en  Riaan  (09/05/1974).  Op  10/09/1996  beleef  die 
egpaar  groot  hartseer  toe  hul  oudste  seun  oorlede  is.  Hulle  neem  ook 
daarna  Danie  se  dogter,  Kariena  (22/09/1993),  in  pleegsorg.  Behalwe 
dié  kleindogter,  is  hulle  die  trotse  grootouers  van  1 1 kleinkinders. 

In  1969  word  Gawie  verplaas  vanaf  Komatipoort  na  Waterval  Boven, 
waar  hy  as  assistant  drywer  begin  werk  het.  Gedurende  1973  voltooi  hy 
sy  drywersopleiding  te  Esselinpark,  die  Spoorweg  opleidingsentrum  in 
Kemptonpark.  In  dieselfde  jaar  (Oktober)  kry  hy  die  aanstelling  as  drywer 
en  verhuis  die  gesin  na  Volksrust.  Hier  sou  hy  werksaam  wees  tot  April 
2000,  toe  hy  na  35  jaar  diens  op  pensioen  moes  aftree  aangesien  die 
Spoorweg  Depot  te  Volksrust  gesluit  het.  Die  tyd  by  die  huis  het  hom  gou 
begin  verveel.  Daarom  begin  hy  in  2004  by  Platorand  Staalwerke  werk, 
waar  hy  tans  nog  werksaam  is. 

Gawie  is  gebore  Hervormer  - in  Gemeente  Pretoria-Wes  gedoop  en 
belydenis  van  geloof  afgelê  in  Gemeente  Waterval  Boven.  In  1975  word 
hy  verkies  as  diaken.  In  dié  amp  het  hy  gedien  tot  1984,  toe  hy  as 
ouderling  verkies  is.  Hy  dien  as  ouderling  tot  2003,  toe  hy  as  koster 
aangestel  word  - ’n  dienswerk  wat  hy  tot  op  hede  met  groot 
onderskeiding  en  nougesetheid  volvoer. 

MAEIMDA  SMIT 


Gertruida  Maria  Smit  (néé  Schroeder),  oudste  kind  van  Loekie  en  Nelia 
Schroeder,  is  op  7 Julie  1972  te  Volksrust  gebore.  Sy  en  haar  suster, 
Ananda,  word  groot  op  die  Schroeder  familieplaas,  Dassieklip,  ongeveer  ' 
30  kilometer  buite  Volksrust. 


Marinda  begin  in  1979  as  graad  1 leerling  te  Laerskool  Pionier.  In  1985 
voltooi  sy  haar  laerskoolloopbaan  by  dieselfde  skool.  Haar 
hoërskoolloopbaan  verloop  vanaf  1986  tot  1990  aan  Hoërskool  j 
Volksrust,  waar  sy  vir  die  hele  termyn  ’n  koshuisinwoner  was.  Gedurende 
haar  skoolloopbaan  neem  sy  by  beide  skole  musiek  as  vak.  Aan  die 
einde  van  haar  st.  9 jaar  slaag  sy  die  Unisa  eksamen  vir  klavier  (graad  6) 
en  trompet  (graad  5).  Aan  die  begin  van  1991  begin  sy  met  tersiêre 
opleiding  aan  die  Universiteit  van  Pretoria  en  behaal  aan  die  einde  van  j 
1993  die  graad  BGrad  (Radiografie)  met  lof. 

Op  20  November  1993  tree  sy  in  die  huwelik  met  Marius  Smit,  seun  van  ' 
Dirk  en  Sally  Smit  van  die  plaas  Driepoort  in  die  Perdekop  distrik.  Hulle  | 
huwelik  is  voltrek  in  die  Hervormde  Kerk,  Volksrust,  waar  sy  gedoop  en 

aangeneem  is.  Haar  pa  se  broer,  ds.  JAAA  Schroeder  van  Heidelberg, 
het  hulle  in  die  huwelik  bevestig.  Uit  die  huwelik  is  twee  dogters  gebore  : 
Nelri  (16/07/1995)  en  Luné  (18/01/1997).  Hulle  is  beide  skoliere  van 
Hoërskool  Volksrust,  waar  hulle  moeder  gematrikuleer  het  en  tans 
onderwys  gee. 

Na  hul  huwelik  vestig  hulle  hul  te  Newcastle,  waar  haar  eggenoot 
werksaam  was  (Yskor).  Aan  die  begin  van  November  1995  verhuis  die 
gesin  na  Volksrust,  toe  Marius  ’n  betrekking  by  Majuba  Kragstasie 
aanvaar  het,  en  waar  hy  steeds  werksaam  is.  In  Oktober  1997  verhuis 
hulle  na  die  plaas  waarop  sy  grootgeword  het,  en  woon  nou  reeds  vir  die 
afgelope  ISjaardaar. 

Nadat  die  gesin  in  1995  na  Volksrust  verhuis  het,  behaal  Marinda  ’n 
diploma  in  skoonheidsterapie  (Aesthetic  cosmetic)  asook  ’n  diploma  in 
kleur-  en  stylanalise.  Sy  sluit  aan  by  Justine  en  dien  as  streekbestuurder 
in  Noord-Natal  vanaf  1997  - 2001.  Sy  bedryf  ook  vanaf  1999  - 2001 
haar  eie  skoonheidsalon. 

In  2001  begin  Marinda  as  musiekonderwyseres  by  Laerskool  Pionier  tot 
einde  2010.  In  hierdie  tyd  begin  sy  ook  om  haarself  te  bekwaam  as 
orrelis.  Toe  die  gemeente  se  orrelis,  Ragel  Swart,  in  Oktober  2005 
oorlede  is,  is  Marinda  gevra  om  voortaan  as  orrelis  van  die  gemeente  te 
dien  - ’n  diens  wat  sy  tot  nou  nog  met  groot  passie  volvoer. 

Aan  die  begin  van  201 1 aanvaar  sy  ’n  onderwyspos  by  haar  alma  mater, 
waar  sy  aangestel  is  in  die  Wiskunde  en  Wetenskap  Departement.  Sy  is 
tans  dan  ook  besig  met  haar  onderwyssertifikaat  by  Unisa,  en  beoog  om 
aan  die  einde  van  hierdie  jaar  dit  te  voltooi. 

Andreas  Jacobus  Richter,  seun  van  Gert  en  Mahaan  Richter,  is  op  25 
Oktober  1964  te  Sphngs  gebore.  Hy  en  sy  suster  Annalize  groei  op  te 
Grootvlei  (Springfield  Collary),  waar  beide  sy  vader  en  moeder  gewerk 
het.  Vir  sy  hele  laerskoolloopbaan  (1971  - 1977)  was  hy  ’n  leerling  van 
Laerskool  Grootvlei.  Daarna  volg  sy  hoërskoolloopbaan  in  Hoërskool 
Balfour,  waar  hy  aan  die  einde  van  1982  matrikuleer. 

Aan  die  begin  van  1983  begin  hy  by  die  Tegniese  Kollege  te  Springs, 
waar  hy  aan  die  einde  van  1988  sy  N6  voltooi  het.  Aan  die  begin  van 
1984  begin  hy  ook  by  Eskom  werk  en  bekwaam  hy  hom  aan  die  einde 
van  1988  as  dieselwerktuigkundige  te  Witbank.  Vanaf  1988  - 1993  is  hy 
in  diens  van  Eskom  te  Grootvlei  Kragstasie.  Gedurende  1993  verhuis  hy 
na  Volksrust  (7de  Laan  9),  waar  hy  ’n  pos  by  Majuba  Kragstasie  aanvaar 
het.  In  1995  koop  hulle  hul  eie  huis  te  Iste  Laan  8,  Jubapark.  Hy 
bekwaam  hom  verder  en  word  gedurende  1996  vibrasie  moniteerder  van 
genoemde  Kragstasie.  Na  16  jaar  in  diens  van  Eskom  gaan  hy  in  1999 
uit  op  kontrak,  maar  doen  tot  op  hede  dieselfde  werk. 

Gedurende  sy  verblyf  op  Grootvlei  ontmoet  hy  sy  toekomstige  vrou, 
Hannetjie  Prinsloo.  Hoewel  hy  as  NG  Kerk  lidmaat  te  Grootvlei  gedoop 
en  aangeneem  is,  begin  hy  saam  met  Hannetjie  na  die  Hervormde  Kerk 
Balfour  kerkgaan.  In  1987  besluit  hy  om  na  die  Hervormde  Kerk  oor  te 
gaan.  Hy  en  Hannetjie  trou  dan  ook  vanuit  die  Hervormde  Kerk  Balfour 
op  3 Desember  1988.  Hannetjie  het  haar  as  haarkapper  bekwaam  en 
begin  haar  eie  salon  te  Balfour.  Nadat  hulle  hul  in  Volksrust  kom  vestig 
het,  het  sy  weer  in  1998  haar  eie  salon  begin,  wat  sy  tot  op  hede  bedryf. 

Uit  hul  huwelik  is  twee  seuns  gebore  : Gerhard  (31/04/1991)  en 
Reghardt  (3/09/1997).  Gerhard  studeer  aan  die  Noordwes  Universiteit 
menslike  beweegkunde,  terwyl  Reghardt  se  hoërskoolloopbaan  aan 
Hoërskool  Volksrust  vanjaar  begin  het.  Die  Richter  huis  het  op  23  Junie 
2006  groot  hartseer  beleef  toe  Dries  se  moeder  oorlede  is.  Vier  jaar 
later,  op  20  Junie  2010,  het  sy  suster  hom  ook  ontval. 

Dries  was  van  jongs  af  ’n  goeie  sportman.  Sedert  sy  skooldae  neem  hy 
deel  aan  muurbal,  tennis,  pluimbal,  gholf,  krieket  en  rugby.  Rugby  bly  sy 
groot  passie.  Gedurende  sy  twintiger  jare  behaal  hy  provinsiale  kleure  in 
rugby,  toe  hy  eers  vir  Oos-Transvaai,  en  later  vir  Noord-Natal  gespeel 
het.  Dit  is  daarom  te  verstane  dat  Dries  vir  die  afgelope  10  jaar  ook  by 
rugbyafrigting  betrokke  is  - sowel  by  Laerskool  Pionier  as  Hoërskool 
Volksrust. 

Hoewel  Dries  in  die  NG  Kerk  grootgeword  het,  het  hy  na  hul  trou  ’n  ware 
Hervormer  geword  - iemand  op  wie  se  knoppie  gereeld  gedruk  kan 
word.  In  1997  word  hy  tot  diaken  verkies,  en  in  2000  as  ouderling.  Vanaf 
2004  dien  hy  in  Volksrust  Gemeente  as  die  Funksie  Koórdineerder. 

Margarietha  Maria  Magdalena  Oosthuizen  (néé  Greyling)  is  op  15 
November  1934  te  Amersfoort,  distrik  Wakkerstroom,  op  die  plaas 
Uitgesocht  geboorte,  Die  Greylingouers  het  vyf  kinders  gehad,  3 seuns 
en  twee  dogters.  In  die  laat  dertigerjare  verhuis  haar  ouers  na  die  plaas 
Kalkbank  tussen  Amersfoort  en  Wakkerstroom  agter  Elandsberg.  Die 
plaas  het  gegrens  aan  die  klein  Vaalrivier  (Mabuzi). 

Hulle  was  37  kilometer  vanaf  die  dorp  Amersfoort,  en  die  klein  Ria  het  in 
Augustus  1940  daar  begin  skoolgaan.  Haar  klasonderwyseres  was 
Regina  Nezar,  die  skryfster.  Dit  was  waarskynlik  die  rede  waarom  sy 
later  so  lief  geword  het  vir  lees. 

Aan  die  begin  van  1942  het  haar  ouers  die  plaas  Verkyk  gekoop  en  het 
sy  haar  kinderjare  tussen  die  Struwigs,  van  Edes  en  Barnards 
deurgebring.  Sy  het  pragtige  dae  saam  met  al  hierdie  maats  by  die 
plaasskooltjie  te  Graskop  gehad.  Tot  vandag  toe  is  dié  families  nog 
huisvriende.  Saam  met  haar  ouers  het  die  kinders  Sondae  middae  om 

die  tafel  gesit  en  lees  en  kort  kort  as  daar  'n  stukkie  humor  tevoorskyn 
gekom  het  was  dit  hardop  gelees  en  almal  het  saam  gelag. 

By  Graskop  het  hulle  debatsaande  gehad.  'n  Aand  wat  sy  nooit  sal 
vergeet  nie:  “ My  Pa  het  die  slee  ingespan  want  ons  het  kuiergaste 
gehad  en  was  te  veel  vir  die  perdekar.  So  is  ons  dan  skool  toe  met  die 
slee.  My  moeder  was  op  die  program  om  die  gedig  van  Jan  F.E. 
Celliers  "Eensaamheid"  voor  te  dra.  “ Met  die  teruggaan  huistoe  het  sy 
saam  met  haar  Pa  langs  die  osse  geloop  en  het  hy  die  Melkweg,  Mars 
en  Orion  met  die  swaard  mooi  uitgewys. 

Die  familie  was  lidmate  van  die  NG  Kerk  Amersfoort.  Daar  het  hulle 
gereeld  met  wa  en  osse  en  tente  Nagmaal  gehou.  Die  geleentheid  was 
altyd  goed  gebruik  om  ook  saam  met  haar  Oupa  en  Ouma  Viviers  te 
kuier. 

Na  Standerd  6 was  haar  laerskool  dae  te  Graskop  verby  en  het  sy  in 
1948  in  na  die  koshuis  van  Hoërskool  Volksrust  gekom.  Dit  was  'n  hele 
nuwe  wêreld,  met  baie  nuwe  mense  en  gesigte  en  'n  groot  verlange  na 
die  wydheid  van  Verkyk  en  sy  mense.  Met  die  akademie  het  sy  nie 
gesukkel  nie.  Hulle  was  net  7 meisies  wat  wiskunde  as  vak  geneem  het 
en  het  'n  hegte  eenheid  gevorm  tot  vandag  nog. 

Aan  die  einde  van  1949  het  haar  ouers  dorp  toe  getrek  nadat  die  plaas  2 
jaar  agtermekaar  totaal  uitgebrand  het.  Sy  het  op  die  Rooibult  gebly  en 
vir  'n  maand  het  sy  uit  die  huis  skoolgegaan.  Aan  die  begin  van  1950  is 
sy  na  die  Handelskool  te  Ermelo.  Daar  het  dit  goed  gegaan  en  die  einde 
van  1951  het  sy  die  Senior  eksamen  met  7 onderskeidings  geslaag  plus 
sommige  Diploma  vakke.  Aan  die  begin  van  1952  het  sy  by  die 
destydse  S.A.S.en  H.  begin  werk,  die  beste  salaris  vir  'n  matrikulant,  net 
17  jaar  oud. 

Die  lewe  op  Volksrust  het  begin,  en  sy  het  as  kranige  hokkiespeler  by 
die  Hockey  Klub  aangesluit.  Hier  het  sy  vir  Raai  du  Preez  (Hills)  as 
sportmaat  leer  ken  - 'n  vriendskap  wat  kosbaar  was  tot  met  haar  dood  8 
jaar  gelede.  Hulle  het  4 keer  saam  gespeel  vir  Oos  Transvaal. 

Haar  en  Thys  Oosthuizen,  saam  met  wie  sy  skoolgegaan  het,  se  paaie 
het  weer  gekruis.  Hulle  is  op  31  Maart  1956  in  die  huwelik  bevestig.  Uit 
hierdie  huwelik  is  4 kinders  gebore  : Tienie  13/05/1956,  Riëtte 
15/12/1958,  Christo  28/11/1968  en  Matie  15/08/1970.  Hulle  kinders  het 
die  voorreg  gehad  om  van  begin  tot  einde  hulle  skoolloopbane  uit  die 
huis  te  kon  deurloop. 

Op  13  Oktober  1963  het  sy  en  Ella  Struwig  ware  vriendinne  geword. 
Saam  het  hulle  onderskeidelik  as  Registrasieskriba  en  Kassiere  in  die 

Nederduitsch  Hervormde  Kerk  Volksrust,  begin  werk  - 'n  verbintenis  van 
47  jaar.  Gedurende  hierdie  47  jaar  het  sy  611  katkisante  en  1,242 
lidmate  se  name  in  die  Lidmaatregister  ingeskryf.  Sy  het  ook  591 
dopelinge  se  name  in  die  gemeente  se  doopregister  opgeneem. 

Catharina  Aletta  van  Tonder  (néé  Henrico)  is  op  13  November  1958  te 
Standerton  gebore.  Sy  is  die  tweede  kind  en  oudste  dogter  van  die 
Henrico  egpaar  se  vyf  kinders. 

In  1960  het  haar  vader  die  Spoorweg  bedank  en  na  Pietersburg  verhuis, 
waar  hy  toe  by  ’n  koringmeule  begin  werk  het.  Hier  in  Pietersburg  het  die 
klein  Erna  haar  graad  1 en  2 skoolloopbaan  begin  - nog  met  ’n 
donkiekar  skooltoe  gery.  In  1967  verhuis  die  gesin  na  Ogies,  waar  sy 
haar  skoolloopbaan  voortsit  en  ook  in  1976  matrikuleer. 

Direk  na  matriek  begin  sy  te  Ogies  as  telegrafis  by  die  Poskantoor  werk. 
Na  haar  troue  in  1979  werk  sy  as  telegrafis  te  Voltargo  by  die  Wilge 
Kragstasie  tot  en  met  1986. 

Sy  is  in  1979  getroud  met  Frans  van  Tonder,  wat  op  daardie  stadium 
werksaam  was  op  Wilge  Kragstasie,  tussen  Ogies  en  Balmoral.  Uit  die 
huwelik  is  twee  kinders  gebore  : Johan  (22/05/1987)  en  Carla 
(15/02/1991).  Johan  het  hom  plaaslik  en  in  Europa  bekwaam  as 
spysenier  en  is  tans  werksaam  in  Klerksdorp.  Carla  studier  onderwys 
deur  Unisa  en  is  tans  as  student  in  diens  van  Laerskool  Delmas. 

Na  die  geboorte  van  Johan  het  Erna  ophou  werk  en  tuis  begin  - éérs 
truie  gebrei,  en  later  klere  begin  maak.  Te  Volksrust  het  sy  vir  vele 
dogters  Valentynsrokke  en  matriekafskeid  uitrustings  gemaak.  Sy  maak 
ook  elke  jaar  sportdrag  en  ander  klere  vir  die  plaaslike  en  ander  skole. 

In  1991  verhuis  die  gesin  na  Standerton,  waar  hulle  tot  1994  woon. 
Gedurende  1994  verhuis  hulle  na  Volksrust,  toe  Frans  ’n  betrekking  by 
Majuba  Kragstasie  aanvaar  het. 

As  gebore  Hervormer  was  Erna  koster  te  Ogies  vanaf  1973  - 1977.  Sy  is 
ook  in  1974  in  dieselfde  gemeente  aangeneem.  Te  Volksrust  is  sy  vir  die 
afgelope  7 jaar  diakones.  Sy  dien  ook  vir  jare  reeds  as  kategeet  en 
sedert  2010  as  kategesehoof.  Vir  die  laaste  4 jaar  is  Erna  die  gemeente 
se  kolportrise  - ’n  werk  wat  sy  met  groot  onderskeiding  verrig. 

Lukas  Cornelius  Albertus  Schroeder  is  op  3 Julie  1947  op  die  plaas 
Dassieklip  (30  kilometer  vanaf  Volksrust)  as  die  jongste  van  Willie  en 
Anna  Schroeder  se  9 kinders  gebore.  Willie  en  Anna  se  eersgeborene,  ‘n 
dogtertjie,  is  op  9 maande  oorlede.  Die  tweede  oudste,  Herman,  is  ook 
reeds  oorlede.  Sy  vader  en  moeder  is  onderskeidelik  in  1980  en  1984 
oorlede.  Daarna  (vanaf  1985)  het  sy  skoonmoeder  vir  18  jaar  by  hulle 
gebly,  voordat  sy  na  Rusoord  Ouetehuis  is,  waar  sy  in  2007  hulle  ontval 
het. 

Loekie  se  laerskool  opleiding  deurloop  hy  te  Laerskool  Sandspruit.  In 
graad  1 het  hy  nog  met  ‘n  perd  skooltoe  gery.  Gelukkig  het  daar  ‘n 
skoolbus  vanaf  sy  graad  2 jaar  begin  loop.  Hy  matrikuleer  in  1965  aan 
die  Hoërskool  Volksrust,  waar  hy  vanaf  st.6  in  die  koshuis  was.  Hy  was 
daar  op  die  leerlingraad  en  het  vir  3 jaar  agtereenvolgens  vir  die  skool  se 
eerste  rugbyspan  gespeel.  In  die  begin  negentiger  jare  het  hy  ook  op  die 
beheerliggaam  van  sy  alma  mater  gedien. 

Hy  tree  onmiddellik  na  matriek  tot  die  boerdery  toe  en  is  tot  op  hede  nog 
by  die  boerdery  betrokke.  Sy  vader  het  dié  grond  in  1934  gekoop.  In 
1968  kon  hy  reeds  ‘n  stuk  grond  aangrensend  aan  Dassieklip  bykoop. 
Hy  moes  egter  ‘n  paar  maande  wag  totdat  hy  21  geword  het  en  die 
grond  op  sy  naam  getransporteer  kon  word.  Vir  42  jaar  (1965  - 2007) 
het  hy  ’n  melkery  bedryf.  In  2008  het  hy  die  boerdery  opgegee.  Hy  bly 
steeds  op  die  plaas,  hoewel  hy  die  weiding  en  lande  verhuur. 

Op  2 Oktober  1971  tree  hy  in  die  huwelik  met  Nelia  Brooks  - ook  van 
Volksrust.  Uit  die  huwelik  is  twee  dogters  gebore  : Marinda  en  Annanda. 
Marinda  is  getroud  met  Marius  Smit,  ’n  werknemer  van  Majuba 
Kragstasie,  en  hulle  woon  ook  op  die  plaas  Dassieklip.  Annanda  is 
getroud  met  Jaco  Nolte,  en  boer  op  die  plaas  Botterfontein,  naby 
Perdekop.  Marinda  is  ook  vir  die  afgelope  5 jare  die  gemeente  se  orrelis. 

In  Augustus  1972  word  Loekie  as  diaken  vir  wyk  Sandspruit  tot  die 
kerkraad  van  Volksrust  verkies.  In  Mei  1987  word  hy  ouderling  in 
dieselfde  wyk,  waarin  hy  steeds  nog  dien.  Hy  was  vir  baie  jare  voorsitter 
van  die  diakonie,  die  jeugvereniging  en  die  Sandspruit 
Geloftefeeskomitee.  Vir  meer  as  25  jaar  was  hy  ook  in  beheer  van  die 
vleistafel  met  die  gemeente  se  basare.  Sedert  die  aanvaarding  van  die 
nuwe  Kerorde  dien  hy  ook  as  voorsitter  van  die  ouderlingvergadering. 
Verder  dien  hy  ook  op  die  Werkgroep  Kerklike  Goedere  en  as  kategeet 
vir  die  voor-finalejaar  groep.  Sedert  sy  verkiesing  tot  die  kerkraad  in 
1972  word  daar  nog  elke  jaar  (nou  al  vir  38  jaar)  ’n  kerkraadsfunksie  op 
hul  plaas  gehou,  waartydens  hy  en  sy  eggenote  die  kerkraad  trakteer. 

Catharina  Maria  Scheepers  (néé  de  Lange)  is  op  1 September  1944  te 
Pelgrimsrus  gebore,  waar  haar  vader  sy  eie  saagmeule  gehad  het.  Op  3- 
jarige  ouderdom  verhuis  die  gesin  na  Witrivier,  waar  haar  vader  weer  sy 
eie  saagmeule  bedryf.  Daar  begin  sy  skoolgaan  aan  Laerskool  Witrivier 
(1950  - 1957),  waarna  sy  matrikuleer  aan  Hoërskool  Rob  Ferreira  (1958 
- 1962).  Hier  in  Witrivier  het  Neria  ook  belydenis  van  geloof  afgelê.  In 
1963  begin  Neria  te  Nelspruit  werk  by  die  destydse  Suid-Afrikaanse 
Spoorweë  & Hawens. 

Hier  ontmoet  sy  vir  Piet  Scheepers.  Hulle  tree  op  11  Desember  1965  in 
die  huwelik.  Uit  die  huwelik  is  2 kinders  gebore  : Pieter  (1/9/1967)  en 
Sonet  (2/2/1970).  Pieter  is  mede-aandeelhour  van  Balindi  Mining  en 
woon  op  Middelburg.  Sonet  woon  op  Volksrust  en  bedryf  saam  met  haar 
man  ’n  droogskoonmakery,  ’n  slaghuis  en  gastehuis.  Neria  is  ook  die 
trotse  ouma  van  6 kleinkinders,  waarvan  die  oudste  een  in  2010 
gematrikuleer  het. 

Nadat  Piet  sy  vakleerlingskap  te  Orkney  voltooi  het,  begin  hy  op  die 
terbunes  werk  by  Komati  Kragstasie  naby  Koornfontein.  Daarna  verhuis 
hulle  na  Camden  Kragstasie  by  Ermelo,  waar  Pieter  gebore  is.  In  1969 
roep  die  Laeveld  hulle  en  bedank  Piet  AEI  (kragstasies)  en  begin  by 
Malelane  Suikermeule  werk.  Sonet  is  in  dié  tydperk  in  Nelspruit  gebore. 
In  1972  keer  Piet  terug  tot  die  Kragstasies  (Arnot,  buite  Hendrina),  waar 
Neria  as  sekretaresse  op  die  myn  werk.  In  dieselfde  jaar  is  haar  vader 
(Piet)  oorlede. 

In  1976  begin  Piet  vir  GEC  werk  by  Duva  Kragstasie,  buite  Witbank.  Hy 
word  in  1983  verplaas  na  Tutuka  Kragstasie,  naby  Standerton.  In 
Standerton  word  Neria  verkies  as  die  eerste  diakones  in  Standerton.  Aan 
die  begin  van  1989  word  Piet  weer  verplaas  ; hierdie  keer  na  Majuba 
Kragstasie,  naby  Volksrust.  Hier  sou  Piet  werk  tot  en  met  sy  aftrede  in 
2011.  Aan  die  einde  van  1990  koop  hulle  hul  huis  te  Maarschalkstraat  2, 
waar  Neria  sedert  2007  ’n  gastehuis  (Die  Hoek)  bedryf.  Hier  sou  sy  haar 
moeder  (Hannie)  ook  vir  10  jaar  versorg. 

Ses  maande  na  hul  aankoms  in  Volksrust  (1989)  word  Neria  as  diakones 
verkies  - ’n  amp  wat  sy  vandag  nog  met  groot  nougesetheid  volvoer.  In 
1998  word  sy  ook  voorsitter  van  die  diakensvergadering.  Verder  is  sy  lid 
van  die  Werkgroep  Kerklike  Goedere,  asook  voorsitter  van  die 
Diensgroep  vir  materiële  nood. 

BESTEK  CCJ 


CRONJE  Aa 


FRONEMAN  J 


PRINSLOO  HB 


DUVENAQE  LSD 


QEYSER  TJ 


DE  BEER  QDJ 


QELDENHUIS  JMA 


RICHTER  AJ 

SCHEEPERS  PA 


SCHROEDER  WA 


SMIT  CA 


V/D  merWe  sWe 


van  rooVen  bc 

BESTEE  CCJ 


BOSHOFF  AS 


BEAACK  JM 


/ pm 


DUVEÍíAaE  EME 


aEVSER  JJ 


KLYKSMITH  CM 


PODaES  AS 


SCHEEFERS  CM 


SCHOOMBEE  HCS 


SMIT  FM 


STEiMia  u 


V/D  MEEWE  CJ 


V/D  WOUDEN  MH 


VAN  HEEKBEN  IM 


Van  TONDER  ca 

Hannetjie  Buitendag,  Belinda  Luus,  Bets  Roets,  Maxie  v/d  Wouden,  Marie  Neethling, 
Elsie  Schwarzendahl,  Elsie  Geldenhuis,  Anna  Wessels,  Ria  Oosthuizen,  Elmarie  Geyser, 
Ella  Struwig,  Renzia  Geyser,  Nelia  Schroeder,  Annetjie  Cronje,  Babs  van  Rensburg, 
Lettie  Potgieter,  Marie  Swart  en  Rita  van  Heerden. 

Johanna  Catharina  Buitendag  (néé  Steyn)  is  op  9 Junie  1956  te 
Johannesburg  gebore  as  jongste  dogter  van  Hennie  en  Hetta  Steyn. 
Haar  eerste  lewensjare  bring  sy  deur  in  Mayfair,  Johannesburg,  waar 
haar  vader  in  diens  van  die  Suid-Afrikaanse  Spoorweë  & Hawens  was. 
In  1961  word  haar  vader  verplaas  na  Magaliesburg,  waar  haar 
laerskoolloopbaan  in  1962  begin  aan  die  Laerskool  Magaliesburg.  Toe 
sy  in  St.  4 was  (1967)  word  haar  vader  verplaas  na  Piet  Retief.  Sy 
matrikuleer  aan  die  Hoërskool  Piet  Retief  in  1973.  In  1974  skryf  sy  aan 
die  Universiteit  van  Pretoria  in  vir  die  Graad  B.Sc  en  verwerf  sy  ook  ’n 
diploma  in  Hoër  Onderwys. 


Haar  loopbaan  as  onderwyseres  begin  in  1978  by  Hoërskool  Jeugland  in 
Kemptonpark,  waar  sy  vir  3 jaar  Wiskunde  as  vak  doseer.  Vanaf 
Januarie  1981  tot  April  1982  was  sy  verbonde  aan  die  Hoërskool  Tuine- 
Tegnies  in  Pretoria. 

Gedurende  haar  4de  jaar  op  universiteit  ontmoet  sy  haar  toekomstige 
eggenoot,  Paul  Buitendag.  Hulle  tree  in  die  huwelik  op  12  Julie  1980.  Na 
voltooiing  van  sy  studies  in  1981  doen  Paul  Militêre  Diensplig  aan  die 
Lugmagbasis  Hoedspruit.  Hy  word  in  1983,  ná  sy  dienspligjare,  in  die 
Gemeente  Kampersrus,  naby  Hoedspruit  bevestig.  Daar  sou  hul  eerste 
twee  kinders  Hettie  (2/2/1983)  en  Magdaleen  (18/6/1985)  gebore  word. 
Hul  tweelingseuns,  Carel  en  Hennie  (6/11/1987)  is  gebore  nadat  hulle 
Volksrusters  geword  het.  Die  twee  dogters  is  albei  reeds  getroud  en  een 
kleindogter  is  vir  Hannetjie  gebore.  Hettie  werk  as  rekenmeester  by  ’n 
privaat  maatskappy  in  Johannesburg  en  Magdaleen  is  in  diens  van  ’n  IT- 
maatskappy,  nadat  sy  haar  tersiêr  in  Bedryfsielkunde  bekwaam  het. 
Carel  werk  op  Majuba  Kragstasie,  terwyl  Hennie  sy  klerkskap  by  ’n 
ouditeursfirma  in  Rustenburg  doen. 

Na  ’n  verblyf  van  6 jaar  in  Hoedspruit  verhuis  die  gesin  na  Volksrust  in 
1986,  nadat  Paul  ’n  beroep  na  Volksrust  Gemeente  aangeneem  het.  Vir 
die  eerste  paar  jaar  op  Volksrust  was  sy  pastoriema,  totdat  haar  kinders 
almal  skooltoe  is.  Januarie  1995  word  sy  aangestel  as  onderwyseres  by 
Hoërskool  Volksrust,  waar  sy  tans  nog  skoolhou.  Aan  die  einde  van 
dieselfde  jaar  verloor  sy  beide  haar  ouers  binne  die  bestek  van  33  dae, 
nadat  hulle  op  29  Desember  1995  in  ’n  motorongeluk  was.  In  2008  is  sy 
aangestel  as  Opvoedkunde  Spesialis  vir  Natuurwetenskappe  en  staan  sy 
ma  vir  Fisiese  Wetenskappe,  Lewenswetenskappe,  Landbouwetenskap 
en  Natuurwetenskappe. 

Naas  haar  onderwysverpligtinge  is  sy  vanjaar  reeds  vir  25  jaar  voorsitter 
van  die  NHSV 

Ammarentia  Magrieta  Geyser  (néé  Cronjé)  is  op  10  Junie  1970  te 
Humansdorp  in  die  Oos-Kaap  gebore.  Sy  is  die  jongste  van  Daan  en 
Poppie  Cronjé  se  5 kinders  - 3 seuns  en  2 dogters.  Haar  oudste  broer, 
Johan,  is  voor  haar  geboorte  in  1963  oorlede.  Die  familie  het  op  daardie 
stadium  in  Patensie  gewoon,  waar  haar  vader  by  die  sitruskoóperasie 
gewerk  het.  Na  ’n  kort  verblyf  op  Balfour,  waar  Renzia  gedoop  is,  verhuis 
die  gesin  na  Warmbad,  waar  haar  vader  vir  John  Deere  gewerk  het. 
Daar  begin  sy  ook  met  haar  skooljare.  Toe  sy  St.  2 is,  word  haar  vader 
verplaas  na  Potgietersrus,  waar  sy  die  res  van  haar  laerskooljare  in 
Laerskool  Krugerpark  deurbring.  Sy  skryf  in  St.  6 in  as  leerling  van 
Hoërskool  Piet  Potgieter,  waar  sy  dan  ook  aan  die  einde  van  1988 
matrikuleer.  Haar  vader  en  moeder  is  in  Potgietersrus  oorlede  ; 
onderskeidelik  in  1998  en  2008. 

Op  8 Junie  1991  is  Renzia  met  Theuns  Geyser  te  Potgietersrus  getroud 
deur  ds.  Pierre  Kotzé  - dieselfde  dominee  wat  haar  in  1987  aangeneem 

het.  Uit  die  huwelik  is  2 seuns  gebore  : Reinhardt  (23/9/1993)  en  Thinus 
(19/4/1996).  Reinhardt  is  nou  ’n  matriekleerling  aan  Hoërskool  Volksrust 
en  Thinus  in  graad  9 van  dieselfde  skool. 

Ná  die  egpaar  se  huwelik  gaan  werk  Theuns  vir  6 maande  op  Ellisras  by 
Matimba  Kragstasie.  In  1992  stuur  Eskom  hom  vir  6 maande  na 
Duitsland,  waartydens  Renzia  in  Pretoria  gebly  het.  Aan  die  begin  van 
1993  word  Theuns  verplaas  na  Wilge  Kragstasie,  naby  Ogies.  Hier  het 
die  gesin  vir  18  maande  gewoon,  waartydens  hul  oudste  kind  gebore  is 
en  in  Ogies  gedoop  is.  In  die  middel  van  1995  word  hulle  verplaas  na 
Majuba  Kragstasie  en  vestig  hulle  hul  in  Volksrust.  Hier  is  die  jongste 
seun  gebore  en  gedoop.  In  1998  gaan  Theuns  uit  op  kontrak  en  koop  die 
gesin  hul  eie  huis  te  Hardekoolstraat  96,  Mountainview. 

Die  gesin  het  gou  steunpilare  in  die  gemeente  geword.  Theuns  word  in 
1999  as  diaken  verkies  en  in  2009  as  ouderling.  Renzia  is  op  17 
Januarie  2001  as  die  NHSV  se  sekretaresse  verkies  en  verrig  hierdie 
dienswerk  steeds  met  nougesetheid.  Sy  en  haar  man  is  ook  kategete  in 
die  gemeente. 

Isabella  Magrita  van  Heerden  (néé  Spangenberg)  is  op  29  April  1932  te 
Pietermaritzburg  (Kwa-Zulu  Natal)  gebore  as  die  tweede  oudste  van  vier 
kinders  - twee  broers  en  twee  susters. 

Sedert  3-jarige  ouderdom  is  sy  woonagtig  te  Volksrust.  Sy  begin  haar 
skoolloopbaan  in  die  gebou  wat  later  as  die  Bonnie-Jo  Kleuterskool 
bekend  sou  staan,  en  voltooi  haar  hoërskoolopleiding  aan  die  Hoërskool 
Volksrust  in  die  jaar  1949. 

Sy  lê  belydenis  van  geloof  af  in  1948  in  die  NGK  Volksrust. 

Sy  begin  haar  loopbaan  as  haarkapster  in  1950  en  tree  op  6 Januarie 
1951  in  die  huwelik  met  Gert  van  Heerden.  Drie  kinders  (twee  seuns  en 
’n  dogter)  is  uit  die  huwelik  gebore  : Elsie,  Hennie  en  Frikkie.  Sy  spog 
ook  met  vyf  kleinkinders  en  vier  agterkleinkinders. 

Sy  word  lidmaat  van  die  Hervormde  Gemeente  Volksrust  in  1951 . 

Sy  sluit  in  1965  by  die  NHSV  aan  en  word  in  1978  die  tessourier  van  die 
NHSV  - ’n  amp  wat  sy  vandag  nog  (33  jaar)  met  nougesetheid  beklee. 
Vanaf  1982  tot  op  hede  dien  sy  ook  as  diakones  in  die  gemeente. 

Vir  30  jaar  het  sy  ook  as  kategeet  gedien. 

Sy  is  lid  van  die  diensgroep  vir  siekes  en  voorsitter  van  die  diensgroep 
vir  bejaardes. 

Sy  was  18  jaar  lank  lid  van  die  SAVF  en  ook  voorsitter  van  ’n  werkklub, 
wat  deel  was  van  die  SAVF  se  doel  om  minderbevoorregte  dames  in  die 
gemeenskap  te  ondersteun  met  projekte  soos  naaldwerk, 
menseverhouding  en  die  bou  van  selfbeeld. 

Sy  dien  ook  al  vir  baie  jare  op  die  bestuur  van  Rusoord  Ouetehuis,  waar 
sy  die  Hervormde  Kerk  verteenwoordig. 

Haar  stokperdjies  is  lees,  tuinmaak  en  die  invul  van  blokkiesraaisels.  Sy 
en  haar  oorlede  eggenoot,  wat  vir  jare  as  koster  gedien  het,  het  vir  baie 
jare  die  kerk  se  tuin  versorg.  Hulle  het  daarvoor  selfs  Johannesburg  toe 
gery  om  plante  aan  te  koop. 

Na  haar  eggenoot  haar  op  22  Augustus  2001  ontval  het,  het  sy  besluit 
om  in  Volksrust  aan  te  bly,  waar  sy  nog  steeds  in  haar  eie  huis  woon, 
haar  tuin  versorg  en  ’n  steunpilaar  in  die  gemeente  is. 

Adriana  Catharina  Jordaan  (néé  Nortjé)  is  gebore  op  12  Maart  1919  op 
die  plaas  Goedgeloof  in  die  distrik  Wakkerstroom,  naby  Jantjieshoek, 
waar  haar  ouers  Japie  en  Theunsina  geboer  het.  Sy  en  haar  broer  en 
twee  susters  het  hier  as  plaaskinders  grootgeword.  Hulle  het 
skoolgegaan  op  Grootvlei,  tussen  Wakkerstroom  en  Utrecht. 

Op  19  November  1939  is  tannie  Attie  getroud  met  Pieter  Willem  Jordaan 
- op  daardie  stadium  werksaam  vir  die  Suid-Afrikaanse  Spoorweë  & 
Hawens  te  Amersfoort.  ’n  Jaar  na  hulle  huwelik  trek  hulle  na  Volksrust, 
waar  hulle  inwoon  by  haar  ouma,  Johanna  Stoop.  Dié  was  op  daardie 
stadium  koster  van  die  Hervormde  Kerk  en  het  in  die  kosterswoning, 
agter  die  ou  saaltjie  gewoon.  Hierna  verhuis  die  familie  na  Primrose 
(Germiston),  waar  haar  pa  steeds  in  diens  van  die  Spoorweg  was. 
Daarvandaan  word  haar  vader  verplaas  na  Standerton,  en  nog  later 
terug  na  Volksrust.  Hier  in  Volksrust  (Krugerstraat  39)  het  tannie  Attie 
gereeld  loseerders,  wat  op  die  Spoorweg  werksaam  was,  gehuisves.  Sy 
het  ook  vir  ’n  tydperk  in  die  ou  lekkergoed 

fabriek  gewerk.  Verder  het  sy  ’n  ekstra  geldjie  verdien  met  beskuit  en 
klein  koekies,  wat  sy  gereeld  op  bestellings  gebak  het. 

Uit  die  huwelik  is  4 kinders  gebore  : Danie,  Hannes,  Kotie  en  Pieter.  Sy 
spog  ook  met  10  kleinkinders  en  18  agter-kleinkinders.Van  haar  4 
kinders  is  reeds  3 oorlede  ; Danie  in  1970,  Pieter  in  2000  en  Hannes  in 
2010.  Haar  eggenoot  het  haar  ook  reeds  in  1968  ontval. 

Na  haar  eggenoot  se  dood  het  sy  vir  29  jaar  by  haar  seun  Pieter  in 
Volksrust  gewoon.  Na  Pieter  oorlede  is  in  2000,  het  sy  by  haar  dogter 
Kotie  in  Volksrust  gaan  woon. 

Maria  Elizabeth  Neethling  (néé  Oosthuyzen)  is  op  12  Julie  1931  te 
Volksrust  gebore  as  tweede  dogter  van  Martiens  en  Nelie  Oosthuyzen. 
Saam  met  haar  2 broers  en  een  suster  groei  hulle  op  te 
Maarschalkstraat  13,  Volksrust. 

In  1937  begin  haar  skoolloopbaan  te  Pionier  Laerskool  - toe  nog  in  die 
gebou  waarin  Bonnie-Jo  Kleuterskool  later  vanjare  gehuisves  was  - in 
Joubertstraat,  reg  langs  die  Begrafnisonderneming.  In  1943  voltooi  sy 
haar  laerskoolloopbaan  in  die  destydse  Wit  skool.  Daarna  begin  haar 
hoërskoolloopbaan  te  Volksrust  Hoërskool  in  1944. 

Aan  die  begin  van  1948  tree  sy  in  die  huwelik  met  Danie  Neethling,  ’n 
seun  van  Petrus  Steyn  in  die  Vrystaat  - toe  werksaam  by  die  Suid- 
Afrikaanse  Spoorweë  & Hawens.  Vir  die  eerste  4 jaar  woon  die  egpaar 
by  haar  ouers  in  Maarschalksteraat  13,  waarna  hulle  in  1952  hul  eie  huis 

bou  in  Maarschalkstraat  9.  Dáár  sou  die  egpaar  Neethling  woon  en  hul 
kinders  grootmaak  tot  1980,  toe  hulle  die  Plot  Lofdal,  buite  Volksrust, 
koop  en  self  daarop  ’n  ruim  woonhuis  bou.  Hier  op  Lofdal  het  oom  Danie 
in  die  min  tyd  wat  hy  by  die  huis  was,  sy  beeste,  varke  en  gesaaides 
versorg.  Hier  sou  sy  30  jaar  lange  byeboerdery  ook  tot  sy  volle 
potensiaal  ontwikkel.  Hiernaas  was  oom  Danie  ook  ’n  kranige  visserman. 
Oom  Danie  ontval  haar  op  5/7/2003  ; tog  woon  sy  steeds  op  Lofdal. 

Uit  die  egpaar  se  huwelik  is  5 kinders  gebore  : 4 dogters  en  1 seun  : 
Nelie  (1948),  Santjie  (1950),  Marietjie  (1955),  Danie  (1957)  en  Linda 
(1958).  Nelie  is  boervrou  op  die  plaas  Spitskop,  tussen  Volksrust  en 
Wakkerstroom.  Santjie  woon  in  Pretoria  en  Marietjie  te  Louis  Trichardt. 
Danie  is  hoof  by  Hoërskool  Wagbos,  buite  Brits,  Linda  bedryf  ’n 
Kleuterskool  in  Pretoria.  Marie  Neethling  is  ook  die  trotse  ouma  van  13 
kleinkinders  en  1 1 agterkleinkinders. 

Marie  Neethling  is  op  9/8/1931  te  Volksrust  gedoop  deur  dr.  PW  Venter. 
Gedurende  1948  word  sy  aangeneem  en  in  die  eg  verbind  - óók  te 
Volksrust,  en  wel  deur  ds.  FJ  van  Zyl,  predikant  van  Standerton  en 
eerste  konsulent  van  Volksrust. 

As  skooldogter  leer  sy  musiek  by  haar  moeder  en  neem  klavier  en 
orrellesse  onderskeidelik  by  mev.  Steyn  en  mev.  Landsberg.  Sy  begin  op 
die  jeugdige  ouderdom  van  13  jaar  as  orrelis  van  Volksrust,  en  beklee 
hierdie  amp  vir  39  jaar  tot  1982.  Daarna  help  sy  as  orrelis  by  die  NG 
Kerk  Volksrust  vir  4 jaar  ; by  die  NG  Kerk  Wakkerstroom  óók  vir  4 jaar 
en  by  die  Geref.  Kerk  Volksrust  vir  2 jaar.  Sy  help  steeds  as  orrelis  uit 
met  begrafnisse  en  wanneer  ons  orrelis  met  vakansie  is. 

Nadat  haar  kinders  skoolgaande  ouderdom  bereik  het,  sluit  sy  aan  by  die 
NHSV,  waarvan  sy  nou  nog  lid  is  en  gereeld  vergaderings  bywoon.  Sy 
dien  ook  vir  12  jaar  as  sekretaresse  van  die  NHSV. 

Hendrina  Magrietha  van  der  Wouden  is  op  20  November  1945  te 
Volksrust  gebore  as  oudste  kind  van  Paul  en  Max  Gunter.  Sy  het  ook  2 
susters  en  2 broers.  Haar  vader  was  al  die  jare  werksaam  by  die 
Spoorweg. 

Maxie  begin  haar  skoolloopbaan  in  1951  in  Laerskool  Pionier  (toe  nog 
die  Wit  Skool).  Sy  voltooi  haar  matriek  aan  Hoërskool  Volksrust  in  1963. 
Direk  na  haar  skoolloopbaan  begin  sy  as  telegrafis  by  Spoornet  werk  tot 
met  haar  huwelik  in  September  1967. 

Sy  tree  in  die  huwelik  met  Schalk  van  Vuuren  en  gaan  woon  op 
Greenhill,  deel  van  die  plaas  Droefheid-op-note,  buite  Volksrust.  Sy 
staan  Schalk  by  met  hul  vervoer-besigheid.  Uit  die  huwelik  is  twee  seuns 
gebore  : Abrie  (26/01/1972)  en  Pierre  (24/06/1974).  Abrie  werk  as 
mynkaptein  - éérs  te  Welkom  en  tans  in  Rustenburg.  Pierre  het  hom  as 
siviele  ingenieur  bekwaam  en  woon  in  Middelburg.  Na  hul  huwelik  van 
27  jaar  het  Schalk  in  1993  haar  ontval.  Hierna  (1994)  verhuis  Maxie  na 
die  dorp  (Schoonstraat  6). 

In  September  1998  trou  sy  weer  met  ’n  ou  huisvriend,  dr.  Arie  v/d 
Wouden. 

Hoewel  Maxie  in  die  NG  Kerk  gedoop,  grootgeword  en  aangeneem 
(1962)  is,  word  sy  na  haar  huwelik  met  Schalk  ’n  Hervormer.  In  1981 
word  sy  as  die  eerste  diakones  van  die  gemeente  verkies  in  die  destydse 
wyk  Charlestown.  Later  word  die  wyk  se  naam  verander  na  Schuilhoek, 
waarin  sy  nog  steeds  diakones  is.  Sy  is  ook  sedert  haar  huwelik  ’n 
gereelde  en  aktiewe  lid  van  die  NHSV  en  dien  tans  op  die  bestuur. 

Anna  Elizabeth  Kritzinger  (néé  van  Wyk)  is  op  9 Oktober  1944  te 
Durban-Noord  gebore,  waar  haar  vader  by  Spoornet  werksaam  was.  In 
1949  is  hy  verplaas  na  Britstown  in  die  Noord-Kaap.  Later  het  haar  vader 
by  die  Kaaplandse  Afdelingsraad  te  Phillipstown  en  Richmond  gewerk. 
Tydens  haar  hoërskoolloopbaan  het  haar  vader  sy  eie 
kontrakteursbesigheid  in  Nylstroom  begin. 

As  gesiggestremde  persoon  begin  klein  Annetjie  se  skoolloopbaan  in 
1951  te  Worcester  (Skool  vir  Blindes).  Vir  14  jaar  sou  sy  deel  van  dié 
skool  wees.  Sy  voltooi  haar  matriek  in  1963  en  sy  skryf  by  dieselfde 
skool  in  vir  verdere  opleiding  in  kantooradministrasie,  snelskrif,  tikster  en 
telefonis. 

Einde  1964  het  haar  ouers  na  Ellisras  verhuis,  waar  haar  toekomstige 
man,  vir  haar  vader  gewerk  het.  Manie  Kritzinger  begin  toe  in  1965  vir  sy 
baas  se  dogter  kuier  en  op  4/6/1996  tree  die  twee  in  die  huwelik.  Uit  die 
huwelik  is  3 kinders  gebore  : Isak  (4/7/1968),  Hanlie  (4/5/70)  en  Zuzett 
(1/4/75).  Hul  seun  het  hul  tragies  in  ’n  motorongeluk  ontval  op  15/5/1987. 
Hanlie  was  getroud  met  Kennie  Goosen,  wat  haar  in  2004  ontval  het.  Sy 
is  toe  weer  op  5/7/2008  met  Ben  Uys  getroud,  en  woon  op  die  plaas 
Oudehoutdraai,  buite  Wakkerstroom.  Zuzett  woon  in  Witrivier.  Vir  tannie 
Annetjie  is  4 kleinkinders  gebore.  Manie  en  Annetjie  Kritzinger  het  ook 
vanaf  1968  - 1978  ’n  seun  in  pleegsorg  gehad. 

Na  hul  huwelik  begin  beide  Manie  en  Annetjie  by  die  Departement  van 
Korrektiewe  Dienste  buite  Pretoria  te  werk.  Sy  sou  daar  werk  tot  net  voor 
hul  eerste  kind  se  geboorte.  Oom  Manie  bedank  in  1975  die 
Gevangeniswese  en  gaan  werk  by  Datsun  Suid-Afrika  (Pretoria)  tot  aan 
die  einde  van  1977.  Aan  die  begin  van  1978  begin  hy  by  die 
Departement  van  Waterwese  te  Groot-Marico  werk.  Vanaf  1981  werk  hy 
vir  Eskom  te  Arnot  Kragstasie,  waartydens  hulle  in  Rietkuil  woon.  Daar 
sou  hy  werksaam  wees  tot  in  1990,  toe  hy  medies  ongeskik  verklaar  is. 

Oom  Manie  het  reeds  in  1986  sy  eerste  hartoperasie  ondergaan.  In  1989 
het  hy  weer  ’n  hartomlyning-operasie  gehad.  Op  7/2/1993  ondergaan  hy 
’n  ope  hartoperasie  in  die  Grootte  Schuur  Hospitaal  in  Kaapstad.  Hy  is 
deur  die  Heer  begenadig  om  nog  vir  15  jaar  vir  sy  gesin  gespaar  te  bly, 
totdat  hy  op  27/4/2008,  in  die  Kerkgebou  van  Volksrust  (net  voor  die 
oggenddiens  begin  het)  oorlede  is. 

Die  Here  het  dit  egter  so  beskik  dat  die  egpaar  reeds  vanaf  6/4/2002  by 
hul  dogter,  Hanlie,  in  Volksrust  kom  woon  het. 

As  gebore  NG-lidmaat,  het  sy  na  haar  huwelik  gou  ’n  Hervormer  geword. 
Ondanks  haar  gebrek  is  sy  gereeld  in  die  erediens  met  haar  Braille  Bybel 
en  Liedboek  ; betrokke  by  die  NHSV  en  ’n  steunpilaar  by  funksies. 

Met  haar  betrokkenheid  en  positiewe  gees  is  Annatjie  Kritzinger  ’n 
inspirasie  vir  die  hele  gemeente.  Dit  is  ’n  voorreg  om  haar  te  ken  en  te 
ervaar  hoe  sy  ’n  normale  lewe  lei. 

Maria  Magdalena  Swart,  gebore  op  22  Desember  1944,  is  die  dogter 
van  wyle  JAAA  Stoop  (8/8/1922  - 21/3/1992),  wat  vir  40  jaar  op  die 
kerkraad  van  Volksrust  gedien  het.  Hy  was  getroud  met  sy  kleinniggie 
MSE  Stoop  (16/12/1921  - 27/10/1988).  Na  JAAA  Stoop  se  eerste 
vrou  se  dood  is  hy  weer  getroud  met  J Stoop.  JAAA  Stoop  se  vader 
was  JW  Stoop,  wat  vir  baie  jare  op  Volksrust  se  kerkraad  gedien  het. 
MSE  Stoop  se  vader  was  MJ  Stoop  (oom  Thysie),  wat  self  ook  vir 
baie  jare  op  Volksrust  se  kerkraad  gedien  het.  MJ  Stoop,  JW  Stoop, 
JAAA  Stoop  en  MSE  Stoop  is  almal  uit  hierdie  gemeente  begrawe. 

Marie  se  vader  én  moeder  is  in  die  gemeente  gedoop,  aangeneem  en 
getroud.  Marie  en  haar  eggenoot,  Johan  Swart  (2/3/1940  - 18/1/2005), 
is  in  die  gemeente  getroud  op  19/10/1968  en  hy  is  uit  hierdie 
kerkgebou  begrawe.  Marie  self  is  in  hierdie  gemeente  gedoop, 
aangeneem  en  getroud.  Haar  1 broer  Thys  dien  tans  as  ouderling  op 
die  kerkraad.  Haar  suster  Ina  en  haar  oorlede  broer  Hansie  het  beide 
as  diakens  in  die  gemeente  gedien.  Haar  3 kinders  Piet,  Lena  en 
Martie  is  ook  al  3 in  hierdie  gemeente  gedoop,  aangeneem  en 
getroud.  Martie  is  die  eggenote  van  ds.  van  Sittert  van  Randburg.  Piet 
was  ook  vir  ’n  klompie  jare  diaken  in  die  gemeente. 

Marie  is  tydens  die  gemeente  se  eeufeesvieringe  in  1961  deur  ds. 
Marsman  aangeneem.  Vyftig  jaar  later  is  haar  tweeling  kleinkinders, 
Johanni  en  Johan  Swart  (geb.  24/06/93),  wat  hier  gedoop  is  ook  in 
hierdie  selfde  gemeente  aangeneem. 

Die  volgende  kinders,  volgens  die  ou  doopregister,  is  die  eerste  kinders 
wat  in  ons  gemeente  gedoop  is  : 

• Johannes  Christiaan,  gebore  6 Augustus  1860,  gedoop  20  Oktober 
1860,  seun  van  Johannes  Adriaan  Kruger  en  Maria  de  KÍerk. 

• Anna  Sophia  Jacoba,  gebore  11  Julie  1860,  gedoop  11  November 
1860,  dogter  van  Josias  Johannes  Botha  en  Aletta  Elizabeth  van  der 
Merwe. 

• Anna  Johanna  Hendrina,  gebore  23  September  1830,  en  gedoop  op 
11  November  1860,  dogter  van  Gerhardus  Petrus  Engelbrecht  en 
Anna  Johanna  Jordaan. 

• Kaspar  Hendrik,  gebore  op  12  Julie  1860,  en  1 Desember  1860,  seun 
van  Matthys  Jacobus  de  Beer  en  Aletta  Horst  en  Maria  Elizabeth 
Swart. 

• Jan  Adriaan,  gebore  op  30  Augustus  1860  en  gedoop  op  1 Desember 

1860,  seun  van  Petrus  Jacobus  Stoop  en  Maria  Johanna  Cornelia  de 
Beer. 

• Kasper  Hendrik,  gebore  op  15  Julie  1861  en  gedoop  in  Desember 

1861,  seun  van  Kasper  Hendrik  Badenhorst  en  Gesina  Johanna  de 
Lange. 

• Catharina  Stoffelina,  gebore  op  20  Julie  1860  en  gedoop  op  1 
Desember  1861,  dogter  van  Jacobus  Nicholaas  Swart  en  Catharina 
Stoffelina  de  Lange. 

• Philipus  Christoffel  Wilhelmus,  gebore  op  10  Februarie  1861  en 
gedoop  op  1 Desember  1861.  Sy  ouers  is  Cornelia  Jacobus  Daniel 
Snyman  en  Anatta  Petronella  Visagie. 

• Marthina  Elsje  Johanna,  gebore  op  10  Februarie  1861  en  gedoop  op 
1 Desember  1861,  dogter  van  Richard  Nortier  en  Johanna  Charlotte 
Koch. 

• Johannes  Jurgen,  gebore  op  17  September  1861  en  gedoop  op  1 
Desember  1861;  sy  vader  is  Andries  Lodewicus  Pretorius  en  sy 
moeder  Maria  Catharina  Potgieter. 

• Petrus  Jacobus,  gebore  29  Julie  1860  en  gedoop  1 Desember  1860, 
seun  van  Matthys  Jacobus  de  Beer  en  Aletta  Johanna  van 
Nieuwkerk. 

• Maria  Magdalena,  gebore  29  Oktober  1861  en  gedoop  1 Desember 
1861,  dogter  van  Christiaan  Theunis  Gerrit  Botha  en  Elsje  Elizabeth 
Crawford. 

EERSTE  UDMATE  IM  6EMEEÍTEEE6ISTER 

Die  volgende  lidmate  is  die  eerste  wie  se  name  in  ons  lidmaatregister 
ingeskryf  is  : 

• Johannes  Jacobus  Oosthuizen,  gebore  21  November  1843. 

• Pieter  Willem  van  der  Merwe,  gebore  30  Januarie,  1840. 

• Jacobus  Nicolaas  Swart,  gebore  30  Desember,  1829. 

• Johan  Karel  Pieter  Landman,  gebore  18  April  1842. 

• Lourens  Petrus  Badenhorst,  gebore  7 April  1844. 

• Johanna  Charlotte  Nortier,  gebore  22  April  1841 . 

• Maria  Magdalena  Stoop,  gebore  10  April  1840. 

• Rachel  Maria  Visagie,  gebore  du  Preez,  gebore  28  Oktober  1815. 

• Maria  Catharina  Elizabeth  Johanna  Badenhorst,  gebore  23  Junie 
1845. 

• Catharina  Cornelia  Badenhorst,  gebore  22  Mei  1842. 

• Maria  Catharina  Badenhorst,  gebore  20  Augustus  1848. 

• Anna  Margaretha  Jansen  van  Rensburg,  gebore  31  Mei  1845. 

Bostaande  lidmate  is  op  31  November  1861  deur  ds.  Begeman 
aangeneem  en  voorgestel. 

Jaar 

Ring 

Predikant 

(Konsulent) 

Skriba 

1906 

Potchefstroom 

(J  van  Belkum) 

? 

1907 

Potchefstroom 

(J  van  Belkum) 

? 

1908 

Potchefstroom 

(J  van  Belkum) 

? 

1909 

Potchefstroom 

(J  van  Belkum) 

? 

1910 

Oostelike  Ring 

(JJ  Prlnsloo) 

? 

1911 

Oostelike  Ring 

(JJ  Prinsloo) 

? 

1912 

Oostelike  Ring 

(JJ  Prinsloo) 

? 

1913 

Oostelike  Ring 

(JJ  Prinsloo) 

? 

1914 

Oostelike  Ring 

(JJ  Prinsloo) 

? 

1915 

Oostelike  Ring 

(SJ  Strydom) 

HG  Stoop 

1916 

Oostelike  Ring 

(SJ  Strydom) 

HG  Stoop 

1917 

Oostelike  Ring 

(SJ  Strydom) 

HG  Stoop 

1918 

Oostelike  Ring 

(SJ  Strydom) 

HG  Stoop 

1919 

Oostelike  Ring 

(SJ  Strydom) 

HG  Stoop 

1920 

Oostelike  Ring 

(SJ  Strydom) 

HG  Stoop 

1921 

Oostelike  Ring 

(JJ  Prinsloo) 

HG  Stoop 

1922 

Oostelike  Ring 

(PS  Grobler) 

FJ  Delport 

1923 

Oostelike  Ring 

(PS  Grobler) 

FJ  Delport 

1924 

Oostelike  Ring 

(PS  Grobler) 

FJ  Delport 

1925 

Oostelike  Ring 

(PS  Grobler) 

FJ  Delport 

1926 

Oostelike  Ring 

(PS  Grobler) 

FJ  Delport 

1927 

Oostelike  Ring 

(PS  Grobler) 

FJ  Delport 

1928 

Standerton 

(PS  Grobler) 

FJ  Delport 

1929 

Standerton 

PW  Venter 

PW  Venter 

1930 

Standerton 

PW  Venter 

LG  Mostert 

1931 

Standerton 

PW  Venter 

LG  Mostert 

1932 

Standerton 

PW  Venter 

LG  Mostert 

1933 

Standerton 

PW  Venter 

LG  Mostert 

1934 

Standerton 

PW  Venter 

LG  Mostert 

1935 

Standerton 

PW  Venter 

LG  Mostert 

1936 

Standerton 

A Ras 

JWG  Labuschagne 

1937 

Standerton 

A Ras 

JWG  Labuschagne 

1938 

Heidelberg 

(SP  Viljoen) 

JWG  Labuschagne 

1939 

Heidelberg 

W van  Bergen 

JWG  Labuschagne 

1940 

Heidelberg 

W van  Bergen 

JWG  Labuschagne 

1941 

Heidelberg 

W van  Bergen 

JWG  Labuschagne 

Jaar 

Ring 

Predikant 

(Konsulent) 

Skriba 

1942 

Heidelberg 

W van  Bergen 

JWG  Labuschagne 

1943 

Heidelberg 

W van  Bergen 

JWG  Labuschagne 

1944 

Heidelberg 

W van  Bergen 

JJ  Marais 

1945 

Heidelberg 

(FJ  van  Zyl) 

JJ  Marais 

1946 

Heidelberg 

JDH  Smit 

JJ  Marais 

1947 

Heidelberg 

JDH  Smit 

JJ  Marais 

1948 

Heidelberg 

vakant 

JJ  Marais 

1949 

Heidelberg 

vakant 

JJ  Marais 

1950 

Heidelberg 

GHJ  Marsman 

JJ  Marais 

1951 

Volksrust 

GHJ  Marsman 

JJ  Louw 

1952 

Volksrust 

GHJ  Marsman 

JJ  Louw 

1953 

Volksrust 

GHJ  Marsman 

JJ  Marais 

1954 

Volksrust 

GHJ  Marsman 

JJ  Marais 

1955 

Volksrust 

GHJ  Marsman 

JJ  Marais 

1956 

1957 

Volksrust 

GHJ  Marsman 

JJ  Marais 

P/maritzburg 

GHJ  Marsman 

JJ  Marais 

1958 

P/maritzburg 

GHJ  Marsman 

JJ  Marais 

1959 

P/maritzburg 

GHJ  Marsman 

JJ  Marais 

1960 

P/maritzburg 

GHJ  Marsman 

JJ  Marais 

1961 

Heidelberg 

GHJ  Marsman 

JJ  Marais 

1962 

Heidelberg 

GHJ  Marsman 

JJ  Marais 

1963 

Heidelberg 

GHJ  Marsman 

JJ  Marais 

1964 

Heidelberg 

GHJ  Marsman 

JJ  Marais 

1965 

Heidelberg 

vakant 

JJ  Marais 

1966 

Heidelberg 

E Engelbrecht 

JJ  Marais 

1967 

Heidelberg 

E Engelbrecht 

JJ  Marais 

1968 

Heidelberg 

E Engelbrecht 

JJ  Marais 

1969 

Heidelberg 

vakant 

JJ  Marais 

1970 

Heidelberg 

LA  Nel 

JJ  Marais 

1971 

Heidelberg 

LA  Nel 

JJ  Marais 

1972 

Heidelberg 

LA  Nel 

PJS  Venter 

1973 

Heidelberg 

LA  Nel 

PJS  Venter 

1974 

Heidelberg 

LA  Nel 

PJS  Venter 

1975 

Heidelberg 

LA  Nel 

JP  Strydom 

1976 

Heidelberg 

vakant 

JP  Strydom 

1977 

Heidelberg 

CJ  Kruger 

GA  Rocher 

1978 

Heidelberg 

CJ  Kruger 

GA  Rocher 

1979 

Heidelberg 

CJ  Kruger 

GA  Rocher 

1980 

Heidelberg 

vakant 

GA  Rocher 

1981 

Heidelberg 

JH  Kay 

GA  Rocher 

Jaar 

Ring 

Predikant 

(Konsulent) 

Skríba 

1982 

Heidelberg 

JH  Kay 

GA  Rocher 

1983 

Heidelberg 

JH  Kay 

GA  Rocher 

1984 

Heidelberg 

P van  Staden 

GA  Rocher 

1985 

Heidelberg 

P van  Staden 

GA  Rocher 

1986 

Heidelberg 

P Buitendag 

GA  Rocher 

1987 

Heidelberg 

P Buitendag 

GA  Rocher 

1988 

Heidelberg 

P Buitendag 

GA  Rocher 

1989 

Heidelberg 

P Buitendag 

GA  Rocher 

1990 

Heidelberg 

P Buitendag 

GA  Rocher 

1991 

Heidelberg 

P Buitendag 

GA  Rocher 

1992 

Heidelberg 

P Buitendag 

GA  Rocher 

1993 

Heidelberg 

P Buitendag 

GA  Rocher 

1994 

Heidelberg 

P Buitendag 

GA  Rocher 

1995 

Heidelberg 

P Buitendag 

GA  Rocher 

1996 

Heidelberg 

P Buitendag 

AG  Cronje 

1997 

Heidelberg 

P Buitendag 

AG  Cronje 

1998 

Heidelberg 

P Buitendag 

AG  Cronje 

1999 

Heidelberg 

P Buitendag 

AG  Cronje 

2000 

Heidelberg 

P Buitendag 

CA  Smit 

2001 

Heidelberg 

P Buitendag 

CA  Smit 

2002 

Heidelberg 

P Buitendag 

CA  Smit 

2003 

Heidelberg 

P Buitendag 

CA  Smit 

2004 

Heidelberg 

P Buitendag 

CA  Smit 

2005 

Heidelberg 

P Buitendag 

CA  Smit 

2006 

Heidelberg 

P Buitendag 

CA  Smit 

2007 

Heidelberg 

P Buitendag 

CA  Smit 

2008 

Heidelberg 

P Buitendag 

CA  Smit 

2009 

Heidelberg 

P Buitendag 

CA  Smit 

2010 

Heidelberg 

P Buitendag 

CA  Smit 

2011 

Heidelberg 

P Buitendag 

CA  Smit 

Jaar 

Kassíer 

Koster 

Orrelis 

Registrasieskiba 

1906 

? 

HG  Stoop 

? 

Geen 

1907 

? 

HG  Stoop 

? 

Geen 

1908 

? 

HG  Stoop 

? 

Geen 

1909 

? 

HG  Stoop 

Mei.  HJ  Stoop 

Geen 

1910 

? 

W Botha 

Mei.  HJ  Stoop 

Geen 

1911 

? 

W Botha 

Mej.  HJ  Stoop 

Geen 

1912 

? 

W Botha 

Mej.  HJ  Stoop 

Geen 

1913 

? 

HG  Stoop 

Mej.  HJ  Stoop 

Geen 

1914 

? 

HG  Stoop 

Mej.  HJ  Stoop 

Geen 

1915 

FJ  Delport 

W Botha 

Mej.  HJ  Stoop 

Geen 

1916 

FJ  Delport 

DJ  Struwig 

Mej.  Louw 

Geen 

1917 

FJ  Delport 

DJ  Struwig 

Mej.  Louw 

Geen 

1918 

FJ  Delport 

DJ  Struwig 

SJ  Struwig 

Geen 

1919 

FJ  Delport 

DJ  Struwig 

SJ  Struwig 

Geen 

1920 

FJ  Delport 

DJ  Struwig 

SJ  Struwig 

Geen 

1921 

FJ  Delport 

DJ  Struwig 

SJ  Struwig 

Geen 

1922 

FJ  Delport 

DJ  Struwig 

SJ  Struwig 

Geen 

1923 

FJ  Delport 

DJ  Struwig 

SJ  Struwig 

Geen 

1924 

FJ  Delport 

DJ  Struwig 

SJ  Struwig 

Geen 

1925 

FJ  Delport 

DJ  Struwig 

SJ  Struwig 

Geen 

1926 

FJ  Delport 

DJ  Struwig 

SJ  Struwig 

Geen 

1927 

FJ  Delport 

DJ  Struwig 

SJ  Struwig 

Geen 

1928 

FJ  Delport 

DJ  Struwig 

SJ  Struwig 

Geen 

1929 

FJ  Delport 

HG  Coetzer 

SL  Struwig 

Geen 

1930 

FJ  Delport 

FP  Struwig 

SL  Struwig 

Geen 

1931 

JC  van  Deventer 

FP  Struwig 

SL  Struwig 

Geen 

1932 

JC  van  Deventer 

FP  Struwig 

SL  Struwig 

Geen 

1933 

JC  van  Deventer 

FP  Struwig 

SL  Struwig 

Geen 

1934 

GCL  Ackerman 

FP  Struwig 

SL  Struwig 

Geen 

1935 

GCL  Ackerman 

FP  Struwig 

SL  Struwig 

Geen 

1936 

GCL  Ackerman 

FP  Struwig 

SL  Struwig 

Geen 

1937 

GCL  Ackerman 

FP  Struwig 

SL  Struwig 

Geen 

1938 

GCL  Ackerman 

FP  Struwig 

Gert  Herbst 

Geen 

1939 

GCL  Ackerman 

FP  Struwig 

Gert  Herbst 

Geen 

1940 

GCL  Ackerman 

FP  Struwig 

Helena  Oosthuizen 

Geen 

1941 

GCL  Ackerman 

FP  Struwig 

Helena  Oosthuizen 

Geen 

1942 

GCL  Ackerman 

HJC  Swart 

Helena  Oosthuizen 

Geen 

Jaar 

Kassier 

Koster 

Orrelís 

Registrasieskíba 

1943 

GCL  Ackerman 

HJC  Swart 

Helena  Oosthuizen 

Geen 

1944 

GCL  Ackerman 

HJC  Swart 

Helena  Oosthuizen 

Geen 

1945 

GCL  Ackerman 

HJC  Swart 

Helena  Oosthuizen 

FWC  Labuschagne 

1946 

GCL  Ackerman 

HJC  Swart 

Marie  Oosthuizen 

FWC  Labuschagne 

1947 

GCL  Ackerman 

C Hattingh 

Marie  Oosthuizen 

Gert  Oosthuyzen 

1948 

GCL  Ackerman 

C Hattingh 

Jannie  Herbst 

LG  Stoop 

1949 

GCL  Ackerman 

C Hattingh 

Jannie  Herbst 

LG  Stoop 

1950 

GCL  Ackerman 

C Hattingh 

Jannie  Herbst 

LG  Stoop 

1951 

DP  Bakker 

PW  Stoop 

Jannie  Herbst 

LG  Stoop 

1952 

DP  Bakker 

PW  Stoop 

Jannie  Herbst 

LG  Stoop 

1953 

DP  Bakker 

PW  Stoop 

Jannie  Herbst 

LG  Stoop 

1954 

DP  Bakker 

PW  Stoop 

MM  Neethling 

LG  Stoop 

1955 

DP  Bakker 

J Stoop 

MM  Neethling 

LG  Stoop 

1956 

DP  Bakker 

J Stoop 

MM  Neethling 

EASP  Struwig 

1957 

DP  Bakker 

J Stoop 

MM  Neethling 

EASP  Struwig 

1958 

JJJ  Blom 

J Stoop 

MM  Neethling 

EASP  Struwig 

1959 

JJJ  Blom 

J Stoop 

MM  Neethling 

EASP  Struwig 

1960 

JJJ  Blom 

M du  Preez 

MM  Neethling 

EASP  Struwig 

1961 

JJJ  Blom 

M du  Preez 

MM  Neethling 

EASP  Struwig 

1962 

HP  Beukes 

M du  Preez 

MM  Neethling 

EASP  Struwig 

1963 

HP  Beukes 

M du  Preez 

MM  Neethling 

EASP  Struwig 

1964 

EASP  Struwig 

M du  Preez 

MM  Neethling 

MMM  Oosthuizen 

1965 

EASP  Struwig 

HC  Greyling 

MM  Neethling 

MMM  Oosthuizen 

1966 

EASP  Struwig 

HC  Greyling 

MM  Neethling 

MMM  Oosthuizen 

1967 

EASP  Struwig 

A Oosthuizen 

MM  Neethling 

MMM  Oosthuizen 

1968 

EASP  Struwig 

JJ  Marais 

MM  Neethling 

MMM  Oosthuizen 

1969 

EASP  Struwig 

JJ  Marais 

MM  Neethling 

MMM  Oosthuizen 

1970 

EASP  Struwig 

JJ  Marais 

MM  Neethling 

MMM  Oosthuizen 

1971 

EASP  Struwig 

JJ  Marais 

MM  Neethling 

MMM  Oosthuizen 

1972 

EASP  Struwig 

JJ  Marais 

MM  Neethling 

MMM  Oosthuizen 

1973 

EASP  Struwig 

JJ  Marais 

MM  Neethling 

MMM  Oosthuizen 

1974 

EASP  Struwig 

JJ  Marais 

MM  Neethling 

MMM  Oosthuizen 

1975 

EASP  Struwig 

JJ  Marais 

MM  Neethling 

MMM  Oosthuizen 

1976 

EASP  Struwig 

JJ  Marais 

MM  Neethling 

MMM  Oosthuizen 

1977 

EASP  Struwig 

JJ  Marais 

MM  Neethling 

MMM  Oosthuizen 

1978 

EASP  Struwig 

JJ  Marais 

MM  Neethling 

MMM  Oosthuizen 

1979 

EASP  Struwig 

JJ  Marais 

MM  Neethling 

MMM  Oosthuizen 

1980 

EASP  Struwig 

JJ  Marais 

MM  Neethling 

MMM  Oosthuizen 

1981 

EASP  Struwig 

JJ  Marais 

MM  Neethling 

MMM  Oosthuizen 

1982 

EASP  Struwig 

JJ  Marais 

RE  Swart 

MMM  Oosthuizen 

1983 

EASP  Struwig 

JJ  Marais 

RE  Swart 

MMM  Oosthuizen 

Jaar 

Kassíer 

Koster 

Orrelis 

Registrasieskíba 

1984 

EASP  Struwig 

JJ  Marais 

RE  Swart 

MMM  Oosthuizen 

1985 

EASP  Struwig 

GJB  van  Heerden 

RE  Swart 

MMM  Oosthuizen 

1986 

EASP  Struwig 

GJB  van  Heerden 

RE  Swart 

MMM  Oosthuizen 

1987 

EASP  Struwig 

GJB  van  Heerden 

RE  Swart 

MMM  Oosthuizen 

1988 

EASP  Struwig 

HCM  van  Heerden 

RE  Swart 

MMM  Oosthuizen 

1989 

EASP  Struwig 

HCM  van  Heerden 

RE  Swart 

MMM  Oosthuizen 

1990 

EASP  Struwig 

HCM  van  Heerden 

RE  Swart 

MMM  Oosthuizen 

1991 

EASP  Struwig 

HCM  van  Heerden 

RE  Swart 

MMM  Oosthuizen 

1992 

EASP  Struwig 

HCM  van  Heerden 

RE  Swart 

MMM  Oosthuizen 

1993 

EASP  Struwig 

HCM  van  Heerden 

RE  Swart 

MMM  Oosthuizen 

1994 

EASP  Struwig 

HCM  van  Heerden 

RE  Swart 

MMM  Oosthuizen 

1995 

EASP  Struwig 

HCM  van  Heerden 

RE  Swart 

MMM  Oosthuizen 

1996 

EASP  Struwig 

SH  Horn 

RE  Swart 

MMM  Oosthuizen 

1997 

EASP  Struwig 

SH  Horn 

RE  Swart 

MMM  Oosthuizen 

1998 

EASP  Struwig 

SH  Horn 

RE  Swart 

MMM  Oosthuizen 

1999 

EASP  Struwig 

SH  Horn 

RE  Swart 

MMM  Oosthuizen 

2000 

EASP  Struwig 

SH  Horn 

HS  Buitendag 

MMM  Oosthuizen 

2001 

EASP  Struwig 

SH  Horn 

HS  Buitendag 

MMM  Oosthuizen 

2002 

EASP  Struwig 

GFJ  Roets 

RE  Swart 

MMM  Oosthuizen 

2003 

EASP  Struwig 

GFJ  Roets 

RE  Swart 

MMM  Oosthuizen 

2004 

EASP  Struwig 

GFJ  Roets 

RE  Swart 

MMM  Oosthuizen 

2005 

EASP  Struwig 

GFJ  Roets 

RE  Swart 

MMM  Oosthuizen 

2006 

EASP  Struwig 

GFJ  Roets 

MM  Smit 

MMM  Oosthuizen 

2007 

EASP  Struwig 

GFJ  Roets 

MM  Smit 

MMM  Oosthuizen 

2008 

EASP  Struwig 

GFJ  Roets 

MM  Smit 

MMM  Oosthuizen 

2009 

EASP  Struwig 

GFJ  Roets 

MM  Smit 

MMM  Oosthuizen 

2010 

EASP  Struwig 

GFJ  Roets 

MM  Smit 

MMM  Oosthuizen 

2011 

EASP  Struwig 

GFJ  Roets 

MM  Smit 

MMM  Oosthuizen 

JAAR 

BELYDENDE 

LIDMATE 

KINDERS 

SIELETAL 

WYKE 

OUDL. 

DIAK. 

1906 

200 

100 

300 

4 

4 

4 

1910 

219 

147 

366 

4 

3 

3 

1915 

227 

222 

449 

4 

4 

3 

1920 

203 

188 

391 

5 

5 

5 

1925 

263 

197 

460 

7 

7 

7 

1930 

313 

357 

670 

12 

12 

12 

1935 

407 

458 

865 

13 

10 

13 

1940 

581 

450 

1031 

13 

10 

13 

1945 

678 

525 

1203 

14 

14 

12 

1950 

760 

689 

1449 

18 

18 

17 

1955 

781 

690 

1471 

18 

17 

18 

1960 

789 

788 

1577 

16 

16 

13 

1965 

486 

215 

701 

16 

13 

16 

1970 

505 

283 

788 

19 

19 

14 

1975 

481 

262 

743 

24 

21 

24 

1980 

448 

239 

687 

21 

20 

15 

1985 

388 

178 

566 

21 

17 

19 

1990 

435 

172 

607 

21 

21 

20 

1995 

347 

131 

478 

21 

22 

21 

2000 

308 

100 

408 

21 

21 

20 

2005 

299 

79 

378 

16 

17 

15 

2010 

273 

84 

357 

16 

17 

16 

Daar  moet  ingedagte  gehou  word  dat  Newcastle  op  8 Oktober 
1960  van  Volksrust  afgestig  het.  Daarom  die  groot  verandering  in 
getalle  tussen  1960  en  1965. 

Sinodale  heffing 

Jaar 

Offergawe 

Bedrag 

% Toename 

Bedrag 

% Toename 

36-00 

1986 

11-09 

43-00 

19 

1987 

13-90 

25 

48-50 

13 

1988 

16-25 

17 

55-00 

13 

1989 

17-06 

5 

65-00 

18 

1990 

19-35 

12 

71-50 

10 

1991 

21-64 

12 

78-00 

9 

1992 

25-83 

19 

86-00 

10 

1993 

27-64 

7 

86-00 

0 

1994 

28-38 

3 

94-00 

9 

1995 

35-77 

26 

102-00 

9 

1996 

37-53 

5 

112-00 

9 

1997 

36-23 

(4) 

112-00 

0 

1998 

36-21 

0 

117-00 

4 

1999 

37-97 

1 

117-00 

0 

2000 

47-28 

24 

126-00 

8 

2001 

46-94 

(1) 

141-00 

12 

2002 

53-14 

13 

150-00 

6 

2003 

59-14 

11 

160-00 

7 

2004 

67-25 

13 

176-00 

10 

2005 

71-44 

6 

187-00 

5 

2006 

75-60 

6 

196-00 

5 

2007 

77-03 

2 

211-00 

7 

2008 

79-40 

3 

237-00 

12 

2009 

86-46 

9 

244-00 

3 

2010 

8,25 


Gemiddelde  groei 


9,30 


Die  persentasies  in  hakkies  dui  op  ’n  negatiewe  groei. 

( 


) 


Jaar 

Inkomste 

% 

Toename 

Uitgawe 

% 

Toename 

Surplus 

(Tekort) 

1984 

90,886-77 

88,453-86 

2,432-91 

1985 

89,799-38 

(1,2) 

88,241-43 

(0,2) 

1,557-95 

1986 

84,527-58 

(5,9) 

78,783-74 

(10,7) 

5,743-84 

1987 

114,070-73 

35 

88,394-75 

12,2 

25,675-98 

1988 

127,080-25 

11,4 

126,001-77 

42,5 

1 ,078-48 

1989 

160,900-48 

26,6 

171,441-87 

36 

(10,541-39) 

1990 

222,875-46 

38,5 

224,187-10 

30,8 

(1,311-64) 

1991 

179,789-80 

(19,3) 

177,866-78 

(20,7) 

1,923-02 

1992 

204,067-59 

13,5 

198,803-96 

11,8 

5,263-63 

1993 

220,660-80 

8,1 

213,892-28 

7,6 

6,768-52 

1994 

235,977-95 

6,9 

232,719-62 

8,8 

3,258-33 

1995 

239,750-77 

1.6 

237,572-28 

2,1 

2,178-49 

1996 

249,800-71 

4,2 

254,765-52 

7,2 

(4,964-81) 

1997 

307,675-09 

23,2 

298,519-63 

17,2 

9,155-46 

1998 

299,950-30 

(2,5) 

303,429-58 

1,6 

(3,479-28) 

1999 

298,798-62 

(0,4) 

339,245-73 

11,8 

(40,447-11) 

2000 

334,545-19 

12,0 

312,874-89 

(7,8) 

21,670-30 

2001 

352,026-10 

5,2 

346,285-04 

10,7 

5,741-06 

2002 

358,759-89 

1,9 

354,994-71 

2,5 

3,765-18 

2003 

397,236-99 

10,7 

376,115-75 

5,9 

21,121-24 

2004 

484,876-31 

4,6 

475,422-43 

8,3 

13,453-88 

2005 

503,264-93 

21,1 

432,956-12 

6,2 

70,308-81 

2006 

466,469-48 

(7,3) 

466,091-24 

7,7 

378-24 

2007 

519,255-31 

11,3 

458,704-08 

(1,6) 

60,551-23 

2008 

587,605-01 

13,2 

572,153-11 

24,7 

15,451-90 

2009 

591,587-36 

0,7 

571,891-96 

(0,1) 

19,695-40 

Gem.  toename 

8,5 

Gem.  toename 

8,6 

2004  se  syfers  is  vir  14  maande  (1/1/04  - 28/2/05). 
Die  persentasies  in  hakkies  dui  op  ’n  negatiewe  groei. 

As  kind  was  die  April  Nagmaal  op  Volksrust  vir  my  ‘n  groter  hoogtepunt  van 
die  jaar  selfs  as  Kersfees.  Waarskynlik  was  dit  omdat  dit  gedurende  die 
April  vakansie  was  en  soms  saamgeval  het  met  my  verjaarsdag  op  25 
April. 

Die  opgewondenheid  onder  ons  kinders,  die  vakansie  het  aangebreek  en 
die  vooraf  reëlings  word  getref  vir  die  nagmaal.  Koekies  en  beskuit  word 
gebak,  die  skaapboude  en  ribbetjies  word  gesout  en  ge-wind-droog 
(yskaste  of  vrieskaste  was  daar  nie).  Die  wa  word  gesmeer,  die  jukke, 
skeie  en  rieme  word  nagegaan.  Die  osse  word  weke  voor  die  tyd  in  ‘n 
kleiner  kamp  gevoer  vir  die  groot  trek  na  Volksrust. 

Die  nagmaaltente  word  uitgegooi  om  in  die  son  uit  te  vars.  Oupa-hulle  het 
altyd  drie  tente  opgeslaan.  Aan  weerskante  van  die  middelste  een  was 
twee  ysterpale  ingeslaan  met  ‘n  dwarsbalk  daaraan  geheg  waaraan  die 
twee  sytente  ook  geheg  word.  Die  middelste  tent  was  die 
kombuis/eetkamer  tent,  links  was  oupa  en  ouma  se  tent  en  die  ander  een 
was  ons  kinders  en  pa  en  ma  se  tent. 

Die  opgewondenheid  bereik  ‘n  hoogtepunt  wanneer  die  wa  gelaai  word  en 
die  osse  ingespan  word.  Ons  kinders  het  vir  lang  ente  langs  die  wa  geloop 
en  wanneer  ons  moeg  geraak  het,  het  ons  weer  opgeklim  en  saam  gery. 
Daar  was  twee  maal  langs  die  pad  uitgespan  om  die  osse  te  laat  wei  en 
suip. 

As  ons  teen  Vrydag  by  die  kerk  aankom,  word  die  osse  na  die  weikamp 
gejaag  en  die  “kamp”  word  opgeslaan.  Die  aand  word  rustig  deurgebring 
en  Saterdag  begin  die  basaar.  Die  basaar  met  sy  speletjies,  die  tambola, 
die  roomys  wat  vir  ons  kinders  van  Wakkerstroom  vreemd  was,  die  “drop” 
wat  ons  so  aan  repies  afgeskeur  het.  Dan  was  daar  die  braaivleis  en  wors 
- dit  was  hemels. 

As  kind  kon  ons  nie  altyd  die  verrigtinge  volg  nie.  Die  oggend  was 
voorbereidingsdiens,  die  middag  die  doopdiens  en  dan  word  afgesluit  met 
die  aanddiens.  Ek  onthou  hoe  ons  saans  in  die  tente  gelê  het  en  dan  die 
tente  onder  opgelig  het  en  na  die  kerkgangers  gekyk  het  soos  hulle 
aangeloop  het  na  die  kerk.  As  daar  gesing  was  het  ons  gelê  en  saam 
geneurie.  Sondag  was  daar  dan  die  vroeë  oggenddiens,  gevolg  deur  die 

nagmaal  en  die  dankdiens  die  middag.  Maandag  het  oupa  hulle  hul 
inkopies  gedoen,  familie  en  vriende  opgesoek  en  gekuier.  Vroeg 
Dinsdagoggend  is  daar  dan  opgepak  en  die  terugtog  is  aangepak.  Dinsdag 
aand  was  ons  weer  tuis. 

Chris  Smit. 

Om  basaar  te  hou  by  die  Nederduitsch  Hervormde  Kerk  Volksrust  was 
altyd  ‘n  feestelike  geleentheid  waarna  ieder  en  ‘n  elk  regtig  uitgesien 
het. 

Met  die  Aprllmaand  Nagmaal  is  die  groot  basaar  gehou.  Dit  was 
GROOT  basaar.  Die  kerkplein  was  vol  waens,  tente  en  baie 
Nagmaalgangers.  Vanaf  Woensdag  en  Donderdag  af  het  die  waens 
streep,  streep  aangekom  en  elkeen  het  sy  eie  staanplekkie  volgemaak 
- deur  die  jare  uitgekies.  Dit  was  ook  dorp  toe  kom  vir  die  families,  en 
die  winkeliers  het  rakke  afgestof,  negosie  goed,  mooi  lap  en  goeie 
twak  uitgepak.  Daar  is  oor  en  weer  tussen  die  tente  gekuier  en  van  die 
dorpsmense  het  ook  hulie  kans  waargeneem  om  met  ou  vriende 
lekker  te  gesels. 

Donderdag  is  die  vleis  in  die  vleishuisie  bewerk.  Die  huisie  is 
toegesluit  en  oom  Zoon  Delport  het  die  nag  daar  deurgebring,  te  wyte 
aan  die  feit  dat  die  kerkplein  onbewoon  was  en  hierdie  geslagte  diere 
en  bewerkte  vleis  so  hier  en  daar  ‘n  voet  of  wat  kon  groei  en  die  pad 
vat.  Die  ou  pastorie  wat  later  die  kosterswoning  geword  het,  was  toe  al 
klaar  aan  Laerskool  Pionier  verkoop.  Donderdagaand  was  ’n  ware 
kuier  aand  en  gesels  en  weersiens  is  met  baie  staaltjies  opgevrolik. 
Darem  jammer  dat  van  hierdie  staaltjies  deur  die  jare  verlore  gegaan 
het. 

Vrydag  was  dit  dan  die  dag,  en  van  vroeg  dag  af  is  daar  gewoel  en 
gewerskaf  om  alles  in  orde  te  kry  vir  die  opening  hier  by  2 uur  rond. 

Koeke  en  gebak  deur  die  dorpsmense  het  by  die  saal  opgedaag  op  en 
in  allerhande  soorte  vervoer.  Die  van  Rensburg  en  Diedericks  koeke 
het  te  voet  op  bediendes  se  koppe  op  skinkborde  aangestap  gekom. 
Ons  ander  wat  nog  nie  iets  soos  ‘n  motorkar  gehad  het  nie,  het  met 
ons  klein  kindertjies,  sleep,  sleep  aan  ons  rokspante  met  die  koeke  in 
die  stootwaentjies  afgeloop  saal  toe  en  ons  opwagting  gemaak.  Oom 
Japie  Marais  met  sy  grys  bakkie  was  die  amptelike  karweier  van  die 
Rooibult  tannies,  tannie  Cillie  en  tannie  Iris  se  koeke,  nie  dat  tannie 
Malie  Marais  se  volle  goedkeuring  daarby  betrokke  was  nie. 

(Net  terloops,  hierdie  saaltjie  van  ons  was  in  die  dertig  en  veertiger 
jare  die  tuiste  van  die  St.6  klasse.  Hulle  het  hulle  onderrig  daar 

ontvang  omdat  die  nuwe  Hoërskool  in  aanbou  was  en  daar  nie  plek  in 
die  Rooiskool  of  Witskool  vir  die  kinders  was  nie.  ‘n  Storie  wat  deur 
Mnr.  Smalberger  vertel  is,  is  dat  die  banke  met  die  trek  na  die 
Hoërskool  deur  die  leerlinge  self  daarheen  gedra  is). 

Die  idees  om  ‘n  geldjie  by  die  basaar  te  maak  was  legio.  Daar  was 
netjies  gewag  tot  die  kinders  van  die  skole  afgekom  het,  en  die 
koshuiskinders  verlof  gehad  het  om  in  die  pret  te  kom  deel. 

Die  speletjies  was  ‘n  baie  groot  trekpleister.  Daar  was  muntstukke 
uitvis  uit  ‘n  diep  emmer  water  met  breinaalde,  ‘n  taamlike  nat  en 
prettige  affêre.  Daar  was  ‘n  tekening  waar  ‘n  mens  agter  ‘n  karton  en 
in  ‘n  spieël  moes  kyk  om  hierdie  huisie  met  dak  en  kruis  in  net  een 
beweging  te  kon  voltooi.  Ai,  as  jy  so  geteken  het,  het  die  hande  nie 
geweet  watter  kant  toe  nie  en  ‘n  groot  gekrabbel  het  ontstaan.  ‘n  Mens 
het  naderhand  maar  met  toe  oê  hierdie  prentjie  geteken  en  die 
resultate  was  partykeer  beter.  Daar  is  bottelrekke  oor  ‘n  plankie  van 
ver  af  gegooi,  Schulbach  gespeel,  windbuks  geskiet,  hoenderhaan  en 
vark  gevang,  teen  ‘n  gladde  paal  soos  ‘n  bobbejaan  die  bopunt 
probeer  bereik,  kussing  geveg  op  ‘n  dwars  paal  in  die  lug,  toutrek  met 
‘n  hele  boel  ywerige  ondersteuners  om  die  manne  aan  te  moedig,  en 
wat  ‘n  gejuig  as  die  middelpunt  na  jou  span  se  kant  toe  kom  oor  die 
middellyn  wat  deur  ‘n  baie  regverdige  skeidssregter  beman  was. 
Driebeen  reisies,  eier  in  die  lepel,  naald  en  gare  reisies,  te  veel  om  op 
te  noem.  Skinkborde  met  blom  ruikertjies,  jou  gewildheid  is  gemeet 
aan  die  aantal  ruikertjies  wat  voor  jou  bors  vasgesteek  was,  en  die 
tannies  met  die  spog  voorskooie  wat  die  prys  gewen  het  was  die  een 
met  die  meeste  papiertjies  in  die  sak.  Die  pryse  was  gewoonlik  koeke 
geskenk  van  die  koektafel  af.  Alles  pure  pret. 

Nou  is  daar  nog  nie  van  die  basaar  poeding  gepraat  nie.  Dit  was 
watertand  lekker.  Tannie  Hannetjie  Schalkwyk  was  die  baas 
Sneeupoeding  maker,  skottels  vol  daarvan  en  kon  ‘n  mens  as  kind 
kies  en  keur  watter  poeding  jy  in  jou  bakkie  ingeskep  wil  hê.  ‘n 
Veelkleurige  lekkerte. 

By  so  ‘n  basaar  geleentheid  was  daar  ook  die  “lap  pannekoek”.  Netjies 
gebak  en  gesuiker.  Vir  wie  sou  ons  nou  hierdie  pannekoek  gratis 
aanbied.  Die  lot  het  op  oom  Faan  de  Bruin  geval.  Hy  en  tannie  Marie 
het  gerieflik  by  een  van  die  teetafels  gesit.  Hoog  in  sy  skik  met  hierdie 
basaar  meevallertjie  begin  oom  Faan  dadelik  hierdie  onmoontlike 
eetbare  pannekoek  eet.  Maar  o wee,  dit  was  heeltemal  ‘n  verkeerde 
beweging.  Ongemerk  het  die  belhamels  hierdie  situasie  fyn  dopgehou. 

en  toe  tannie  Marie  naderhand  agter  die  kap  van  die  byl  gekom  het, 
het  die  vonke  behoorlik  gespat.  Dit  was  nie  oom  Faan  wat  kwaad  was 
nie. 

Die  basaar  het  aangehou  tot  ± 5 uur,  dan  het  die  mense  met  hulle 
roostertjies  op  stoek  gepakte  vuurtjies  begin  wors  braai  op  die  oop 
vlamme  vuur.  Die  wors  het  sulke  esse  op  die  roosters  gelê  en  is  vinnig 
heen  en  weer  gedraai.  As  die  vet  begin  drup  het,  was  dit  vir  die 
kinders  genoeg  en  is  daar  geloop  en  eet  terwyl  daar  speletjies  soos 
Vrot  Eier,  Ellie  Rose  en  Volkspele  voor  die  saal  gespeel  is. 

Op  een  so  ‘n  Vrydagaand  het  daar  ‘n  waarskuwing  van  oom  blinde 
Hennie  Stoop  gekom,  dat  die  kerkgrond  “heilige  grond”  was  en  sulke 
dansery  nie  toelaatbaar  was  nie.  Volkspele  sou  daarna  altyd  so  half 
bedreig  gespeel  word.  Een  so  ‘n  Aprilmaand  Nagmaal  naweek  het 
daar  die  Vrydagmiddag  ‘n  hewige  storm  losgebars,  die  wind  was  baie 
sterk  en  sommige  van  die  tente  het  in  die  slag  gebly.  Alles  was  papnat 
en  koud.  Die  kampeerders  moes  hulleself  in  die  enigste  droeë  plek, 
naamlik  die  kerk  tuismaak.  Die  krag  was  ook  uit  en  oom  Thysie  Stoop 
het  met  ‘n  kers  die  nag  wag  gehou  oor  al  die  slapendes. 

Die  minibasaar  het  so  ontstaan.  Ongeveer  1972/73,  in  ds.  Nel  se  tyd, 
het  die  susters  besluit  dat  voor  die  volgende  winter  sou  dit  goed  wees 
as  die  Kerk  kon  matte  kry.  Die  vraag  was  hoe  sou  ons  hierdie  fondse 
bymekaar  kry.  Oom  Tobie  Uys  het  ‘n  skaap  geskenk  en  rondom 
hierdie  een  skaap  het  ‘n  basaar  gegroei,  sommer  ‘n  minibasaar  het 
ons  dit  genoem.  Daar  is  aan  die  werk  gespring,  tafels  gereël  en  koek 
gebak.  Tannie  Marie  Uys  het  ‘n  pannekoek  tafel  gereël,  tant  Malie 
Marais  en  tannie  Cillie  v/d  Merwe  het  naaldwerk  gemaak  en  ‘n  tafel 
gereël.  Op  die  einde  van  die  dag,  na  ‘n  baie  gesellige  dag,  het  ons  die 
reuse  bedrag  van  R1,200  ingesamel. 

Mnr.  Kuit,  ‘n  destydse  prokureur,  het  gereël  vir  die  aankoop  van  die 
matte.  Die  verskil  wat  ons  nie  gehad  het  nie,  het  hy  vir  ons  geskenk. 
So  het  ons  kerk  dan  matte  gekry,  wat  vandag  nog  hulle  doel  dien.  Die 
volgende  winter  was  die  koue  in  die  kerk  minder.  Die  minibasaar  in 
Februarie  is  tot  vandag  toe  nog’n  instelling. 


Ria  Oosthuizen. 

6EBEURLIKHEDE  TY'DEMS  EREDIEHSTE 

Wanneer  daar  een  of  ander  insident  gedurende  die  erediens 
plaasvind,  kan  dit  groot  steurnis  veroorsaak.  Die  volgende  is  sulke 
gebeurlikhede  : 

1.  Die  wurm. 

Tannie  Sienie  Stoop  en  tannie  Pop  Breytenbach  was  in  ons  tyd  twee 
weduwees  wat  voor  ons  in  die  kerk  gesit  het.  Eintlik  twee  pragtige  ou 
dames  wat  hart  en  siel  van  hulleself  vir  die  kerk  gegee  het.  Hulle  het 
ook  nog  ‘n  suster,  tannie  Lettie  van  Heerden,  oom  Hendrik  en  Gert  van 
Heerden  se  moeder,  gehad.  Tannie  Lettie  was  op  daardie  stadium 
getroud  met  Marie  Neethling  se  pa,  oom  Oosthuysen.  Hierdie  drie 
susters  was  ‘n  gedugte  driemanskap.  Vir  tant  Pop  en  tant  Sienie  was 
die  snuifblik  hulle  metgesel.  Ons  het  baie  goed  gekyk  watter 
verversings  is  deur  hulle  hande  hanteer,  en  dan  maar  so  ‘n  bietjie  van 
‘n  draai  daarom  geloop. 

Op  ‘n  dag  in  die  winter,  toe  ds.  Nel  nog  die  predikant  was,  het  tannie 
Sienie  met  ‘n  dik  jas  kerk  toe  gekom.  Sy  het  voor  Rita  en  Tokkie  van 
Heerden  in  die  bank  ingeskuif.  Met  die  eerste  gesang  se  sing  en  die 
opstaan,  het  hulle  so  ‘n  lang  wurm  aan  die  onderpunt  van  die  jas 
opgemerk.  Groot  was  die  vrees  dat  tannie  Sienie  hierdie  wurm  bokveld 
toe  sou  sit  en  wat  van  die  pragtige  jas  se  identiteit.  Die  wurm  het  egter 
nie  op  hom  laat  wag  nie,  maar  met  ‘n  vinnige  golwende  lyf  die  pad  al 
hoër  op  teen  tannie  Sienie  se  rugkant  van  die  jas  laat  waai  tot  hy  by 
die  kraag  gekom  het.  Met  vasgenaelde  oë  het  ons  hierdie  wurm  se  tog 
al  hoër  gevolg,  waar  gaan  hierdie  wurm  nou  beland.  Die  dominee  se 
preek  het  geen  impak  gemaak  nie,  wanneer  sou  hierdie  wurm  in  die 
tannie  se  nek  of  op  haar  hoed  beland  ? Gelukkig  het  hierdie 
kruipende,  golwende,  beweging  nie  in  die  tannie  se  nek  beland  nie, 
maar  wel  op  die  hoed  se  rand  waar  hy  so  ‘n  hang,  bespiedende  kop  in 
alle  rigtings  gedraai  het.  Met  sy  kop  ondertoe  het  hy  hierdie  posisie 
gehandhaaf.  Gelukkig  vir  die  toeskouers  was  dit  die  einde  van  die 
diens. 


Rita  van  Heerden. 

2.  Kinders. 

Kinders  is  somtyds  die  oorsaak  dat  koppe  draai  en  aandag  afgetrek 
word  in  die  erediens.  Oom  Jannie  v/d  Merwe,  was  so  ‘n  kort  en  klein 
ouderling.  As  hy  agter  die  kateder  te  lande  gekom  het  om  voor  te  lees, 
dan  het  net  sy  kop  met  die  krul  voor  die  bles  uitgesteek,  en  in  alle  erns 
het  hy  sy  taak  uitgevoer. 

Die  betrokke  Sondag  was  dit  sy  beurt  en  oom  Jannie  wat  ‘n  kunsgebit 
gehad  het,  het  vergeet  om  dit  in  sy  mond  te  sit.  Die  voorsang  was 
Psalm  6.  Oom  Jannie  het  dit  so  uitgespreek  “Gemeente,  onsh  shing 
almal  shaam  van  pshalm  sesh  die  eershte  en  tweede  vershie”.  Dit  het 
klein  Matie  se  lagspiere  aan  die  werk  gesit,  en  het  hy  dit  kliphard  in  die 
kerk  uitgeproes.  Dit  was  in  die  dae  toe  dames  nog  yslike  hoede  kerk 
toe  gedra  het.  ‘n  Mens  kon  sien  hoe  wip  hierdie  hoede  op  en  af.  In  elk 
geval  ; met  die  sing  van  psalm  sesh  is  hy  by  die  deur  uitgeboender 
saam  met  sy  sussie.  Ons  het  te  voet  kerk  toe  gekom,  dus  was  daar  nie 
‘n  kar  om  in  te  gaan  sit  nie,  toe  maar  in  oom  Lotie  en  tannie  Ella  se 
groen  Caball.  Die  volgende  oomblik  toe  gaan  lê  hy  op  die  hoeter  en 
breek  ‘n  groot  lawaai  los.  Dit  gee  toe  weer  ‘n  geskree  af  om  hom  uit 
die  voertuig  te  kry  en  te  maak  of  daar  nou  huistoe  geloop  gaan  word. 

Die  ma  van  so  ‘n  kind  kan  maar  net  haar  kop  in  skaamte  laat  sak.  Ons 
het  toe  nog  nie  ‘n  moederskamer  gehad  nie  en  die  kleintjies  moes 
maar  van  meet  af  leer  om  hulle  te  gedra  in  die  kerk. 

Ria  Oosthuizen. 

3.  Die  kat  kom  weer. 

Die  kat  kom  weer,  want  hy  wou  nie  langer  wag  - so  lui  die  liedjie.  Op 
‘n  dag  het  so  ‘n  grys  kat  ‘n  plekkie  gehad,  waar  hy  ingekom  het  om 
ons  siele  te  kom  versondig.  Almal  wat  hierdie  kat  herhaalde  kere 
uitgedra  het,  het  nie  een  geweet  waar  die  kat  kon  inkom  nie. 

Die  kat  het  met  ‘n  regop  krulstert,  net  soos  die  manier  van  ‘n  kat  is,  en 
hy  op  daardie  oomblik  die  baas  is  teen  ons  bene  geskuur  en  ‘n 
duidelike  miaau  geluid  gemaak,  die  hele  wêreld  het  aan  hom  behoort. 

Loekie  het  begin  om  die  kat  die  deur  te  wys.  Hy  het  hom  gevang  en 
uitgedra  en  buite  vêr  neergesit.  Oom  Piet  Coetzee  het  ‘n  paar  beurte 
gekry  en  Ria  Oosthuizen  het  ook  die  kat  vêr  buite  gaan  neersit.  Hierdie 
kat  het  7 keer,  soos  ‘n  kat  met  7 lewens  daardie  dag  ons  siele 
versondig.  Dit  was  letterlik  “en  die  kat  kom  weer.” 

Loekie  Schroeder. 

4.  Sprinkaan. 

Tannie  Malie  Marais  was  ‘n  statige  dame.  Sy  was  altyd  netjies  gehoed 
en  gehandskoen  as  sy  kerk  toe  gekom  het.  En  het  ons  baie  groot 
respek  vlr  haar  doen  en  late  gehad,  want  bekwaam  was  sy  defnitief. 
Niks  het  vir  daardie  twee  hande  verkeerd  gestaan  nie,  en  was  sy  altyd 
bereid  om  ons  jonges  ietsie  van  menswees  ook  te  leer.  Tannie  Malle 
het  haar  eie  klere  en  hoede  gemaak,  keurig  en  fleurig. 

Op  ‘n  dag  het  sy  so  ‘n  blommetjies  dotjie  op  haar  kop  gehad.  Die  kuns 
blommetjies  was  in  plek  gehou  deur  so  ‘n  netjie  met  sulke  wol 
moesietjles,  ‘n  regte  kunswerkie.  Die  Sondag  het  tannie  Malie  hierdie 
spesiale  dotjie  op  haar  kop  gehad,  maar  wat  sy  nie  geweet  het  nie  was 
dat  ‘n  sprinkaan  homself  op  hierdle  hoed  tuisgemaak  het.  Hierdie 
sprinkaan  wou  vreeslik  graag  hierdie  hoed  verlaat,  maar  daar  was  nie 
‘n  manier  nie.  Die  weerhake  van  sy  pote  het  aan  hierdie  net  vasgesit, 
en  die  manewales  om  uit  hierdie  slagyster  te  kom,  was  skreeusnaaks. 
Eers  een  poot  in  die  lug  dan  die  volgende  voorpoot,  dan  die  agterpoot, 
maar  die  weerhakies  het  gehak.  Dit  was  ‘n  onbegonne  taak  en  ons  het 
gehiptoniseer  hierdie  skouspel  bekyk,  soos  elke  poot  ‘n  beurt  kry, 
maar  met  geen  gevolg  nie.  Met  kinders  reg  rondom  wat  nie  hulle 
gegiggel  kon  bedwing  nie,  was  dit  ‘n  welkome  uitkoms  toe  die  diens  tot 
‘n  einde  kom. 

Ria  Oosthuizen. 

5.  Voël  in  kerk. 

Op  ‘n  warm  somer  Sondag  met  al  die  kerkdeure  oop  vir  ‘n  koeligheid  van  buite 
het  ‘n  voëltjie  besluit  dit  is  nou  sy  kans  om  te  gaan  inspekteer  wat  hier 
binne  aangaan.  Die  voëltjie  het  sy  verskyning  gemaak  terwyl  die 
gemeente  gesing  het  en  sy  besluit  geneem  om  sommer  in  hierdie 
groot  ruimte  ‘n  paar  goeie  oefensessies  in  te  kry.  Die  gemeente  se 
koppe  het  opgelig  en  in  die  rondte  gedraai  soos  die  voël  in  vlug  was. 

Ds.  Marsman  wat  die  predikant  was  het  die  gemeente  gemaan  en 
aangespreek  om  hulle  nou  nie  verder  aan  die  voël  te  steur  nie,  maar 
hulle  aandag  by  die  preek  te  bepaal.  Maar  ‘n  mens  bly  ‘n  mens  en  die 
koppe  het  maar  bly  draai.  Dit  was  konsternasie  om  hierdie  arme 
voëitjie  uit  die  kerk  te  kry  na  die  diens  verby  was.  Gewapen  met  ‘n 
besemstok  en  lappe  met  oom  Jaap  aan  die  voorpunt  het  hierdie  voël 
sy  vlieg  ingekry  en  soms  op  die  ligte  en  die  galery  homself  uitasem 
tuis  gemaak.  Tot  oom  Jaap  se  verligting  het  die  voël  darem  later  die 
aftog  geblaas  en  kon  die  kerk  toegesluit  word. 

Ria  Oosthuizen. 

6.  Konsistorieqebed. 

Oom  Piet  Coetzee  was  vir  jare  en  jare  diaken.  Hy  het  van  Zeerust  en 
Groot  Marico  se  wêreld  af  hierheen  gekom  om  as  drywer  by  die  Suid- 
Afrikaanse  Vervoerdienste  te  werk.  Hier  is  hy  met  Martha  Swart,  een 
van  ons  oudste  en  grootste  families,  se  jongste  dogter  getroud.  Oom 
Piet  wou  nooit  ouderling  word  nie.  Hy  het  gesê  dat  om  in  die  openbaar 
op  te  tree  nie  vir  hom  is  nie.  Hy  kan  ook  nie  bid  in  die  openbaar  nie. 
Maar  op  ‘n  dag  in  die  konsistorie  moes  diaken  Piet  Coetzee  afsluit  met 
gebed.  Hy  het  alles  goed  en  netjies  gedoen,  maar  toe  hy  by  die  woord 
amen  kom,  het  die  woord  hom  heeltemal  ontgaan  en  sê  hy  : “Totsiens 
; dit  gaan  julle  goed.”  Amper  was  daar  konsternasie. 


Chris  Smit. 

1 ■ Bebrou. 

In  die  vroeë  dae  is  daar  streng  gelet  op  morele  waardes  en  as  jong 
mense  bebrou  het  soos  wat  die  uitdrukking  was,  was  die  kerkraadslid 
(ouderling)  veranwoordelik  om  hierdie  paartjie  aan  te  spreek. 

Onder  die  Stope  was  daar  so  ‘n  paartjie.  Die  ouderling  was  toevallig 
ook  ‘n  Stoop  en  hy  is  deur  die  kerkraad  aangesê  om  hierdie  twee  te 
kapittel.  Die  byeenkoms  is  gereël  en  hierdie  twee  jong  mense  het  met 
vrees  en  bewing  hulle  verskyning  voor  die  ouderling  gemaak.  Die  swart 
span  het  hulle  hier  uitgehou  en  was  nie  teenwoordig  nie.  En  watter 
opdrag  gee  ouderling  Stoop  toe  : “ Omie  vra  mooi  dat  julle  dit  nie  weer 
sal  doen  nie”.  En  daarmee  was  die  saak  afgehandel. 

2.  Doop. 

‘n  Ander  geval  wou  ouers  hulle  kindjie  laat  doop,  maar  die  ouderling  wat 
moes  toestemming  gee  wou  dit  nie  doen  nie,  want  het  hy  gesê  hierdie 
mense  kom  nie  in  die  kerk  nie,  en  hy  gee  nie  sy  konsent  (toestemming) 
nie. 

Groot  was  hierdie  ouderling  se  verbasing  toe  hy  op  ‘n  Doopsondag 
hierdie  ouers  voor  die  kansel  sien  waar  hulle  hul  seuntjie  ten  doop  hou. 
Hierdie  gemeentelede  het  die  ouderling  “geside  step”  en  na  ‘n  ander 
wyk  toe  getrek  waar  hulle  toestemming  van  daardie  ouderling  ontvang 
het. 

3.  Skaapboud. 

Anette  Nel  ons  predikantsvrou  van  die  sestiger  en  sewentiger  jare  was 
‘n  dame  met  baie  praktiese  planne. 

Op  ‘n  dag  was  sy  baie  lus  vir  ‘n  skaapboud,  en  waar  kry  mens  sommer 
skielik  ‘n  skaapboud  - by  ‘n  ou  wat  darem  ‘n  skaap  of  twee  op  sy  plaas 
het.  Anette  nie  links  nie,  sy  bak  haar  meulvleuel  koek,  versier  hom  en 
stuur  die  kinders  Andries  en  Hennie  na  59  Schoonstraat  met  hierdie 
watertand  inhoud.  Die  opdrag  : gaan  ruil  vir  ons  ‘n  skaapboud  by  oom 
Lotie.  Dit  was  nie  100  jaar  nie  toe  kom  die  skaapboud  verpak  in  die 
koekblik  by  die  pastorie  aan.  Sending  suksesvol  afgehandel. 

1.  Kateqese. 

Oom  Lood  Ackerman,  die  katkisasiemeester,  het  Sondae  voor  die 
kategese  begin  het,  eers  al  die  kinders  gegroet,  die  voorgeskrewe 
teksgedeelte  uit  die  Bybel  voorgelees,  ‘n  gebed  gedoen  en  dan  begin 
om  kinders  vrae  te  vra  oor  die  gedeelte.  Daarna  is  die  versie  in  die 
handboek  ook  gesing  - natuurlik  nog  in  Hollands.  Tydens  kategese  het 
oom  Jan  Waterval  agter  in  die  kerk  gesit  en  luister ; na  ‘n  ruk  opgestaan 
; ‘n  geldjie  in  die  kollektesakkie  agter  die  deur  ingegooi  en  dan 
uitgeloop.  Hy  was  nooit  getroud  nie,  want  hy  het  sy  ma  tot  haar  dood 
opgepas. 

Aan  die  einde  van  die  jaar  het  ons  op  ‘n  Saterdag  met  ‘n  ossewa  gery 
en  op  Tamatieberg  gaan  piekniek  hou.  Langs  die  wa  het  ‘n  oom  met  ‘n 
lang  sweep  geloop  en  die  osse  aangepor.  Nodeloos  om  te  sê  dat  die  rit 
tot  bo-op  die  berg  ‘n  onvergeetlike  ervaring  was.  Bo  op  die  berg  is  dan 
speletjies  gespeel,  rotse  geklim  en  van  al  die  ingepakte  lekkernye 
geëet. 

2.  Basaar. 

Gedurende  die  tweede  wêreldoorlog  was  dit  moeilik  om  basaar  te  hou, 
want  breinaalde,  wol,  rys,  speelgoed  en  ander  dinge  was 
onverkrygbaar.  Tog  was  daar  altyd  die  gewillige  hande  en  harte.  Die 
vrouens  het  meelsakkies  spierwit  gekook  en  daarvan  mooi 
skinkbordlappies,  voorskote,  lappoppe  en  geborduurde  tafeldoekies 
daarvan  gemaak.  Hoewel  hekelgare  skaars  was,  was  die 
hekelkunswerke  op  elke  basaar  ‘n  treffer.  Wit  koekmeel  was  verbode.  In 
die  plek  daarvan  is  mielierys  en  stampmielies  gebruik.  Die  mans  weer, 
het  pragtige  hout  speelgoed  gemaak  en  dit  dan  geverf.  Dan  was  daar 
nog  altyd  die  lekkergoed,  springmielies,  gemmerbier,  pannekoek, 
boerebeskuit  en  basaarpoedings.  Teen  laat  middag  is  die  braaivleisvure 
buite  aangesteek,  waar  mense  hul  eie  worsie  of  tjoppie  kon  braai.  Ek 
onthou  nog  hoe  ons  met  draadvurke  oor  die  oop  vuur  ons  wors  gebraai 
het.  Gewoonlik  was  dit  buite  gebrand  en  binne  nog  rou. 

3.  April  Naqmaal. 

Dit  was  die  datum  op  die  jaarkalender  wanneer  die  finalejaars 
voorgestel  is.  Die  meisies  was  geklee  in  lang  wit  rokke  met  wit 
bypassende  skoene  en  hoedens.  Die  seuns  weer  het  breë  bors 
gepronk  met  hul  pakke  klere  (die  eerste  van  hul  lewe)  en  geborduurde 

onderbaadjies.  Die  voorstelling  het  gewoonlik  die  Saterdagaand 
plaasgevind,  en  daarmee  saam  die  gemeentevergadering.  Dit  was  dan 
ook  die  tyd  wanneer  die  kinders  buite  gespeel  het  - soms  so  luidrugtig 
dat  hulle  deur  ‘n  kwaai  ouderling  stllgemaak  moes  word.  Ek  en  my 
suster  Lena  het  menige  kere  die  koster,  oom  Freek  Struwig,  gaan  help 
om  die  nagmaaltafel  te  dek.  Die  hoeke  van  die  tafeldoek  is  met 
kopspelde  vasgesteek  om  netjies  te  vertoon.  My  ma  het  die 
nagmaalbrood  gebak,  korsies  afgesny  en  dan  in  lang  repies  gesny.  Ná 
die  nagmaal  was  dit  ons  voorreg  om  daardie  afgesnyde  korsies  in  die 
melk  te  doop  en  te  eet. 

4.  NHSV. 

In  die  begin  veertigerjare  het  ek  namens  my  skoonsuster,  Gerrie 
Oosthuyzen,  met  my  fiets  kennis  van  vergaderings  gaan  aflewer  by  tant 
Cillie  v/d  Merwe,  Pop  Breytenbach,  Sien  Stoop,  Iris  Oberholzer,  Martie 
Ackerman  en  Anna  Stoop  (oom  blinde  Hennie  Stoop  se  vrou).  Op 
daardie  stadium  was  tant  Dora  du  Plessis  die  voorsitster.  Later  van  jare 
kon  ek  self  lid  van  die  NHSV  word.  Ek  het  by  tant  Kitty  Breytenbach 
oorgeneem  en  vlr  12  jaar  as  sekretaresse  op  die  bestuur  gedien.  Met 
dankbaarheid  in  my  hart  Is  dit  ‘n  vreugde  om  steeds  lid  van  die  NHSV  te 
wees. 

5.  Kerkqebou. 

My  ouboet  is  een  Sondagoggend  geroep  om  die  traporreltjie  te  gaan 
speel  omdat  tant  Sarle  Struwlg  siek  was.  Hy  het  waargeneem  totdat  hy 
verder  gaan  studeer  het.  Daarna  het  my  suster  orreliste  geword  totdat 
ook  sy  verder  gaan  studeer  het.  Op  dertienjarige  ouderdom  het  ek 
begin  speel  en  later  by  my  sus  as  orreliste  oorgeneem. 

As  kind  onthou  ek  nog  die  horisontale  fyn  swart  patroontjies 
(ooghoogte)  teen  dle  wit  muur.  Ek  onthou  ook  nog  die  kroonkandelaar 
bokant  die  liturgiese  ruimte  met  sy  vele  gloeilampies  - ‘n  asemrowende 
gesig  vir  lemand  wat  aan  dowwe  kerslig  gewoond  was.  En  dan  was 
daar  die  koster,  oom  Freek  Struwig,  met  sy  goueraam  brilletjie,  vir  wie 
ons  baie  bang  was. 

6.  Predikante. 

Ds.  JDH  Smit  het  as  proponent  na  Volksrust  gekom.  Vir  die  eerste 
klompie  maande,  voor  sy  troue,  het  hy  by  ons  ingewoon  gesien  hy  oor 
geen  meubelstukkie  beskik  het  nie. 

Wanneer  ons  Sondae-aande  lank  voor  die  erediens  moes  sing,  het  ons 
naderhand  agtergekom  dat  ds.  van  Bergen  weer  sy  beeste  soek  wat  uit 

die  weikamp  gekom  het.  Dieselfde  ds.  van  Bergen  het  een  aand,  toe 
daar  min  lidmate  in  die  erediens  was,  na  afloop  van  die  erediens  na  die 
dorpsplein  gery  om  te  kyk  of  van  sy  lidmate  dáár  is.  Op  die  dorpsplein 
het  van  die  Pinkstergroepe  onder  die  ope  lug  Sondae-aande 
bymekaargekom.  Toe  dié  groep  die  liedjie  “Daar’s  ‘n  land  waar  die  son 
nimmer  daal”,  sing,  het  ds.  van  Bergen  saam  ingeval  met  die  woorde 
van  “Daar’s  ‘n  hoender  wat  ‘n  eier  nie  kan  lê”.  Dit  was  mos  op  dieselfde 
wysie  gesing. 

Ek  en  ouderling  Danie  Neethling  was  een  aand  op  huisbesoek  uit.  Teen 
ongeveer  17h30  het  ons  by  ’n  huis  aangekom,  terwyl  dit  nog  lig  was.  Ek 
het  die  tuinhekkie  vol  durf  oopgemaak,  terwyl  ek  geweet  het  van  die 
groot  wit  bullterrier  wat  op  die  stoep  besoekers  inwag.  Binne  sekondes 
het  ek  myself  wysgemaak  dat  ons  veilig  sal  wees,  gesien  ons  al 
verskeie  kere  dié  gesin  besoek  het  en  die  wit  veiligheidswag  ons  teen 
hierdie  tyd  al  sou  herken  het. 

So  beweeg  ek  en  die  ouderling  met  afgemete  tree  nader  aan  die 
voordeur.  Ons  wil  darem  ook  wys  uit  watter  stoffasie  ons  gemaak  is  - 
wie  klaas  en  wie  baas  is.  Na  die  voordeurklokkie  gedruk  is,  gaan  die 
voordeur  oop  en  een  van  die  drie  kinders  laat  weet  dat  hul  ouers  nog 
nie  tuis  is  nie.  Hulle  verseker  ons  egter  dat  hul  ouers  binne  die 
volgende  30  minute  of  wat  terug  sal  wees. 

So  besluit  ons  dat  ons  intussen  ’n  ander  gesin  solank  gaan  besoek  en 
dan  later  na  hierdie  gesin  terugkeer.  Die  kind  groet,  draai  om  en  maak 
die  voordeur  toe,  soos  sy  ouers  hom  geleer  het  om  te  doen  in  hierdie 
onsekere  tye.  Ewe  manhaftig  draai  ons  ook  om  en  begin  terugloop  na 
die  motor  voor  die  tuinhekkie  - miskien  maar  ’n  bietjie  met  ’n  hol  rug, 
maar  tog  tevrede  dat  die  wit  veiligheidswag  gesien  het  dat  ons  nie 
skurke  is  nie  - ons  is  dan  so  beleefd  deur  die  kinders  gegroet. 

Maar  die  volgende  oomblik  bars  die  spreekwoordelike  hel  los.  Sonder 
waarskuwing  of  geknor  is  die  wit  terriër  hier  langs  my,  want  dis  mos 
goeie  maniere  om  agter  te  loop.  Die  kaptein  verlaat  mos  laaste  die  skip. 
Tyd  om  te  dink  of  hardloop  was  daar  nie.  Die  aggressie  op  die  brak  se 
gevreet  het  duidelik  die  boodskap  gedra  - vanaand  vrek  julle.  Die 
eerste  byt  na  my  was  mis,  danksy  ’n  lastige  systap  uit  my  rugbydae. 
Asof  dit  hom  verneder  het,  kom  hy  toe  met  mening.  En  toe  sy 
skuimende  bek  ooprek  om  diep  te  byt,  was  my  enigste  verweer  om  die 
luukse  bisonleer  Bybel  dwars  in  sy  bek  te  druk.  Dit  was  sy  tweede 
nederlaag  binne  minute  - iets  waaraan  hy  waarskynlik  nie  gewoond 
was  nie. 

Vervolgens  gee  hy  twee,  drie  spronge  na  vore  en  byt  met  oorgawe  na 
ouderling  Danie.  Daar  was  in  elk  geval  ook  meer  aan  ouderling  Danie 
raak  te  byt  as  by  my.  Hierdie  derde  poging  van  die  terriër  was 
suksesvol  - suksesvol  in  soverre  dit  raak  was.  Dog  het  brakkenjan  nie 
rekening  gehou  met  die  grootte  en  krag  van  ouderling  Danie  nie.  Hy 

was  immers  ’n  groot,  sterk  man  wat  deur  die  jare  op  die  Spoorweë 
gebrei  is.  Ouderling  Danie  het  twee  of  drie  woorde  geuiter  wat  heel 
gepas  vir  die  oomblik  was,  en  die  brak  met  sy  ander  hand  gegryp.  Of  dit 
die  woorde  van  oom  Danie  of  sy  harde  greep  was  weet  ek  nie,  maar 
brakkenjan  het  dadelik  sy  greep  gelos.  Oom  Danie  het  die  pedigree 
hond  tot  bokant  sy  kop  opgetel  en  met  verontwaardiging  op  die  grond 
neergegooi.  Hoe  durf  die  brak  ’n  gesant  van  die  Here  probeer  stuit  in 
die  uitvoering  van  sy  ampspligte  ? Hierdie  derde  poging  was  vir 
brakkenjan  soos  die  spreekwoordelike  uitklophou.  Stert  tussen  die  bene 
met  steun  geluide  wat  van  seer  getuig,  het  brakkenjan  om  die  agterkant 
van  die  huis  verdwyn. 

Of  die  kinders  die  petalje  aanskou  het,  weet  ek  tot  vandag  toe  nie.  Tog 
is  ek  haastig  met  die  ouderling  na  die  hospitaal  om  hom  te  laat  inspuit 
teen  hondsdolheid  en  om  steke  in  sy  wonde  te  laat  sit.  Nodeloos  om  te 
sê  dat  ons  daardie  aand  nie  verder  huisbesoek  gedoen  het  nie. 

Terwyl  ons  van  die  hospitaal  af  terugry  na  ouderling  Danie  se  huis,  sê 
hy  op  sy  kenmerkende  ernstige  stemtoon  : Dominee,  jy  weet : vanaand 
het  die  Woord  jou  lewe  gered.  Dieselfde  luukse  bisonleer  Bybel  met  die 
merk  van  ’n  terriër  se  slagtand  vanaf  Openbaring  tot  by  Galasiërs,  lê 
nou  nog  op  my  lessenaar.  Dié  Bybel  is  steeds  die  stille  getuienis  van 
redding  en  uitkoms  in  dae  wanneer  die  listige  aanslae  van  die  bose  jou 
tot  prooi  gemaak  het. 

’n  Klompie  jare  daarna  het  ek  die  voorreg  gehad  om,  terwyl  ouderling 
Danie  op  sy  laaste  was,  vir  hom  aan  huis  saam  met  sy  familie  nagmaal 
te  kon  bedien  - die  merke  van  sy  ampsbediening  van  meer  as  40  jaar 
nog  duidelik  op  sy  hand  sigbaar. 

Paul  Buitendag 

In  die  laat  tagtigerjare  moes  ek  ’n  begrafnisdiens  waarneem  van  ’n  ou 
dame,  wat  vir  jare  ’n  inwoner  van  die  plaaslike  Ouetehuis  was.  Gesien 
dat  daar  nie  baie  familie  was  nie  en  dat  haar  vriende  in  dieselfde 
Ouetehuis  gewoon  het,  is  besluit  om  die  diens  sommer  in  die  tehuis  se 
sitkamer  te  hou.  Na  die  diens  het  oom  Tooitjie,  ook  ’n  inwoner  van  die 
tehuis  en  ’n  gewaardeerde  lidmaat  van  die  plaaslike  Apostoliese 
Geloofsending  die  woord  geneem  om  die  bedankings  te  doen.  Nadat  hy 
die  preek  in  sy  eie  woorde  herhaal  het  en  die  leemtes  daarin  aangevul 
het  vir  ongeveer  20  minute,  is  die  bedankings  gedoen. 

So  ry  ek  toe  saam  met  mnr.  Willem  Nortjé,  die  begrafnisondernemer,  na 
die  begraafplaas.  By  die  graf  is  die  formaliteite  afgehandel  en  aan  die 
familie  geleentheid  gebied  om  hul  laaste  eerbetoon  te  bewys.  En  net 
voordat  ons  verdaag  verskyn  daar  ’n  forsgeboude  man  vlak  voor  die 
graf.  Hy  wil  sing.  Deesdae  laat  ons  mos  nie  meer  by  die  graf  sing  nie. 
Ek  sê  toe  vir  hom  ; nee,  maar  dis  reg.  U kan  maar  sing.  Die  liedjie  wat 
hy  gesing  het,  het  ek  nog  nie  vantevore  gehoor  nie.  Of  hy  verkoue 
gehad  het  of  hartseer  was,  weet  ek  ook  nie  - maar  hy  het  gesing  ; nie 
strelend  of  noodvas  nie,  maar  blikkerig,  vals  en  met  ’n  staccato  toon. 
Niemand  sing  saam  nie  en  almal  wag  dat  hy  klaarmaak.  Toe  hy  klaar  is 
met  die  eerste  versie,  val  hy  weg  met  die  tweede  en  derde  versie. 

So  verlaat  ons  die  begraafplaas  op  pad  terug  na  die  tehuis,  waar  ’n  eet 
en  drinkdingetjie  vir  die  familie  gereedgemaak  is.  So  in  die  ry,  ek  en 
Willem  elkeen  met  ons  eie  gedagtes  besig,  verbreek  Willem  die  stilte 
met  sy  kenmerkende  droeë  humor : Ons  kan  bly  wees  oom  Tooitjie  kan 
nie  sing  nie. 


Paul  Buitendag. 

Schalk  en  Maxie  van  Vuuren  was  beide  op  die  kerkraad.  Hulle  het  ons 
trek  gery  toe  ons  na  Volksrust  verhuis  het.  Toe  ondeundheid  uitgedeel 
is,  het  hy  heel  voor  in  die  ry  gestaan.  Skaars  twee  dae  in  die  gemeente, 
nooi  hulle  ons  om  die  aand  by  hulle  te  gaan  eet.  Pas  daar  aangekom  - 
nog  vreemd  en  onkundig  - spring  hy  op  en  bel  die  plaaslike  dokter.  Die 
dokter  moet  dadelik  kom  help  ; sy  vrou  lieg  en  steel  verskriklik  - het 
mos  ’n  ruk  gelede  bloed  van  ’n  swarte  ontvang  ; so  beduie  hy.  So  kom 
die  dokter  toe  daar  aangejaag  om  verder  saam  te  skerts.  Nadat  ons 
oop  monde  daardie  aand  toe-gekuier  is,  het  ons  huisvriende  geword  - 
baie  saam  gaan  vakansie  hou.  Maar  sy  streke  het  nie  opgehou  nie. 
Wanneer  ons  tuinmeubels  op  die  pastorie  se  dak  gekry  is  of  ons 
aansoek  om  verlof  in  die  kerkraadsvergadering  teengestaan  word, 
moes  ons  weet : Dis  weer  Schalk. 

Ons  hou  vakansie  op  Margate  en  gaan  kuier  een  aand  vir  sy  swaer- 
hulle  te  Ramsgate.  Dlé  is  nie  daar  nie  - net  die  dogter.  Ons  besluit 
egter  om  hul  beste  roolwyn  daar  en  dan  te  drink.  Op  pad  terug  na 
Margate  word  ons  In  ’n  padblokkade  voorgekeer.  Op  die  vraag  van  die 
konstabel  of  ek  iets  gedrink  het,  skreeu  Schalk  agter  uit  die  Kombi. 
“Konstabel,  jy  kan  hom  nie  toesluit  nie.  Kyk  hoe  baie  kindertjies  het  hy.” 
In  1992  het  hy  baie  siek  geword  - vir  ’n  maand  in  die  intensiewe 
sorgeenheid  van  die  harthospitaal  in  Pretoria  gelê.  Hy  het  egter  sodanig 
herstel  dat  hy  weer  kon  huiswaarts  keer  en  sy  vervoer-besigheid  bedryf. 
Augustus  1993,  tydens  die  Nagmaalviering,  was  Schalk  weer  baie  siek. 
Tog  was  sy  plek  in  die  kerk  nie  leeg  nie.  Met  die  bediening  van  die 
nagmaal,  met  die  tweede  tafel,  het  hy  aan  my  linkerkant  kom  sit. 
Sonder  dat  ek  gesien  het,  het  my  toga  se  mou  oor  die  bank  gehang.  Hy 
het  dood  luiters  met  sy  regter  arm  die  toga  se  mou  op  die  bank 
vasgedruk,  terwyl  hy  in  die  rigting  van  die  diakens  bly  kyk  het.  Toe  ek 
die  bordjie  met  die  brood  wou  aangee,  wou  die  linkerarm  nie  saamwerk 
nie.  Eers  na  herhaalde  onopmerkbare  plukke  is  aan  die  toga  skiet 
gegee.  Hy  het  sonder  emosie  voorentoe  gekyk,  die  bordjie  geneem  en 
aangegee  en  gemaak  asof  niks  gebeur  het  nie. 

Minder  as  ’n  maand  later  het  ek  ’n  vriend  en  mede-reisiger  op  my 
verjaarsdag  begrawe.  Die  vorige  aand  is  nog  op  sy  aandrang  besoek 
afgelê  by  ’n  egpaar  met  huweliksprobeme.  Ja,  die  woorde  het  daardie 
dag  ook  maar  swaar  gekom  ! 


Paul  Buitendag. 

VisVanq 


Om  vissers  van  mense  te  maak,  moet  mens  eers  weet  hoe  werk  die 
ding  van  visvang.  So  het  ek  by  Amersfoort  se  hengelklub  aangesluit, 
aangesien  drie  kerkraadslede  daar  op  die  bestuur  gedien  het.  Hulle  het 
dan  ook  toegesien  dat  uitslaap  kompetisies  oor  Vrydag  en  Saterdag 
strek,  en  nie  oor  die  Saterdag  en  Sondag  nie. 

Met  een  sodanige  uitslaap  kompetisie  besluit  ek  om  my  tweelingseuns 
- toe  nog  7 jaar  oud  - saam  te  neem.  Gewapen  met  baie  proviant,  ’n 
tweeman  tentjie  en  ons  visgerel,  is  ons  Vrydagmiddag  gereed  om  te 
vertrek.  My  vrou  kom  die  huis  uitgehardloop  en  sê  dat  daar  vir  my 
telefoon  is  (nog  voor  die  dae  van  selfone).  Daar  is  moeilikheid  by  een 
van  die  ouderllnge  se  werk  en  hy  kan  nie  die  visvang  ekspedisie 
meemaak  nie.  Maar  wil  ek  tog  nie  sy  twee  seuns  gaan  optel  en 
saamneem  nie.  Hulle  was  so  10  en  12  jaar  oud. 

Met  ’n  Ford  enkelkajuit  bakkie  is  dié  twee,  hul  proviant  en  vlsgerei 
opgelaal.  So  is  ons  die  Vrydagmiddag,  5 persone  voor  in  die  bakkie, 
oppad  viswaters  toe.  Daar  aangekom  moes  vinnig,  tydens  die  laaste  lig, 
gou  tent  opgeslaan  word.  Die  4 seuns  dink  nie  noual  aan  slaap  nie. 
Hulle  wil  net  visvang.  Potte,  panne,  viskaste,  emmers  platannas, 
opvoustoele  en  visaas  lê  besaai  rondom  die  bakkie.  Ek  slaan  maar 
aileen  die  tweeman  tentjie  op  en  probeer  orde  skep.  Uiteidelik  teen 
21h00  is  alles  ongeveer  op  hulle  plek  ; almal  se  stokke  in  die  water  en 
word  ’n  stukkie  geëet.  Ek  loop  en  gaan  gesels  met  die  ander  twee 
ouderlinge,  wat  net  so  50  tree  verder  van  ons  af  kamp.  Ek  het  saam 
met  hulle  so  ietsie  of  wat  gebruik,  waarna  ek  terug  is  na  ons  tent.  Teen 
24h00  besluit  ons  die  visse  wil  nie  byt  nie  ; ons  gaan  maar  slaap.  Maar 
hoe  slaap  5 persone  in  ’n  tweeman  tentjie  ? Ek  het  maar  in  die  middel 
op  my  maag  probeer  lê  - bene  ingetrek  en  boude  in  die  lug  - feitlik  net 
soos  die  talibanners  bid. 

So  tref  een  van  die  ouderlinge  my  03h00  die  móre  daar  aan  - menende 
dat  ek  dalk  eensaam  is  en  koud  kry  en  kan  doen  met  ’n  ietsie.  Onder 
die  waan  dat  ek  besig  is  om  te  bid,  is  hy  terug  na  die  ander  ouderling 
met  die  boodskap  van  wat  hy  gesien  het.  Teen  OShOO  het  ’n  koue 
oostewindjie  begin  waai.  Dit  was  genoeg  rede  vir  die  ouderlinge  om 
hulle  oor  hul  leraar  te  ontferm.  So  kom  een  van  hulle  weer  daar  aan  met 
’n  ietsie  vir  die  koue.  Maar  hy  bid  nogsteeds  - so  word  uit  my  posisie 
afgelei  en  aan  die  ander  ouderling  gerapporteer. 

Met  ’n  stywe  lyf  wat  nie  wil  buig  nie  het  ek  daardie  oggend  opgestaan  - 
nie  juis  lus  vir  visvang  nie.  So  kom  ek  by  die  twee  ouderlinge  om  goeie 
móre  te  sê,  net  om  toe  te  verneem  van  hul  gewaarwording  die  vorige 
nag.  Daaroor  is  lank,  nie  net  met  my  nie,  maar  ook  met  die  twee 
ouderlinge  gespot.  Ons  is  15h00  die  Saterdagmiddag  genadiglik 
huistoe,  steeds  styf  en  vaak,  sonder  enige  vis  en  dikbek  vir  4 seuns  wat 
my  ontspanning  tot  inspanning  gemaak  het. 

Paul  Buitendag. 

1.  Die  Ned.  Herv.  Gemeente  Volksrust : 1861  - 1941.  (Prof.Dr.  SP 
Engelbrecht). 

2.  Die  75-jarige  bestaan  van  die  Ned.  Herv.  of  Geref.  Kerk  Wakkerstroom  : 
1861  - 1936.  (Mnr.  H Sausenthaler). 

3.  Die  125-jarige  bestaan  van  die  NG  Kerk  Wakkerstroom  : 1861  - 1986. 
(Ds.  PH  Jacobsz). 

4.  Nederduitse  Gereformeerde  Kerk  Wakkerstroom  : 1891  - 1991.  (Ds.  PH 
Jacobsz). 

5.  Wakkerstroom  Eeufees  : 1859  - 1959.  (Eerwaarde  Deacon). 

6.  Album  vir  die  geskiedenis  van  die  Nederduitsch  Hervormde  Kerk  van 
Afrika.  (Prof.Dr.  SP  Engelbrecht). 

7.  Gedenkalbum  van  die  Ned.  Hervormde  Gemeente  Potchefstroom  : 1842 
-1942.  (Prof.Dr.  AD  Pont&ds.  WJJ  Kok). 

8.  Gedenkalbum  : 1886  - 1986.  (Prof.Dr.  AD  Pont,  Prof.Dr.  SJ  Botha  & 

Dr.  JMG  Storm). 

9.  Geskiedenis  van  die  Nederduitsch  Hervormde  Kerk  van  Afrika.  (Prof.Dr. 
SP  Engelbrecht). 

10.  Die  kerkkwessie  : Nie  ’n  leer-,  maar  ’n  lewenskwessie.  (Ds.  MJ 
Goddefroy). 

1 1 . Die  gedenkskrifte  van  Paul  Kruger.  (JM  Lange). 

12.  Gedenkalbum  : Teologiese  Fakulteit  1917  - 1967.  (JP  Naudé). 

13.  Van  der  Hoff  Gedenkalbum  : 1924  - 1974.  (JD  Maloney). 

14.  Van  der  Hoff  Feesblad  : 1917  - 1992.  (Frans  Ras). 

15.  Hervormde  Studente  Vereniging  Blad  1976.  (Wilhelm  Coetzer). 

16.  Van  der  Hoff  Blad  1976.  (JLJ  Smit). 

17.  Vytig  jaarvan  seën  : NHSV  1940-  1990.  (Milde  Jordaan). 

18.  Almanakke  1907-2010. 

19.  Volksrust : Halfeeu-feesviering.  (JF  Marais). 

20.  Inligtingsbrosjure  van  Volksrust  Dorpsraad.  (Stadsklerk). 

21 . Notules,  fotos  en  kasboeke  in  kerk  se  argief. 

Hierdie  blad  is  moontlik  gemaak  deur  die  bydraes  van  die  volgende 
instansies  en  persone,  aan  wie  ons  graag  hier  erkenning  wil  gee. 

